
PIRMA DALIS 


Pirmutiniai, patys ankstyvieji ligoniai, jau atlikę 
vonias, iš lėto vaikštinėja poromis ar pavieniui aukštų 
medžių unksmėje palei upelį, tekantį iš Anvalio tarpeklio. 

Kiti, ką tik atėję iš kaimo, skubiai žengia į gydyklą — 
didelį pastatą, kurio pirmajame aukšte yra šiltos maudy- 
nės, o antrajame — kazino, kavinė ir biliardinė. 

Kai daktaras Bonfilis atrado pačiame Anvalio pakraš- 
tyje vandeningą mineralinį šaltinį, kurį ir pavadino „Bon- 
filio šaltiniu“, keli čionykščiai žemvaldžiai, kuklūs komer- 
santai, surizikavo šiame nuostabiame Overnės slėnyje, 
atkampiame ir vis dėlto smagiame, apaugusiame riešut- 
medžiais ir didžiuliais kaštonais, pastatyti erdvų 
namą, pritaikytą tiek gydymui, tiek ir pramogoms: apačio- 
je buvo prekiaujama mineraliniu vandeniu, dušais ir vo- 
niomis, o viršuje — alumi, likeriais ir muzika. 

Aptvėrė dalį klonio palei upelį ir užveisė parką, be 
kurio negali apsieiti joks kurortas; padarė tris alėjas — 
vieną bemaž tiesią ir dvejetą vingiuotų; pirmosios alėjos 
gale įrengė didelį cementinį baseiną su trykštančia dirbti- 
ne versme, kuriai vandenį atvedė iš pagrindinio šaltinio; 
užstiegė baseiną šiaudais ir pristatė jam sergėti ramaus 
būdo moteriškę, kurią visi vadina tiesiog Mari. Ši tyli 
overnietė, visada su balta kepuraite ir švaria prijuoste, 
beveik ištisai dengiančia jos darbinę suknią, sėdi prie 
baseino ir, pamačiusi ateinant ką nors iš ligonių, lėtai 
pasikelia; jį pažinusi, įstiklintoje sukamoje spintelėje 
suranda jo stiklinę ir cinkiniu kaušu, pritaisytu prie lazdos, 
atsargiai ją pripila. 

Žmogus liūdnai nusišypso, išgeria vandenį, grąžina 
stiklinę, tardamas: „Ačiū, Mari“, ir apsisukęs nueina. Tada 
Mari vėl atsisėda ant šiaudinės kėdės ir laukia sekančio. 

O tų ligonių, tiesą pasakius, ne per daug. Nuo to laiko, 

kai atsidarė Anvalio kurortas, praėjo šešetas metų, bet pa- 
cientų dabar, septintaisiais metais, kažin ar daugiau nei 
pirmojo sezono pradžioje. Suvažiuoja čia jų kokios pen- 
kios dešimtys, o ir tuos privilioja veikiau graži vietovė, 
žavus kaimelis, užgožtas milžiniškų medžių kreivais ir 
drūtais it bokštai kamienais, išgarsėję tarpekliai ir šitas 
savotiškas slėnis, vienam . krašte pereinantis į plačią 
Overnės lygumą, o kitam atsiremiantis į statų aukštą kal- 
nagūbrį su kūpsančiais užgesusių vulkanų krateriais, kal- 
nagūbrį su nuostabia, žmogaus nelytėta proplaiša, ku- 
rioje pilna nuvirtusių arba grėsmingai kybančių uolos 
luitų ir kuria teka upeliukas, krintantis kaskadomis nuo 
didžiulių akmenų į mažus ežerėlius, susitvenkusius prieš 
kiekvieną iš jų. 

Kurortas pradėjo savo veiklą taip kaip ir visi kurortai: 
pirmiausia daktaras Bonfilis išleido brošiūrą apie savo 
šaltinį. Pratarmėje jis aukštu stiliumi, jausmingais žodžiais 
išliaupsino šios kalnuotos vietovės grožybes. Epitetus 
čia jis vartojo tiktai prašmatnius, įmantrius ir skambius, 
nors ir nieko nesakančius. Visos apylinkės vaizdingos, 
visur, kur tik pažvelgsi, arba grandiozinės panoramos, 
arba žavingi jaukūs kampeliai. Visos artimiausios pasi- 
vaikščiojimų vietos kupinos didžiai savito grožio, kurs 
uždegsiąs vaizduotę kiekvienam menininkui ir turistui. 
Po to autorius iš karto perėjo prie gydomųjų Bontilio šal- 
tinio savybių: vanduo čia turįs hidrokarbonato, sodos, 
mišrių druskų, angliarūgštės, litijaus bei geležies junginių 
ir t. t. ir gydąs visas ligas. Ir čia pat davė jų sąrašą tokia 
antrašte: „Chroniškos ir ūminės ligos, gydomos specialiai 
Anvalyje“. Ligų, gydomų Anvalyje, virtinė buvo iš tiesų 
ilga ir įvairi ir turėjo pradžiuginti visų rūšių ligonius. 
Brošiūros pabaigoje buvo pateikta ir praktiškų žinių: kiek 
atsieina butai, maistas, kambariai viešbučiuose. Mat drau- 
ge su gydyklos ir kazino pastatu išdygo ir trys viešbučiai: 
„Splendid“, visai naujas, pastatytas kalno šlaite viršum 
gydyklos, „Termos“ — naujai nutinkuoti buvę užeigos 
namai, ir „Vidaje“ — viešbutis, labai paprastai įrengtas iš 
trijų gretimų namų: juos supirko kažkoks biznierius ir, 
pralaužęs sienas, sujungė į vieną trobesį. 

Paskui vieną gražų rytą Anvalyje išsyk pasirodė du 


nauji gydytojai, dievaižin iš kur čia atsiradę: gydytojai 
kurortuose turbūt išsiverčia iš šaltinių, panašiai kaip 
dujų burbulai. Tai buvo daktaras Onora, overnietis, ir 
daktaras Latonas, iš Paryžiaus. Tarp daktaro Latono ir 
daktaro Bontilio iškart prasidėjo baisūs kivirčai, tuo tarpu 
daktaras Onora, valyvas, švariai nusiskutęs storulis, vi- 
suomet šypsantis, visiems nuolaidus, tiesia vienam jų savo 
dešinę, o kitam — kairę ir gražiai sutinka su abiedviem. 
Pirmuoju smuiku vis dėlto groja daktaras Bontfilis, turįs 
Anvalio kurorto vyriausiojo gydytojo ir mineralinių van- 
denų inspektoriaus titulą. 

Šis titulas — jo galia, o gydykla — jo valdos. Jis pra- 
leidžia čia ne tik dienas, bet, pasak žmonių, ir naktis. Ryt- 
metį gal dešimtį sykių bėga iš netolimo savo namo kaime 
į priimamąjį, kurį įsirengė po dešinei nuo durų, korido- 
riaus pradžioje. Užsiglaudęs čia, tarsi voras savo tinkle, jis 
stebi visus, kas tik įeina ir išeina, savuosius ligonius 
nuleisdamas griežtu, o svetimus — piktu žvilgsniu. Į visus 
jis kreipiasi bemaž tokiu tonu kaip kapitonas laive, 
išplaukusiame jūron, ir naujai atvykusieji jo išsigąsta, 
jeigu tik, žinoma, jų nepaima juokas. 

Tą rytą jis taip pat skubiai žengė į gydyklą, plaiksty- 
damasis ilgais nudėvėto surduto skvernais, iš tolo pana- 
šiais į paukščio sparnus. Staiga jį sustabdė kažkieno bal- 
sas: 

— Daktare! 

Bontilis atsigręžė. Jo liesas veidas buvo išvagotas 
gilių, piktų raukšlių, kurios atrodė juodos, ir negražiai 
apžėlęs pilkšva, retai kerpama barzda. Stengdamasis nusi- 
šypsoti, jis nukėlė šilkinį cilindrą, dengiantį jo plaukus, 
ilgus, juodus, jau apyžilius — „apyžebrius“, kaip sakydavo 
jo varžovas, daktaras Latonas. Paskui žingtelėjo į priekį, 
nusilenkė ir tarė: 

— Labas rytas, ponas markize. Tikiuosi, jūs šiandien 
gerai jaučiatės? 

Markizas de Ravenelis, išsičiustijęs nedidelis žmogutis, 
padavė gydytojui ranką ir atsakė: 

— Puikiai, daktare, puikiai, ar bent jau neblogai. Vis 
dar smelkia strėnas, bet šiaip man jau geriau, kur kas ge- 
riau, O juk turėjau dar tik dešimt vonių. Pernai pajutau 

pagerėjimą tik po šešioliktos, prisimenate? 

— Prisimenu, kaipgi! 

— Bet ne apie tai aš noriu su jumis pakalbėti. Šįryt at- 
važiavo mano duktė, ir man reikia dabar pat pasitarti su 
jumis, nes mano žentas ponas Andermatas, Viljamas An- 
dermatas, bankininkas... 

— Taip, žinau. 

— Mano žentas turi rekomendacinį laišką daktarui 
Latonui. Bet aš pasitikiu tik jumis, todėl norėčiau jus pa- 
prašyti, kad užeitumėt į viešbutį, kol dar... suprantate?.. 
Man rodės, kad bus geriau pasakyti viską atvirai... Jūs 
šiuo metu neužimtas? 

Daktaras Bonfilis, didžiai susijaudinęs ir sunerimęs, 
užsidėjo cilindrą ir atsakė: 

— Ne, dabar kaip tik aš laisvas. Jūs norėtumėte, kad 
eičiau drauge su jumis? 

— Taip, žinoma. 

Ir apsigręžę juodu sparčiai patraukė lenkta alėja į 
viešbutį „Splendid“, pastatytą kalno šlaite, kad turistai 
galėtų gėrėtis plačiu reginiu. 

Juodu užkopė į antrą aukštą ir įžengė į saloną greta 
de Ravenelių ir Andermatų kambarių. Markizas paliko 
gydytoją vieną ir nuėjo pas dukterį. 

Veikiai jis grįžo drauge su ja. Tai buvo jauna moteris, 
šviesiaplaukė, nedidukė, išblyškusi ir labai graži; jos vei- 
do bruožai atrodė kone vaikiški, tačiau drąsus, ryžtingas 
ir atviras melsvų akių žvilgsnis teikė visai gležnutei, 
grakščiai jos povyzai savotiško žavesio ir tvirtumo. Sun- 
kios ligos ji neturėjo, — bloga savijauta, liūdesys, kartais 
ašaros be jokios priežasties, irzlumas be jokio pagrindo, — 
žodžiu, mažakraujystė. O svarbiausia, ji geidė vaiko: jau 
dveji metai, kai ištekėjusi, o iki šiol nesulaukia kūdi- 
kio. 

Daktaras Bonfilis pareiškė, kad Anvalio šaltinių van- 
duo — visagalis, ir tuojau pat ėmėsi rašyti paskyrimus. 

Daktaro Bonfilio paskyrimai atrodė grėsmingai — tai 
buvo nelyginant kaltinamieji aktai. 

Jis išdėstydavo juos dideliame baltame liniuoto po- 
pieriaus lakšte atskirais paragrafais, kurių kiekvienam 
tekdavo po dvi ar tris eilutes, parašytas įnirtingu brai- 

žu, smailiakampėmis, aukštyn stirksančiomis raidėmis. 

Vieni po kitų, išsirikiavę nuožmiomis eilėmis, čia ėjo 
milteliai, mikstūros, piliulės, kuriuos reikėjo vartoti tai 
rytą, nevalgius, tai dieną ar vakare. Ir skaitant atrodė, 
lyg ten būtų parašyta: 

„Kadangi p. X serga chroniška, nepagydoma ir mirtina 
liga, jis privalo vartoti: 

1) chinino sulfatą, nuo kurio jis apkurs ir neteks atmin- 
ties; 

2) kalio bromidą, nuo kurio jam suges skrandis, nusilps 
protinės galios, odą išbers spuogai, o iš burnos eis dvo- 
kiantis kvapas; 

3) kalio jodidą, nuo kurio jam išseks visos vidaus 
sekrecijos liaukos, reikalingos tiek smegenų, tiek ir kitų 
organų veiklai, ir jis pamažu virs visišku paliegėliu ir 
silpnapročiu; 

4) natrio salicilatą, kurio gydomosios savybės dar ne- 
ištirtos, bet nuo kurio ligonį veikiausiai netrukus ištiks 
staigi mirtis. 

O be viso to, dar chloralį, kuris sumaišo protą, ir be- 
ladoną, kuri aptemdo regėjimą, drauge su visokiais augalų 
nuovirais bei mineraliniais junginiais, gadinančiais kraują, 
ardančiais organus, tirpdančiais kaulus ir pagaliau numa- 
rinančiais tuos, kurių nenugalavo liga'. 

Rašė jis ilgai, ir vienoj, ir kitoj lakšto pusėj, ir galiau- 
siai padėjo parašą nelyginant teisėjas, tvirtinąs mirties 
nuosprendį. 

Kristiana, sėdėdama priešais, žiūrėjo į daktarą, ir jos 
lūpų kampučiai virpėjo nuo tramdomo juoko. 

Kai jis Žemai nusilenkęs išėjo, jinai griebė primargintą 
popierių, suglamžė jį, metė į židinį ir pagaliau linksmai 
nusijuokė. 

— Ak, tėti, kurgi tu atkasei šitą senieną? Juk tai kaž- 
koks kaimo pirklys!.. O, tik tu ir tegalėjai surasti daktarą iš 
praeito šimtmečio!.. Na ir juokingas jis... ir nešvarus... fi, 
koks nešvarus... Kaip sau norite, jis bus suteršęs mano 
plunksnakotį... 

Durys atsivėrė, pasigirdo Andermato balsas: „Prašom, 
daktare“, ir įėjo daktaras Latonas. Tiesus, lieknas, korek- 
tiškas, neaiškaus amžiaus, elegantiškai apsirengęs, nešinas 


7 


šilkiniu cilindru, ypač mėgstamu gydytojų, praktikuojan- 
čių Overnės kurortuose, šis skustaveidis paryžietis gydy- 
tojas panėšėjo į vasarojantį aktorių. 

Suglumęs markizas nežinojo, nei ką sakyti, nei kaip 
elgtis, o jo duktė prisidengė burną nosinaite ir apsimetė 
kosinti, kad nenusikvatotų tiesiai į veidą naujajam sve- 
čiui. O šis laisvai nusilenkė Kristianai ir atsisėdo į krėslą, 
kurį jinai be žodžių parodė. Andermatas, įėjęs drauge su 
juo, ėmė pasakoti su visom išgalėm apie žmonos sveikatos 
būklę, apie jos negalavimus ir jų simptomus, išdėstė, ką 
mano Paryžiaus gydytojai, į kuriuos jie kreipėsi, o paskui 
pareiškė ir savo nuomonę, kurią tvirtai argumentavo, 
berdamas mediciniškus terminus. 

Tai buvo visai dar jaunas vyriškis, žydas, stambus ver- 
teiva. Vertėsi jis kuo pakliuvo, o kadangi turėjo stebėtinai 
vinklų protą, greitą nuovoką ir neklystančią orientaciją, 
viskas jam puikiai klojosi. Buvo neaukštas, pagal savo 
ūgį jau kiek per storas, kakta pliktelėjusi, skruostai putlūs 
kaip vaiko, rankutės riebios, kojos trumpos; veidas jo 
buvo skaistus, bet atrodė nesveikas, ir kalbėjo jis neįtikė- 
tinai lengvai. 

Markizo de Ravenelio dukrą jis vedė iš išskaičiavimo, 
trokšdamas prasigauti su savo spekuliacijomis į tuos vi- 
suomenės sluoksnius, kuriems pats nepriklausė. Beje, 
markizas turėjo apie trisdešimt tūkstančių frankų metinių 
pajamų ir tiktai du vaikus, o Andermato turtas prieš ve- 
dybas, kai jam dar nebuvo nė trisdešimties metų, siekė 
penketą ar šešetą milijonų ir veikiai turėjo išaugti ligi de- 
šimties ar dvylikos, — dirva tokiam derliui buvo jau pa- 
rengta. Ponas de Ravenelis, žmogus neryžtingas, silpna- 
būdis, nepastovus ir bevalis, iš pradžių su pasipiktinimu 
atmetė pasiūlymą susigiminiuoti su žydų šeima: jis nega- 
lėjo nė pagalvoti, kad jo duktė kada nors taps izraelito 
žmona; pusę metų jis spyrėsi, bet galiausiai neatlaikė pi- 
nigų maišo spaudimo ir sutiko su sąlyga, kad vaikai bus 
auklėjami katalikiškai. 

Tačiau visos viltys susilaukti vaikų iki šiol tebebuvo 
tuščios. Ir šit markizas, kuris jau prieš dvejetą metų susi- 
žavėjo Anvalio šaltiniais, prisiminė, kad daktaras Bonfilis 
savo brošiūroje žada pagydyti ir nevaisingumą. 

Taigi jis pasikvietė dukterį, ir žentas pats ją čia atlydė- 
jo, norėdamas padėti jai įsikurti ir, kaip patarė jo gydyto- 
jas Paryžiuje, pavesti daktaro Latono globai. Vos tik 
atvažiavęs, Andermatas tuojau pat susirado daktarą ir 
dabar išsamiai dėstė jam visus pastebėtus žmonos negalių 
simptomus. Baigdamas priminė, jog didžiausia jam bai- 
mė — netekti paskutinės vilties tapti tėvu. 

Daktaras Latonas leido jam išsišnekėti, paskui krei- 
pėsi į jaunąją pacientę: 

— Gal jūs turite ką pridurti, ponia? 

Ji atsakė rimtai: 

— Ne, pone, nieko. 

Jis tarė: 

— Jeigu taip, tai paprašysiu jus štai ko: malonėkite 
nusirengti kelioninius rūbus, nusiimti korsetą ir užsivilkti 
vien tiktai baltą, visiškai baltą peniuarą. 

Pamatęs, kad ji nustebo, daktaras gyvai ėmė aiškinti 
savo sistemą: 

— Dievaži, ponia, tai visai paprastas dalykas. Anksčiau 
vyravo įsitikinimas, kad visų ligų priežastis — sugedęs 
kraujas arba kokia organiška yda, o dabar mes galvojame 
labai paprastai: daugeliu atvejų, konkrečiai ir jūsų, tie 
neaiškūs negalavimai, kuriais jūs skundžiatės, ir net 
sunkios, labai sunkios, mirtinos ligos gali kilti vien iš to, 
kad kuris nors organas dėl veikiai atrandamų priežasčių 
nenormaliai išsiplečia ir tuo susilpnina gretimus organus, 
sutrikdo harmoniją bei pusiausvyrą žmogaus kūne, išmuša 
iš vėžių arba sustabdo jo funkcijas, suvaržo visų kitų orga- 
nų veiklą. 

Jeigu, sakysim, žmogui išpūstas skrandis, lengvai gali 
susidaryti įspūdis, kad jis serga širdies liga: suspausta, 
nebegalėdama laisvai judėti, širdis ima daužytis, plaka 
neritmingai, kartais net su pertrūkiais. Kepenų arba kai 
kurių liaukų padidėjimas gali labai pakenkti organizmui, 
bet nepastabus gydytojas ieškos negalavimo priežasčių 
visai kitur. 

Taigi visų pirmiausia turime nustatyti, ar visi ligonio 
organai yra reikiamo dydžio ir savo vietoje. Žmogaus 
sveikatą gali pakirsti net ir menkas nenormalumas. Todėl, 
ponia, jums leidus, aš kuo rūpestingiausiai jus apžiūrėsiu 

ir nubrėšiu ant peniuaro jūsų organų padėtį, ribas ir dydį. 

Pasidėjęs cilindrą ant kėdės, daktaras kalbėjo laisvai 
ir su įkarščiu. Kai plati jo burna žiodavosi, dvi stambios 
raukšlės skustuose veiduose dar pagilėdavo, ir jis atrody- 
davo bent kiek panašus į dvasininką. 

Andermatas susižavėjęs sušuko: | 

— Šit kaip! Koks įžvalgumas! Nuostabu. Labai naujo- 
viška, labai modernu. 

„Labai modernu' ,— jo lūpose tai buvo didžiausias pa- 
gyrimas. 

Kristianai visa tai atrodė be galo juokinga; ji pakilo 
ir nuėjo į savo kambarį, o po valandėlės grįžo su baltu 
peniuaru. 

Gydytojas paprašė ją atsigulti ant kanapos, išsitraukė 
iš kišenės pieštuką su trimis grafitais — juodu, raudonu 
ir mėlynu — ir ėmė barkšnoti ir klausyti savo naująją pa- 
cientę, kiekvieną ištirtą organą žymėdamas ant peniuaro 
lengvais įvairių spalvų brūkšniais. 

Kai jis taip pasidarbavo ketvirtį valandos, Kristiana 
liko panaši į žemėlapį su nubrėžtomis žemynų, jūrų, pu- 
siasalių ribomis, valstybių sienomis, upėmis bei miestais, 
taip pat su visų tų geografinių objektų pavadinimais, nes 
palei kiekvieną skiriamąją liniją daktaras parašė du ar 
tris lotyniškus žodžius, tesuprantamus jam vienam. 

Išklausęs visus ponios Andermat vidinius ūžesius ir 
ištuksenęs skardžiai ir dusliai skambančias jos kūno dalis, 
daktaras išsitraukė iš kišenės užrašų knygutę raudonos 
odos aptaisais ir auksuotomis briaunomis, pagal abėcėlę 
padalintą skyreliais, pasižiūrėjo į rodyklę, atskleidė reikia- 
mą puslapį ir užrašė: „Stebėjimas Nr. 6347. Ponia A., 21 
metų . 

Paskui peržvelgė nuo galvos iki kojų išmargintą pe- 
niuarą ir, skaitydamas savo užrašus, kaip egiptologas kad 
skaito hieroglifus, persirašė juos į knygutę. Užbaigęs pa- 
reiškė: 

— Baimintis nėra ko, viskas normalu, yra tik vienas 
mažas, labai mažas nukrypimas, kurį atitaisys kokia tris- 
dešimt angliarūgštės vonių. Be to, rytais iki pietų išgersite 
triskart po pusę stiklinės mineralinio vandens. Daugiau 
nieko. Aš vėl užeisiu pas jus po keturių ar penkių dienų. 

Tada jis pakilo, nusilenkė ir išėjo taip skubiai, kad 
visi suglumo. "Staigiai išeiti — tokia buvo jo keistybė, 
ypatinga maniera. Jis manė, kad tai elegancijos ir itin gero 
tono požymis, paliekąs ligoniui didelį įspūdį. 

Ponia Andermat nubėgo prie veidrodžio, pasižiūrėjo 
į save ir pratrūko linksmu vaikišku juoku: 

— Na ir juokdariai! Na ir komediantai! Bet juk čia 
yra dar vienas, ar ne? Aš tuoj pat noriu jį pamatyti! Vili, 
atvesk jį čionai! Turi dar būti trečias — aš noriu jį matyti. 

Vyras nustebęs paklausė: 

— Trečias? Kaip tai? Kodėl trečias? 

Markizas turėjo paaiškinti, kaip buvo, ir atsiprašyti, 
nes kiek prisibijojo žento. Daktaras Bonfilis užėj:ęs su vi- 
zitu pas jį, o kadangi jis norėjęs išgirsti savo daktaro nuo- 
monę ir apie Kristianą, tai ir atvedęs jį čia. Bonfilis — se- 
nas, prityręs gydytojas, iš tiesų vertas pasitikėjimo, juoba 
kad yra kilęs iš šito krašto ir atradęs patį šaltinį. 

Andermatas gūžtelėjo pečiais ir pareiškė, kad jo žmo- 
ną gydysiąs vienas tik daktaras Latonas; markizas suneri- 
mo ir ėmė svarstyti, kaip čia išsipainiojus iš keblios padė- 
ties, kad neužsigautų jo rūstusis gydytojas. 

Kristiana, prisiminusi brolį, paklausė: 

— Ar Gontranas čia? 

Tėvas atsakė: 

— Taip, jis atvažiavo prieš ketvertą dienų su savo 
bičiuliu, apie kurį tiek daug mums yra pasakojęs, su ponu 
Poliu Bretinji. Jie drauge keliauja po Overnę. Aplankė 
jau Mon Dorą ir Burbulę, o kitos savaitės gale važiuos į 
Kantalį. 

Paskui jis paklausė dukterį, ar po nakties, praleistos 
traukinyje, ji nenorėtų ligi pusryčių numigti. Ne, ji pui- 
kiai pailsėjusi miegamajame vagone; per kokią valandą 
nusipraustų ir persirengtų, o paskui mielai eitų apžiūrėti 
kaimo ir gydyklos. 

Tėvas ir vyras nuėjo į savo kambarius palaukti, kol 
ji susiruoš. 

Veikiai Kristiana juodu pašaukė, ir visi jie išėjo iš vieš- 
bučio. Jinai iš pat karto susižavėjo kaimu, įsigūžusiu tarp 
medžių giliame slėnyje, kurį, atrodė, iš visų pusių lyg sie- 
na juosė aukšti it kalvos kaštonai. Tie šimtamečiai milži- 

nai augo kur pakliuvo — prie vartų, kiemuose, gatvėse. 
Be to, kone kas žingsnis — fontanai: stūkso galu pastatytas 
didelis juodas akmuo, jame pragręžta skylutė, o iš jos 
trykšta skaidri srovė, lanku krintanti į akmeninį tvenkinė- 
lį. Po stora lapijos danga sklydi aštrūs žalumynų ir tvartų 
kvapai. Overnietės lėtai vaikščioja gatvėmis arba stovi 
prie savo namų ir verpia — suka mikliais pirštais juodą 
siūlą, traukdamos vilną iš kuodelio, užkišto už juostos. 
Visų apytrumpiai, aukščiau liesų kulkšnių, sijonai, mėly- 
nos kojinės, kiklikai su savotiškomis petnešėlėmis, už- 
vilkti ant drobinių marškinių, sausos, gyslotos rankos su 
kaulėtom plaštakom. 

Umai netoliese pasigirdo muzika — iš kažkur sklido 
keistai šokinėjantys garsai. Atrodė, lyg kas suktų seną 
rylą — išklerusią, dusulingai cypiančią rylą. 

Kristiana sušuko: 

— Kas gi čia? 

Tėvas nusijuokė: 

— Tai kazino orkestras. Triukšmas nemažas, o muzi- 
kantų — vos keturi. 

Ir markizas nuvedė dukterį prie vienos trobos, kur 
ant kampo buvo prilipdyta raudona afiša su juodom rai- 
dėm: 


ANVALIO KAZINO 
Direktorius p. Petriusas Martelis iš „Odeono“ 
Šeštadienį, liepos 6 
DIDELIS KONCERTAS 


Dirigentas — maestras Sen Landri, Konservatorijos 
laureatas, laimėjęs antrąją premiją. Rojalio partiją groja 
p. Žavelis, pirmasis Konservatorijos laureatas. Fleitos — 
p. Nuaro, Konservatorijos laureatas. Kontraboso — p. Ni- 
kordi, Briuselio Karališkosios akademijos laureatas. 


Po koncerto didelis spektaklis 
PAKLYDĘ MIŠKE 


p. Puentijė vieno veiksmo komedija 

Veikėjai: 
Pjeras de Lapuentas — p. Petriusas Martelis iš 
„Odeono“ 
Oskaras Levejė — p. Ptinivelis iš „Vodevilio“ 
Žanas — p. Lapalmas iš Bordo Didžiojo teatro 
Filipina— p. Odlen iš „Odeono“ 


Spektaklio metu orkestrui taip pat diriguos maestras 
Sen Landri. 


Kristiana balsiai skaitė, juokėsi ir stebėjosi. 

Tėvas vėl prašneko: 

— O, jie tave pralinksmins. Eime pasižiūrėti. 

Pasukę dešinėn, įėjo į parką. Ligoniai oriu, lėtu žingsniu 
vaikštinėjo trimis alėjomis, sustodavo išgerti jiems skirtos 
stiklinės vandens ir vėl traukdavo tolyn. Kai kurie, sėdė- 
dami ant suolų, braižė kažką smėlyje lazdos ar skėčio galu. 
Jie nieko nekalbėjo, vargu net ar ką galvojo ir atrodė vos 
gyvi — tiek buvo apduję, susvaigę nuo stingdančio ku- 
rortų nuobodulio. Vien tiktai keisti orkestro garsai viI- 
pino šiltą tykų orą; nežinia kaip atsiradę, nežinia iš kur at- 
skridę, jie sklaidėsi po medžių šakomis, ir atrodė, kad tik 
jie dar išjudina šias niūrias žmogystas. 

Kažkas šūktelėjo: 

— Kristiana! 

Jinai atsigręžė. Tai buvo jos brolis. Jis pribėgo prie 
sesers, pabučiavo ją, paspaudė ranką Andermatui, tada 
stvėrė Kristianai už parankės ir nusivedė alėja. Tėvas ir 
svainis atsiliko. 

Broliui ir seseriai netrūko kalbos. Gontranas, aukštas 
elegantiškas jaunas vyriškis, jukus kaip ir sesuo, judrus 
kaip ir tėvas, nesirūpino niekuo pasaulyje, tik amžinai 
suko galvą, iš kur gavus tūkstantį frankų. 

— Maniau, kad tu miegi, — sakė jis,— šiaip jau seniai 
būčiau atėjęs tavęs pabučiuoti. O be to, Polis šįryt vedėsi 
mane į Turnoelio pilį. 

— Koks Polis? A, tai tavo bičiulis! 

— Polis Bretinji. Tiesa, tu jo nepažįsti. Šiuo metu jis 
vonioje. 

— Jis serga? 


— Ne, bet vis tiek gydosi. Neseniai mat buvo įsimylė- 
S. 
d) — Tai jis nori angliarūgštės voniomis — ar gerai pa- 
sakiau: angliarūgštės? — išsigydyti nuo meilės? 

— Taip, jis daro visa, ką tik aš jam patariu. O, kaip jis 
buvo sukrėstas! Tai smarkus, pašėlęs vyrukas. Jis vos ne- 
numirė. Norėjo ir ją nužudyti. Jinai — aktorė, žinoma ak- 
torė. Jis ėjo iš proto dėl jos. O ji, savaime aišku, jį apgaudi- 
nėjo. Baisi buvo drama. Tada aš jį ir išsivežiau. Dabar jau 
kiek atsitokėjo, bet vis dar apie ją galvoja. 

Sesuo iš pradžių šypsojosi, bet paskui rimtai pasakė: 

— Įdomu bus jį pamatyti. 

Beje, žodis „meilė“ beveik nieko nesakė jos širdžiai. 
Kartais ji galvodavo apie ją, panašiai kaip vargeta kad 
galvoja apie kokį perlų vėrinį ar briliantų diademą: gera 
būtų gauti tokį daikčiuką, bet, deja, jis prieinamas tiktai 
kitiems. Kas yra meilė, ji sužinojo iš kelių romanų, ku- 
riuos perskaitė iš dykystės, bet neteikė jai didelės reikš- 
mės. Ji retai tesvajojo ir, būdama ramios natūros, jautėsi 
laiminga ir patenkinta gyvenimu. Nuo vestuvių praėjo pus- 
trečių metų, bet ji dar nebuvo atbudusi iš jaunų, naivių 
merginų miego — to širdies, proto ir jausmų miego, kurs 
kitai moteriai tęsiasi ligi mirties. Gyvenimas atrodė jai pa- 
prastas, mielas ir nesudėtingas, ir ji niekad neklausė savęs, 
kokia jo prasmė ar tikslas. Ji gyveno, ir viskas: miegojo, 
skoningai rengėsi, juokėsi ir buvo patenkinta! Ko gi jai 
trūko? 

Kada jai pristatė Andermatą kaip būsimąjį sužadėtinį, 
ji iš karto su vaikišku pasipiktinimu atmetė pasiūlymą: 
žydas niekad nebūsiąs jos vyras. Tėvas ir brolis dygėjosi 
tokiom vedybom ne mažiau už pačią Kristianą ir davė taip 
pat griežtai neigiamą atsakymą. Andermatas pasitraukė, 
dingo iš horizonto. Bet po trijų mėnesių jis paskolino Gon- 
tranui daugiau kaip dvidešimt tūkstančių frankų, o marki- 
zas irgi palengva pakeitė savo nuomonę, nors ir dėl kitų 
priežasčių. Jei kas atkakliai ko reikalaudavo, jis visados 
nusileisdavo, nes buvo savanaudis ir troško ramybės. 
Duktė sakydavo: „O, mūsų tėčio galvoj tikra maišalynė!' 
Ir tai buvo tiesa. Neturėjo jis nei pažiūrų, nei įsitikinimų, 
nei tvirtos nuomonės, ir, ūmai kuo nors susižavėjęs, Vėl 
ūmai ir atšaldavo. Čia jis, žiūrėk, pasiduoda trumpalaikei 

poetiškai ekstazei ir, stodamas už senas savo giminės tra- 
dicijas, agituoja už karalių, tik, suprantama, už išmintingą, 
liberalų, apsišvietusį karalių, neatsilikusį nuo amžiaus, 
čia vėl, perskaitęs Mišlė ar kurio kito mąstytojo demokra- 
to knygą, imasi karštai ginti žmonių lygybę, naujų laikų 
idėjas, vargšų, engiamųjų ir bedalių reikalavimus. Pasida- 
vęs momento nuotaikai, jis galėjo patikėti bet kuo, ir sena 
jo bičiulė ponia Ikardon, turinti plačius ryšius su izra- 
elitų šeimomis ir trokštanti suvesdinti Kristianą su Ander- 
matu, puikiai žinojo, kaip prie jo prieiti ir kokiais argu- 
mentais įtikinti. 

Jinai ir ėmė jį prikalbinėti, įrodinėdama, kad žydų 
tautai, kuri lig šiolei buvusi engiama, panašiai kaip pran- 
cūzų tauta prieš revoliuciją, išmušusi keršto valanda, ir 
dabar ji pati engsianti kitus, nes turinti savo rankose 
visagalį auksą. Markizas nebuvo tikintis, bet pripažino, 
kad dievas kaip legislatyvinė idėja yra patikimesnė prie- 
monė kvailiams, tamsuoliams ir bailiams pažaboti negu 
plika teisingumo idėja, ir žiūrėjo į religines dogmas su at- 
laidžiu abejingumu. Konfucijus, Mahometas ar Jėzus 
Kristus — tarp jų jam nebuvo skirtumo, visus jis lygiai 
nuoširdžiai gerbė. Jėzaus nukryžiavimas, markizo aki- 
mis žiūrint, anaiptol nebuvo gimtoji šios tautos nuodėmė, 
o tik didelė politinė klaida. Todėl tepraslinko vos kelios 
savaitės, ir jis ėmė žavėtis viešai neafišuojama, bet nenu- 
ilstama persekiojamų žydų veikla, visa nugalinčia jų ener- 
gija. Kitomis akimis pažvelgęs į jų šaunų triumfą, jis susi- 
darė nuomonę, kad tai teisingas atpildas už panieką, kurią 
jie kentė ilgus amžius. Jis pamatė, kad žydai valdo kara- 
lius, kurie valdo tautas, kad jų valia laikos ar griūva sos- 
tai, kad jie gali nusmukdyti ligi bankroto ištisą naciją lyg 
kokį vyno pirklį, kad jie išdidžiai stovi prieš nuolankius 
valdovus ir svaido nešvarų savo auksą į praviras pačių 
katalikiškiausių monarchų skrynutes, o tie atsidėkodami 
dalija jiems bajorystės dokumentus ir koncesijas gele- 
žinkeliams tiesti. 

Ir jis pareiškė, kad nesipriešina Viljamo Andermato 
ir Kristianos de Ravenel vedyboms. 

Kai dėl Kristianos, tai ponia Ikardon, sena jos motinos 
bičiulė, po markizės mirties tapusi nuoširdžiausia dukters 

patarėja, tėvo padedama, nejučia palenkė jos valią, ir ji- 
nai, broliui savanaudiškai tylint, sutiko tekėti už šito l0- 
bingo storulio, jauno ir nebjauraus, tik anaiptol ne mielo, 
kaip būtų kad sutikusi praleisti vasarą kokioj nors nykioj 
vietovėj. 

Dabar ji pripažino, kad tai geras žmogus, paslaugus, 
nekvailas, lipšnus intymiuose santykiuose, bet dažnai 
traukė jį per dantį drauge su Gontranu, išdavikiškai pa- 
miršusiu jam padarytas paslaugas. 

Jis tarė seseriai: 

— Tavo vyras niekad nebuvo taip dailiai rausvas ir 
plikas kaip šiandien. Atrodo jis lyg nesveika gėlė ar nu- 
skustas kelių dienų paršiukas. Iš kur tik jis ima tokias 
spalvas? 

Ji atsakė: 

— Bent jau aš čia niekuo dėta. Kartais man norisi už- 
klijuoti jį ant saldainių dėžutės. 

Tuo tarpu jie priėjo gydyklą. 

Ant šiaudinių kėdžių abipus durų sėdėjo du vyrai ir, 
atrėmę nugaras į sieną, rūkė pypkes. 

Gontranas tarė: 

— Žiūrėk, kokie įdomūs tipai. Va šitas, kur sėdi po de- 
šinei, kuprys su feska ant galvos, — tai dėdė Prentanas, 
gydyklos užvaizdas ir kone direktorius. Jam niekas 
nepasikeitė — jis komanduoja ligonius, kaip anksčiau 
areštantus. Kiekvienas, kas tik ima vonias, jam kalinys, 
vonių kabinos — vienutės, dušinė — karceris, o kabinetas, 
kur daktaras Bonfilis plauna skrandžius Baradiuko zon- 
du,— užunarvis slaptam kankinimui. Jis grubus kaip veži- 
kas, gauruotas kaip meška, dvokia kaip nutekamasis grio- 
vys ir nesisveikina su jokiu vyriškiu, įsitikinęs, kad 
kiekvienas nuteistasis — tai paniekos vertas sutvėrimas. 
Su moterimis elgiasi kur kas pagarbiau ir net žiūri į jas su 
tam tikra nuostaba, nes Riomo kalėjime savo žinioje 
mot. rų neturėjo. Kadangi tasai pasmerktųjų prieglobstis 
buvo skirtas tik vyrams, jis dar nepriprato kalbėtis su 
dailiąja lytimi. O antrasis — kasininkas. Galvą guldau, kad 
jis neparašys tavo pavardės, — na, pamatysi! 

Ir Gontranas, kreipdamasis į žmogų, sėdintį po kairei, 
lėtai, aiškiai ištarė: 

— Pone Seminua, štai mano sesuo, ponia Andermat, 
ji nori užsisakyti dvylika vonių. 

Kasininkas, aukštas, liesas, prastai apsidaręs Žžmogė- 
nas, pakilo, įėjo į savo kontorą priešais vyriausiojo gydy- 
tojo kabinetą, atsivertė ligonių knygą ir paklausė: 

— Pavardė? 

— Andermat. 

— Kaip sakote? 

— Andermat. 

— Prašom sakyti paraidžiui. 

— A-n-d-e-r-m-a-t. 

— Aišku. 

Ir jis iš lėto ėmėsi rašyti. Kai baigė, Gontranas paprašė: 

— Malonėkite perskaityti mano sesers pavardę. 

— Prašom. Ponia Anterpat. 

Kristiana, juokdamasi ligi ašarų, užmokėjo už abone- 
mentą, paskui paklausė: 

— O kas per triukšmas ten aukštai? 

Gontranas paėmė ją už parankės. 

— Eime pažiūrėti. 

Antrajame aukšte girdėjosi įnirtingi balsai. Juodu 
užkopė laiptais, atidarė duris ir išvydo didelę kavinės 
salę su biliardu viduryje. Abipus biliardo stovėjo du vyrai 
be švarkų, su ilgomis lazdomis rankose, ir azartiškai gin- 
čijosi. 

— Aštuoniolika! 

— Septyniolika! 

— Sakau jums, mano aštuoniolika! 

— Netiesa, septyniolika! 

Tai buvo kazino direktorius Petriusas Martelis iš „Ode- 
ono“ ir jo trupės komikas Lapalmas iš Bordo Didžiojo te- 
atro. Juodu lošė savo eilinę partiją. 

Petriusas Martelis, stambus vyriškis su didžiuliu pilvu, 
liumpsinčiu po marškiniais ir uždribusiu virš kelnių, kurios 
laikėsi dievai žino kaip, ilgą laiką mėtėsi iš vietos į vietą 
kaip trečiaeilis aktorius, o dabar, stojęs vadovauti Anvalio 
kazino, kiauras dienas siurbsnojo gėrimus, skirtus kuror- 
tininkams. Jis nešiojo. didžiaUūstus karininkiškus ūsus ir 

nuo ryto lig vakaro markino juos alaus putose ir saldžiuose 
lipniuose likeriuose. Seną komiką Lapalmą jis pasikvietė 
į partnerius, ir šis taip pat užsidegė baisia aistra biliardui. 

Vos pakilę iš lovos, juodu tuoj pradėdavo savo pirmąją 
partiją, plūsdavosi, grasindavo kits kitam, trindavo už- 
rašus, paskui greitomis prarydavo pusryčius ir, stoję vėl 
prie žaliojo stalo, niekam iš svečių jo nebeužleisdavo. 

Šitaip atbaidę visus, jie smagiai sau stūmė dienas, nors 
buvo aišku, kad sezono pabaigoje Petriuso Martelio lau- 
kia bankrotas. 

Susikrimtusi kasininkė nuo ryto lig vakaro stebėjo šią 
nesibaigiančią partiją, nuo ryto lig vakaro klausėsi nepa- 
liaujamų ginčų ir nuo ryto lig vakaro nešiojo dviem nenu- 
ilstantiems žaidėjams pilnus bokalus arba taureles. 

Gontranas išsivedė seserį: 

— Einam į parką. Ten vėsiau. 

Praėję gydyklą, juodu pamatė kinų stiliaus altaną, ku- 
rioje grojo orkestras. 

Jaunas šviesiaplaukis vyriškis įnirtingai čirpino smui- 
ku ir drauge dirigavo trims keistos išvaizdos muzikan- 
tams, sėdintiems priešais jį, mataruodamas galvą, į taktą 
kratydamas plaukus, linkčiodamas priekin, švytuodamas 
kairėn ir dešinėn tarsi dirigento lazdelė. Tai buvo maestras 
Sen Landri. 

Jis ir jo kompanionai — pianistas, kurio instrumentą 
kas rytą užkeldavo ant ratukų ir atridindavo iš gydyklos 
vestibiulio į altaną, didžiulio ūgio fleitistas, kuris čiulpė 
savo fleitą lyg degtuką, virbindamas ją storais, putniais 
pirštais, ir kontrabosistas, iš pažiūros tikras džiovinin- 
kas, — išsijuosę muzikavo, meistriškai imituodami iškleru- 
sios rylos garsus, kurie taip nustebino Kristianą, kai ji 
dar buvo kaimo gatvėje. 

Kai ji sustojo pasižiūrėti į muzikantus, kažkoks ponas 
pasisveikino su jos broliu: 

— Labą rytą, mielas grafe. 

— Labas, daktare. 

Gontranas pristatė jį Kristianai: 

— Mano sesuo. Daktaras Onora. 

Išvydusi trečiąjį daktarą, Kristiana vos susilaikė 
neprajukusi. 

Jis nusilenkė ir maloniai pasiteiravo: 

— Tikiuos, ponia, jūs ne ligonė? 

— Deja, turbūt taip. 

Jis daugiau neklausinėjo ir užvedė kitą kalbą: 

— Žinote, mielas grafe, netrukus galėsime pamatyti 
gale kaimo labai įdomų reginį. 

— Kas gi ten bus, daktare? 

— Senis Oriolis sprogdins savo uolą. Jūs, kaip matau, 
nelabai susidomėjote, bet mums tai didelis įvykis. 

Ir jis ėmė pasakoti. 

Visi vynuogynai slėnio gale, toj vietoj, kur atsiveria 
tarpeklis, priklauso seniui Orioliui, turtingiausiam ūkinin- 
kui visoje apylinkėje (kiek žinoma, jo metinės pajamos — 
daugiau kaip penkiasdešimt tūkstančių frankų). O ten, 
kur slėnis, jau kiek praplatėjęs, tuoj pat už kaimo, stūkso 
neaukštas kalnas, tikriau sakant, didelė kalva, ir šitos kal- 
vos šlaituose užveisti patys geriausi Oriolio vynuogynai. 
Ir pačiame vieno jų vidury, prieš pat kelią, visai netoli 
upeliuko, riogso milžiniškas akmuo, tikra uola, trukdanti 
darbams ir užstojanti saulę nemažam to sklypo kampui. 

Štai jau dešimt metų, kai senis Oriolis kas savaitę skel- 
biasi, jog tuoj sprogdinsiąs savo uolą, bet iki šiol niekaip 
neprisirengė. . 

Kiekvieną kartą, kai kurį nors'iš kaimo vaikinų pašauk- 
davo į kariuomenę, jis sakydavo išvykstančiam: 

— Kai parvažiuosi atostogų, žiūrėk, parvežk parako 
mano akmeniui. 

Ir visi kareiviukai pargabendavo savo kuprinėse pa- 
vogto parako senio Oriolio akmeniui. Jis jau turėjo prisi- 
pylęs jo visą skrynutę, o uola stovėjo kaip stovėjusi. 

Pagaliau prieš kokią savaitę senis su savo sūnum, Ilguo- 
ju Žaku, kurį visi vadina Milžinu, pradėjo kalti uolą. Iš- 
duobtą didžiulio akmens vidų šįryt juodu pripylė parako, 
o paskui užtaisė angą, palikdami tik skylutę dagčiui — 
kempinei, kurią rūkaliai perkasi tabako krautuvėje. Padegs 
kempinę antrą valandą. Taigi, uola sprogs penkios, gal 
dešimt minučių po antros, nes dagtis labai ilgas. 

Kristiana susidomėjo šia istorija ir iš anksto mėgavosi 
būsimu reginiu: uolos sprogdinimas kurstė naivią jos 
vaizduotę lyg koks smagus vaikų žaidimas. 

Parkas baigėsi. 

— O kas ten toliau?— paklausė jinai. 

Daktaras Onora atsakė: 

— „Pasaulio kraštas“, ponia,— taip vadinasi visoje 
Overnėje pagarsėjęs aklinas tarpeklis. Tai viena įdo- 
miausių šios vietovės įžymybių. 

Bet štai suskambo varpas. Gontranas sušuko: 

— Žiūrėkite, jau pusryčiai! 

Jie pasuko atgal. 

Priešais juos ėjo aukštas jaunas vyras. Gontranas tarė: 

— Na, sesut, leisk tave supažindinti su ponu Poliu 
Bretinji. 

Tada pasigręžė į bičiulį: 

— Tai mano sesuo, brangusis. 

Kristianai jis pasirodė negražus. Trumpi ir lygūs juo- 
di plaukai, itin apvalios akys, žvelgiančios kone rūsčiai, 
galva taip pat visai apvali ir stambi, primenanti patrankos 
sviedinį, Herkulio pečiai. Iš pirmo žvilgsnio jis atrodė 
kažkoks niaurus, nemitrus ir grubokas. Tačiau jo švarkas, 
baltiniai ir galbūt visas kūnas dvelkė Kristianai nepažįsta- 
mu švelnučiu, lengvu aromatu, ir jinai pagalvojo: „Kas tai 
per kvepalai?“ 

Jis paklausė: 

— Jūs atvykote šį rytą, ponia? 

Balsas buvo duslokas. 

Kristiana atsakė: 

— Taip. 

Gontranas pastebėjo, kad markizas ir Andermatas iš 
tolo jiems moja: reikia skubėti pusryčių. 

Daktaras Onora atsisveikino ir paklausė, ar jie iš tik- 
rųjų ketiną eiti pažiūrėti, kaip bus sprogdinama uola. 

Kristiana atsakė būtinai eisianti; paskui greitai patrau- 
kė brolį už rankos ir, pasilenkusi prie jo, sušnibždėjo: 

— Aš alkana kaip vilkas. Man bus labai nepatogu val- 
gyti su tokiu apetitu tavo draugo akivaizdoje. 


II 


Kaip ir visuose viešbučiuose, pusryčiai prie bendro sta- 
lo truko ilgai. Kristianai visi veidai buvo nepažįstami, 

tad ji kalbėjo tik su tėvu ir broliu. Po pusryčių pakilo į savo 
kambarį pailsėti, ligi eis prie uolos. 

Dar gerokai prieš laiką jinai jau buvo pasirengusi ir 
visus skubino, kad tik nepavėluotų. 

Tuoj pat už kaimo, gale slėnio, iš tikrųjų stūksojo aukš- 
ta kalva, bemaž kalnas. Saulės kepinami, jie užkopė į tą 
kalvą siauru takeliu, vingiuojančiu tarp vynmedžių. Kai 
pasiekė viršūnę, Kristiana sukliko iš nuostabos — toks 
platus reginys ūmai atsivėrė jos žvilgsniui. Priešais ply- 
tėjo lyguma, bekraštė kaip okeanas. Apsiklėtusi lengvu 
rūku, žydru ir švelniu rūku, lyguma traukėsi toli toli, gal 
penkiasdešimt ar šešiasdešimt kilometrų — ligi vos užma- 
tomų kalnų. O pro skaidrų plonytį ūkanos šydą, plevenantį 
viršum tos plačios erdvės, galėjai įžiūrėti miestus, kai- 
mus, miškus, didelius gelsvus pribrendusių javų ketvir- 
tainius, didelius žalius pievų ketvirtainius, fabrikus su 
ilgais raudonais kaminais ir juodas smailiabokštes var- 
pines, pastatytas iš užgesusių vulkanų lavos. 

— Apsigręžk,— pasakė jai brolis. 

Kristiana apsigręžė ir išvydo kalnyną, didžiulį kalny- 
ną, sėte nusėtą krateriais. Priešais jį tįsėjo Anvalio slėnis— 
plati žalumos banga, kurioje dūlavo siauri tarpeklių 
kontūrai. Ištisas medžių srautas kilo stačia atšlaite aukš- 
tyn ligi pirmosios keteros, užstojančios tolesniąsias. Kris- 
tiana stovėjo su broliu kaip tik toj vietoj, kur kalnai 
pereina į lygumas; iš čia gerai matyti visas kalnynas, kuris 
traukiasi po kairei Klermon Ferano linkui, keldamas į žyd- 
rą dangų keistus nupjautus kaukarus, panašius į bjaurius 
spuogus: tai vulkanai, negyvi, užgesę vulkanai. O pačio- 
je tolybėje tarp dviejų aukštų gūbrių kyšo trečias, didin- 
gas, dar aukštesnis ir tolesnis, su apvalia viršūne, ant ku- 
Iios dunkso kažkoks keistas pavidalas — sakytum griu- 
vėsiai. 

Tai buvo Piuji de Domas, Overnės kalnų karalius, ma- 
syvus galiūnas, tebelaikąs ant savo galvos karūną, uždėtą 
pačios didžiausios tautos — romėnų šventovės liekanas. 

Kristiana sušuko: 

— O, kaip man čia bus gera! 

Ir jau dabar jai buvo gera, jau dabar jinai jautė tą pa- 
laimą, kuri persmelkia mums visą kūną ir sielą, išplečia 

krūtinę ir tarsi grąžina jaunatvę, kai mes ūmai patenkame 
į žavingą šalį, mielą akiai ir širdžiai, ir mums pasirodo, kad 
toji šalis mūsų laukė ir kad mes patys jai sutverti. 

Kažkas šūktelėjo: 

— Ponia! Ponia! 

Kristiana pamatė netoliese daktarą Onora — jį buvo 
lengva pažinti iš aukštos skrybėlės. Daktaras skubiai 
priėjo ir nuvedė markizo šeimą į kitą kalvos šlai- 
tą, į nuokalnią pievą šalia jauno miškelio, kur jau lau- 
kė koks trisdešimt žmonių — atvykėlių ir vietinių kai- 
miečių. 

Stati atkalnė leidos nuo čia žemyn ligi pat Riomo kelio, 
nusodinto pavėsingais gluosniais, po kuriais vingiavo 
mažas upeliūkštis; o ant jo kranto, vidur vynuogyno, stūk- 
sojo smailiaviršūnė uola, prie kurios klūpėjo lyg melsda- 
miesi du vyrai. 

Tai buvo Orioliai, tėvas ir sūnus. Juodu jungė dagtį, 
o nuo kelio į juos žvelgė smalsuolių minia, kurios priekyje 
neramiai kibždėjo žemesnė eilė vaikigalių. 

Daktaras Onora parinko Kristianai patogią vietelę, ir 
ji atsisėdo smarkiai plakančia širdimi, tarsi būgštaudama, 
kad drauge su uola neišlėktų į orą ir visi tie žmonės. Mar- 
kizas, Andermatas ir Polis Bretinji susėdo ant žolės šali- 
mais, o Gontranas paliko bestovįs. Jis pajuokavo: 


— Mielas daktare, jums turbūt kur kas mažiau darbo, 
negu jūsų kolegoms? Jie va neatėjo į šį nedidelį spektak- 
lį — nesurado nė valandos laiko. 

Onora geraširdiškai atsakė: 

— Darbo man ne mažiau, tik aš mažiau rūpinuosi savo 
ligoniais. O be to, aš įsitikinęs, kad ligoniui svarbiau gera 
nuotaika negu vaistai. 

Vylinga jo mina labai patiko Gontranui. 

Aukštyn kopė vis nauji žmonės, bendro stalo kaimynai: 
ponios Paj — motina ir duktė, abi našlės, ponas Monekiu 
su dukra ir ponas Obri-Pasteras, mažas storulis, šniokščiąs 
kaip įtrūkęs garo katilas, buvęs kalnakasybos inžinie- 
rius, dirbęs Rusijoj ir ten susikrovęs nemažą turtą. 

Inžinierius jau buvo susidraugavęs su markizu. Jis 
taip ilgai ir apdairiai taikėsi, kur čia geriau atsisėdus, kad 
Kristiana vos nesusijuokė. Gontranas nuėjo pasižiūrėti, 


22 


kas gi tie kiti smalsuoliai, užkopę jiems pridurmu ant kal- 
vos. 
Polis Bretinji rodė Kristianai Andermat tolumoje ma- 


tomas vietoves. Visų arčiausia buvo Riomas — -raudona 
čerpių stogų dėmė lygumoje; toliau Eneza, Marengas, 
Lezu — daugybė vos pastebimų kaimelių, kurie atrodė 


lyg mažos tamsios skylutės ištisinėje žalioje staltiesėje, 
o ten, toli toli, Forezo kalnų papėdėje, galima įžiūrėti — 
"taip bent jis tikino — Tjerą. 

Jis gyvai kalbėjo: 

— Pažvelkite va čia, čia, kur aš rodau pirštu. Aš matau, 
labai gerai matau. 

Kristiana nieko nematė, bet nesistebėjo, kad jis mato: 
apvalių, įdėmių jo akių žvilgsnis buvo aštrus kaip plėšraus 
paukščio, ir iš tiesų atrodė, kad jis viską regi tolumoje tarsi 
pro jūreivišką binoklį. 

Jis kalbėjo toliau: 

— Priešais mus, lygumos viduryje, teka Aljė, bet jo iš 
čia nematyti. Per toli — bus kokia trisdešimt kilometrų. 

Kristiana beveik nė nežiūrėjo ten, kur jis rodė: jos 
žvilgsnį ir mintis traukė uola. Jinai galvojo, kad šitas 
didelis akmuo štai netrukus dings kaip nebuvęs, subyrės 
į dulkes, ir ėmė gailėtis akmens, kaip maža mergytė kad 
gaili sudužusio žaisliuko. Uola čia stovi nuo seniausių lai- 
kų, ji tokia graži ir taip čia tinka. O tuo tarpu abu vyrai, 
pakilę ant kojų, griebė kastuvus ir įgudusiom žemdirbių 
rankom skubiai ėmė rausti į krūvą jos papėdėje smulkius 
akmenis. 

Minia palei kelią be paliovos augo ir slinkosi vis ar- 
tyn — visi norėjo geriau matyti. Vaikiščiai lindo prie abie- 
jų kaimiečių, lakstė ir zujo aplinkui tarytum linksmi šuniu- 
kai. Nuo aukštumos, kur sėdėjo Kristiana, tie žmonės atro- 
dė visai mažučiai — lyg spiečius vabaliukų, lyg knibždantis 
skruzdėlynas. Jinai girdėjo šurmulį, tarpais lengvą, tik 
pagaunamą, o tarpais gana gyvą, girdėjo duslų gausmą, 
žmonių riksmus ir bruzdesį, kuris trupėjo ore, tirpo, 
sklaidėsi it garso dulkės. Ant kalvos minia taip pat vis di- 
dėjo: iš kaimo suėję Žmonės nusėdo kone visą šlaitą prie- 
šais pasmerktąją uolą. 

Žiūrovai šūkčiojosi tarpusavy, to paties viešbučio gy- 

ventojai, tos pačios klasės ar kastos atstovai rinkosi į at- 
skiras grupes. Visų triukšmingiausias buvo aktorių ir muzi- 
kantų būrelis, kuriam vadovavo ir davė toną trupės direk- 
torius Petriusas Martelis iš „Odeono“, šia proga atsisakęs 
azartiškos biliardo partijos. 

Užsismaukęs ant kaktos panamą, užsimetęs ant pečių 
juodos alpagos švarką, tarp kurio skvernų pūpsojo didelis 
baltas pilvas, — kaime liemenė jam atrodė nereikalinga, — 
ūsuotasis aktorius stovėjo didinga vado poza ir rodė, 
aiškino, komentavo kiekvieną Oriolių judesį. Sustoję ap- 
linkui, jo klausėsi valdiniai: komikas Lapalmas, meilužio 
vaidmenų atlikėjas Ptinivelis ir muzikantai — maestras 
Sen Landri, pianistas Žavelis, stambusis fleitistas Nuaro, 
kontrabosistas Nikordi. Priešais juos sėdėjo trys moterys, 
jų skėčiai, išskleisti viršum galvų,— baltas, raudonas ir 
mėlynas, — ryškiai tvaskėjo kaitrios saulės spinduliuose 
tartum Prancūzijos vėliava. Tai buvo panelė Odlen, jauna 
aktorė, jos motina — laikinai išnuomota mamytė, anot 
Gontrano, ir kavinės kasininkė, nuolatinė tų dviejų damų 
palydovė. Sutaikyti jų skėčius taip, kad jų spalvos sudary- 
tų tautinę vėliavą, sumanė Petriusas Martelis: sezono 
pradžioje pastebėjęs, jog panelės Odlen ir jos motinos 
skėčiai — baltas ir mėlynas, jis padovanojo kasininkei 
raudoną. 

Greta jų buvo kita grupė, kuri taip pat traukė visų 
žvilgsnius ir dėmesį, — tai viešbučių virėjai ir jų paranki- 
niai, iš viso aštuonetas baltai apsirengusių vyrų: mat res- 
toranų šeimininkai, varžydamiesi tarpusavy ir kiekvienas 
stengdamiesi padaryti kuo geresnį įspūdį svečiams, ap- 
valkstė drobiniais švarkais savo visą personalą, net ir indų 
plovėjus. Saulė tvieskė į jų plokščias kepuraites, ir tūlas 
žiūrovas galėjo pagalvoti: ar čia koks neregėtas baltų 
ulonų štabas, ar kulinarų delegacija? 

— Iš kur čia tiek žmonių?— paklausė markizas daktarą 
Onora.— Nieku būdu nemaniau, kad Anvalyje tiek gyven- 
tojų. 

— Sutraukė iš visur — iš Šatel Giujono, iš Turnoelio, 
iš Roš Pradjero, iš Sent Ipolito. Juk apie šitą sprogdinimą 
jauseniai žmonės kalba plačioje apylinkėje. O ir pats senis 
Oriolis — tai vietos garsenybė, įžymus, įtakingas Žmogus 

ir, be visa kita, tikras overnietis; jis pralobo, bet pasiliko 
gyventi kaime, pats dirba, turi gerą galvą, moka spausti 
ir krauti pinigą, ir amžinai kuria projektus, kaip geriau 
aprūpinus savo vaikus. 

Tuo tarpu grįžo Gontranas, įsijaudinęs, blizgančiom 
akim, ir pusbalsiu tarė savo bičiuliui: 

— Poli, Poli, eime, parodysiu tau dvi gražias merginas. 
Tiesiog Žavingos — pamatysi! 

Tas pakėlė galvą ir atsakė: 

— Man ir čia gerai, brangusis, aš nesijudinsiu iš vietos. 

— Be reikalo. Sakau tau — tikros gražuolės! 

Paskui pakėlė balsą: 

— Daktare, jūs tikriausiai pasakysite man, kas jos to- 
kios. Dvi mergaitės, aštuoniolikos ar devyniolikos metų, 
brunetės, iš pažiūros — vietinės panelės, tik apdaras juo- 
kingas — juodos šilkinės suknios siaurutėmis rankovėmis, 
sakytum vienuolių jupos... 

Daktaras Onora pertarė: 

— Man jau aišku. Tai Oriolio dukterys, iš tiesų dailios 
mergytės, išauklėtos Klermono „Juodųjų vienuolių“ pen- 
sione. Na, tiedvi gaus gerus vyrus... Tai tipiškos mūsų 
krašto merginos, puikios overniečių padermės atstovės. 
Juk aš overnietis, markize. Aš parodysiu jums tas mielas 
mergytes... 

Gontranas nutraukė jo kalbą kandžiu klausimu: 

— Ar ne jūs, daktare, Oriolių šeimos gydytojas? 

Šis suprato vylingą užuominą ir linksmai nusijuokė: 

— Žinoma! 

— Kaipgi jūs išsikovojote šito lobingo paciento pasi- 
tikėjimą? — neatlyžo Gontranas. 

— Liepiau jam gerti kuo daugiau gero vyno. 

Ir daktaras ėmė pasakoti apie Oriolių šeimą. Jisai 
pats — tolimas jų giminaitis ir seniai juos pažįsta. Tėvas, 
senasis Oriolis,— didelis keistuolis; jis ypač didžiuojasi 
savo vynu ir turi užveisęs specialų vynuogyną, kurio der- 
lius skiriamas tik šeimai ir svečiams. Kai kuriais metais 
statines su vynu, išspaustu iš tų rinktinių vynuogių, jie gan 
lengvai ištuština, bet būna metų, kada atrodo, jog tam vy- 
nui nė galo nebus. Gegužės ar birželio mėnesį, pamatęs, 
kad vyno dar tiek daug, jog vargu ar pavyks išgerti, tėvas 


25 


ima raginti savo dičkį sūnų, Milžiną, nuolat kartodamas: 
Na, vaike, reikia baigti“. Ir juodu per kiauras dienas, nuo 
ryto lig vakaro, litrais maukia raudonąjį vyną. Kai susėda 
prie stalo, seniokas bent dvidešimt kartų lenkia ąsotį prie 
sūnaus stiklinės, rimta mina sakydamas: „Reikia baigti . 
Alkoholis kaitina jam kraują, neduoda miegoti, tad jis ke- 
liasi naktį, apsimauna kelnes, užsidega žibintuvą, pasi- 
budina Milžiną, ir abu, pasiėmę iš spintelės po duonos 
kriaukšlę, eina rūsin; čia prisileidžia stiklines tiesiai iš 
statinės ir, užsikąsdami duona, pamarkinta vyne, traukia 
tol, kol pilvai ima kliunksėti. Tada tėvas barbena į gau- 
džiančius statinės šonus ir klausosi, kiekgi nuslūgo viduje 
skystis. 

Markizas paklausė: 

— Tai juodu darbuojasi ten, prie uolos? 

— Taip, taip, juodu. 

Kaip tik tuo metu abu vyrai sparčiu žingsniu atsitraukė 
nuo paraku užtaisyto akmens, o minia žmonių, stovėjusių 
aplinkui, iškriko į visas puses lyg sumušta armija. Vieni 
leidos Anvalio, kiti Riomo linkui, ir didžioji uola, skirian- 
ti vynuogyną pusiau ir kliudanti dirbti žemę aplinkui, 
paliko viena ant akmenuotos, trumpa veja apžėlusios kal- 
vutės. 

Kita minia, susirinkusi aukštai, dabar jau nė kiek ne 
mažesnė kaip apačioje, suvirpo iš džiaugsmo ir nekantry- 
bės, o Petriusas Martelis didžiu balsu apskelbė: 

— Dėmesio! Dagtis uždegtas! 

Kristiana nušiurpo ir apmirė. Bet daktaras sušnibž- 
dėjo už jos nugaros: 

— Aš mačiau, kiek dagčio jie nupirko. Jeigu jie visą 
jį Čia pritaisė, reikės kokią dešimt minučių palaukti. 

Visiems įsmeigus akis į akmenį, staiga prie jo pribėgo 
šuniukas, mažas juodas kambarinis šuniukas. Apsukęs 
aplinkui ir apuostęs, jis, matyt, užjuto, kad čia kažkas 
įtartina, ir ėmė viauksėti visa gerkle, pritūpęs prie žemės, 
pasišiaušęs, ištiesęs uodegą, pastatęs ausis. 

Per minią siūbtelėjo žiauraus juoko banga: visi tikėjosi, 
kad šuniukas nespės laiku pasitraukti. Paskui vienas kitas 


Lė we 


tik šie, deja, nenulėkdavo nė lig pusiaukelės. Bet šuniu- 


26 


kas nesijudino iš vietos ir piktai lojo uolą kaip lojęs. 

Kristiana sudrebėjo. Ji baisiai išsigando, pagalvojusi, 
kad šuniukas štai jos akyse bus sudraskytas į gabalus. Visas 
malonumas dingo, ir ji jau norėjo eiti; baikščiai virpėda- 
ma, ji nervingai kuždėjo: 

— Ak dieve mano! Dieve mano! Jį užmuš! Aš nenoriu 
matyti! Nenoriu! Nenoriu! Eime šalin... 

Polis Bretinji, sėdįs šalia jos, staiga pakilo ir be žodžio 
leidosi bėgti žemyn prie uolos, kiek tik nešė ilgos jo kojos. 

Iš visų krūtinių išsiveržė siaubo riksmas; minia bai- 
mingai sujudo, o šuniukas, pamatęs, kad prie jo bėga tas 
aukštas žmogus, nėrė už uolos. Polis — paskui jį; šuniu- 
kas vėl iššoko iš anos pusės, ir kokią minutę ar dvi juodu 
davėsi aplink uolą, puldami tai kairėn, tai dešinėn, tai pra- 
nykdami, tai vėl pasirodydami, lyg būtų žaidę slapstynių. 

Galų gale pamatęs, kad šuniuko nepavys, Polis ėmė 
kopti šlaitu aukštyn, o tas vėl padūko skalyti. 

Sunkiai šnopuojantį drąsuolį pasitiko pikti šūksniai, 
nes žmonės neatleidžia tam, kas juos išgąsdino. Kristianai 
daužėsi širdis, ji vos gaudė kvapą iš susijaudinimo, spaus- 
dama rankas prie krūtinės. Visai netekusi nuovokos, 
paklausė: 

— Jūs nesužeistas, ką? 

O Gontranas įdūkęs rėkė: 

— Jis iš proto išėjo! Asilas! Niekados neapsieis be 
kvailysčių! Tokio idioto kaip gyvas nemačiau... 

Bet štai susiūbavo, kilstelėjo žemė, perkūniškas trenks- 
mas sudrebino visą apylinkę, ir jo aidas dar ilgai grumėjo 
per kalnus: atrodė, lyg ten toli griaudėtų patrankos. 

Kristiana pamatė vien krušą byrančių akmenų ir aukštą 
žemių stulpą, palengva sėdantį toj pačioj vietoj, kur jį 
išmetė sprogimas. 

Minia iš viršaus, rėkaudama ir spygaudama, šūstelėjo 
žemyn. Virėjų batalionas galvotrūkčiais vertėsi nuo kal- 
vos, aplenkęs aktorių pulką su Petriusu Marteliu priešaky. 

Žmonių lavina vos nenušlavė skėčių trispalvės. 

Vyrai ir moterys, kaimiečiai ir miestiečiai — visi sku- 
bėjo, griuvo, kėlėsi ir vėl bėgo, ir du žmonių srautai, ką tik 
atšliję į šalis iš baimės, dabar plūdo vienas prieš kitą ir 
susidūrę maišėsi sprogimo vietoje. 

— Palūkėkim,— tarė markizas.— Tegul atvėsta smal- 
sumas, tada ir mes nueisim pažiūrėti. 

Inžinierius Obri-Pasteras, vargais negalais pasikėlęs, 
atsakė: 

— O aš žengsiu namo. Man čia nebėra ko veikti. 

Jis paspaudė visiems rankas, nusilenkė ir leidosi takeliu 
atgal į kaimą. 

Daktaras Onora buvo kažkur dingęs. Kai išėjo kalba 
apie jį, markizas pabarė sūnų: 

— Tu pažįstamas su juo vos trys dienos, o visą laiką 
iš jo šaipaisi. Ko gero, jis užsigaus. 

Tačiau Gontranas gūžtelėjo pečiais. 

— O, tai tikras išminčius, geraširdis skeptikas, žmo- 
gus su humoro jausmu. Galiu užtikrinti, kad jis nesupyks. 
Kai mes liekame su juo dviese, jis pats šaiposi iš visko, o 
ypač iš savo pacientų ir čionykščių gydomųjų vandenų. 
Aš tau padovanosiu garbės bilietą į Anvalio vonias, jei tu 
kada pastebėsi, kad mano juokai jį erzina. 

Tuo tarpu žemai, kur ką tik dar stūksojo uola, kilo neap- 
sakomas sujudimas. Didžiulė minia jaukėsi, liulėjo, žmo- 
nės stumdėsi, nerimo. Buvo girdėti nuostabos šauksmai: 
tikriausiai ten dėjosi kažkas nepaprasta. 

Andermatas, visados judrus ir smalsus, be paliovos 
kartojo: 

— Kas ten yra? Kas gi ten yra? 

Gontranas pareiškė einąs pažiūrėti ir ėmė kopti žemyn. 
Kristianai jau niekas neberūpėjo, ji mąstė, kad jeigu dagtis 
būtų buvęs bent kiek trumpesnis, šitas aukštas patrakėlis, 
sėdįs greta jos, būtų žuvęs — jį būtų sudraskę uolos ske- 
veldros, ir vien todėl, kad ji, Kristiana, išsigando dėl kaž- 
kokio šuns. Ji galvojo, koks pašėlęs, koks aistringas turi 
būti žmogus, kad galėtų va šitaip, be jokios atodairos, ri- 
zikuoti gyvybe, įtaikaudamas nepažįstamai moteriai. 

Keletas žmonių jau dūmė keliu į kaimą. Markizas taip 
pat pagalvojo: „Kas ten galėtų būti?“ Andermatas nebe- 
ištvėrė ir ėmė leistis nuo kalvos. 

Gontranas mojo ranka, kviesdamas visus žemyn. 

Polis Bretinji tarė: 

— Leiskite, ponia, pasiūlyti jums ranką. 

Jis paėmė Kristianą už parankės, ir jinai pajuto, kad 

jo ranka tvirta ir kieta kaip geležis. Kojos slydo saulės 
iškaitintoje žolėje, bet jinai, jausdama patikimą atramą, 
žengė be baimės. 

Gontranas, eidamas jiems priešais, šaukė: 

— Ten šaltinis! Sprogimo vietoje prasimušė šaltinis! 

Jie ėmė skverbtis pro žmones: Polis ir Gontranas ėjo 
priekyje, kumšnojo smalsuolius, nepaisydami jų murmė- 
jimo, skyrė minią į šalis ir darė kelią Kristianai ir mar- 
kizui. 

Pro chaotiškai suvirtusias aštrių, nuo parako pajuo- 
dusių akmens skeveldrų šūsnis jie priėjo duobę, pilną 
drumsto vandens, kuris vertėsi kunkulais iš gilumos ir te- 
kėjo pro smalsuolių kojas į upelį. Andermatas jau buvo 
čia: turėdamas, anot Gontrano, ypatingą sugebėjimą visur 
įsibrauti, jis pralindo pro minią ir įdėmiai žiūrėjo, kaip 
trykšta ir liejasi požeminis vanduo. 

Daktaras Onora stovėjo priešais jį kitoje versmės 
pusėje ir taip pat su nuostaba žvelgė į vandenį, tačiau buvo 
matyti, kad jam visa tai atgrisę. Andermatas tarė jam: 

— Reikėtų paragauti, gal čia mineralinis. 

Gydytojas atsakė: 

— Aišku, mineralinis. Čia visas vanduo mineralinis. 
Šaltinių greitai čia bus daugiau kaip ligonių. 

Andermatas neatlyžo: 

— Būtinai reikia paragauti. 

Bet gydytojui, atrodė, tas visai nerūpėjo. 

— Bent jau palaukim, kol nusistos. 

Visi aplinkui spraudėsi artyn. Tolesnės eilės stūmė 
priešakines į dumblą. Vienas berniukas nusprūdo į van- 
denį; visi nusikvatojo. 

Senis Oriolis ir jo sūnus oriai stebėjo keistą reiškinį, 
dar nežinodami, ką apie tai galvoti. Tėvas padžiūvęs, aukš- 
tas ir liesas, veidas jo skustas, prakaulus — rimto kaimie- 
čio veidas; sūnus — taip pat liesas, tik dar aukštesnis, 
tikras milžinas, su ūsais, panašus lyg į kareivį, lyg į vy- 
nuogininką. 

Vanduo vis smarkiau plūdo, vis labiau burbuliavo ir pa- 
lengva ėmė skaidrėti. 

Minia subruzdo: pasirodė daktaras Latonas su stikli- 
ne rankoje. Atbėgo jis suplukęs, šniokštuodamas ir nustė- 

ro: prie naujojo šaltinio, užkėlęs koją ant krašto, tarsi 
generolas, pirmas įžengęs į priešo teritoriją, stovi jo 
kolega, daktaras Onora. 

Vos gaudydamas kvapą, jis paklausė: 

— Jūs ragavote? 

— Ne. Laukiu, kol nusistos. 

Daktaras Latonas pasisėmė vandens ir susikaupęs, 
nutaisęs giliamintišką vyno degustatoriaus miną, nugė- 
rė gurkšnį. Paskui pareiškė: „Puikus! — žodis, nė kiek 
nepavojingas autoritetui, — ir atkišo stiklinę savo var- 
Žovui. 

— Gal norėsite? 

Tačiau daktaras Onora iš tikrųjų nemėgo mineralinių 
vandenų ir šypsodamas atsakė: 

— Dėkui! Pakaks jūsų įvertinimo. Aš žinau jo skonį. 

"Jis žinojo visų čionykščių vandenų skonį ir juos ver- 
tino, tik visai kitu požiūriu. Pasigręžęs į senį Oriolį, tarė: 

— Jam toli gražu iki jūsų vynelio! 

Senis patenkintas nusišypsojo. 

- — Nėra ko nė kalbėti, ponas daktare. 

Prisižiūrėjusi lig valiai, Kristiana pakilo eiti namo. 
Jos brolis ir Polis vėl praskyrė jai kelią per žmones. Su 
tėvu už parankės ji sekė jiems įkandin. Ūmai ji paslydo ir 
vos nepargriuvo; pažvelgusi sau po kojomis, pamatė, jog 
užmynė ant kruvino, žemėmis aplipusio mėsos gabalo su 
juodų vilnų kuokštais. Tai buvo šuniuko liekanos: jį su- 
draskė akmens atplaišos ir sutrypė minia. 

Kristianai užėmė kvapą, ji taip susijaudino, kad iš akių 
ištryško ašaros. Šluostydamasi akis nosinaite, šnibždėjo: 

— Vargšas šunelis, vargšas šunelis! 

Ji nieko daugiau nebenorėjo matyti, norėjo tik grįžti 
savo kambarin ir užsidaryti nuo visų. Diena prasidėjo ge- 
rai, o baigėsi visai ne kaip. Gal tai koks blogas ženklas? 
Ir jos širdis, nerimo sloginama, smarkiai plakė. 

Jiems beeinant keliu, staiga priešais išdygo aukštas 
cilindras ir suplasnojo ilgi surduto skvernai, panašūs į 
juodus sparnus. Daktaras Bonfilis paskutinis sužinojo 
naujieną ir dabar bėgo su stikline rankoje, kaip ir dak- 
taras Latonas. 

Pamatęs markizą, jis sustojo. 

— Kas čia dedasi, markize?.. Man sakė... šaltinis... 
mineralinis šaltinis... 

— Taip, daktare. 

— Vandeningas? 

— Žinoma. 

— O sakykit... sakykit... ar jie jau ten? 

Gontranas rimtai atsakė: 

— Žinoma, kaipgi! Daktaras Latonas jau ir analizę 
padarė. 

Daktaras Bonfilis vėl pasileido tekinas. Jo pasirodymas 
bent kiek pralinksmino Kristianą, išblaškė liūdnas mintis, 
ir ji tarė: 

— Ne, aš nebenoriu į viešbutį, eime, pasėdėsim parke. 

Andermatas pasiliko prie šaltinio stebėti, kaip bėga 
vanduo. 


III 


Pietūs viešbutyje „Splendid“ tą vakarą buvo triukš- 
mingi: visi gyvai kalbėjosi apie uolą ir naująjį šaltinį. Beje, 
pietaujančių buvo ne tiek daug, viso labo dvi dešimtys — 
šiaip jau nekalbūs, ramūs žmonės, ligoniai, nesėkmingai 
gydęsi visuose žinomuose kurortuose ir dabar bandą 
naujus vandenis. Tame stalo gale, kur sėdėjo Raveneliai 
ir Andermatai, buvo dar ponas Monekiu, žilas mažas žmo- 
gutis, su dukteria — aukšta išblyškusia mergina, kuri 
kartais pakildavo nuo stalo per vidurį pietų ir išeidavo, 
nesuvalgiusi nė pusės to, kas būdavo lėkštėje; storulis 
inžinierius Obri-Pasteras; ponas Šofūras su žmona, abu 
visados apsirengę juodai ir ištisas dienas vaikščioją parko 
alėjomis paskui vežimėlį, kuriuo auklė vežiojo išsigimusį 
jų kūdikį; ir pagaliau ponia Paj su dukteria, abidvi našlės, 
abidvi aukštos ir stambios — tiek iš priekio, tiek iš užpa- 
kalio. „Matote,— sakė Gontranas,— jiedvi suvalgė savo 
vyrus, ir nuo to joms sugedo skrandis. 

Našlės iš tikrųjų abi gydėsi skrandį. 

Greta jų sėdėjo vyriškis plytos raudonumo veidu, 
ponas Rikjė, kuriam taip pat blogai virškino skrandis, 
o toliau — kitos bespalvės žmogystos, tie bežadžiai ke- 

liautojai, kurie negirdimais žingsniais įeina į viešbučio 
valgomąjį, — žmona pirma, vyras iš paskos, — prie durų 
visiems nusilenkia ir kukliai, nedrąsiai sėda į savo vietas. 

Kitas stalo galas stovėjo tuščias, bet irgi padengtas 
būsimiesiems svečiams. 

Andermatas kalbėjo su užsidegimu. Visą pavakarę 
mat jis tarėsi su daktaru Latonu, kuris iškalbingai dėstė 
toli siekiančius kurorto išplėtimo planus. 

Su giliu įsitikinimu daktaras liaupsino čionykščius 
mineralinius vandenis, nuostabia savo gydomąja galia 
gerokai pranokstančius Šatel Giujono versmes, nors pas- 
tarasis kurortas per šiuos dvejus metus taip pat labai 
išgarsėjo. 

Taigi po dešinei nuo Anvalio klesti Ruaja, kadaise 
tikras užunarvis, o dabar — pašlovintas kurortas; po kai- 
rei — kitas užunarvis, Šatel Giujonas, per trumpą laiką 
irgi jau spėjęs iškilti! Reikia tik išmaningo žmogaus — ir 
Anvalio veikiai nebeatpažintum! 

Kreipdamasis į inžinierių, Andermatas kalbėjo: 

— Taip, pone, reikia išmaningo žmogaus — tai svaI- 
biausias dalykas. Viską lemia apsukrumas, taktas, gebė- 
jimas prisitaikyti ir drąsa. Norint sukurti kurortą, reikia 
visų pirma jį išgarsinti, o norint išgarsinti, reikia pasirū- 
pinti, kad juo susidomėtų patys aukštieji medicinos pasau- 
lio sluoksniai Paryžiuje. Kodėl gi man sekasi visa, ko tik 
aš imuosi? Todėl, kad aš visuomet stengiuosi atrasti pačią 
praktiškiausią priemonę, kuri užtikrintų pasisekimą kiek- 
vienu atskiru atveju; o kol tos priemonės neturiu savo ran- 
kose, nieko nesigriebiu, laukiu. Aptikti mineralinį vande- 
nį — dar ne viskas, reikia privilioti žmones jį gerti; o no- 
rint juos privilioti, nepakanka pačiam visu balsu rėkti 
laikraščiuose ir kitur, kad tavo vanduo — geriausias pa- 
saulyje! Reikia pasirūpinti, kad apie jį korektiškai tartų 
svarų žodį gydytojai — žmonės, kurių klauso tau reikalingi 
ligoniai, to vandens vartotojai, — šita be galo patikli pub- 
lika, mokanti už vaistus pinigą. Su teisėju kalbėk per ad- 
vokatus: jis klausosi tik jų, supranta tik juos; su ligoniu 
kalbėk per gydytojus: vien tik jų balsą jis tegirdi. 

Markizas, visados didžiai žavėjęsis neprilygstama savo 
žento praktine nuovoka ir neklaidingumu, sušuko: 

— Tikra teisybė! Kas jau kas, o jūs, brangusis, visados 
pataikote į patį tašką. 

Andermatas įsikarščiavęs varė toliau: 

— Čiagi galima susikrauti kapitalą. Žavinga vietovė, 
puikus klimatas. Yra tik vienas klaustukas: ar užteks mums 
vandens didelei gydyklai? Jei neužsimosi kaip reikiant — 
tavęs laukia krachas! Turime sukurti labai didelę gydyklą, 
o jai, suprantama, reikės daug vandens — tiek, kad galėtų 
veikti vienu metu du šimtai vonių ir kad jos gautų be jokio 
pertrūkio pakankamai stiprią vandens srovę. O naujasis 
šaltinis drauge su senuoju — nors ir kažin kaip gražbyliau- 
tų daktaras Latonas — gali aprūpinti vandeniu tik penkias- 
dešimt vonių... 

Obri-Pasteras jį pertraukė: 

— Na, vandens aš galiu jums duoti, kiek tik norėsite. 

Andermatas apstulbo: 

— Jūs? 

— Taip, aš. Jūs stebitės? Tuoj paaiškinsiu. Aš buvau 
čia ir pernai, maždaug tuo pačiu metu kaip dabar, nes, 
turiu pasakyti, Anvalio vonios man labai padeda. Ir šit 
vieną rytą, man dar begulint, pas mane ateina apkūnus 
ponas — kurorto administracinės valdybos pirmininkas. 
Jis buvo labai susirūpinęs: Bonfilio šaltinis jau tiek išsekęs, 
kad galįs netrukus visai išdžiūti. Žinodamas, kad aš — 
kalnakasybos inžinierius, jis ir atėjo pasiteirauti, ar ne- 
rasčiau kokios nors priemonės išgelbėti jiems nuo bankro- 
to. 

Aš ėmiausi tirti geologinę šios vietovės struktūrą. 
Kaip žinote, įvairūs žemės plutos sukrėtimai ir perturba- 
cijos, vykę priešistorinėje epochoje, atitinkamai paveikė 
viršutinių žemės sluoksnių išsidėstymą kiekviename šio 
krašto kampelyje. 

Taigi man reikėjo nustatyti, iš kur ir kokiomis sprogy- 
mėmis čion atiteka mineralinis vanduo, kokia tų sprogy- 
mių kryptis, kilmė ir prigimtis. 

Visų pirma atidžiai apžiūrėjau gydyklą; viename kam- 
pe radau seną, jau atitarnavusį vamzdį nuo vonių ir paste- 
bėjau, kad jo anga beveik visai užakusi nuo klinties nuo- 
sėdų. Atseit vandenyje esančios druskos sėda ant vamz- 
džių sienelių ir gana greitai juos užkemša. Be abejonės, 

tas pat dedasi ir natūraliuose podirvio kanaluose, kadangi 
podirvyje čia granitas. Taigi Bonfilio šaltinis bus užsi- 
kimšęs. Štai ir viskas. 

Reikėjo rasti tą užkamšą. Kitas gal būtų jos ieškojęs 
aukščiau tos vietos, kur vanduo veržiasi žemės paviršiun, 
o aš, visą Mėnesį tyrinėjęs, stebėjęs ir svarstęs, leidausi 
ieškoti ir atradau ją penkiasdešimčia metrų žemiau. Ir 
štai kodėl. 

Kaip jau sakiau, visų pirmiausia man reikėjo nustatyti 
granito sprogymių, kuriomis teka vanduo, kilmę, kryptį ir 
prigimtį. Gana lengvai konstatavau, kad tos sprogymės 
eina nuo lygumos kalno linkui, o ne atvirkščiai, ir kad jos 
nuožulnios tartum stogo šlaitai, — tikriausiai todėl, kad 
lyguma kadaise nusėdo žemyn, o drauge su ja įdubo ir 
kraštinės kalnų atšakos. Tad vanduo, užuot sruvęs žemyn, 
plyšiais tarp granito klodų kyla aukštyn. Aš atradau ir 
šito keisto reiškinio priežastis. 

Kitados Limanė, didžiulė lyguma, susidariusi iš smėlio 
ir molio nuogulų, kurių ribos jau vos bežymios, plytėjo 
aukščiau, sulig pirmąja kalnų plynaukšte. Ilgainiui, kei- 
čiantis žemesniųjų klodų išsidėstymui, jinai įdubo, drauge 
nusodindama, kaip jau minėjau, ir kraštinius kalnų gūb- 
rius. Tai va, šio milžiniško nusėdimo rezultatas buvo tas, 
kad begalinėje gilumoje, kaip tik tenai, kur susiduria puri 
žemė su granitu, susidarė didžiulis molingas masyvas — 
užkamša, nepraleidžianti vandens. 

Taigi vyksta štai kas: 

Mineralinis vanduo randasi užgesusių vulkanų židi- 
niuose. Jeigu jis teka iš labai toli, tai kelyje atvėsta ir į 
paviršių išsiverčia šaltas, kaip visi paprasti šaltiniai; O 
jeigu atsruvena iš artimesnių židinių, tai iš žemės ištrykšta 
dar šiltas, ir jo karštumo laipsnis pareina nuo židinio tolu- 
mo. Bet koks gi jo maršrutas? Jis leidžiasi vis žemyn ir že- 
myn į gilumas, kol susiduria su užtvara — Limanės molin- 
guoju masyvu. Negalėdamas prasiskverbti pro tą užtvarą, 
jis, didelio slėgio varomas, ieško išeigos. Radęs pražam- 
bius plyšius granite, veržiasi į juos ir kyla aukštyn, iki 
pasiekia žemės paviršių. Tada vėl ima tekėti ta pačia kryp- 
timi, kaip visi upeliukai, — žemyn į slėnį. Turiu pridurti, 
kad mes nematome nė šimtosios dalies mineralinių vande- 

nų, sruvenančių po žeme šiuose slėniuose. Mes atrandame 
tik tuos vandenis, kurie prasimuša į paviršių. Visi kiti 
šaltiniai, pasiekę granito sprogymės kraštą giliau, po storu 
sluoksniu dirbamos puveningos žemės, susigeria į tą žemę 
ir dingsta. 

Iš viso to darau tokias išvadas: 

Pirma, norint rasti mineralinį vandenį, reikia atsekti 
vienas ant kito slūgstančių granito klodų kryptį ir nuolydį. 

Antra, norint, kad tas vanduo neišsektų, reikia neleisti, 
kad sprogymes užkimštų klinties nuosėdos: gręžti mažus 
dirbtinius šuliniukus ir juos rūpestingai užlaikyti. 

Trečia, norint pavogti kaimyno šaltinį, reikia išgręžti 
angą į tą pačią granito sprogymę, tiktai žemiau, o ne aukš- 
čiau versmės; savaime suprantama, gręžinys turi būti 
šiapus molingojo masyvo, verčiančio vandenį kilti aukš- 
tyn. 

Turint visa tai omeny, galima pasakyti, kad šiandien 
atrasto šaltinio padėtis — nuostabiai gera: jis yra vos už 
kelių metrų nuo tos natūralios užtvaros. Norint steigti 
naują gydyklą, reikia ją statyti kaip tik čionai. 

Kai jis baigė kalbėti, stojo tyla. 

Sužavėtas Andermatas tiek tepasakė: 

— Tai mat, ką reiškia pažvelgti už kulisų — paslaptin- 
gumo kaip nebuvę! Jūs — brangus žmogus, pone Obri- 
Pasterai! 

Be jo, tiktai markizas ir Polis Bretinji tesuprato inži- 
nieriaus aiškinimą. Ir tiktai Gontranas nieko nesiklausė. 
Visi kiti, nustėrę iš nuostabos, išplėtę akis, gaudyte gaudė 
kiekvieną inžinieriaus žodį, o ypač dievotosios našlės Paj, 
kurioms knietė mintis, ar šitoks aiškinimas nėra kartais 
šventvagiškas: juk tokie gamtos reiškiniai iš anksto nu- 
lemti dievo ir vyksta tik iš jo paslaptingos malonės. Moti- 
na jautė pareigą įterpti savo žodį: 

— Apvaizdos keliai nežinomi. 

Damos, sėdinčios per vidurį stalo, pritariamai linksėjo 
galvas: girdėdamos nesuprantamus išvedžiojimus, jos irgi 
sunerimo. 

Ponas Rikjė, žmogus plytos spalvos veidu, pareiškė: 
. — Kas man rūpi, iš kur teka tie Anvalio vandenys — 
Iš vulkanų ar iš mėnulio... Aš žinau tik tiek, kad štai jau 

dešimt dienų, kai juos vartoju, o jokio pagerėjimo nejau- 
čiu. 

Ponas ir ponia Šofūrai užprotestavo: jų vaikas pirmą- 
syk per šešerius savo ligos metus pradėjęs judinti dešinę 
kojytę. 

Rikjė atvertė: 

— Ką gi, tas tik rodo, kad mes sergame skirtingomis 
ligomis, ir anaiptol nerodo, kad Anvalio vandenys gydo 
skrandžio ligas. 

Jis neslėpė savo įtūžio ir nusivylimo nauju nesėkmingu 
savo bandymu. 

Tačiau ponas Monekiu, paėmęs žodį savo dukters var- 
du, irgi patvirtino, kad štai jau savaitė, kai jo dukteriai 
pasitaisęs virškinimas ir jai nebereikią per pietus kilti 
nuo stalo. 

Aukštoji mergina nukaito ir įbedė nosį lėkštėn. 

Ponios Paj pridūrė, kad joms taip pat geriau. 

Rikjė perpyko ir, staigiai pasigręžęs į abi našles, pa- 
klausė: 

— Jūs, ponios, sergate skrandžiu? 

Tos atsakė vienu balsu: 

— Taip, mes nevirškiname jokio maisto. 

Vos nepašokęs nuo kėdės, Rikjė sumirksėjo: 

— Jūsė.. Jūs?.. Bet užtenka tik pažvelgti į jus... Jūsų 
nesveikas skrandis? Tai dėl to, kad per daug valgote. 

Ponia Paj, motina, užsiplieskusi atžėrė: 

— Užtat jūs, pone, iš tiesų nepagydomas skrandinin- 
kas, tuo nėra ko abejoti. Tą rodo visas jūsų elgesys. Ne 
be reikalo žmonės sako, kad tas, kas turi sveiką skrandį, 
visados ras ir meilų žodį. 

Sena ir labai liesa dama, kurios pavardės niekas 
nežinojo, oriai pasakė: 

— Manyčiau, kad Anvalio vandenys visiems daugiau 
padėtų, jeigu viešbučio savininkas bent retkarčiais prisi- 
mintų, kad jo klientai yra ligoniai. Kaip sau norite, juk 
valgių, kuriais jis mus vaišina, neįmanoma suvirškinti. 

Visi, kas tik sėdėjo už stalo, jai pritarė, lyg būtų tik ir 
laukę progos išlieti savo pasipiktinimą viešbučio savinin- 
kui. Žmones, kuriems trys daktarai, Bonfilis, Latonas ir 
Onora, liepia valgyti vien lengvą, neriebią baltą mėsą, 

šviežias daržoves ir pieno produktus, jis maitina langus- 
tais, dešromis, totoriškai sutaisytais unguriais, kopūs- 
tais — taip, kopūstais ir dešrelėmis! Ar gali būti dar 
sunkiau virškinamų valgių? 

Rikjė tiesiog drebėjo iš pykčio: 

— Argi kurortų gydytojai neprivalo žiūrėti, kaip mai- 
tinami ligoniai? Argi tokį svarbų dalyką, kaip maisto pa- 
rinkimas, jie gali palikti kokio avigalvio nuožiūrai? Kiek- 
vieną dieną štai mums duoda užkandai kietus kiaušinius, 
ančiuvius ir kumpį... 

Ponas Monekiu jį pertarė: 

— Atleiskite, bet mano dukteriai skrandis gerai virš- 
kina tiktai kumpį. Ma-Ruselis ir Remiuzo jai kaip tik ir 
skyrė jį valgyti. 

Rikjė ėmė šaukti: | 

— Kumpį! Kumpį! Bet, pone, juk tai nuodai! 

Stalas ūmai pasidalijo į dvi stovyklas: vieniems kum- 
pis tiko, kitiems ne. 

Prasidėjo begalinis, kasdien vis iš naujo užsiliepsnojan- 
tis ginčas apie tai, kuo geras ir kuo blogas vienas ar kitas 
produktas. 

Net ir dėl pieno kilo karščiausias disputas. Rikjė pa- 
reiškė negalįs išgerti nė mažos stiklinaitės pieno — jam 
bematant sustoją viduriai. | 

Obri-Pasteras, išgirdęs niekinant didžiai jo mėgstamus 
valgius, irzliai atsiliepė: 

— Po galais, bet jeigu jums, pone, dispepsija, o man — 
gastralgija, tai mudu negalime vienodai maitintis, panašiai 
kaip negali būti vienodi akinių stiklai trumparegiams ir 
toliaregiams, nors tiek vienų, tiek ir kitų regėjimas ne- 
normalus. 

Jis pridūrė: 

— Aš dūstu, jei tik išgeriu stiklinę raudonojo, todėl 
manau, kad žmogaus sveikatai niekas tiek nekenkia kaip 
Vynas. Kas geria tik vandenį, gyvena šimtą metų, o štai 
mes.., 

Gontranas juokdamasis įsiterpė: 

— Dievaži, be vyno ir be... vedybų gyvenimas būtų, 
Man regis, nuobodokas... 

Abi našlės Paj nudelbė akis. Jiedvi gėrė labai daug 


37 


aukščiausios markės Bordo vyno, kurio nemiešė vandeniu; 
o kadangi abi jau našlavo, — nors dukteriai tebuvo dvide- 
šimt dveji, o motinai vos keturiasdešimt metų, — tai kiek- 
vienam nejučia kildavo mintis, kad ir savo vyrus jiedvi 
maitino pagal tą pačią sistemą. 

Andermatas, visados toks plepus, šį kartą tylėjo ir kaž- 
ką mąstė. Staiga jis paklausė Gontraną: 

— Ar jūs žinote, kur gyvena Orioliai? 

— Taip, neseniai man parodė jų namus. 

— Ar galėsite po pietų mane palydėti pas juos? 

— Kodėl ne? Su malonumu. Ne pro šalį bus dar sykį 
užmesti akį į mergytes. 

Tuojau po pietų juodu ir išėjo, o Kristiana jautėsi 
nuvargusi, todėl drauge su markizu ir Poliu Bretinji už- 
lipo aukštyn į svetainę, kur ir ketino praleisti vakarą. 

Buvo dar visai šviesu, nes kurortuose pietūs ankstyvi. 

Andermatas paėmė svainį už parankės. 

— Na, mano mielas Gontranai, jeigu šitas senis bus 
sukalbamas ir jeigu analizė parodys tai, ko tikisi daktaras 
Latonas, aš turbūt imsiuosi čia stambios operacijos: steig- 
siu kurortą. Taip, kurortą! 

Jis stabtelėjo vidury gatvės ir stvėrė savo bendrakelei- 
viui už švarko atlapų. 

— Ech jūs žmogeliai, niekados jūs nesuprasite, koks 
patrauklus gali būti plataus užmojo verslas — ne šiaip 
koks biznis ar komercija, o stambios operacijos, tokios, 
kokių imuosi aš! Taip, mano mielas, tas, kas gerai apie jas 
nusituokia, randa čia visa, kas nuo amžių masino žmogų: 
ir politiką, ir karą, ir diplomatiją, žodžiu, viską! Čia be 
perstojo turi ieškoti, atradinėti, išradinėti, kombinuoti, 
viską suprasti, viską numatyti, viskam ryžtis. Didieji mūsų 
dienų mūšiai — tai grumtynės pinigais. Man šimto sū mo- 
netos — tai nelyginant kareivėliai raudonomis kelnėmis, 
dvidešimt frankų monetos — prašmatnūs leitenantai, šim- 
tinės — išdidūs kapitonai, o tūkstantinės — generolai. Ir 
aš grumiuosi, šimts perkūnų! Grumiuosi nuo ryto lig vaka- 
rO su visais ir prieš visus! Štai kas yra gyventi — gyventi su 
užmoju, kaip gyveno kadaise didieji valdovai. Juk mes — 
šių dienų valdovai, ir patys tikrieji, vieninteliai valdo- 
vai! Pažiūrėkite va į šitą kaimą, šitą varganą kaimelį! Aš 


38 


paversiu jį miestu, baltmūriu miestu, jame išdygs didžiu- 
liai viešbučiai, pilni svečių, su liftais, su pulkais tarnų ir 
ekipažų, — minią turtuolių aptarnaus minia skurdžių. Ir 
tai padarysiu tik todėl, kad vieną gražų vakarą man užeis 
noras susirungti su Ruaja, kur po dešinei nuo mūsų, su 
Šatel Giujonu, kur po kairei, su Mon Doru, Burbule, Šato- 
nefu, Sen Nekteru, kur užpakaly mūsų, ir su Viši, kur tie- 
siai prieš mus! Ir aš nugalėsiu, nes turiu savo rankose 
priemonę, vienintelę priemonę pergalei laimėti. Aš ją pa- 
mačiau iš pirmo žvilgsnio, pamačiau taip aiškiai, kaip 
didis karvedys kad mato silpną savo priešo vietą. Kas dirba 
mūsų darbą, irgi turi mokėti vadovauti žmonėms, patrauk- 
ti juos ir palenkti savo pusėn. Dievaži, smagu gyventi tam, 
kas tai sugeba! Dabar, užsiėmęs šituo miestu, visą trejetą 
metų aš turėsiu įdomią pramogą! Bet pagalvokite, kokia 
laimė, kad mes sutikome tą inžinierių. Įdomių dalykų, 
mano mielas, nuostabiai įdomių dalykų jis papasakojo per 
pietus! Viskas man paliko aišku kaip dukart du keturi. Su 
jo pagalba aš sužlugdysiu senąją akcinę bendrovę, nereikės 
net pirkti jos gydyklos. 

Juodu vėl žengė tolyn ir pasuko į kairę keliu, pamažėle 
kylančiu Šatel Giujono linkui. 

Gontranas sakydavo: „Eidamas greta savo svainio, aiš- 
kiai girdžiu jo galvoje tą patį bruzdesį kaip Monte Karlo 
salėse, kur be perstojo skamba svaidomas, čiumpamas, 
žarstomas, grobstomas, išlošiamas, pralošiamas auksas“. 

Andermatas iš tikrųjų buvo nelyginant savotiška pro- 
taujanti mašina, specialiai sukurta pinigams skaičiuoti, 
jais operuoti ir manipuliuoti. Jis ir pats labai didžiavosi 
savo profesine nuovoka ir mėgo pasigirti, kad galįs iš 
pirmo žvilgsnio tiksliai nustatyti bet kurio dalyko vertę. 
Užėjęs, būdavo, kur nors, jis iš karto paima į rankas bet 
kokį daiktą, pakraipo, apžiūri ir pareiškia: „Vertas tiek ir 
tiek“. Jo žmonai ir svainiui ši manija atrodė labai juokin- 
8a, ir jie dažnai pasidarydavo sau pramogą, užduodami 
Jam galvosūkį, — pakišdavo kokį keistą daikčiuką ir prašy- 
davo jį įkainoti, o paskui, kai nelauktos jų išmonės jį suglu- 
Mmindavo, kvatodavo it bepročiai. Kartais Gontranas, 
Žiūrėk, sustabdo jį kurioje nors Paryžiaus gatvėje ir papra- 
SO įkainoti visas parduotuvės vitrinoj išdėliotas prekes, 

arba raišą vežiko arklį, arba, sakysim, visą furgoną su bal- 
dais ir kitais kraustuliais. 

Vieną vakarą, per kviestinius pietus Andermato na- 
muose, Gontranas ėmė prisispyręs klausti Viljamą, kiek 
maždaug galėtų būti vertas Obeliskas; o kai tas pasakė 
kažkokią sumą, paprašė įkainoti Solferino tiltą ir Triumfo 
arką Žvaigždės aikštėje. Ir pagaliau rimtu tonu pridūrė: 

— Jūs galėtumėte imtis labai įdomaus darbo — įvertinti 
žymiausius viso Žemės rutulio paminklus. 

Andermatas niekad nepykdavo — jis išklausydavo tuos 
juokus kaip pranašesnis žmogus, puikiai žinąs savo vertę. 

Sykį Gontranas paklausė: 

— Na, o kiek vertas aš? 

Viljamas vangstėsi atsakyti. Bet svainis nedavė jam 
ramybės: 

— Įsivaizduokite, kad mane paėmė į nelaisvę plėšikai. 
Kiek duotumėt už mane išpirkos? 

Tuomet Andermatas atsakė: 

— Na ką gi... ką gi, mano mielas... aš išduočiau vekselį. 

Jo šypsena buvo tokia iškalbinga, kad Gontranas, bent 
kiek užgautas, daugiau nebesispyrė. 

Turėdamas subtilų skonį, Andermatas mėgo dailės dir- 
binius, gerai apie juos nusimanė ir apsukriai kolekcionavo. 
Čia jam pravertė pėdsekio uoslė — nepamainomas pagal- 
bininkas visose komercinėse operacijose. 

Juodu priėjo namą, iš pažiūros kone miestietišką. Gon- 
tranas sustabdė svainį ir tarė: 

— Tai čia. 

Prie sunkių ąžuolinių durų kabojo ketinis kūjelis; jie 
pabeldė; liesa tarnaitė atidarė duris. 

Bankininkas paklausė: 

— Ar namie ponas Oriolis? 

Moteris atsakė: 

— Prašom į vidų. 

Juodu įžengė į virtuvę, erdvią kaimišką virtuvę, kur 
baigė degti ugnis ir dar tebevirė puodas. Paskui nuvedė 
juos į kambarį, kur buvo susirinkusi visa Oriolių šeima. 
Tėvas miegojo, atsilošęs vienoj kėdėj ir ištiesęs kojas 
ant kitos. Sūnus skaitė Petit Journal, užsigulęs ant stalo 
ir sutelkęs visą dėmesį, nes rambus protas sunkiai sugaudė 

skaitomą mintį, o abi dukterys sėdėjo vieno lango nišoje 
ir siuvinėjo iš abiejų galų tą patį rankdarbį. 

Jiedvi pašoko pirmiausia, abi drauge, ir žiūrėjo apstul- 
busios į netikėtus svečius; tada pakėlė galvą didysis Žakas, 
visas įraudęs nuo įtempto smegenų darbo; galiausiai at- 
budo senis Oriolis ir vieną po kitos nuleido nuo kėdės ilgas 
kojas. 

Kambarys buvo be apmušalų, tiktai išbaltintas, su ak- 
menine asla, iš baldų stovėjo vien raudonmedžio komo- 
da, stalas ir keturios šiaudinės kėdės; sienose kabojo ketu- 
rios įstiklintos liaudiškos graviūros, o ant langų — pla- 
čios baltos užuolaidos. 

Šeimininkai ir svečiai žvelgė į vieni kitus, o tarnaitė 
su pakaišytu ligi kelių sijonu, netverdama smalsumu, 
delsė prie durų. 

Andermatas pasisakė, kas esąs, pristatė svainį — gra- 
fą de Ravenelį, kuo mandagiausiai ir gracingiausiai pasvei- 
kino merginas, žemai joms nusilenkdamas, paskui ramiai 
atsisėdo ir prašneko: 

— Pone Orioli, atėjau pasikalbėti su jumis svarbiu 
reikalu. Pasakysiu viską iš karto, be jokių užuolankų. 
Dalykas štai koks. Jūs ką tik atradote savo vynuogyne 
šaltinį. Jo vanduo per kelias dienas bus ištirtas, ir jeigu 
pasirodys, kad jis niekam nenaudingas, aš, savaime su- 
prantama, atsitrauksiu; bet jeigu analizė parodys tą, ko aš 
tikiuosi, tai šit mano pasiūlymas: aš nupirksiu iš jūsų 
tą žemės sklypą, o drauge ir visus aplinkinius sklypus. 

Apsigalvokite. Niekas, ničniekas daugiau nepasiūlys 
jums to, ką siūlau aš! Senoji bendrovė eina prie bankroto 
1r nė galvoti negalvoja apie naujas gydyklas, o kai ji žlugs, 
niekas nebeturės noro imtis kokių nors naujų bandymų. 

Atsakymo man šiandie nereikia, prašom pasitarti su 
savo šeima. Kai bus žinoma vandens analizė, jūs pasakysi- 
te man, kiek prašote už tą žemę. Jei kaina bus man priimti- 
na, aš tarsiu „taip“, jei nepriimtina — tarsiu „ne“ ir pasi- 
trauksiu. Aš niekados nesideru. 

Kaimietis, taip pat savotiškas verteiva, taip pat gudruo- 
lis, kokio reikia paieškoti, mandagiai atsakė, kad pažiūrė- 
Sląs, pagalvosiąs, kad tai jam didelė garbė, ir pasiūlė 
Išgerti po stiklą vyno. 

Andermatas sutiko, o kadangi jau temo, Oriolis tarė 
dukterims, kurios, nuleidusios akis, vėl knybojo prie savo 
rankdarbio: 

— Uždekit žiburį, mergaitės. 

Jiedvi pakilo abi drauge, išėjo į gretimą kambarį ir vei- 
kiai grįžo; viena jų nešė dvi uždegtas žvakes, antra — stik- 
lines, keturias prastas, pačias pigiausias stiklines. Žvakės, 
padabintos rausvo popieriaus rozetėmis, buvo užžiebtos 
pirmą kartą: jos, matyt, stovėjo kaip papuošalas ant židinio 
merginų kambaryje. 

Atsistojo ir Milžinas, — į vyno rūsį eidavo tik vyrai. 

Andermatui šovė į galvą mintis: 

— Labai norėčiau pamatyti jūsų rūsį. Jūs — geriausias 
vynininkas šiame krašte, taigi ten tikriausiai yra ko 
pažiūrėti. 

Pagyrimas nuėjo seniui per širdį, jis pasišovė pats nu- 
vesti svečius rūsin ir, pasiėmęs vieną žvakę, žengė pro 
duris. Visi vėl perėjo virtuvę, paskui nusileido į kiemą, 
kur gęstančioj dienos šviesoj dar galėjai įžvelgti surikiuo- 
tas tuščias statines, kampe suverstas didžiules akmens 
girnas su skylėmis vidury, panašias į kažkokio milžiniško 
antikinio vežimo ratus, išardytą presą vynuogėms spausti, 
kurio mediniai varžtai ir rudas stovas buvo taip nugludinti 
per ilgą vartojimą, jog net svidėjo žvakės liepsnos atšvai- 
tuose, pagaliau įvairius ūkio įnagius, kurių plienas, žemės 
nušlifuotas, blizgėjo it ginklo ašmenys. Visi tie daiktai vie- 
nas po kito niro iš sutemų, kai senis ėjo pro juos, viena 
ranka nešdamas žvakę, o kitos delnu dengdamas jos 
liepsną. 

Jau buvo justi vyno, vynuogių išspaudų, sudžiovintų 
vynuogių kvapai. Jie priėjo duris, užrakintas dviem spy- 
nom. Oriolis atidarė jas ir iškėlė žvakę viršum galvos; 
blausi liepsna nušvietė ilgą virtinę didelių gulsčių stati- 
nių pilvotais šonais ir ant jos tokią pat eilę mažesnių 
statinaičių. Visų pirma šeimininkas parodė, kad rūsys iš- 
raustas kalno šlaite, paskui ėmė aiškinti, koks vynas 
kur supiltas, kelerių metų jis senumo, iš kokių vynuogių 
padarytas ir kuo ypatingas, o priėjęs statinę, skirtą šeimai, 
švelniai pabraukė delnu jai per šoną lyg mylimam arkliui 
per strėnas ir išdidžiai pasakė: 

— Duosiu jums paragauti va šito. Joks vynas iš bute- 
lių nesusilygins su juo, tikrai joks — nei Bordo, nei kuris 
kitas. 

Kaip ir visi kaimo žmonės, jis nė matyti nenorėjo vyno, 
išpilstyto į butelius. 

Milžinas, sekęs jiems įkandin su ąsočiu rankoje, pasi- 
lenkė ir atsuko volės čiaupą, o tėvas stropiai jam žibino, 
lyg tai būtų koks sunkus ir knibus darbas. 

Veidai jų buvo ryškiai nušviesti: tėvas panėšėjo į seną 
prokurorą, o sūnus — į kareivį iš kaimo. 

Andermatas sukuždėjo Gontranui į ausį: 

— Puikus Tenirsas, a? 

Juodasis grafas pašnibždom atsakė: 

— Man labiau patinka dukterys. 

Paskui visi grįžo į kambarį. 

Dabar teko gerti vyną, ir gerti daug, nes tik taip buvo 
galima įtikti Orioliams. 

Mergaitės sėdėjo šalia stalo ir dirbo kaip dirbusios, 
sakytum kambary nebūtų jokių pašaliečių. Gontranas, 
varstydamas jas akimis, galvojo, kad jiedvi labai pana- 
šios — ar tik nebus dvynukės! Tiesa, viena kiek apkūnes- 
nė ir žemesnė, o kita — grakštesnė. Abiejų plaukai, per- 
skirti per vidurį ir glotniai sušukuoti į šalis, dabar atrodė 
nebe juodi, o tamsiai kaštoniniai, ir, vos pajudinus galvą, 
žvilgėjo it šilkas. Ir vienos, ir kitos kakta, kaip visų over- 
niečių, gan plati, smakras stambokas, skruostikauliai 
kiek išsišovę, tačiau burna daili, akys žavingos, antakiai 
plonučiai ir gražiai lenkti, gymis nuostabiai skaistus. Žiū- 
rėdamas į jas, jautei, kad jos išauklėtos ne šituos namuos, 
O prašmatniame pensione, gal kokiame nors vienuolyne, 
kur siunčia savo dukras turtingi bei kilmingi overniečiai 
lr kur jos išmoko santūriai elgtis, kaip tikros bajoraitės. 

Tačiau Gontranas, pasikoktėjęs raudonojo vyno stik- 
line, stovinčia priešais jį, bakstelėjo koja Andermatui, 
Iagindamas eiti. Pagaliau šis pakilo, ir juodu stipriai pa- 
Spaudė abiem kaimiečiams rankas; paskui vėl ceremonin- 
gai nusilenkė merginoms, o tiedvi, šį kartą nesistodamos, 
taip pat linktelėjo galvas. 

Kai juodu išėjo į gatvę, Andermatas vėl prašneko: 

— Įdomi šeima, ar ne? Kokie ryškūs čia pereinamieji 

tarpsniai nuo liaudies iki aukštuomenės! Sūnus turėjo 
dirbti vynuogynuose, kad nereikėtų mokėti algos bernui; 
taupymas kvailas, ką ir besakyti, bet senio nusistatymas 
buvo tvirtas, ir sūnus liko prasčiokas. Tuo tarpu dukterys 
jau, galima sakyti, aukštuomenės panelės. Jeigu tik joms 
pasitaikys gera partija, jos bus nė kiek ne prastesnės už bet 
kurią mūsų damą, net geresnės už daugelį jų. Šitie žmo- 
nės man toks pat malonus radinys kaip, sakysim, geologui 
terciaro periodo gyvūnas! 

Gontranas paklausė: 

— Katra jums labiau patiko? 

— Kaip tai katra? Apie ką jūs kalbate? 

— Apie mergaites. 

— Še tau! Na, aš nieko negaliu pasakyti! Neįsižiūrėjau 
tiek, kad galėčiau palyginti. Bet argi jums ne vis vienė 
Negi ketinate katrą nors pagrobti? 

Gontranas nusijuokė: 

— Žinoma, ne, aš tik negaliu atsigėrėti jų mergišku 
skaistumu, tikru, gaiviu skaistumu. Mieste tokių moterų 
nerasi, man toks reginys pirmą kartą. Žiūrėti į jas man 
tiek pat malonu, kaip jums į Tenirso paveikslą. Pats di- 
džiausias man džiaugsmas — grožėtis žavia mergina, kad ir 
kur ją sutikčiau, kad ir kurios ji būtų klasės. Tai manieji 
meno kūriniai. Aš jų nekolekcionuoju, tik žaviuosi jais, 
žaviuosi aistringai, visa širdimi, kaip dailininkas, negal- 
vojantis apie kokią nors naudą! Nieko nepadarysi, bran- 
gusis, tai mano silpnybė! Beje, ar negalėtumėte man pasko- 
linti penkių tūkstančių frankų? 

Andermatas sustojęs irzliai burbtelėjo: 

— Ir vėl! 

Gontranas atviraširdiškai atsakė: 

— Kaip visada. 

Juodu vėl žengė tolyn. Andermatas paklausė: 

— Kur, po galais, jūs dedate pinigus? 

— Išleidžiu. 

— Jūs ne leidžiate, o švaistote. 

— Drauguži, aš lygiai taip pat mėgstu leisti pinigus, 
kaip jūs — pelnyti. Suprantate? 

— Puikiai suprantu! Bet jūs pats jų nepelnote. 

— Tas tiesa. To aš nemoku. Bet argi galima viską mo- 

kėti? Va jūs, sakysim, mokate pelnyti, bet visiškai nemoka- 
te leisti. Jums atrodo, kad iš pinigų tiek tėra naudos, kad 
jie duoda pelną. O aš nesugebu jų pelnyti, bet puikiai 
sugebu leisti. Pinigai man teikia šimtus malonumų, apie 
kuriuos jūs žinote tik iš nuogirdų. Ne veltui likimas mus 
suvedė į giminystę. Mes puikiausiai vienas kitą papildome. 

Andermatas sumurmėjo: 

— Nekalbėkit kvailysčių! Ne, penkių tūkstančių negau- 
site, bet aš paskolinsiu jums pusantro tūkstančio... nes... 
nes šiomis dienomis jūs, galimas daiktas, būsite man rei- 
kalingas. 

Gontranas ramiai atsakė: 

— Ką gi, sutarkim, kad tai rankpinigiai. 

Andermatas be žodžio paplekšnojo svainiui per petį. 

Juodu įžengė į parką, apšviestą žibintų, iškabinėtų ant 
medžių šakų. Kazino orkestras, vis tie patys keturi muzi- 
kantai, traukė kažkokią lėtą klasišką ariją, kuri tarsi klupo 
kas žingsnis už pauzių, reikalingų ir nereikalingų. Muzi- 
kantams iki gyvo kaulo nugriso kas dieną nuo ryto lig va- 
karo groti tuščiame parke medžiams ir upeliams, groti 
taip, kad atrodytų, jog čia orkestras iš dviejų dešimčių 
žmonių, ir liūdnai galvoti, kad gale mėnesio vėl jiems ne- 
teks nė skatiko, nes Petriusas Martelis algą visuomet moka 
vyno pintinėmis ir likerio buteliais, kurių vis tiek neišgeria 
kurortininkai. 

Pro nedarnią muziką buvo girdėti biliardo kamuolių 
kaukšnojimas ir lošėjų šūkčiojimai: „Dvidešimt, dvide- 
šimt vienas, dvidešimt du“. 

Andermatas ir Gontranas pasikėlė viršun. Čia tebuvo 
Obri-Pasteras ir daktaras Onora — jie sėdėjo netoli muzi- 
kantų ir gėrė kavą. Petriusas Martelis ir Lapalmas išsi- 
juosę varė savo eilinę partiją. Kasininkė, atbudusi iš snau- 
dulio, paklausė: 

— Ką užsakysite, ponai? 


IV 


Mergaitės jau buvo nuėjusios miegoti, o abu Orioliai 
dar ilgai kalbėjosi. Andermato pasiūlymo sujaudinti ir 

įdirginti, juodu suko galvas, kaip dar labiau įkursčius 
bankininką ir kuo daugiau iš jo laimėjus. Blaiviu apdairių 
kaimiečių protu jie gerai pasvėrė visus šansus ir puikiai 
suprato, kad jeigu užprašysi per brangiai, tai nelauktas 
pirkėjas atsimes, o kitą tokį vargiai besurasi, juoba kad 
šiame krašte mineraliniai šaltiniai trykšta kiekvieno 
upeliuko krantuose. Ir vis dėlto nesinorėjo visiškai per- 
duoti šaltinį į svetimas rankas: juk vieną gražią dieną iš 
jo gali paplūsti auksas, kaip tatai buvo Šatel Giujone ir 
Ruaja. 

Taigi jie suko galvas, ko čia reikėtų griebtis, kad ban- 
kininko įkarštis dar labiau įsiliepsnotų, kūrė savo vaizduo- 
tėje akcines bendroves, neva pateikusias geresnių pa- 
siūlymų, rezgė naivias suktybes, patys jausdami, kad jos 
nevykusios, bet neįstengdami išrasti ko nors gudresnio. 
Abudu blogai miegojo. Ryto metą tėvas pakirdo pirmas ir 
išsyk pagalvojo, ar šaltinis nebus per naktį dingęs. Argi ne- 
gali taip atsitikti: išsivertęs vanduo vėl prasmegs po žeme, 
ir tiek jį tematysi? Sunerimęs, šykštuolio baimės pagau- 
tas, jis atsikėlė, išbudino sūnų ir išdėstė jam savo nuo- 
gąstavimus. Milžinas nuspyrė į šalį nebalintą drobulę ir 
šoko rengtis, ketindamas eiti drauge su tėvu. 

Šiaip ar taip, juk reikia apkuopti lauką, apvalyti patį 
šaltinį, nurinkti aplinkui akmenis: jis turi atrodyti kuo 
patraukliau, panašiai kaip gyvulys, kurį nori parduoti. 

Juodu pasiėmė kirtiklius bei kastuvus ir leidos į lauką, 
žengdami greta kits kito plačiu žingsniu, pasilinguodami 
į šalis. 

Ėjo nesidairydami, paskendę mintyse apie savo darbus, 
trumpai teatsakydami į sutiktų kaimynų ir bičiulių svei- 
kinimus. Pasiekę Riomo kelią, abu susijaudinę įsmeigė akis 
tolumon — ar nepamatys šaltinio, tviskuliuojančio anks- 
tyvos saulės šviesoj. Baltame, dulkiname kelyje palei upe- 
lį, užgožtą gluosnių, nesimatė nė gyvos dvasios. Bet po 
vienu gluosniu senis Oriolis staiga pastebėjo dvi ištiestas 
kojas su ramentais iš abiejų pusių, o žengęs dar kelis žings- 
nius, pažino dėdę Klovisą, sėdintį ant žolės šalikelėje. 

Senas paralitikas, primenąs elgetą iš Kalo paveikslų, 
buvo gerai žinomas visame krašte: jau dešimt metų, kai jis 
iš lėto vargingai čia klibindavo keliais ant savo ąžuolinių 

kojų, jo paties žodžiais betariant. Kadaise jis brakonieria- 
vo miškuose ir upeliuose, ne sykį buvo įkliuvęs ir pasodin- 
tas. Reumatą jis įsivarė medžioklėje, valandų valandas 
gulėdamas pasaloje ant drėgnos žolės, ir naktinėje žūklėje 
braidžiodamas iki juostos po upelius. Dabar jis stenėjo 
kas žingsnis ir vos vos kėblino tarsi krabas be kojų. De- 
šinę koją jis vilkdavo žeme lyg kokį skudurą, o kairė mas- 
katavo pariesta, sulenkta per kelį. Bet čionykščiai vyru- 
kai, kurie sutemus dažnai išeidavo pamerginėti ar pazui- 
kinėti, tvirtino, kad jiems pasitaikę sutikti krūmuose ar 
pamiškėje dėdę Klovisą, greitą kaip elnią, miklų kaip 
driežą, ir kad visi jo reumatai — ne kas kita kaip „komedi- 
ja žandarams mulkinti“. O Milžinas ypač atkakliai tikino 
gal penkiasdešimt sykių mates, kaip dėdė Klovisas, pasi- 
kišęs po pažasčia ramentus, spendė savo kilpas. 

Senis Oriolis sustojo priešais valkatą: į galvą jam šovė 
viena mintis, beje, pakol kas dar miglota, nes kampuota 
overnietiška jo galva veikė lėtai. 

Jis pasveikino paralitiką, tas jam atsakė. Juodu pašne- 
kėjo apie orą, apie vynmedžių žydėjimą, dar apie šį bei 
tą; paskui, pamatęs, kad Milžinas, jo nelaukdamas, eina 
sau vienas, tėvas greitu žingsniu leidosi jo vytis. 

Šaltinis tekėjo kaip tekėjęs, bet vanduo paliko skaidrus, 
Oo duobės dugnas buvo perdėm raudonas, apsitraukęs gra- 
žaus tamsiai raudono atspalvio geležingomis nuosėdomis. 

Vyrai pasižiūrėjo vienas į kitą, nusišypsojo, paskui 
suskato valyti lauką aplinkui — rinkti akmenis ir dėti juos 
į krūvą. Rado sudraskyto šuniuko palaikus ir juokaudami 
juos palaidojo. Ūmai senis Oriolis metė savo kastuvą že- 
mėn. Jo plokščias lūpas išlenkė vylingas šypsnys, gudrių 
akių kampučiuose susimetė linksmos raukšlelės, ir jis 
tarė sūnui: 

— Nagi eime, pamėginsim. 

Tas žengė paskui jį, abu vėl išėjo į kelią ir patraukė 
atgal. Dėdė Klovisas tebešildė saulėkaitoj savo sąnarius 
ir ramentus. 

Oriolis vėl sustojo priešais jį ir paklausė: 

— Nori uždirbti šimtinę? 

Tasai sukluso, bet nieko neatsakė. 

Senis pakartojo: 

— Girdi? Šimtinę! 

Tada luošys įsidrąsinęs sumurmėjo: 

— Dar klausia, po perkūnais! 

— Tai va ką, tėvai, tau reikės daryti. 

Ir jis ėmė aiškinti su visom išgalėm, su pajuokavimais, 
nutylėjimais ir begaliniais atkartojimais, kad jeigu luo- 
šys sutiksiąs kasdien po valandą, nuo dešimtos lig vienuo- 
liktos, pasėdėti duobėj, kurią juodu su Milžinu iškasią ša- 
lia savo šaltinio ir prileisią vandens, ir po mėnesio pasveik - 
siąs, tai jie atskaitysią jam šimtą frankų sidabriniais ekiu. 

Paralitikas klausėsi, kvaišai žiūrėdamas į senį, paskui 
tarė: 

— Nė jokios žolėlės manęs nepagydė, tai ką čia 
pagydys jūsų vanduo. 

Milžinas staiga perpyko: 

— Nešnekėk niekų, senas komediante, lyg aš nežino- 
čiau, kas tavo per ligos. O ką tu veikei praeitą pirmadienį 
Kombrombo miške vienuoliktą valandą nakties? 

Valkata atrėžė: 

— Meluok sau sveikas. 

Milžinas užsiplieskė: 

— Aš meluoju? Kad tu sudegtum! O ar ne tu peršokai 
Žano Manza griovį ir nukūrei į Puleno lomą? 

Tas atkakliai purtė galvą: 

— Meluoji! 

— Meluoju? O ar aš neriktelėjau tau: „Ei, Klovisai, 
žandarai!“ Ar tu nenėrei tuojau pat į taką ant Muline? 

— Meluoji. 

Ilgasis Žakas įtūžęs šaukė, kone grasindamas: 

— Aš tau pameluosiu! Na, palauk, trikoji tu nukriošęs: 
jeigu dar sykį pamatysiu tave naktį miške ar prie upelio, 
aš tave pričiupsiu, girdi? Mano kojos ilgesnės už tavo, 
tai pagausiu tave ir pririšiu prie medžio, o rytą atsivesiu 
visą kaimą, ir mes jau rasim, kur tave dėti... 

Senis Oriolis nutildė sūnų ir tarė meiliu balsu: 

— Paklausyk, Klovisai, kodėl gi tau nepabandžiusį 
Mudu su Miilžinu iškasam tau maudyklę, ir tu visą mėnesį 
kasdien čia ateidinėji. Ir už tai aš tau duodu, na, tegul 
ne šimtą, o du šimtus frankų. O, be to, paklausyk, jeigu 
tu per tą mėnesį pasveiksi — gausi dar penkis šimtus 

frankų. Tik tu pagalvok: penki šimtai frankų sidabriniais 
ekiu ir dar du šimtai, atseit viso labo septyni šimtai. Girdi? 
Du šimtai už tai, kad visą mėnesį maudysies, ir penki šim- 
tai — kad pasveiksi. Ir dar žinok tokį dalyką: reumatas juk 
po kiek laiko iš naujo prisimeta. Jeigu rudenį jis vėl tave 
surems, mes tada būsim niekuo dėti, vanduo bus vis tiek 
savo padaręs. 

Senis ramiai atsakė: 

— Na, kad taip, tai sutinku. O jeigu neišeis — pamaty- 
sim. 

Ir trys vyrai sukirto rankas, užtvirtindami sandėrį. 
Tada abu Orioliai grįžo prie šaltinio kasti maudyklės dėdei 
Klovisui. 

Gal ketvirtį valandos padirbėję, juodu išgirdo kažin 
ką atšnekant. 

Tai buvo Andermatas ir daktaras Latonas. Kaimiečiai 
susimirkčiojo ir liovėsi kasę. 

Bankininkas priėjo, paspaudė jiems rankas, ir visi ketu- 
ri, netardami nė žodžio, įbedė akis į vandenį. 

O tas vertėsi kunkulu aukštyn, lyg ant ugnies užvirin- 
tas, burbuliavo, paskiau sruveno upelin ką tik prasigraužta 
siaura vaga. Senis Oriolis, išdidžiai šypsodamasis, tarė: 

— Tik pažiūrėkite — kiek geležies, a? 

Duobės dugnas buvo iš tikrųjų visas raudonas, ir net 
akmenėliai krante, kuriuos skalavo sruvendamas vanduo, 
buvo tarsi apsinešę purpuriniais gliaumais. 

Daktaras Latonas atsakė: 

— Taip, bet tas dar nieko nereiškia. Reikia ištirti 
kitas vandens savybes. 

Kaimietis varė toliau: 

— Vakar vakare mudu su Milžinu išgėrėm pradžiai po 
stiklinę, ir va, išsyk pajutom, kad lyg ir visas kraujas gys- 
lose atsigaivino. Argi ne, sūnau? 

Ilgasis Žakas, nė kiek nesutrikęs, atsakė: 

— Tikrai, lyg būtų visas kraujas gyslose atsigaivinęs. 

Andermatas stovėjo nejudėdamas ant duobės krašto. 

„—- Tam, ką aš sumaniau,— kreipėsi jis į daktarą, 
Telkės apie šešetą kartų daugiau vandens, negu duoda šitas 
šaltinis, tiesa? 

— Taip, maždaug. 

— O kaip manote, ar tiek vandens mes čia rasime? 

— To aš negaliu pasakyti. 

— Taigi va! Galutinai nupirkti žemę bus galima tik tada, 
kai bus padaryti gręžiniai. Kai turėsime analizės duome- 
nis, visų pirma reikės surašyti pas notarą užpardavimo 
sutartį su išlyga, kad ji įsigalios tik tuo atveju, jei gręži- 
niai duos pageidaujamus rezultatus. 

Senis Oriolis sunerimo. Jis ne viską suprato. Tada An- 
dermatas jam išaiškino, kad vieno šaltinio toli gražu per 
maža ir kad jis galėsiąs nupirkti žemę tik tada, kai būsią 
jų atrasta daugiau. O ieškoti naujų šaltinių jis negalėsiąs 
tol, kol nebūsianti sudaryta užpardavimo sutartis. 

Abu kaimiečiai puolė tikinti, kad jų laukuose šaltinių 
tikriausiai tiek pat, kiek vynuogienojų. Kad tik kas paka- 
sinėtų — tuoj pamatytų, tuoj pamatytų! 

Andermatas trumpai atsakė: 

— Taip, pamatysim. 

Senis Oriolis panardino ranką į vandenį ir pareiškė: 

— Po perkūnais, jis toks karštas, kad galėtum kiaušinį 
išvirti, — daug karštesnis už Bonfilio. 

Latonas irgi pamerkė pirštą į vandenį ir pripažino, kad 
turbūt iš tikrųjų karštesnis. 

Kaimietis kalbėjo toliau: 

— Jis ir skoningesnis, kur kas geresnio skonio; ir nė 
kiek nedvokia, kaip anas. Galvą guldau, kad tai geras 
vanduo! Kas jau kas, o aš tai pažįstu čionykščius vande- 
nis — per penkiasdešimt metų į valias jų prisižiūrėjau. Bet 
šitokio puikaus dar niekad nemačiau, niekad, niekad! 

Patylėjo valandžiukę ir vėl prašneko: 

— Aš taip kalbu visai ne dėl to, kad norėčiau įpiršti sa- 
vo prekę, ar ką. Va pamatysit, aš išbandysiu savo vandenį 
dar pirma jūsų, ir kaip reikiant išbandysiu, ne taip kaip jūs 
savo aptiekoje,— su kokiu nors ligoniu išbandysiu. Kertu 
lažybų, kad šitas vanduo išgydys paralitiką — jis toks 
karštas ir toks skanus. Galim kirsti lažybų! 

Jis apsimetė besirausiąs atmintyje, paskui peržvelgė 
aplinkinių kalnų viršūnės — be nepamatysiąs kur nors 
taip jam reikalingo paralitiko? Nieko nepamatęs aukštai, 
nuleido akis ant kelio. 

Už kokių dviejų šimtų metrų šalikelėje styrojo išties- 

tos senio brakonieriaus kojos. Liemens nesimatė — jį už- 
stojo gluosnio kamienas. 

Oriolis prisidėjo delną prie kaktos ir paklausė sūnų: 

— Ar tik ne dėdė Klovisas ten sėdi? 

Milžinas juokdamasis atsakė: 

— O kaipgi, jis. Nepaslenka iš vietos, vargšelis. 

Oriolis žingtelėjo prie Andermato ir kuo rimčiausiu 
tonu, su giliu įsitikinimu tarė: 

— Štai, pone, ką aš jums pasakysiu. Va matot, ana 
kur sėdi paralitikas, tikras luošys — ponas daktaras jį 
gerai pažįsta. Jau dešimt metų, kai niekas nematė, kad jis 
eitų kojom kaip žmogus. Juk taip, ponas daktare? 

Latonas patvirtino: 

— Na, jeigu jūs šitą išgydysite, aš mokėsiu po franką 
už jūsų vandens stiklinę. 

Paskui, atsigrįžęs į Andermatą, pridūrė: 

— Tai senas podagrikas ir reumatikas, jam spazmiškai 
sutraukti kairės kojos raumenys, o dešinė koja visai para- 
lyžiuota; mano manymu, jis neišgydomas. 

Oriolis leido jam baigti, paskui neskubėdamas kalbėjo 
toliau: 

— Tai va, ponas daktare, imkite ir pamėginkite kokį 
mėnesį gydyti jį mūsų vandeniu. Aš nesakau, kad pasiseks, 
nieko nesakau, tik prašau padaryti bandymą. Štai mudu su 
Milžinu rengiamės kasti duobę akmenims, tai išrausim ir 
duobę Klovisui. Jis galėtų pasėdėti joje kas rytą po kokią 
valandą, na, o paskui pažiūrėsim... paskui pažiūrėsim!.. 

Daktaras tarė: 

— Ką gi, mėginkite. Bet garantuoju, kad nieko iš to 
nebus. 

Tačiau Andermatas, susigundęs tokio, galima sakyti, 
stebuklingo išgijimo perspektyva, džiaugsmingai griebėsi 
kaimiečio pakištos minties, ir visi keturi nuėjo prie val- 
katos, ramiai sau tebesėdinčio saulėkaitoje. 

Senas brakonierius, supratęs Oriolio gudrybę, iš pra- 
džių nenorėjo apie tai nė girdėti. Jis ilgai spyriojosi, bet 
Pagaliau nusileido su sąlyga, kad už kiekvieną valandą, 
Prasėdėtą vandenyje, Andermatas sumokės jam po du 
frankus. 

Tuo derybos ir baigėsi. Buvo net sutarta, kad pirmą kar- 

tą dėdė Klovisas išsimaudys šiandien pat, kai tik bus iškas- 
ta duobė. Andermatas atsiųs drabužių pamainą, o Milžinas 
su tėvu atgabens seną piemenų šėtrą, stovinčią jų kieme, 
Kur ligonis galės palįsti, kai reikės persirengti. 

Tada bankininkas su gydytoju grįžo į kaimą. Gatvės 
pradžioje juodu išsiskyrė: vienas nuėjo į savo kabinetą 
priiminėti ligonių, o kitas — į gydyklą palaukti žmonos, 
kuri turėjo čia ateiti pusę dešimtos. 

Veikiai pasirodė Kristiana. Nuo galvos iki kojų raus- 
va — su rausva suknele, rausva skrybėlaite, rausvu skėčiu 
ir rausvais skruostais — ji buvo tarsi ryto aušra. Nenorė- 
dama daryti lanksto, ji leidosi tiesiog nuo viešbučio sta- 
čiu taku, striksėdama lyg paukščiukas, kuris, neskėsdamas 
sparnų, šokčioja nuo vieno akmenėlio ant kito. Pamačiusi 
vyrą, ji sušuko: 

— O, kaip čia gražu! Man čia be galo patinka! 

Keletas ligonių, liūdnai slankiojančių mažame tyliame 
parke, atsigręžę palydėjo ją akimis, o Petriusas Martelis, 
be švarko stovįs prie biliardinės lango ir rūkąs pypkę, 
pasišaukė savo kompanioną Lapalmą, sėdintį kampe prie 
baltojo vyno stiklinės, ir, pliaukštelėjęs liežuviu, tarė: 

— Šimts velnių, tikras saldainiukas! 

Kristiana įėjo gydyklon, su šypsena linktelėjo kasinin- 
kui, sėdinčiam po kairei nuo durų, palabino buvusį kalė- 
sanitarei, apsirengusiai taip pat kaip moteris prie šaltinio 
parke, ir nuėjo paskui ją koridorium pro vonių kabinas. 

Ją įvedė į vieną tų kabinų, gana erdvią, plikomis sie- 
nomis; čia buvo tiktai kėdė, veidrodis, suoliukas batams 
nusiauti ir vonia — didelė apvalainė įduba, išglaistyta tuo 
pačiu geltonu cementu, kaip grindys. 

Moteriškė atsuko čiaupą, panašų į gatvių vandentiekio 
čiaupus, ir pro mažą apskritą grotuotą skylę įdubos dugne 
ėmė trykšti vanduo. Vonia greit buvo pilna, bet vanduo ne- 
siliejo per kraštus, o tekėjo iš vonios lataku, įmūrytu jos 
sienoje. 

Kadangi Kristiana atėjo be kambarinės, sanitarė pa- 
sisiūlė padėti jai nusirengti, bet ši atsisakė overnietės pa- 
slaugų ir paprašė palikti ją vieną: jeigu reikėsią paduoti 
drobulę, ji paskambinsianti. 

Tada iš palengvo ėmė rengtis, žiūrėdama į bangeles, 
vos vos ribuliuojančias skaidraus baseino paviršiuje. 
Nusirengusi pamerkė į vandenį kojos pirštus, ir maloni 
šiluma siūbtelėjo per visą kūną ligi pat kaklo. Paskui nu- 
leido į drungną vandenį vieną koją, nuleido kitą ir pasi- 
nėrė į tą švelnią šilumą, į tą skaidrų duburį, į tą versmę, 
kuri, srovendama per ją ir aplinkui ją, sagstė prie viso 
kūno, prie kojų, rankų ir krūtų, baltus dujų burbulėlius. 
Ji žiūrėjo nustebusi į nesuskaitomus oro lašeliukus, kurie 
dengė ją visą, nuo galvos iki pirštų galų, tarytum smulku- 
čių perlų šarvas. Vieni tų mažyčių perliukų štai atitrūksta 
nuo baltos odos, šauna paviršiun ir išgaruoja, o jų vietoj 
beregint atsiranda kiti. Jie ūmai išauga prie odos tarsi len- 
gvutės, žavingos, neapčiuopiamos uogos, ir atrodo, lyg 
visas jaunas, rausvas, grakštus kūnas -žydėtų vandenyje 
perlais. 

Ir Kristianai buvo taip gera, taip glosniai, taip maloniai, 
taip švelniai ją mylavo, glamonėjo gyva šaltino srovė, 
sklidi, virpulinga srovė, almanti iš po kojų, iš baseino dug- 
no, ir tekanti pro mažą skylutę vonios viršuje, kad jai 
norėjosi čia būti ir būti, tūnoti šitaip sustingus ir nieko 
nemąstyti. Drauge su nuostabia šiluma ją užliejo palai- 
minga ramybė, tykus džiugesys ir malonus lengvumas, 
Ji staiga pasijuto sveika, linksma, atilsėjusi, akys prasi- 
švietė, mintys nusigiedrijo. Lataku bėgantis vanduo ty- 
liai gurgėjo, liūliavo jos mintis, ir ji ramiai galvojo, ką 
veiks dabar, ką veiks rytoj, kur eis pasivaikščioti, galvojo 
apie tėvą, apie vyrą, apie brolį ir apie tą aukštą vyriškį, 
kuris galvotrūkčiais puolė gelbėti šuniuko. Ji nemėgo pa- 
trakėlių, todėl dabar bent kiek jo varžėsi. 

Šiltame vandenyje atlėgo širdis, nurimo siela, ir jos 
nebedrumstė joks troškimas, gal nebent vien miglota viltis 
susilaukti kūdikio. Netroško jinai gyvenimo permainų, 
netroško aistrų nei stiprių pergyvenimų. Jai buvo gera ir 
lengva, ji pasijuto laiminga kaip niekad. 

Kristiana krūptelėjo: atsidarė durys, ir įėjo overnietė 
su drobule. Dvidešimt minučių praslinko — metas rengtis. 

Kristiana tarsi atbudo, ir staiga jai radosi liūdna, kone 
8raudų; buvo benorinti prašyti moterį, kad leistų dar 
kelias minutes pasėdėti, tačiau prisiminė, kad šitas malo- 

numas jos laukia rytoj ir dar daugel dienų, tad nenorom. 
išlipo iš vandens ir susisiautė į peniuarą, kuris buvo toks 
šiltas, kad bemaž ją nutvilkė. 

Jai beeinant koridorium, daktaras Bonifilis atidarė savo 
kabineto duris, ceremoningai jai nusilenkė ir pakvietė 
užeiti. Pasiteiravo, kaip jinai jaučiasi, pačiupinėjo pulsą, 
pažiūrėjo liežuvį, paklausė, ar geras apetitas ir virškini- 
mas, ar nekamuoja nemiga, paskui palydėjo iki pat durų, 
be perstojo kalbėdamas: 

— Taip, taip, viskas gerai, viskas gerai. Malonėkite 
perduoti mano linkėjimus savo tėveliui. Tai vienas garbin- 
giausių Žmonių iš visų mano pacientų, kiek tik esu jų turė- 
JęS. 

Ji pagaliau išėjo, apmaudžiai pagalvojus, kad daktaras 
per daug jau įkyrus, ir prie durų pamatė markizą, kalbantį 
su Andermatu, Gontranu ir Poliu Bretinji. 

Jos vyro galvoje bet kuri nauja idėja birgzdavo be 
perstojo lyg musė butelyje. Štai ir dabar jis pasakojo apie 
paralitiką ir rengėsi eiti pažiūrėti, ar tas iš tiesų maudosi 
šaltinio vandenyje. 

Įtaikaudami jam, visi sutarė eiti drauge. 

Kristiana patyliukais sulaikė brolį ir, kai kiti bent kiek 
nutolo, tarė jam: 

— Klausyk, aš norėjau pakalbėti su tavim apie tavo 
draugą; jis man nelabai patinka. Sakyk man, kas tai per 
žmogus? 

Ir Gontranas, pažįstamas su Poliu jau keletas metų, 
papasakojo seseriai apie šią aistringą natūrą, šiurkščią, bet 
nuoširdžią, o tarpais blykstelinčią netikėtu kilnumu. 

Bretinji, pasak Gontrano, vyras protingas, tik labai 
ūmus ir labai audringai į viską reaguojantis. Nesugebėda- 
mas atsispirti jokiam staigesniam impulsui, nemokėdamas 
nei tvardytis, nei blaiviai rikiuoti savo veiksmų, nei tram- 
dyti savo nežaboto jausmo, nei tvarkyti savo gyvenimo 
pagal iš anksto apgalvotą planą, jis atsiduodąs bet kuriam 
potraukiui, pagirtinam ar bjauriam, lig tiktai koks troški- 
mas, kokia mintis ar jausmas sukrečiąs jo egzaltuotą sielą. 

Polis jau septynis kartus kovęsis dvikovoj ir lengvai 
galįs tiek užgauti žmogų, tiek ir po to su juo susibičiuliau- 
ti. Jis galįs beprotiškai įsimylėti ir aistringai dievinti bet 

kurios klasės moterį, pradedant modiste, sutikta prie 
magazino durų, ir baigiant aktore, kurią jis pagrobė — 
taip, taip, pagrobė vakare po vienos premjeros, tuo metu, 
kai ji kėlė koją į ekipažą, ketindama važiuoti namo: čiupo 
ją į glėbį apstulbusių praeivių akivaizdoje, metė savo ka- 
rieton ir nudūmė šuoliais, — niekas nė vytis nesusigriebė. 

— Tai va,— baigdamas pridūrė Gontranas,— geras 
vyras, tiktai karštagalvis; tarp kitko, jis labai turtingas, 
bet kai netenka proto, gali viską o viską padaryti. 

Kristiana tarė: . 

— Bet kokie savotiški jo kvepalai! Nuostabus aroma- 
tas. Iš kur jie? 

Gontranas atsakė: 

— Nežinau, jis nesako. Man rodos, jie iš Rusijos. Jis 
gavo juos dovanų iš aktorės, savo aktorės, tos pačios, kurią 
šiuo metu aš stengiuosi išmušti jam iš galvos. Taip, iš tiesų 
nuostabus aromatas. 

Ant kelio matėsi būrelis žmonių — kaimiečių ir kuror- 
tininkų, įpratusių kas rytą prieš pusryčius pavaikštinėti 
šiuo keliu. 

Kristiana ir Gontranas prisivijo markizą, Andermatą 
ir Polį, ir netrukus toj vietoj, kur dar vakar stūksojo uola, 
visi išvydo kyšant iš žemės keistą žmogaus galvą su di- 
dele žila barzda ir skylėtu pilku fetriniu skriblium: atrodė, 
lyg ji būtų nukirsta ir čionai padėta arba išaugusi iš žemės 
kaip grybas. 

Vynuogių augintojai, sustoję aplinkui, didžiai stebėjosi, 
bet žvelgė ramiai, nes overniečiai nepratę šaipytis, tuo 
tarpu trys stori ponai, antraeilių viešbučių gyventojai, 
garsiai juokės ir laidė sąmojus. 

Senis Oriolis su Milžinu stovėjo ir stebeilijo į valkatą, 
sėdintį duobėj ant akmens, iki kaklo vandenyje. Galėjai 
pagalvoti, kad tai koks viduramžių nusikaltėlis, pasmerk - 
tas myriop už burtavimą. Ramentų senis nepaliko ant kraš- 
to — jie mirko vandeny drauge su juo. | 

Andermatas entuziastingai šūkčiojo: 

— Bravo, bravo! Štai pavyzdys čionykščiams gyvento- 
Jams, sergantiems reumatu! 

Jis pasilenkė prie luošio ir suriko lyg. kurtiniui: 

— Na ką, gerai? 

Žmogelis, matyt, visiškai apkvaitęs nuo karšto van- 
dens, atsakė: 

— Kad tik neišvirčiau! Na ir karštumėlis, po perkūnais! 

Bet senis Oriolis patikino: 

— Juo karštesnis, juo tau į sveikatą. 

Už markizo pasigirdo kažkieno balsas: 

— Kas čia dedasi? 

Prie duobės, pūkšdamas kaip visada, priėjo Obri-Paste- 
ras. Jis grįžo iš savo kasdieninių vaikštynių. 

Andermatas išdėstė jam, kaip jie sumanę gydyti ligonį. 

O senis be paliovos kartojo: 

— Na ir karštumėlis, po perkūnais! 

Jis pareiškė, kad jau lipsiąs laukan, ir prašė žmones jį 
ištraukti. 

Bankininkas šiaip taip jį nuramino, žadėdamas dar pri- 
dėti po dvidešimt sū už kiekvieną maudynę. 

Žmonės apstojo duobę ratu ir žiūrėjo į plūduriuojan- 
čius nešvarius senio skurlius. 

Kažkas pasakė: 

— Tai bent viralas! Nenorėčiau jo srėbti. 

Kitas pridūrė: 

— Mėsa irgi ne mano skonio. 

Bet markizas pastebėjo, kad naujajame šaltinyje ang- 
liarūgštės burbuliukų lyg ir daugiau nei gydyklos vande- 
nyje, kad jie stambesni ir judresni. 

Burbuliukais buvo aplipę visi luošio skarmalai, 0 į pa- 
viršių jų kilo tiek daug, jog atrodė, kad vandenyje prika- 
binėta aibės grandinėlių, galybė karolių, suvertų iš mažų 
apvalių deimančiukų, skaisčios saulės spinduliuose tvis- 
kančių it briliantai. 

Obri-Pasteras nusijuokė ir ėmė pasakoti: 

— Tik jūs paklausykite, kas dedasi gydykloje. Jūs 
žinote, kad šaltinį reikia įvilioti, nelyginant paukštį, į 
spąstus, arba, tikriau sakant, po varpu. Mes tai vadiname 
kaptažu. Bet šaltiniui, kuris tiekia vandenį vonioms, pernai 
štai kas atsitiko. Angliarūgštė, būdama lengvesnė už van- 
denį, pamažu telkdavosi varpo viršuje, o kai jos prisirink - 

-davo ten labai daug, ji imdavo smelktis į vamzdžius ir kilti 
jais į vonias; kabinos prieidavo angliarūgštės, ir ligoniai 
pradėdavo trokšti. Per du mėnesius buvo trys tokie atvejai. 


56 


Tada bendrovė kreipėsi vėl į mane, ir aš sugalvojau labai 
paprastą įtaisymą: vanduo ir dujos išeina iš po varpo dviem 
atskirais vamzdeliais, o paskui, po pat voniomis, vėl susi- 
jungia; taigi vanduo čia atgauna savo pirmykštę sudėtį, ir 
nesusidaro pavojingo angliarūgštės pertekliaus. Bet mano 
įtaisymas būtų kaštavęs tūkstantį frankų! Tai žinote, ką 
neatspėsite. Išgręžė varpe skylę dujoms išleisti, na, ir jos, 
savaime suprantama, išgaruoja. Taigi jūs perkate anglia- 
rūgštės vonias be angliarūgštės ar bent jau su tokiu mažu 
angliarūgštės kiekiu, kad jos mažai ko bevertos. O prašom 
pažiūrėti čionai! 

Kilo visuotinis pasipiktinimas. Niekas nebesijuokė, į 
paralitiką visi žiūrėjo su pavydu. Kiekvienas ligonis mie- 
lai būtų čiupęs kastuvą ir išsikasęs maudynę greta valkatos 
duobės. 

Andermatas paėmė inžinierių už parankės, ir juodu 
kalbėdamiesi nuėjo. Obri-Pasteras, tarpais sustojęs, braižė 
lazda ant kelio linijas, rodinėjo kažkokius taškus, o ban- 
kininkas viską žymėjosi užrašų knygutėje. 

Polis Bretinji įsikalbėjo su Kristiana. Jis pasakojo jai, 
kaip keliavo po Overnę, ką regėjo ir patyrė. Jis mylėjo 
gamtą visa karšta savo prigimtimi, kurioje tolydžio reiš- 
kėsi žvėriški instinktai, mylėjo ją kaip aistringas meilu- 
žis: gamta jaudino jį, dirgino jam nervus ir jusles. 

Jis kalbėjo: 

— Man vis atrodo, ponia, lyg aš būčiau atviras viskam, 
kas dedasi aplinkui: viską aš suimu savin, viskas eina kiau- 
Iai per mane, 0 aš čia lieju ašaras, čia griežiu dantimis. 
Sakysim, kai aš žiūriu į šitą va kriaušį, į šitą didelį žalią 
gūbrį, į tuos pulkus medžių, kopiančių į kalną, mano 
akys traukte sutraukia tą mišką, jis perima visą mano 
esybę, užvaldo ją, prasismelkia į kraują; man net regisi, 
kad aš jį valgau, virškinu ir pats virstu mišku! 

Kalbėdamas jis juokėsi ir žvelgė išplėstom apvaliom 
akim čia į mišką, čia į Kristianą, o ši, lengvai, kaip ir visad, 
pasidavusi naujam įspūdžiui, stebėjosi jo žodžiais ir jautė, 
kad šitos godžios akys ryja plačiais savo vyzdžiais ne tik 
mišką, bet ir ją. 

Polis varė toliau: 

— (O kad jūs žinotumėt, kiek malonumo man teikia 
uoslė! Aš gerte geriu va šitą orą, svaigstu nuo jo, gyvenu 
juo ir jaučiu visa, kas tik jame yra, viską, viską! Na, tik 
paklausykite. Kai atvažiavote čionai, visų pirma jūs tik- 
riausiai pajutote nuostabų, su niekuo nepalyginamą aroma- 
tą, tokį švelnų, tokį lengvutį, jog atrodo, lyg jis būtų ko- 
ne... kaip čia pasakius... nematerialus? Jauti jį visur, bet 
niekaip nesuvoki, kas tai galėtų būti, nesugaudai, iš kur jis 
sklinda. Niekad ir niekas gyvenime man taip nejaudino 
širdies. Tai iš tiesų... kažkas nežemiška!.. Na ir ką gi — tai 
me kas kita kaip žydinčių vynmedžių kvapas! Keturias 
dienas aš laužiau galvą, kol tai susekiau. Ir argi jūsų, ponia, 
nežavi mintis, kad vynuogės, duodančios mums vyną, gėri- 
mą, kurio vertę supranta ir kuriuo mėgautis sugeba tik iš- 
rinktieji žinovai, duoda mums ir patį švelniausią, labiausiai 
jaudinantį kvapsnį, kurį pagauti gali tik žmonės, turį 
nepaprasto jautrumo uoslę? O ar nejaučiate jūs čia stip- 
raus kaštonų kvapo, salsvo akacijų dvelksmo, aromato, 
sklindančio iš kalnų? O kaip skaniai, kaip skaniai kvepia 
žolė, va šita žolė, — tik niekam, deja, nė į galvą tas neatei- 
na! 

Kristiana klausė suglumusi: jo žodžiai per daug neap- 
stulbino jos, o vis dėlto dirgino, jaudino, masino jos vaiz- 
duotę, nes nė iš tolo nebuvo panašūs į tai, ką ji girdėjo kal- 
bant diena iš dienos. 

O jis kiek dusliu, bet maloniu savo balsu kalbėjo to- 
liau: 

— Ir dar sakykit, ar jūs nejaučiate šiame ore lengvučio 
vanilės skonio — ypač kai einate keliu dienos kaitroje? 
Jautėte, ką? Betgi tai... tai... ne, nedrįstu sakyti. 

Staiga jis nusikvatojo, ištiesė ranką ir sušuko: 

— Žiūrėkite! 

Ir Kristiana pamatė keliu atslenkant virtinę vežimų 
su šienu. Kiekvieną jų traukė dvejetas karvių, kurios 
sunkiai, lėtai mynė kojomis, nuleidusios jungo prispaus- 
tas galvas su žemomis kaktomis ir plačiais ragais, prie 
kurių buvo pririšta medinė kartelė ir matėsi, kaip slan- 
kioja po įtempta oda dideli jų šlaunikauliai. Prieš kiek- 
vieną vežimą žingsniavo vyriškis su liemene, su juoda 
skrybėle ant galvos ir su lazdele rankoje. Jis valdė pakin- 

kytus galvijus: retkarčiais atsigręždavo, bet niekada 
jų nemušdavo, o tik paliesdavo lazdele karvės petį ar 
kaktą, ir ši, mirksėdama didelėmis kvaišomis akimis, 
beregint paklusdavo jo mostui. 

Kristiana ir Polis pasitraukė į kelio pakraštį ir pralei- 
do vežimus. 

Jis paklausė: 

— Užuodžiate kvapą? 

Ji nusistebėjo: 

— Kokį? Čia atsiduoda karvide. 

— Taip, karvide. Arklių šiame krašte nėra, tad visais 
keliais čia traukia karvės, skleisdamos aplinkui karvidės 
kvapą; o kai tas kvapas susimaišo su smulkiomis dulkėmis, 
vėjas ima dvelkti vanile! 

Kristiana, pajutusi koktulį, sušnibždėjo: 

— Och! 

— Atleiskit, aš čia analizuoju orą kaip chemikas. Šiaip 
ar taip, ponia, aš nesu matęs vietovės, kuri taip viliotų akį, 
džiugintų širdį ir ramintų nervus. Mes tarsi atkilome į auk- 
so amžių. O Limanė! Ak, Limanė! Bet nepasakosiu apie 
ją, noriu jums ją parodyti. Pamatysite! 

Juodu prisivijo markizas ir Gontranas. Markizas pa- 
ėmė dukterį už parankės, pasuko ją atgal ir tarė: 

— Laikas pusryčių, mano vaikai. Bet paklausykite visi 
trys, ką jums pasakysiu. Kai Viljamą apsėda kokia nors 
mintis, jis tiesiog išeina iš proto. Dabar jis klejote klejoja 
naujuoju kurortu ir sumanė pagauti į savo tinklus Oriolių 
šeimą. Jis nori, kad Kristiana susipažintų su mergaitėmis 
ir pažiūrėtų, ar galima jas priimti mūsų draugijon. Tačiau 
tėvas neturi užjusti mūsų gudrybės. Tai va, man atėjo į gal- 
vą mintis, kad reikia surengti labdarybės šventę. Tu, duk- 
rele, padarysi vizitą klebonui, ir jūs nutarsite, kurios dvi 
parapijietės galėtų drauge su tavimi rinkti aukas. Tu, 
žinoma, supranti, ką reikia jam pasiūlyti, o paskui tegul 
Jis pakviečia jas savo iniciatyva. O jūs, vyrai, surengsite 
kazino salėje loteriją, — jums padės Petriusas Martelis, 
jo trupė ir orkestras. Jeigu Oriolių mergytės pasirodys iš 
tikrųjų malonios,— juk vienuolyne, sako, jos gavusios 
puikų išauklėjimą,— tai Kristiana sugebės jas pa- 
lenkti. 

Visą savaitę Kristiana daugiau nieko ir neveikė, kaip 
tik rengėsi šventei. Klebonas iš tikrųjų pripažino, kad iš 
visų jo parapijiečių tik Oriolių mergaitės yra vertos garbės 
rinkti aukas drauge su markizo de Ravenelio dukteria. Pra- 
džiugęs, kad atsirado proga. pasireikšti, jis prisiėmė visus 
rūpesčius, viską suruošė, viską sutvarkė ir pats pakvietė 
merginas, tarsi ši mintis jam pirmajam būtų atėjusi į galvą. 

Sujudo visa parapija; paniurę kurortininkai taip pat 
gavo naują temą pokalbiams ir, susirinkę viešbučiuose 
prie bendro stalo, keitėsi nuomonėmis, kiekgi pelno turėtų 
duoti abi šventės — bažnytinė ir pasaulietinė. 

Diena prasidėjo gerai. Oras buvo nuostabus — saulė 
žeme ritinėjosi. Laukus degino kaitra, bet kaime po me- 
džiais buvo maloniai vėsu. 

Devintą valandą turėjo prasidėti mišios — trumpos 
mišios su vargonų muzika. Kristiana atėjo kiek anksčiau, 
nes norėjo pasižiūrėti, kaip papuošta bažnyčia — kaip iš- 
kabinti vainikai iš gėlių, atvežtų iš Ruaja ir Klermon Fe- 
rano. Išgirdusi, jog kažkas eina jai įkandin, atsigręžė ir 
pamatė kleboną, abatą Litrą, su Oriolių mergaitėmis. Aba- 
tas pristatė jas Kristianai, o ši tuojau pat užkvietė abi 
seseris pusryčių. Mergaitės su mandagiu reveransu raus- 
damos priėmė kvietimą. 

Ėmė rinktis tikintieji. 

Kristiana ir abi mergaitės užėmė garbingas vietas 
presbiterijoje. Priešais jas, kitame presbiterijos krašte, 
sėdėjo trys išsipustę jauni vyrai — mero, jo padėjėjo ir 
municipalinio tarėjo sūnūs, kurie, įtaikaujant vietinei 
valdžiai, buvo išrinkti palydovais aukų rinkėjoms. 

Viskas praėjo puikiai. 

Pamaldos greit baigėsi. Žmonės sumetė šimtą dešimt 
frankų, Andermatas davė penkis šimtus, markizas — pen- 
kiasdešimt, Polis Bretinji — šimtą frankų, tad viso labo 
susidarė septyni šimtai šešiasdešimt frankų — negirdėtas 
dalykas Anvalio parapijoj. 

Po visų apeigų Kristiana nusivedė seseris Oriol į vieš- 
butį. Šiedvi jautėsi lyg ir kiek nedrąsiai, bet laikėsi gražiai; 
kalbėjo, tiesa, mažai, bet veikiau iš kuklumo, O Ne iš dro- 

vumo. Pusryčiavo jos prie bendro stalo ir ypač patiko vy- 
rams — visiems be išimties. 

Vyresnioji buvo rimtesnė ir kultūringesnė banaliąja 
šio žodžio prasme, jaunėlė — gyvesnė ir simpatiškesnė, 
bet jiedvi tiek buvo panašios viena į kitą, jog vos begalėjai 
jas atskirti. 

Pakilę nuo stalo, visi nuėjo į kazino, kur antrą valandą 
turėjo prasidėti daiktinė loterija. 

Parkas, pilnas kurortininkų ir kaimiečių, panėšėjo į mu- 
86. 

Muzikantai kinų stiliaus altanoje grojo kaimišką 
simfoniją, sukurtą paties Sen Landri. Polis, lydįs Kristianą, 
sustojo. 

— Ką jūs pasakysite?— tarė jis.— Visai neblogas da- 
lykas. Tasai vyrukas talentingas. Jeigu čia grotų geras 
orkestras, įspūdis būtų iš tiesų didelis. 

Paskui paklausė: 

— Jūs mėgstate muziką, ponia? 

— Labai. 

— O man muzika — pagunda ir kančia. Kai klausausi 
mėgstamo kūrinio, man atrodo, kad jau patys pirmieji 
garsai nuplėšia nuo manęs odą, ji sakytum ištirpsta, išsi- 
sklaido, dingsta, aš lieku tarsi nuluptas ir pasijuntu bejė- 
gis prieš muzikos antplūdį. Orkestras groja tiesiog mano 
nervais, nuogais, virpančiais, sulig kiekviena gaida krūp- 
sinčiais nervais. Aš klausausi muzikos ne vien ausimis, 
O visomis kūno pajautomis, tirtėdamas nuo galvos iki kojų. 
Tai man visų didžiausias malonumas, pasakysiu net — visų 
didžiausia laimė. 

Kristiana nusišypsojo: 

— Jūsų jausmai labai stiprūs. 

— Dievaži, ko gi vertas gyvenimas be stiprių jausmų? 
Aš nepavydžiu žmonėms, kurių širdis apsitraukusi vėžlio 
žeidžia iki skausmo, sukrečia iki sielos gelmių, tas, 
kuris sugeba jais mėgautis it kokiu -skanėstu. Reikia 
sąmoningai jausti visus savo išgyvenimus, džiaugsmingus 
ar liūdnus, reikia, kad jie kiaurai tave perimtų ir apsvaigin- 
tų ir tu pajustum arba saldžiausią palaimą,arba skaudžiau- 
sią kančią. 

Jinai pakėlė į jį akis: tai, ką girdėjo dabar, lygiai kaip 
ir tai, ką girdėjo visą praeitą savaitę, buvo jai labai ne- 
įprasta. 

Taip, visą praeitą savaitę naujasis bičiulis — O jis iš 
karto tapo jos bičiuliu, nors ir kokį nemalonų įspūdį buvo 
padaręs pirmojo susitikimo dieną,— tolydžio trikdė jai 
ramybę, kėlė jos sieloje sąjūdį, lyg būtų mėtęs akmenis 
į tykų tvenkinį. Ir iš tiesų į šitą dar neatbudusią sąmonę 
be paliovos krito sunkūs akmenys. 

Kristianos tėvas, kaip ir visi tėvai, žiūrėjo į dukrą kaip 
į mažą mergytę, su kuria niekas nekalba apie rimtus da- 
lykus; brolis juokino ją, bet nevertė jos mąstyti; vyrui 
nė į galvą neateidavo, kad su žmona būtų galima leistis į 
kalbas apie ką nors tokio, kas neliečia jų bendro gyvenimo, 
ir taip iki šiolei jos dvasia snaudė be jokių troškimų ir 
abejonių. 

Ir šit naujasis bičiulis drąsiu žodžiu it kirviu ėmė dau- 
žyti kevalą, kuriame glūdėjo Kristianos protas. Maža to, 
jis buvo iš tų vyrų, kurie patinka moterims, visoms iki 
vienai, pačia savo natūra, karšto jausmo galia. Jis mokėjo 
su jomis kalbėti, ir visa, ką jis sakydavo, rasdavo atbalsį 
jų sąmonėje. Netikęs jokiam įtemptam darbui, tačiau 
be galo nuovokus, visados apsėstas arba aistringos meilės, 
arba neapykantos, jis apie viską kalbėdavo su naiviu fa- 
natiko įkarščiu ir lengvai galėjo šiandien paniekinti tai, 
ką vakar liaupsino. Jam nestigo ir moteriško charakterio 
bruožų — patiklumo, vidinio žavesio, gyvumo ir jaudrumo, 
kurie puikiai derinosi su pranašesniu, aktyvesniu, plačiu 
ir įžvalgiu vyro protu. 

Prie jų skubiai priėjo Gontranas. 

Norite pamatyti Onorą su žmona?— tarė jis. — At- 
sigręžkite! 

Juodu atsigręžė ir išvydo daktarą Onorą, o greta jo sto- 
rą seną damą su mėlyna suknia. Ant skrybėlaitės jai buvo 
visa krūva įvairiausių augalų ir žiedų, tad jos galva pa- 
nėšėjo į darželį. Kristiana nustebusi paklausė: 

— Čia jo žmona? Betgi ji kokia penkiolika metų už jį 
vyresnė! 

— Taip, jai šešiasdešimt penkeri metai. Kadaise ji buvo 
akušerė, na ir prisiviliojo daktarą, belankydama gimdyves. 

Beje, kiek teko girdėti, tai viena iš tų šeimų, kurn" ryto 
lig vakaro kivirčai. 

Išgirdę minios klegesį, jie grįžo prie kazino. Ant dide- 
lio stalo priešais duris buvo išdėlioti loterijon leidžiami 
daiktai. Petriusas Martelis, padedamas smulkutės juoda- 
plaukės panelės Odlen iš „Odeono“, traukė ir skelbė nume- 
rius, linksmindamas publiką šarlataniškais reklamos šūks- 
niais. Pasirodė ir markizas su Oriolių mergaitėmis ir An- 
dermatu. Jis paklausė: 

— Argi mes niekur neisime? Čia toks triukšmas. 

Buvo sutarta pavaikščioti kalnų keliu, einančiu iš Anva- 
lio į Roš Pradjerą. 

Į tą kelią reikėjo kopti vorele siauru taku per vynuo- 
gynus. Kristiana sparčiai ir lengvai žengė visų priekyje. 
Vos tik atvažiavusi čionai, ji pasijuto lyg naujai užgimusi: 
tokios gyvenimo ir džiaugsmo pilnaties iki tol ji niekad 
nebuvo patyrusi. Galimas daiktas, kad savijauta jai pagerė- 
jo nuo vonių: organizmas atsikratė lengvų negalavimų, 
be regimos priežasties slegiančių žmogų ir keliančių niū- 
rias mintis, ir ji giedriau ėmė žvelgti į pasaulį, daugiau 
jame rasdavo kuo žavėtis. O gal ji atgijo ir pažvalėjo kaip 
tik nuo to, kad greta jos nuolat buvo tasai paslaptingas, 
neramios dvasios žmogus, mokąs ją protauti ir pažinti 
gyvenimą? 

Ji lėtai ir giliai kvėpė orą, sau mintyse kartodama tai, 
ką jis pasakė apie vėjyje sklindančius aromatus. „Jis iš 
tikrųjų mane išmokė jausti ore kvapus“, — mąstė jinai. Ir 
Kristiana ėmė skirti visus aromatus, o ypač lengvą, švel- 
nutį, sunkiai pagaunamą žydinčių vynuogių kvapsnį. 

Jinai užkopė į kelią, o paskui ją ir kiti. Susidarė poros. 
Andermatas su Luiza, vyresniąja iš seserų Oriol, patraukė 
pirmieji, kalbėdamiesi apie Overnės žemių derlingumą. Ši 
overnietė, tikra savo tėvo duktė, iš jo paveldėjusi praktiš- 
ką nuovoką, gerai nusituokė apie žemės ūkį, žinojo viską 
iki smulkmenų apie lauko darbus; ir pasakojo apie tai 
maloniu balsu, rimtai ir santūriai, kaip buvo išmokyta vie- 
nuolyne. 

Klausydamasis Luizos, Andermatas žvilgčiojo į ją sker- 
somis ir galvojo, kad ši protinga mergaitė, su tokiu išma- 
nymu svarstanti praktinius gyvenimo klausimus, iš tikrųjų 

žavi. Kartais jis, mažumėlį nustebęs, sušukdavo: 

— Ką jūs sakote? Hektaras žemės Limanėje kainuoja 
iki trisdešimties tūkstančių frankų? 

— Taip, pone, jeigu ji apsodinta obelimis, gerai prižiūu- 
rimomis ir vedančiomis desertinius obuolius. Juk Paryžiui 
beveik visus vaisius tiekia mūsų Kraštas. 

Andermatas apsigręžė ir su pagarba apžvelgė Limanę. 
Priešais juos plytėjo neužmatoma lyguma, visuomet apsi- 
klėtusi lengvute melsvo ūko skraiste. 

Kristiana ir Polis taip pat stovėjo ir gėrėjosi bekrašte 
padūmavusia plynuma, taip viliojančia akį, jog norėjosi 
tik Žiūrėti ir žiūrėti be galo. 

Abipus kelio augo didžiuliai riešutmedžiai, kurių kup- 
lūs vainikai teikė gaivų pavėsį. Kelias jau nebekilo aukš- 
tyn, o vinguriavo kalno atšlaite, kuri žemai buvo nuklota 
vynuogynų kilimu, o aukščiau užžėlusi lygia veja, žaliuo- 
jančia ligi pat gūbrio, šioje vietoje gana žemo. 

Polis sušnibždėjo: 

— Na, argi ne gražu? Sakykit, argi ne gražu? Kodėl 
šitas peizažas taip mane jaudina? Iš tiesų gi, kodėl? Tie ža- 
vūs toliai ir tos platumos, neaprėpiamos platumos stačiai 
glosto širdį. Žiūri į šitą lygumą, ir atrodo, kad mintys taip ir 
skleidžia sparnus, ar ne? Jos kyla aukštyn, plevena ore, 
sklando padangėje ir skrieja kažkur tolyn, į tas išsvajotas 
šalis, kurių niekados neišvysime. Taip, šitas reginys kaip 
tik tuo ir įstabus, kad primena mums veikiau svajonių 
pasaulį, o ne akivaizdžią tikrovę. 

Kristiana klausėsi tylėdama, gaudė kiekvieną žodį, tarsi 
kažko laukdama, kažko tikėdamasi, ir jaudinosi, nė pati 
nežinodama kodėl. Jai iš tikrųjų vaidenosi neregėti kraš- 
tai, rausvi ir žydri, fantastiški ir slėpiningi kraštai, nepa- 
siekiami, bet nuolat viliojantys kraštai, prieš kuriuos nu- 
blanksta visa kita. 

Jis vėl prakalbėjo: 

— Taip, čia gražu — gražu, ir tiek. Kitas kraštovaizdis 
labiau apraibins akį, bet nebus toks harmoningas. Ak 
ponia, grožis, harmoningas grožis! Tik jis vienas egzistuo- 
ja pasaulyje. Nėra nieko daugiau, vien grožis! Bet kaip 
maža žmonių jį supranta! Kūno ar statulos linija, kalna- 
gūbrio kontūrai, paveikslo arba šito va slėnio spalvos, 

nenusakomas Džokondos žavesys, frazė, griebianti jums 
už širdies, menkutis štrichas, kurio dėka dailininkas virsta 
kūrėju, prilygstančiu dievui, — ar daug yra žmonių, kurie 
tatai pastebi? Paklausykite poros strofų iš Bodlero. 

Ir jis padeklamavo: 


Ar iš dangaus tu, ar iš pragaro — vis vien, 
O Grože! baisenybe tu šiurpi, ledine, 

Jei tavo žvilgsnis atveria duris erdvėn 

Tos Begalybės, kurią myliu nepažinęs. 


Ar dievas, ar šėtonas, ar daina sirenos, — 
Vis viena, jei tu fėja degančių akių. 
Šviesa, ritmu, kvapais, manoji karaliene, 
Puoši pasaulį, gelbi iš minčių sunkių!. 

Kristiana žiūrėjo į jį, stebėdamasi jo jausmingumu ir 
žvilgsniu klausdama, kuo gi ypatingos šios eilutės. 

Jis atspėjo jos mintis ir, bent kiek suirzęs, kad ji nėmaž 
nereagavo į jo entuziazmą ir taip raiškiai padeklamuotas 
eiles, tarė su vos juntama panieka: 

— Kvailas aš — įsigeidžiau, kad jūs iš karto pamiltu- 
mėte tokios subtilios dvasios poetą. Na, bet, manau, ateis 
diena, kada ir jūs pajusite šitą poeziją. Moters pažinimas 
ne tiek sąmoningas kiek intuityvus, ir giliau užslėptą me- 
nininko mintį ji suvokia tik tada, kai jo balsas susilaukia 
atgarsio jos sieloje. 

Ir nusilenkęs pridūrė: 

— Ponia, aš pasistengsiu sužadinti jumyse šitą atgarsį. 

Jo žodžiai neatrodė jai įžūlūs, o tiktai keisti; bet šiuo 
tarpu ji nė nemėgino jų suvokti, nes jos mintis ūmai už- 
valdė naujas atradimas: kadangi visų pirma į akis krinta 
itin aukštas jo ūgis, itin tvirtas sudėjimas ir itin vyriška 
laikysena, tai ne iš karto pastebi, koks rafinuotas jo sko- 
nis ir kaip elegantiškai jis rengiasi. 

Ir dar štai kas: kadangi jo veido bruožai savotiškai 
grubūs, sakytum neišdailinti, tai ir visa povyza iš pirmo 
žvilgsnio atrodo bent kiek dramblota. Bet kai apsipranti 
su tais bruožais, turi pripažinti, kad jie kaip tik patrauklūs, 


! Vertė H. Bakanas. 


65 


kad jie žavi tave kažkokia gaivališka jėga, dažnai nuskai- 
drinama švelnių dusloko balso moduliacijų. 

Pirmąsyk pastebėjusi, kaip rūpestingai jis apsirengęs 
nuo galvos ligi kojų, Kristiana pagalvojo: „Taip, jis iš tų 
žmonių, kurių gerosios savybės atsiskleidžia tik per ilgesnį 
laiką, viena po kitos“. 

Jinai išgirdo šaukiant Gontraną,— šis tekinas vijosi 
juodu: 

— Ei, sesut! Kristiana, palauk! 

Prisivijęs jis tarė, vis tebesijuokdamas: 

— Eime greičiau, jūs turite pasiklausyti mažosios 
Oriol. Kokia įdomi, sąmojinga mergytė! Tėčiui pavyko 
ją įšnekinti, ir ji mums pripasakojo juokingiausių dalykų. 
Luktelėkime jų. 

Ir jie palaukė markizo, einančio su jaunesniąja seseria 
Šarlota Oriol. 

Su vaikišku užsidegimu, šelmiškai šypsodama, ji pasa- 
kojo visokiausias kaimo istorijas, naivių arba suktų kai- 
miečių nutikimus, mėgdžiojo jų gestus, jų sunkius judesius 
ir lėtą šneką, visados pamargintą velniais ir perrrkūnais. 
Kai ji imitavo jų mimiką, jos gyvas gražus veidelis buvo 
itin žavingas. Žvitrios akys blizgėjo, gan stambios lūpos, 
dailiai prasivėrusios, rodė lygius baltus dantis, mažumėlį 
riesta nosytė teikė jos išraiškai buklumo, 0 ir visa ji buvo 
gaivi kaip ką tik prasiskleidęs žiedas, — tokia gaivi ir mie- 
la, jog taip ir magėjo ją išbučiuoti. 

Markizas beveik visą gyvenimą buvo praleidęs savo 
dvare, o Kristiana ir Gontranas užaugo senos tėvonijos 
pilyje, tarp stiprių, augalotų Normandijos ūkininkų, 
kurie pagal seną paprotį kartais būdavo kviečiami prie 
ponų stalo ir su kurių vaikais juodu kadaise bičiuliavosi, 
kartu rengėsi pirmajai komunijai ir elgėsi kaip su sau ly- 
giais. Todėl jie lengvai rado kalbą ir su Šarlota, jauna kai- 
miete, bemaž jau išėjusia į paneles: draugišku, nuoširdžiu 
tonu, maloniu ir paprastu elgesiu jie sugebėjo pelnyti jos 
pasitikėjimą, ir ji bematant atgavo savo įgimtą linksmumą. 

Andermatas su Luiza buvo nužingsniavę ligi kaimo, 
bet pasuko atgal. 

Visa kompanija susėdo po medžiu, ant žolės šalikelėje. 

Ilgai jie čia sėdėjo palaimingoje vėsoje, įsisvajoję, 

suglebę, ramiai šnekučiuodamiesi. Kartais pro šalį pra- 
slinkdavo vežimas, traukiamas, kaip visuomet, dviejų kar- 
vių, lenkiančių sprandus po sunkiu jungu; priešais vežimą, 
kaip visuomet, žengdavo padžiūvęs kaimietis su didele 
juoda skrybėle ant galvos ir plonu virbu rankoje, kuriuo 
jis valdydavo savo gyvulius, mojuodamas lyg dirigentas 
priešais orkestrą. 

Žmogus nukeldavo skrybėlę, sveikindamas seseris 
Oriol, o šios maloniai atsakydavo jaunais balsais: „Laba 
diena!“ 

Artinosi vakaras, reikėjo grįžti. 

Priėjus parką, Šarlota Oriol sušuko: 

— Žiūrėkite! Burė, burė! 

Iš tikrųjų skambėjo sena overnietiška melodija, o kai- 
miečiai šoko burė. 

Vyrai ir moterys manieringai žingsniavo ratu, šokčiojo, 
sukiojosi ir linksėjo vieni kitiems; moterys dviem pirštais 
kėlė iš abiejų pusių sijonus, vyrai laikė rankas nuleistas 
arba įremtas į šonus. 

Monotoniška, bet graži melodija, rodos, irgi šoko at- 
vėsusiame vakaro ore. Smuikas plonučiu balseliu suokė vis 
tą patį motyvą, o kiti instrumentai trankiai jam antrino 
į taktą. Ši kaimiška muzikėlė, paprasta, smagi ir primityvi, 
labai pritiko liaudiškam, neišmoningam menuetui. 

Kurortininkai irgi bandė šokti. Petriusas Martelis 
stryksėjo priešais mažąją panelę Odlen, kuri staipėsi tar- 
tum baleto figūrantė, o komikas Lapalmas, įmantriai 
klaipydamas kojas, sukosi aplink įraudusią kasininkę, 
niekaip nepamirštančią Bujė šokių salės. 

Umai Gontranas pastebėjo daktarą Onora, kuris, kaip 
grynakraujis overnietis, iš visos širdies ir sveikatos raitė 
klasišką burė. 

Orkestras nutilo. Šokėjai sustojo. Daktaras priėjo pasi- 
sveikinti su markizu. 

— Gera kartais prisiminti jaunystę, —tarė jis, šluosty- 
damasis kaktą ir sunkiai alsuodamas. 

Gontranas uždėjo jam ant peties ranką ir, dygiai 
šypsodamas, paklausė: 

— Kodėl gi jūs niekad neužsiminėte, kad esate vedęs? 

Daktaras liovėsi šluostytis ir rimtai atsakė: 

— Taip, aš vedęs, tik, deja, nesėkmingai. 

— Iš tikrųjų? 

— Taip, vedybos nenusisekė. Niekad nedarykite šitos 
kvailystės, jaunuoli. 

— Kodėl? 

— Kodėlė Matote, jau dvidešimt metų, kai aš vedęs, 
ir niekaip negaliu prie to priprasti. Einu vakare namo, 
ir man dingsi: „Nejau ta senė vis dar mano namuose? Argi 
ji niekad ir neišsinešdins?“ 

Visi nusijuokė: jis tai pasakė kuo rimčiausia mina ir 
kuo įtaigiausiu tonu. 

Tuo tarpu viešbuty suskambėjo varpas — šaukė pietų. 
Šventė baigėsi. Visa kompanija palydėjo Luizą ir Šarlotą 
iki namų. Pasukus atgal, kalba iš karto nukrypo į jiedvi. 

Visi kiek įmanydami jas gyrė. Bet Andermatui labiau 
patiko vyresnioji. Markizas tarė: 

— Kokia lanksti moters prigimtis! Šitos kaimo mergi- 
nos neišmanytų nė ką veikti su pinigais, bet štai jos žino, 
kad tėvas pinigingas, ir to užteko,kad jos virstų panelėmis. 

Kristiana paklausė Polį Bretinji: 

— O jums katra labiau patinka? 

Jis sumurmėjo: 

— Man? Aš nė nepažvelgiau į jas. Man patinka kita. 

Jis ištarė tai šnibždomis, ir ji nieko neatsakė. 


VI 


Kristianai Andermat prasidėjo laimingos dienos. Šir- 
džiai buvo lengva, siela kupėjo džiaugsmu. Jau iš pat ryto 
jos laukė malonumas, neapsakomas malonumas — šilta 
vonia. Nuostabus pusvalandis, praleistas vandenyje, 
drungnu srovenimu glostančiame kūną, nuskaidrindavo 
jai visą dieną. Nuskaidrėdavo ir mintys, ir troškimai, ir 
Kristiana pasijusdavo iš tiesų laiminga. Saviškių meilė ir 
švelni globa, svaigus jaunatvės pulsavimas gyslose, nauja 
aplinka, žavus kraštas, tiesiog sukurtas ilsėtis ir svajoti, 
plačiausi reginiai, malonūs kvapai, visa ši neaprėpiama 
gamtos glamonė žadino jai iki tol nepatirtus jausmus. Kur 
tik ji eidavo, su kuo susidurdavo, nė valandėlę jos neap- 

leisdavo pojūtis, tartum ji vis dar maudytųsi šiltoj rytmeti- 
nėj vonioj, didžiulėj laimės vonioj, tartum vis dar mėgau- 
tųsi ja visu kūnu ir siela. 

Reikalai neleido Andermatui išbūti Anvalyje ilgiau 
kaip dvi savaites per mėnesį, ir jis išvažiavo į Paryžių, 
pavedęs žmonai atidžiai sekti, kad paralitikas nemestų 
procedūrų. Todėl kas rytą prieš pusryčius Kristiana, jos 
tėvas, brolis ir Polis eidavo pasižiūrėti, „kas per sriuba iš- 
virs iš to vargšo žmogelio“, Gontrano žodžiais betariant. 
Ateidavo ir daugiau kurortininkų. Sustoję ratu aplinkui 
duobę, jie šnekindavo valkatą. Šis tvirtino, kad vaikščio- 
jąs kol kas taip pat sunkiai kaip ir anksčiau, bet jaučiąs, 
tarsi kojomis jam lakstytų skruzdėlės; ir pasakojo, kaip 
tos skruzdėlės ropinėjančios juo aukštyn ir žemyn, čia už- 
bėgančios ligi šlaunų, čia vėl nubėgančios iki pirštų galų. 
Net ir naktimis jį tarsi kirbiną ir kandžioją kažkokie va- 
baliukai, neduodami užmigti. 

Atvykėliai ir kaimiečiai, pasidaliję į dvi stovyklas — 
tikinčių ir netikinčių, —su gyvu susidomėjimu sekė šito 
gydymo eigą. 

Po pusryčių Kristiana dažniausiai užsukdavo pas seseris 
Oriol, ir jos drauge eidavo pasivaikščioti. Tai buvo vie- 
nintelės moterys kurorte, su kuriomis ji galėjo draugiškai 
pašnekučiuoti ir maloniai praleisti laiką, kuriomis galėjo 
bent kiek pasikliauti, iš kurių galėjo tikėtis bent kiek mo- 
teriško nuoširdumo ir prisirišimo. Jinai iš karto pamėgo 
vyresniąją seserį už jos rimtumą, blaivų protą ir švelnią 
širdį, bet dar labiau jaunesniąją — už jos buklumą ir šel- 
mišką linksmumą. Ir draugavo su abiem mergaitėmis ne 
tiek todėl, kad to norėjo vyras, kiek todėl, kad tas buvo 
malonu jai pačiai. 

Visa kompanija dažnai rengdavo iškylas. Kartais ke- 
liaudavo pėsčiomis, o kartais važiuodavo landė — senu 
šešiaviečiu kelioniniu lando, kurį pavyko gauti Riome 
iš ekipažų nuomotojo. 

Ypač visiems patiko siaura glūdi įlomėlė netoli Šatel 
Giujono, kuria buvo galima pasiekti nuošalų namelį — San 
Susi. 

Eidavo tenai upeliuko pakrantėmis, siauru taku, pra- 
Mintu tarpe pušų, eidavo po du, neskubėdami ir ramiai kal- 


69 


bėdamiesi. Takas dažnai suko iš vienos upeliuko pusės 
į kitą; tose vietose Polis ir Gontranas atsistodavo ant 
akmenų vidury srovės, paimdavo moteris už rankų ir vienu 
trūkiu perkeldavo į kitą krantą. Ties kiekviena tokia brasta 
iškylautojų poros keisdavosi. 

Kristiana žygiuodavo čia su vienu, čia su kitu, bet visa- 
dos rasdavo progą pabūti kurį laiką dvejumoj su Poliu 
Bretinji: juodu pasistengdavo paėjėti į priekį arba atsilikti 
nuo kitų. 

Polis dabar laikėsi kitaip, negu pirmomis dienomis. 
Jis mažiau juokavo, mažiau jo elgesyje bebuvo atžarumo 
ir draugiško paprastumo, bet užtat daugiau atsirado pagar- 
bos ir paslaugumo. 

Jų pašnekesiai tuo tarpu darėsi kaskart intymesni, kal- 
ba vis dažniau ėmė suktis apie širdies dalykus. Apie jaus- 
mus, apie meilę Polis kalbėjo kaip žmogus, gerai apie tat 
nusimanantis, gerai pažįstąs moters meilę ir patyręs iš jos 
ne tik daug laimės, bet ir daug kančių. 

Kristiana, degdama smalsumu, sužavėta ir susijaudi- 
nusi, klausėsi jo ir pati gudriomis užuominomis traukė 
iš jo prisipažinimus. Šį tą apie jį sužinojusi, ji geidė patirti 
dar daugiau, prasiskverbti mintim į vyriškių gyvenimą, 
pažįstamą tiktai iš knygų, į vieno tų vyriškių gyvenimą, 
kupiną audrų ir meilės paslapčių. 

Jos spiriamas, Polis kasdien prisimindavo ką nors 
nauja iš savo gyvenimo, savo nuotykius ir negandas; kal- 
bėjo karštai ir net aistringai, nes prisiminimai dilgino 
širdį, kalbėjo vylingai, nes norėjo patikti. 

Prieš Kristianos akis pamažu vėrėsi naujas pasaulis: 
iškalbingais žodžiais jis apsakė jai geismo ir laukimo vir- 
pesius, nenumaldomos vilties šėlimą, gėlės, kaspino kraš- 
telio ir kitų šventai saugomų niekniekių kultą, staigių abe- 
jonių slogutį, baimingų spėliojimų nerimastį, pavydo 
kančias, žodžiais neišreiškiamą, svaigų pirmojo pabučia- 
vimo džiaugsmą. 

Ir pasakojo visa tat labai atsargiai ir taktiškai, poetiškai 
ir patraukliai. Kaip ir kiekvienas vyras, apsėstas geismo ir 
minčių apie moteris, jis nuolat kalbėjo apie savo buvusias 
mylimąsias, kalbėjo diskretiškai, nors ir neslėpdamas 
karštligiško virpulio. Jis nepamiršo nė vienos tų mielų 


70 


smulkmenų, kurios taip jaudina širdį, nė vienos tų keblių 
situacijų, kurios spaudžia iš akių ašaras, nė vienos tų ža- 
vingų asistavimo išmonių, kurios išlavėjusio proto ir sub- 
tilios sielos žmonių meilei teikia neprilygstamo grožio ir 
rafinuotumo. 

Šie atviri kasdieniniai pokalbiai, kasdien vis ilgesni 
ir ilgesni, krito jaunai moteriai į širdį tarytum grūdai į 
arimą ir vis labiau trikdė jai ramybę. O akį viliojantys 
toliai, aromatingas oras, žydrųjų Limanės horizontų pla- 
tybės, į kurias žvelgiant nejučia plečiasi krūtinė, užgesę 
ugnikalniai — buvę pasaulio žaizdrai, nūnai tešildantys 
vandenį ligoniams, gaivinančios ūksmės, šnekūs upe- 
liukai, sruvenantys per akmenis, — visa šitai irgi gėrėsi 
Kristianai į kūną ir sielą, panašiai kaip lietus kad geriasi į 
naujai išplėštą dirvą, tykus, šiltas, kiaurai merkiantis lie- 
tus, daiginantis gėles iš pasėtų sėklų. 

Kristiana jautė, kad Polis bent kiek jai meilaujasi, kad 
Jinai jam graži, ir netgi daugiau nei graži, ir, pati norėda- 
ma jam patikti, prasimanydavo šimtus naivių gudrybių 
jam privilioti ir pavergti. 

Lig tik pamatydavo, kad jis sudirgęs, ji ūmai nuo jo 
pasitraukdavo; lig tik pajusdavo, kad štai tuoj išgirs iš jo 
lūpų kokią švelnią užuominą, sviesdavo į jį vieną tų žai- 
biškų, veriančių žvilgsnių, kurie it ugnis uždega vyro šir- 
dį, ir jis nutildavo, neužbaigęs frazės. 

Keliais subtiliai parinktais žodžiais, lengvu galvos 
linktelėjimu, atsainiu rankos mostu, čia melancholiška, 
čia vėl giedra veido išraiška ji puikiai gebėjo jam paro- 
dyti, kad jo pastangos neina perniek. 

Ko ji norėjo? Nieko. Ko laukė iš to žaismo? Nieko. 
Jinai mėgavosi juo vien todėl, kad buvo moteris, todėl, 
kad nematė, koks jis pavojingas, todėl, kad nieko nenu- 
jautė, o tik norėjo pažiūrėti, kaipgi Polis elgsis toliau. 

Ir šit ūmai joje įsiplieskė įgimto koketiškumo ugnelė, 
Iusenanti visos gražiosios lyties kraujyje. Naivi mergytė, 
dar vakar nekaltai miegojusi, staiga pakirdo ir tapo mitriu, 
įžvalgiu partneriu lošime su jaunu vyriškiu, be paliovos 
jai kalbančiu apie meilę. Jinai matė, kad, būdamas šalia 
jos, jis vis labiau varžosi, kad jo žvilgsnis dega vis stipres- 
ne aistra, ir jautė kiekvieną jo balso niuansą ta yptinga 

nuojauta, kuri visados atbunda moteriai, kai ji pamato, jog 
vyriškis siekia jos meilės. 

Iki tol jau ne kartą vyrai bandė asistuoti Kristianai di- 
duomenės salonuose, bet nesulaukdavo iš jos nieko dau- 
giau kaip vien išdykusios mergiščios patyčių. Iš banalių 
jų komplimentų ji tiktai juokėsi; liūdnos atstumtų garbin- 
tojų Minos atrodė jai baisiai komiškos, ir į visus jų meilės 
išpažinimus ji atsakydavo linksmomis išdaigomis. 

Bet šį sykį pajuto, kad prieš ją — patrauklus, pavojin- 
gas priešininkas, ir virto apsukria, apdairia, drąsia ir šal- 
takraujiška moterim, virto kokete, kuri, kol kas pati nepa- 
siduodama meilės kerams, tyko vyriškio, užklumpa jį ir 
apraizgo nematomais tinklais. 

Pirmomis pažinties dienomis jam susidarė įspūdis, kad 
ji kvailutė. Lig tol jis bendravo tik su išpaikusiomis mote- 
rimis, tiek pat gerai išmanančiomis meilės dalykus, kiek 
senas kareivis manevrų veiksmus, su moterimis, išbandžiu- 
siomis visas koketavimo ir meilavimo gudrybes, tad 
nuoširdus Kristianos paprastumas jam pasirodė nuobodus, 
ir jis Žiūrėjo į savo pašnekovę su lengva panieka. 

Bet pamažu šitas tyrumas jį patraukė, o paskui ir suža- 
vėjo, ir jis, atsiduodamas įgimtam polinkiui be atodairos 
pulti prie to, kas vilioja, ėmė rodyti Kristianai vis daugiau 
švelnumo ir dėmesio. 

Jis gerai žinojo taisyklę: jei nori sudrumsti skaisčią 
sielą, be perstojo kalbėk jai apie meilę, tačiau dėkis gal- 
vojąs apie kitas. Ir šit, neva tenkindamas jos godų smalsu- 
mą, kurį pats ir sužadino, neva trokšdamas išlieti širdį, 
jis ėmė jai skaityti miško paunksmėje tikrą meilės aistros 
kursą. 

Lygiai kaip ir Kristiana, jis mėgavosi tuo žaidimu, ne- 
žymiais dėmesio ženklais, kurių lengvai prasimano vyrai, 
nuolat jai duodavo suprasti, kad ji vis labiau jam patin- 
kanti, ir vaidino įsimylėjusį, pats nenumanydamas, kad 
veikiai iš tiesų įsimylės. 

Ir vienam, ir kitam šis žaidimas ilgų vaikštynių metu 
atrodė toks pat natūralus, kaip, sakysim, noras išsimau- 
dyti, karštą vasaros dieną atsidūrus ant upės kranto. 

Bet kai Kristianai atbudo tikrasis koketiškumas, kai 
ji pajuto savyje prigimtą moterišką galią kerėti vyrus 

ir įsimanė parklupdyti šį aistrų vergą sau po kojomis, tarsi 
būtų panūdusi sulošti kroketo partiją, neapdairus gundy- 
tojas pats įkliuvo į tyraširdės viliokės spąstus ir ją pamilo. 

Tada jis pasijuto kaip nesavas, pasidarė neramus, ner- 
vingas, O ji Žaidė su juo kaip katė su pele. 

Bet kurios kitos moters jis nėmaž nebūtų varžęsis, būtų 
iškart prisipažinęs, pavergęs ją, uždegęs savo aistros ug- 
nim; tačiau Kristianai to daryti nedrįso — tiek ji atrodė 
nepanaši į kitas jo pažįstamas moteris. 

Tos kitos buvo mačiusios šilto ir šalto, ir joms galėjai 
sakyti ką tinkamas, galėjai be baimės švaistytis įžūliais 
pasiūlymais, kuždėti, prisikišęs prie lūpų, goslius žodžius, 
nuo kurių kaista kraujas. Jis pažino save, žinojo, kad nie- 
kados jam neatsispirs jo pamiltoji moteris, jei tik jis įvir- 
pins jos širdį, sielą ir jausmus, laisvai išpažindamas, koks 
audringas jį užvaldė geismas. 

O šalia Kristianos Polis jautėsi bejėgis: jis negalėjo 
atsikratyti įspūdžio, kad tai jaunutė, neprityrusi mergaitė. 
Jis ir mylėjo ją visai kitoniškai — gal kaip vaiką ar kaip 
sužadėtinę. Jis geidė jos, tačiau baiminosi ją paliesti, 
sutepti, subjauroti. Jis visai netroško aistringai suspausti 
ją glėbyje, kaip kitas moteris, jam tik norėjosi pulti ant 
kelių, priglusti lūpomis prie suknelės ir tyliai, nekaltai, be 
galo švelniai bučiuoti, bučiuoti garbanėles ant jos smilki- 
nių, lūpų kampučius ir užmerktas akis, ir jausti mėlyną 
žvilgsnį, mielą guvų žvilgsnį po suvertais vokais. Jam no- 
rėjosi ginti ją nuo viso pasaulio, kad ji nesukliūtų su šiurk- 
ščiais žmonėmis, neregėtų nė vieno bjauraus žmogaus, 
1š tolo aplenktų kiekvieną nevalyvą žmogų. Jam norėjosi 
nušluoti visą purvą nuo gatvių, kur ji eina, numėtyti akme- 
nis nuo kelių, išrinkti dagius ir šakeles iš miškų, kad viskas 
aplinkui būtų patogu ir gražu, nešioti ją ant rankų, kad jai 
nereikėtų pačiai nė žingsnio žengti. Jam buvo apmaudu, 
kad ji turi kalbėtis su kaimynais viešbutyje, valgyti pras- 
tus valgius prie bendro stalo, taikytis su visom nemalo- 
niom ir neišvengiamom kasdieninio gyvenimo smulkme- 
nom. 

Jis tiek apie ją galvojo, kad tiesiog neišmanė, ką jai 
besakyti, ir, neįstengdamas nei atverti širdies, nei įkūnyti 
bent vieno iš savo troškimų, nepajėgdamas netgi išreikšti 

valdingo, deginančio poreikio pasiaukoti, panėšėjo į su- 
rakintą laukinį žvėrį. Ir pats nežinojo, kodėl jam norėjosi 
verkti. 

Ji visa tai matė, tik ne visa suprato, ir su piktu koketės 
džiaugsmu širdyje iš jo šaipėsi. 

Lig tik jie atsilikdavo nuo kompanijos ir jinai iš jo 
laikysenos pajusdavo, kad štai jis tuoj pasakys ką nors 
tokio, kas jai sudrums ramybę, ji staiga leisdavosi tekina 
vytis tėvo ir, pribėgusi prie jo, sušukdavo: 

— Gal sužaiskim „keturis kampus'? 

„Keturiais kampais“ paprastai ir baigdavosi jų iškylos. 
Jie susirasdavo laukymėlę miške arba platesnį kelio tarpą 
ir žaisdavo kaip mokinukai per ekskursiją. 

Seserims Oriol ir Gontranui labai patiko ši pramoga: 
jaunam visada smagu pabėgioti. Tik Polis Bretinji, apnik- 
tas kitų minčių, iš pradžių, būdavo, niurzga, bet paskui ir 
jis palengva išsijudina. Prisidėjęs prie kompanijos, jis 
žaidžia su dar didesniu įkarščiu, negu kiti, o ypač stengiasi 
pagauti Kristianą, paliesti ją, staiga uždėti ranką jai ant 
peties ar talijos. 

Markizas, nerūpestingas, lengvaširdis žmogus, greitai 
susitaikantis su viskuo, kas tik netrikdo jam ramybės, at- 
sisėda kur nors po medžiu, žiūri į lakstantį savo „pensio- 
ną“, kaip jis pats sakydavo, ir galvoja, kaip čia ramu ir 
gera ir koks tobulas visas pasaulis. 

Tačiau netrukus Polio elgesys ėmė bauginti Kristianą. 
Vieną dieną ji nejuokais išsigando. 

Tą rytą jie drauge su Gontranu išėjo į vaizdingą taI- 
peklį, vadinamą „Pasaulio kraštu“, iš kurio išteka Anvalio 
upelis. 

Kuo gilyn terpiasi ši siaurymė į kalną, tuo ji vingiuo- 
tesnė ir ankštesnė. Persiropštęs per stambius granito 
luitus, dideliais akmenimis perėjęs kiton upelio pusėn, 
paskiau aplenkęs daugiau nei penkiasdešimties metrų 
aukščio uolą, riogsančią skersai tarpukalnės, atsiduri 
sakytum plyšyje tarp dviejų milžiniškų plikų akmens sie- 
nų, kurių viršuje auga medžiai ir žolė. Upelis čia susitven- 
kęs į ežerėlį, apskritą it rėčka. Tai iš tikrųjų keista, gūdi, 
kone pasakiška vieta: gamtoje tokią vargu ar pamatysi, 
gal tik užtiksi kur aprašytą knygoje. 

Ir va tą kartą Polis, žvelgdamas į aukštą uolos kyšulį, 
riogsantį skersai kelio visiems iškylautojams, pastebėjo 
akmenyje žymes, rodančias, jog kažkieno čia kopta. Jis 
tarė: 

— Nagi, ženkime tolyn! 

Gan sunkiai užsikabarojęs ant stačios uolos, jis sušuko: 

— O, čia žavu! Giraitė vandeny! Lipkite šen. 

Atsigulęs kniūpsčias, jis paėmė Kristianą už abiejų ran- 
kų ir ėmė traukti aukštyn, o Gontranas padėjo jai, kelda- 
mas ir statydamas jos kojas ant siauručių uolos atbrailų. 

Žemėje, kažkada nugriuvusioje iš viršaus ant šios 
pakopos, augo vienišas guotas kuplių medelių, tarp kurių 
sruveno upeliukas. 

Tolėliau šis granito koridorius rėmėsi į kitą uolos 
pakopą. Jie užlipo ir ant šitos, paskui ant trečios ir pagaliau 
atsidūrė neįkopiamo skardžio papėdėje. Čia buvo gilus 
tvenkinėlis, apraizgytas šakų ir lianų, į kurį krito gal dvi- 
dešimties metrų aukščio skaidrus krioklys. 

Tarpukalnė šioj vietoj buvo jau tokia siaura, kad du 
žmonės, susiėmę už rankų, galėjo pasiekti abi jos sienas. 
Menkas dangaus ruoželis viršuje, vandens šniokštimas 
apačioje — daugiau čia nieko nematei ir negirdėjai. Galima 
buvo pagalvoti, kad tai viena iš tų slaptų, neprieinamų 
vietelių, kur gyveno antikinės lotynų poetų nimfos. Kris- 
tianai rodėsi, kad jinai įsibrovusi į fėjos buveinę. 

Polis Bretinji netarė nė žodžio. Gontranas sušuko: 

— Ai, gražu būtų pažiūrėti, jeigu tame vandenyje 
maudytųsi kokia nors rausvai balta blondinukė. 

Jie pasuko atgal. Nuo pirmųjų dviejų pakopų nusileido 
gana lengvai, bet trečioji — aukšta ir stati, be didesnių at- 
brailų — nugąsdino Kristianą. 

Bretinji nušliaužė uolos siena žemyn, paskui ištiesė į 
Kristianą rankas. 

— Šokite!-— tarė jis. 

Kristiana nesiryžo. Ji nebijojo nukristi — ją baugino 
Jis, baugino ypač jo akys. 

Polis žiūrėjo į ją su išbadėjusio žvėries godumu, su ne- 
žabota aistra; aukštyn iškeltos jo rankos taip valdingai 
traukė į save, kad ją ūmai pagavo siaubas; ji vos nesukliko 
kaip beprotė, vos nepuolė atgal; rodės, kabintųsi į pačią 

stačiausią uolą, spruktų kuo toliau nuo šitos neįveikiamos 
traukos. 

Brolis už nugaros sušuko: „Nagi, šok!“ — ir lengvai 
ją pastūmėjo. Ji pasijuto krintanti, užsimerkė ir, atsidū- 
rusi švelniame, tvirtame glėbyje, nuslydo stambiu vyriš- 
kio liemeniu žemyn, nieko nebematydama ir tiktai veidu 
jausdama karštą ir tankų jo alsavimą. 

Dar akimirka — ir Kristiana vėl stovėjo ant kojų, pa- 
miršusi baime, ir šypsodama žiūrėjo, kaip leidžiasi Gon- 
tranas. 

Po šito nutikimo ji pasidarė atsargesnė ir keletą dienų 
vengė pasilikti viena su Bretinji, o šis dabar suko aplin- 
kui ją lyg tos pasakėčios vilkas aplink ėriuką. 

Bet štai vieną dieną visi išsirengė į didelę iškylą, į kurią 
pakvietė ir seseris Oriol. Buvo numatyta pasiimti maisto 
ir šešiaviečiu lando nuvažiuoti prie Tazena ežerėlio, vie- 
tos gyventojų vadinamo Tazena dauburiu, ten papietau- 
ti prie vandens ir nakčia grįžti, mėnuliui šviečiant. 

Iškeliavo jau po vidudienio. Diena buvo kaitri, saulė 
be gailesčio svilino, ir kalnų granitas tvoskė karščiu it 
prikūrenta krosnis. 

Trejetas šniokštuojančių, suplukusių arklių žingine 
traukė karietą į kalną; vežėjas, nukabinęs galvą, snaudė 
ant savo sėdynės; pakelėse tarp akmenų šmižinėjo galybės 
žalių driežų. Įšilęs oras buvo tarsi pilnas sunkių nematomų 
ugnies dulkių. Tarpais jis atrodė lyg sutenėjęs, tirštas ir 
stangrus, O tarpais lengvai suvilnydavo, nudegindamas 
veidus gaisro alsavimu ir padvelkdamas įkaitusių sakų 
kvapu, sklindančiu iš siaurų ilgų pušynėlių šalikelėse. 

Karietoje niekas nekalbėjo. Trys damos, sėdinčios gale, 
merkė žilpstančias akis ir dangstėsi rausvais skėčiais; 
markizas ir Gontranas snaudė, užsitiesę veidus nosinėmis; 
Polis žiūrėjo į Kristianą, o ši taip pat jį stebėjo pro nuleistus 
vokus. 

Tuo tarpu lando, keldamas debesį baltų dulkių, varėsi 
vis į kalną ir į kalną. 

Kai pagaliau pasiekė plynaukštę, vežėjas pakėlė galvą, 
ir arkliai sujudo bėgti risčia per plačią, kiek banguotą 
lygumą su miškeliais, ariamais laukais, kaimais ir viensė- 
džiais. Toli po kairei stūksojo aukšti vulkanų kūgiai nu- 

pjautomis viršūnėmis. Tazena ežeras, prie kurio jie važia- 
vo, buvo susitvenkęs pačiame kraštiniame Overnės kal- 
nyno krateryje. 

Po trejeto valandų kelionės Polis staiga tarė: 

— Žiūrėkite, lava! 

Palei kelią iš žemės kyšojo keistai išsiraitę rudi uolie- 
nos luistai. Dešinėje pasirodė bukanosis kalnas, kurio 
plati viršūnė atrodė plokščia ir įdubusi. Kelias pasuko į 
trikampę išpjovą, šaunančią kiaurai per kalną, ir Kristia- 
na, kilstelėjusi nuo sėdynės, ūmai išvydo plataus ir gilaus 
kraterio dugne gražų, skaidrų ežerėlį, apskritą lyg pinigą. 
Iš visų pusių jį supo aukšta lygi siena — statūs kraterio 
šlaitai, po dešinei apaugę mišku, o po kairei pliki. Ramus, 
lygutėlis, sidabru blizgantis vanduo vienoje pusėje atspin- 
dėjo medžius, o kitoje — dyką skardį. Atspindys buvo toks 
ryškus, jog negalėjai įžvelgti kranto linijos, o tik matei 
didžiulio piltuvo dugne vaiskų veidrodį, į kurį žiūrisi žyd- 
ras dangus, — šviesią prarają, tarytum smengančią kiaurai 
per žemę ligi pat kito dangaus skliauto. 

Karieta nebegalėjo toliau važiuoti. Visi išlipo ir leidosi 
pėsti miškinguoju krantu, siauru keliuku, bėgančiu tarp 
medžių aplinkui ežerą šlaito viduriu. Šitas keliukas, vaikš- 
čiojamas tik medkirčių, žaliavo it pieva, o pro medžių 
šakas švietėsi priešinis skardis ir tviskantis vanduo kalnų 
duburio dugne. 

Perėję laukymę, iškylautojai pasuko į pakrantę, ir čio- 
nai, atšlaitės vejoje, ąžuolų paunksnyje, sustojo poilsio. 
Visi džiaugsmingai, su gaivališku malonumu išsitiesė 
žolėje. 

Vyrai vartėsi po veją, kedeno ją pirštais, o moterys, 
atsargiai prigulusios ant šono, glaudė prie žolynų veidą, 
tartum išsiilgusios jų gaivios glamonės. 

Po ilgos kelionės per kaitrą šitas vėsos pojūtis buvo 
toks malonus, toks gilus ir svaigus, jog atrodė, kad dides- 
nės laimės nė būti nėra. 

Markizas vėl užmigo, o netrukus ir Gontranas. Polis 
kalbėjosi su Kristiana ir merginomis. Beje, tokia ir tebuvo 
jų kalba: kartkartėmis vienas kuris tarsteli kokią fraze, 
po valandėlės tylos kitas atsako. Snūdulys marino mintis 
galvoje, vangūs žodžiai stingo lūpose. 

Bet štai vežėjas atnešė pintinę su maistu; seserys 
Oriol, nuo mažens prijunkytos prie namų ruošos ir dar 
neatpratusios nuo ūkio darbų, tuojau pat ėmėsi ją kraus- 
tyti ir taisyti ant vejos, kiek atokiau nuo visų, pietų stalą. 

Kristiana kažką svajojo, Polis gulėjo šalia jos. Ir 
staiga jis sušnabždėjo, tačiau taip tyliai, kad ji vos užgir- 
do, taip tyliai, kad žodžiai vos dulktelėjo pro ausį, lyg vė- 
jelio šnaresys: 

— Tai gražiausios mano gyvenimo akimirkos. 

Kodėl šitie migloti žodžiai sujaudino ją ligi širdies gel- 
mių? Kodėl ji pajuto švelnų graudulį, kokio niekados nebu- 
vo jautusi? 

Ji žiūrėjo į nedidukę trobelę, stovinčią netoliese po 
medžiais, — žūklautojų ar medžiotojų namuką, tokį mažą, 
kad jame negalėjo būti daugiau kaip vienas kambarys. 

Polis taip pat nukreipė žvilgsnį ton pusėn ir tarė: 

— Ponia, ar jūs kada nepagalvojote, kokia laimė būtų 
dviem žmonėms, be galo mylintiems kits kitą, pagyventi 
va tokioje lūšnelėje? Juodu būtų vieni visame pasaulyje, 
vienut vieni — jis ir jinai! Ir jeigu pasitaikytų proga susi- 
kurti tokį rojų, argi nereikėtų viską mesti dėl jo,— juk 
laimė toks retas svečias, taip sunkiai ji pagaunama ir tokia 
trumpa! O mūsų kasdienybė — argi tai gyvenimas? Ar gali 
būti kas nykiau: rytą keliesi be vilties, be entuziazmo, 
abejingai darai, kas reikia daryti, saikingai geri, santū- 
riai valgai ir miegi be sapno kaip gyvulys... 

Kristiana žiūrėjo į trobelę, ir širdį jai sugniaužė nuo- 
skauda: šią akimirką ji sumojo, kad esama gyvenime svai- 
gių džiaugsmų, kurių ji nė žinoti nežino. 

Ir ji mąstė, kaip būtų gera likti dvejumoj šiame name- 
lyje po medžiais, prie dailaus mažučio ežero, krištolinio 
ežero, gyvo meilės veidrodžio! Iš tiesų būtų gera: aplin- 
kui — nė gyvos dvasios, jokio kaimyno, jokio svetimo 
balso, jokio gyvenimo triukšmo; jinai viena su mylimuoju, 
kurs ištisas valandas sėdi prie savo brangiosios kojų, 
žvelgia į jos akis, panardintas į mėlynus vandenis, ir kalba 
švelnius žodžius, bučiuodamas jai pirštų galiukus. 

Juodu gyventų čia miško tyloje, ir visą jų aistrą slėptų 
šitas krateris, panašiai kaip slepia vaiskų gilų ežerą tarp 
lygių aklinų savo sienų, ir jų akims ganėtų šios apvalios 

pakrantės, jų sielai ganėtų laimės mylėtis, jų trokštančiai 
širdžiai ganėtų begalinių tylių pabučiavimų. 

Ar yra pasaulyje žmonių, kurie gali džiaugtis tokiu gy- 
venimu? Kodėl gi ne? Ir kaip ji anksčiau nesuprato, kad 
esama šioje žemėje tokios laimės? 

Mergaitės paskelbė, kad pietūs patiekti. Buvo jau šešta 
valanda. Pažadino markizą ir Gontraną, ir visa kompanija 
turkiškai susėdo prie lėkštelių, slidinėjančių ant žolės. 
Seserys visiems patarnavo, ir vyrai atsainiai naudojosi jų 
paslaugomis. Valgė iš lėto, vaisių žieves ir viščiukų kaulus 
mėtydami vandenin. Buvo atnešta ir šampano; kai šovė 
iš butelio pirmas kamštis, visi krūptelėjo,— toks netikėtas 
šioj vietoj buvo tasai garsas. 

Vakarėjo; oras vėso; ežeras, ramiai snaudžiantis kra- 
terio dugne, gaubstėsi prieblanda ir keistu liūdesiu. 

Kai saulė nukrypo iki laidos, padangė suliepsnojo, ir 
ežeras ūmai virto ugnies taure; paskui, kai saulė nusėdo, 
visas horizontas paliko raudonas it gęstantis laužas, ir 
ežeras virto kraujo taure. Ir šit iš už kalno keteros patekėjo 
kone pilnas mėnulis, visai dar blyškus šviesiame dangaus 
skliaute. Sutemos leidosi ant žemės, o mėnulis, apvalus ir 
spindintis, kilo viršum kraterid, tokio pat apvalaus kaip 
jis. Atrodė, kad štai jis tuoj puls į kraterio gelmes. O kai jis 
iškopė aukščiau, ežeras virto sidabro taure. Tada jo paviI- 
šius, visą dieną buvęs lygus kaip stiklas, pašiurpo nuo rai- 
bulių, vienur lengvučių, kitur plačiau nuskriejančių. Galė- 
jai pamanyti, kad viršum ežero sklando dvasios, traukda- 
mos palei vandenį nematomas skraistes. 

Tai žaidė mėnesienoje didelės gilumų žuvys — šimta- 
mečiai karpiai ir godūs lydžiai. 

Seserys Oriol sudėjo indus ir butelius atgal į pintinę. 
Vežėjas ją nunešė, ir visa kompanija pakilo. 

Beeinant siauru miško keliuku, marguojančiu nuo švie- 
sos dėmelių, tarsi lyte lyjančių pro lapus ant žolės, Kristia- 
na staiga išgirdo, kaip Polis, žengiąs jai iš paskos, pačiame 
voros gale, sukuždėjo šnopuodamas kone prie pat jos 
ausies. 

— Aš myliu jus! Myliu jus! Myliu jus! 

Širdis Kristianai ėmė pašėlusiai plakti, jai pakirto ko- 
jas, ir ji vos neparpuolė. Ir vis dėlto ji ėjo! Ėjo kaip apdu- 

jusi, nors ir kaip jai knietė atsisukti, išskėsti rankas ir pri- 
spausti lūpas prie jo lūpų. Tuo tarpu jis pastvėrė kraštą 
skarelės, dengiančios jai pečius, ir ėmė aistringai jį bu- 
čiuoti. O ji žengė kaip žengusi, kone be sąmonės, nebe- 
jausdama žemės po kojomis. 

Kaip tik tuo metu jie išlindo iš po šakų skliauto į skais- 
čiai nušviestą laukymę, ir jinai bematant susitvardė. Ta- 
čiau, prieš sėsdama į lando, pasigręžė ir, tartum atsisvei- 
kindama su ežeru, abiem rankomis pasiuntė jam karštą 
bučinį; ir vyriškis, atėjęs jai iš paskos, viską suprato. 

Važiuojant atgal, Kristiana sėdėjo nejudėdama, ne- 
pajėgdama sutelkti minčių, visa apkvaitusi, lyg būtų pri- 
sitrenkusi krisdama. Grįžus į viešbutį, greitai užlipo aukš- 
tyn ir užsidarė savo kambaryje. Užstūmusi sklendę, dar 
pasuko ir raktą, — toks gyvas jai buvo jausmas, tarsi ir 
dabar kažkas ją vytųsi ir siektų pagauti į glėbį. Paskui 
sustojo drebėdama vidury tuščio pustamsio kambario. Nuo 
žvakės, pastatytos ant stalo, per sienas driekėsi virpu- 
liuojantys baldų ir užuolaidų šešėliai. Kristiana susmuko 
į krėslą. Mintys sukosi galvoje, pynėsi, sklaidėsi, ir ji ne- 
galėjo sugaudyti jų, surikiuoti, susieti į rišlią grandinę. Ir 
nežinia kodėl ją apėmė graudumas: ji pasijuto vieniša 
tuščiame kambaryje, sugniuždyta ir nelaiminga, pasijuto 
paklydusi gyvenime lyg tankioj girioj. 

Kur ji eina? Kas jai daryti? 

Sunkiai alsuodama, ji atsistojo, atvėrė langą, pakėlė 
stogelį ir atsirėmė į palangę. Padvelkė vėsa. Iš plačių dan- 
gaus erdvių, tokių pat tuščių kaip ir jos kambarys, vienišas, 
liūdnas, tolimas mėnulis, iškopęs į melsvas nakties aukšty- 
bes, liejo ant medžių ir kalnų savo šaltą, žiaudrią šviesą. 

Miegojo ir gamta, ir žmonės. Tik tyli smuiko rauda tar- 
pais sutrikdydavo gilią slėnio rimtį: Sen Landri kas vakarą 
iki vėlumos griežė savo partijas. Kristiana vos vos girdėjo 
tęvą, gailią virpančių stygų aimaną, tai nutylančią, tai vėl 
atplaukiančią iš tolumos. 

Matant šį nykų mėnulį, pasiklydusį plyname danguje, 
klausantis šios nykios melodijos, skardenančios nebylią 
naktį, Kristianai širdį užgulė toks klaikus vienatvės jaus- 
mas, kad ji graudžiai pravirko. Jai slogino krūtinę, kūną 
varstė šiurpuliai, ir visa ji virpėjo ir trūkčiojo, lyg būtų 

susirgusi baisia liga. Ir staiga jai pasidarė aišku, kad ji taip 
pat vienui viena gyvenime. 

Lig šios dienos ji to nesuvokė, bet dabar sielos nerimas 
jai tą parodė taip ryškiai, kad ją paėmė baimė, ar tik nesi- 
maišo protas. 

Betgi ji turi tėvą, brolį, vyrą! Ji vis dėlto juos myli, 
o ir jie myli ją! Ir šit ji ūmai atitolo nuo jų, paliko jiems 
svetima, tarsi vos vos juos pažinotų! Rami tėvo meilė, 
nuoširdus brolio prisirišimas, šaltas vyro švelnumas — 
viskas, viskas nublėso jos akyse. Vyras? Šitas raudon- 
skruostis plepys, atsainiai ją klausiantis: „Kaip šįryt jau- 
čiatės, brangioji? ' — nejaugi tai jos vyras? Ir ji priklauso 
jam pagal vedybų sutartį? Ar gali būti, kad jos kūnas ir sie- 
la priklausytų šitam žmogui? O, kokia ji vieniša ir bejėgė! 

Užmerkusi akis, ji pažvelgė į savo vidų, į savo sielos 
gilumas. Ir išvydo vieną po kito visus tuos, su kuriais 
gyveno: štai tėvas, nerūpestingas, ramus, patenkintas 
gyvenimu, kai niekas nekvaršina jam galvos; štai brolis, 
šaipūnas ir skeptikas; štai vyras, amžinas nenuorama, ku- 
riam galvoj vien tik skaičiai ir kuris bet kada gali jai ap- 
reikšti: „Šiandien padariau puikų biznį“, bet niekad ne- 
pasakys: „Aš myliu tave!“ 

O vis dėlto šie žodžiai jai skambėjo ausyse ir širdy, 
tiktai juos, deja, ištarė kitas. Jinai išvydo ir tą kitą, ryte ją 
ryjantį akimis; ir jeigu tą akimirką jis būtų atsiradęs šiame 
kambary, ji būtų puolusi jam į glėbį! 

Kristiana negulė iki pat išnaktų, tačiau pabudo anksti, 
kai tiktai saulė pro atlapotą langą paleido į kambarį rau- 
donos šviesos srautą. 

Ji pažiūrėjo į laikrodį — buvo penkta valanda — ir 
vėl smagiai išsitiesė aukštielninka šiltame patalė. Širdis 
džiaugsmingai plastėjo: jai rodėsi, kad šiąnakt ją aplankė 
laimė, didžiulė, neaprėpiama laimė. Ir ji klausė save: iš kur 
tas jausmas? Klausė save, kokia gi permaina ištiko, kad ji 
jaučiasi tokia laiminga? Vakar dienos liūdesys per naktį 
dingo, išsisklaidė kaip dūmas. 

Taip, viskas aišku: ją myli Polis Bretinji! O, jis gi 
anaiptol ne toks, koks pasirodė jai pirmą dieną! Kad ir 
kaip įtempusi atmintį, ji nebegalėjo įsivaizduoti jo tokio, 
koks jis atrodė jai iš pradžių; dabar tai buvo visai nebe tas 
žmogus, su kuriuo ją supažindino brolis. Nei jo veide, 
nei elgsenoje nebeliko nieko, visiškai nieko iš ano Polio 
Bretinji, nes pirmykštis jo vaizdas palengva, iš lėto, diena 
iš dienos keitėsi: taip visados būna, kai su nauju pažįstamu 
pamažu suartėjame, o paskiau jį pamilstame. Mes nė patys 
nepastebime, kaip jis palieka mums mielas, kaip pasidaro 
mieli jo bruožai, judesiai, manieros, jo išorinis ir vidinis 
veidas. Jis stovi mums akyse, gyvena mūsų širdyse su savo 
balsu ir gestais, savo žodžiais ir mintimis. Mes suimame 
jį savin, suvokiame, atspėjame kiekvieno jo šypsnio, kiek- 
vieno žodžio prasmę. Galų gale ima rodytis, kad jis ištisai 
priklauso mums, — tiek mes mylime, kol kas dar nesąmo- 
ningai, visa, kas yra jo ir visa, kas eina iš jo. 

Ir tada jau nebeįmanoma prisiminti, koks jis mums 
pasirodė pirmojo susitikimo metu, kai mes į jį žvelgėme 
abejingom akim. 

Taip, ją myli Polis Bretinji! Galvodama apie tai, Kris- 
tiana nejautė nei baimės, nei nerimo, o tiktai gilų švelnu- 
mą, didžiulį, nuostabų, niekados nepatirtą džiaugsmą: ji 
mylima, jis jai prisipažino! 

Tiesa, bent kiek ją baugino mintis, kaipgi jis laikysis su 
ja ir kaip jai pačiai laikytis su juo? Bet jai buvo drovu net 
galvoti apie tai, ir ji vijo šias mintis šalin, pasikliaudama 
savo moteriška nuojauta ir sugebėjimu kontroliuoti įvy- 
kių eigą. Ji nusileido Žemyn tuo pat metu kaip visados ir 
rado Polį rūkantį cigaretę prie viešbučio durų. Jis pagar- 
biai ją pasveikino: 

— Labas rytas, ponia. Kaip jaučiatės? 

Ji šypsodamasi atsakė: 

— Ačiu, puikiai. Labai gerai miegojau. 

Jinai padavė jam ranką, būgštaudama, kad jis per ilgai 
jos neužlaikytų. Bet jis tik lengvai ją paspaudė, ir juodu 
pradėjo ramiai kalbėtis, lyg būtų viską pamiršę. 

Per visą dieną jis nei žodžiu, nei žvilgsniu nepriminė 
jai, ką taip karštai išpažino vakar vakare. Ir kitom dienom 
laikėsi taip pat ramiai ir santūriai, ir ji vėl atgavo pasiti- 

kėjimą juo. Polis susiprato, galvojo jinai, kad labai ją 
įžeistų, jei elgtųsi per daug drąsiai; ir jinai vylėsi, netgi 
tvirtai įtikėjo, kad juodu bus sustoję tame žavingame abi- 
pusės simpatijos etape, kada žmonės mylisi, be baimės 
žvelgdami kits kitam į akis, kada jie dar niekuo neprasikal- 
tę ir nejaučia jokių sąžinės priekaištų. 

Vis dėlto ji vengė pasilikti su juo viena. 

Bet štai, praėjus vos kelioms dienoms po iškylos prie 
Tazena dauburio, šeštadienį, dešimtą valandą vakaro, kai 
markizas, Kristiana ir Bretinji grįžo į viešbutį, palikę Gon- 
traną didžiojoje kazino salėje belošiantį ekartė su ponais 
Obri-Pasteru, Rikjė ir daktaru Onora, Polis, pamatęs pro 
medžių šakas mėnulį, sušuko: 

— Kaip būtų gera tokią naktį nueiti prie Turnoelio griu- 
vėsių! 

Mintis Kristianai patiko: mėnulis ir griuvėsiai ją Žavė- 
jo, kaip žavi kone kiekvieną moterį. 

Ji suspaudė markizui ranką: 

— Oi tėtuk, ar tu nenorėtum? 

Markizas svyravo, jis mieliau būtų ėjęs miegoti. 

Ji neatlyžo: 

— Tik pagalvok, koks gražus Turnoelis net ir dieną! Tu 
pats sakei, kad niekad nesi matęs tokių nuostabių griuvė- 
sių! Viršum pilies stūkso aukštas kuoras... Kaipgi ta pilis 
turi atrodyti naktį?.. 

Jis pagaliau sutiko: 

— Na, gerai, einam. Pabūsim penkias minutes ir grį- 
šim. Vienuoliktą valandą man reikia būt lovoje. 

— Taip, tuojau grįšim. O į ten — juk ne daugiau kaip 
dvidešimt minučių kelio. 

Ir visi trys iškeliavo. Kristiana ėjo už parankės su 
tėvu, o Polis — greta jos. 

Jis kalbėjo apie savo keliones: apie Šveicariją, Italiją, 
Siciliją. Pasakojo, kokį įspūdį jam padarė nauji reginiai, 
kokia ekstazė jį pagavo ant Monte Rozos kalno, kada 
saulė, pakilusi viršum apledijusių gūbrių pulko, viršum 
nebylios amžinųjų sniegų viešpatijos, nutvieskė gigantiš- 
kas viršukalnes skaisčia balta šviesa, ir jos užsidegė ta- 
rytum blyškūs švyturiai, kuriems lemta šviesti mirusiųjų 
karalystei. Pasakojo, kaip susijaudino, užkopęs prie pat 


83 


baisingojo Etnos kraterio: jis, mažutis vabaliukas, štai 
atsidūrė tarp debesynų, trijų tūkstančių metrų aukštyje, 
kur nieko daugiau nematyti, kaip vien jūra ir dangus — 
mėlyna jūra žemai, mėlynas dangus aukštai, — ir žvelgia 
pasilenkęs į tuos siaubingus žemės nasrus, alsuojančius 
troškiu mirties kvapu. 

Norėdamas sujaudinti Kristianą, jis piešė kuo įspūdin- 
giausius vaizdus, o jinai virpėdama klausėsi jo ir tarsi 
matyte matė įaudrintos minties žvilgsniu visus tuos didin- 
gus reginius. 

Staiga už kelio posūkio jie išvydo Turnoelį — didžiulį 
fantastinį siluetą, dunksantį kraupiame danguje: ant sta- 
čios uolos stovėjo senovinė pilis, aukštai iškėlusi siaurą 
bokštą, laiko ir praeitų karų sukiurdytą ir apgriautą. 

Visi trys apstulbę sustojo. Pagaliau markizas prašneko: 

— Iš tiesų puikus reginys. Sakytum įkūnyta Giustavo 
Dore fantazija. Pasėdėkim penketą minučių. 

Ir atsisėdo ant žolės pakelėje. 

Tačiau Kristiana, nesitverdama džiaugsmu, sušuko: 

— Ak tėveli, eime prie pilies! Koks grožis! Nuostabu! 
Paėjėkim dar, būk geras! 

Bet markizas šį kartą užsispyrė: 

— Ne, brangioji, aš jau prisivaikščiojau, nebegaliu. 
Jei nori pasižiūrėti iš arčiau, eik su ponu Bretinji. Aš jūsų 
palauksiu. 

Polis paklausė: 

— Einam, ponia? 

Ji svyravo: bijojo pasilikti su juo viena, bet, antra 
vertus, nenorėjo savo nepasitikėjimu užgauti garbingo 
žmogaus. 

— Eikite, eikite! Aš jūsų palauksiu, — pakartojo mar- 
kizas. 

Tada ji pagalvojo, kad tėvas vis vien girdės jų balsus, 
ir ryžtingai tarė: 

— Eime. 

Ir juodu žengė vieni tolyn. 

Bet praėjo vos kelios minutės, ir ją suėmė šiurpus neri - 
mas, paslaptinga, nesuprantama baimė: ją baugino ir griu- 
vėsiai, ir nakties tamsa, ir šitas žmogus. Staiga jai pakirto 
kojas, kaip aną vakarą prie Tazena ežero, jos pasidarė lyg 

medinės, keliai ėmė linkti, ir jai atrodė, kad pėdos smenga 
į Žemę ir ji nebegali jų ištraukti. 

Pievutės pakraštyje šalia kelio augo didelis kaštonas. 
Kristiana, sunkiai gaudydama kvapą, lyg būtų bėgusi te- 
kina, susmuko ant žemės ir, atsišliejusi į medžio kamieną, 
sušnabždėjo: 

Polis atsisėdo greta. Jinai girdėjo, kaip greitai ir 
smarkiai plaka jo širdis. Kiek patylėjęs, Polis paklau- 
sė: 

— Ar jums neatrodo, kad mes gyvename nebe pirmą 
kartą? 

Ji buvo tiek susijaudinusi, kad nesuprato klausimo, 
ir sumurmėjo: 

— Nežinau. Niekados apie tai negalvojau! 

Jis tarė: 

— O man kartais kyla tokia mintis... arba, tikriau sa- 
kant, toks jausmas... Žmogus turi sielą ir kūną, kurie, nors 
ir atrodo skirtingi, neabejotinai sudaro vienalytę visumą; 
ir jeigu, praėjus tam tikram laikui, šitie kažkada gyvenu- 
sio žmogaus elementai vėl susijungs, jis turi iš naujo atgyti. 
Žinia, tai bus ne tas pats individas, bet vis tiek tas pats 
žmogus, ir jis atgims tada, kai kūne, panašiame į pirmes- 
nįjį, apsigyvens siela, atitinkanti tą, kuri gyveno jame ka- 
daise. Tai va, ponia, šįvakar aš įsitikinęs, kad esu gyvenęs 
šioje pilyje, esu valdęs ją ir kovęsis su priešais, ją ginda- 
mas. Aš atpažįstu ją ir neabejoju, kad tai buvusi mano tė- 
vonija! Ir neabejoju, kad esu čia mylėjęs moterį, kuri buvo 
panaši į jus ir vadinosi taip pat kaip jūs, — Kristiana! Tuo 
aš esu tiek įsitikinęs, kad man vaidenasi, lyg ir dabar 
matyčiau stovint jus šiame kuore ir šaukiant mane. Pagal- 
vokite ir prisiminsite! Ana už pilies yra miškas, jis leidžiasi 
į gilų klonį. Mes ten dažnai vaikštinėjome. Vasaros vaka- 
rais jūs vilkėjote lengvą suknią, o aš nešiojau sunkius 
ginklus, žvangančius po medžiais. | 

Neprisimenate, Kristiana? Bet gerai pagalvokite! Man 
jūsų vardas toks pažįstamas, lyg aš būčiau jį girdėjęs nuo 
pat vaikystės! Jei gerai apžiūrėtume visą šią tvirtovę, 
rastume jį ant kurio nors akmens: tai aš jį išraižiau prieš 
daugelį metų! Patikėkit manimi — aš atpažinau savo na- 

mus, savo gimtinę, lygiai kaip ir jus atpažinau iš pirmo 
karto, vos tik jus išvydęs! 

Jis kalbėjo su įkvėpimu, aistringai ir poetiškai: jį svai- 
gino šitos moters artumas, ir naktis, ir šviesi mėnesiena, 
ir griuvėsiai. 

Staiga jis puolė ant kelių prieš Kristianą ir virpančiu 
balsu pratarė: 

— Aš taip ilgai jūsų ieškojau ir štai atradau! Leiskite 
man ir dabar jus garbinti! 

Ji norėjo stotis, pasitraukti, grįžti pas tėvą, bet ne- 
turėjo jėgų, neturėjo drąsos; ją surakino, suparalyžiavo 
karštas troškimas klausytis jo dar, jausti, kaip liejasi širdin 
jo kerintys žodžiai. Ji tarsi nukilo į seniai svajotas dausas, 
švelnios poezijos dausas, pilnas mėnesienos tviskesio ir 
baladžių. 

Polis sugriebė jos rankas ir ėmė bučiuoti pirštų galiu- 
kus, kuždėdamas: 

— Kristiana!.. Kristiana!.. Imkite mane... Užmuškite 
mane... Aš myliu jus... Kristiana!.. 

Jis drebėjo kaip lapas prie jos kojų, bučiavo jai kelius, 
o krūtinę jam purtė rauda. Ji pabūgo, kad jis neišprotėtų, 
ir leidosi bėgti. Bet jis pašoko greičiau už ją, stvėrė į glėbį 
ir įsisiurbė jai į lūpas. 

Ir tada be riksmo, be pasipiktinimo, be pasipriešinimo 
jinai atvirto ant žolės, tarsi šis pabučiavimas būtų ją su- 
gniuždęs, palaužęs jai valią. Ir jis paėmė ją taip pat leng- 
vai, kaip būtų nuskynęs prinokusį vaisių. 

Bet lig tik jis atleido rankas, ji pasikėlė ir puolė bėgti, 
visa virpėdama, apkvaitusi, ūmai perlieta šalčio, lyg 
būtų įkritusi į vandenį. Keliais šuoliais Polis ją prisivijo ir, 
pagavęs už rankos, sušnibždėjo: 

— Kristiana, Kristiana!.. Atsargiau... tėvas!.. 

Nieko neatsakiusi ir neatsigręžusi, ji vėl žengė į priekį. 
Ėjo klupčiodama, nejausdama kojų, nebematydama, kur 
eina, 0 jis sekė pridurmui, bet kalbinti nedrįso. 

Užmatęs juodu, markizas pakilo nuo vejos. 

— Eime greičiau, — tarė jis, — man jau šalta. Pažiūrėti 
labai gražu, bet sveikatai — ne į gera. 

Kristiana glaudėsi prie tėvo: jai atrodė, kad tiktai jis 
gali apginti ir kad tėviška meilė — vienintelė priebėga. 

Grįžusi į savo kambarį, ji beregint nusirengė, krito į 
lovą, užsitraukė ant galvos drobulę ir davė valią ašaroms. 
Ir ilgai ilgai verkė, įkniaubusi veidą į pagalvį, mirtinai pri- 
blokšta, sustingusi. Ji nieko negalvojo, nieko nesigailėjo, 
netgi nekentėjo. Verkė negalvodama, nesvarstydama, 
pati nežinodama ko. Verkė nesąmoningai — lygiai taip, 
kaip dainuodavo, kai būdavo linksma. Galų gale drauge su 
ašarom išseko jėgos, ir Kristiana, raudos nukamuota, su- 
glebusi, išvargusi, užmigo. 

Ją pažadino lengvas beldimas į duris iš salono. Buvo jau 
visai šviesu, laikrodis rodė devynias. Ji sušuko: „Prašom!“ 
Ir įžengė jos vyras, linksmas, gyvas, žvalus; ant galvos 
jam buvo kelioninė kepuraitė, o prie šono — nedidelis 
portielis su pinigais, AU jis visada imdavosi, bet kur 
važiuodamas. 

Jis sušuko: 

— Na, brangioji, tu dar miegojai? Aš tave išbudinau? 
Ką gi, atvažiavau nepranešęs. Tikiuosi, kad jautiesi gerai. 
Paryžiuje — gražiausias oras. 

Ir, nusiėmęs kepurę, žengė artyn jos pabučiuoti. 

Pamačius, kad šitas raudonskruostis, patenkintas žmo- 
gutis lenkiasi prie jos, atkišęs lūpas, ją persmelkė tokia 
beprotiška, tokia nervinga baimė, kad ji staiga pasislinko 
prie sienos. 

Paskui užsimerkė ir atgręžė jam kaktą. Jis ramiai pabu- 
čiavo ir paklausė: 

— Tu leisi man apsiprausti tavo tualeto kambaryje? 
Manes šiandien nelaukė, todėl nesutvarkė kambario. 

Ji sumurmėjo: 

— Na žinoma. 

Ir jis dingo už durų gale lovos. 

Kristiana girdėjo jį bruzdant, teliuškuojant, švilpau- 
jant. Paskui jis garsiai paklausė: 

— Kas čia naujo? O mano naujienos — kuo puikiau- 
sios. Vandens analizės rezultatai pranoko visas mūsų viltis. 
Mes galėsime gydyti bent trimis ligomis daugiau, negu 
Ruaja kurorte. Nuostabu! 

Ji atsisėdo lovoje, sunkiai alsuodama: netikėtas vyro 
atvykimas sumaišė jai galvą, užgriuvo ją it nelaimė, pri- 
slėgė it sąžinės graužimas. O jis vėl grįžo į kambarį, sma- 

giai nusiteikęs, skleisdamas aplinkui stiprų verbenos aro- 
matą. Atsisėdo nesivaržydamas lovos kojūgalyje ir 
paklausė: 

— Na, o paralitikas? Kaip jis jaučiasi? Gal jau pradėjo 
vaikščioti? Negalimas daiktas, kad šitoks vanduo jo neiš- 
gydytų! 

Pastarosiomis dienomis paralitikas jai buvo visai ne 
galvoj, ir ji sumiksėjo: 

— Jis... jis... kiek Žinau, eina geryn... bet šią savaitę 
aš pas jį nebuvau... aš... šiek tiek negaluoju... 

Jis įdėmiai pažvelgė į ją ir tarė: 

— Iš tiesų, tu pablyškusi... Bet tau labai tas tinka! Tu 
šį rytą Žavinga... tiesiog žavinga!.. 

Jis pasislinko artyn ir pasilenkęs norėjo apkabinti 
ją per juosmenį. 

Bet ji taip išgąstingai atšlijo atgal, kad jis sustingo iš 
nuostabos, ištiesęs rankas ir atkišęs lūpas. Paskui paklausė: 

— Kas gi tau yra? Tavęs nė paliesti nebegalima! Būk 
rami, aš nepadarysiu nieko, kas būtų tau nemalonu... 

Jis vėl atkakliai lenkėsi artyn, o jo akyse blyksėjo geis- 
mas. 
Tada ji sulemeno: 

— Ne... neliesk manęs... neliesk... Aš... aš... man rodos, 
kad aš nėščia!.. 

Ji nespėjo pagalvoti, ką sako: pakvaišusi iš baimės, kad 
tik niekas jos nepaliestų, ji lygiai taip pat būtų galėjusi 
pasakyti: „Aš sergu raupsais arba „Aš sergu maru. 

Didžiulio džiaugsmo sukrėstas, jis išblyško ir tyliai 
tepasakė: „Jau?“ Dabar jis norėjo tyliai ir švelniai ją išbu- 
čiuoti kaip laimingas ir dėkingas tėvas. Tačiau jam šmės- 
telėjo abejonė: 

— Bet ar gali būti?.. Kaipgi čia?.. Tu esi tikra?.. Taip 
greitaič.. 

Ji atsakė: 

— Taip... gali būti!.. 

Tada jis perbėgo per kambarį ir sušuko, trindamasis 
rankas: 

— Dieve mano, dieve mano! Kokia laiminga diena! 

Kažkas vėl pasibeldė. Andermatas atidarė duris, ir 
kambarinė pasakė: 

— Pone, su jumis tuojau pat nori pasimatyti daktaras 
Latonas. 

— Gerai. Pakvieskite jį į mūsų saloną, aš tuoj ateisiu. 

Andermatas išėjo į gretimą kambarį. Veikiai pasirodė ir 
daktaras. Laikėsi jis iškilniai, oriai ir šaltai. Nusilenkė, 
vos palietė ranką, kurią padavė kiek nustebęs bankininkas, 
atsisėdo ir prabilo tokiu tonu, kokiu kalbasi sekundantai, 
aptardami dvikovos sąlygas: 

— Gerbiamas pone, man atsitiko didelis nemalonumas, 
ir aš turiu jus apie tai painformuoti, kad žinotumėte, 
kodėl aš elgiuosi taip, o ne kitaip. Kai jūs pagerbėte mane, 
pakviesdamas pas savo žmoną, aš tuojau pat atvykau. Bet, 
kaip teko patirti, vos keletas minučių prieš mane pas jus 
lankėsi pono markizo de Ravenelio paprašytas vyriau- 
siasis gydytojas, kuriuo ponia Andermat, kaip matyti, la- 
biau pasitiki, negu manimi. Taigi išeina, kad aš, apsilankęs 
po jo, negarbingai paveržiau iš pono daktaro Bonfilio 
pacientę, kurią jis jau buvo pradėjęs gydyti, kad aš pasi- 
elgiau nekorektiškai, negražiai, kaip nedera elgtis su ko- 
lega. O mes, gerbiamas pone, vykdydami pareigas, kurių 
reikalauja mūsų profesija, privalome laikytis didžiausio 
atsąrgumo ir takto, kad išvengtume susidūrimų, galinčių 
turėti rimtas pasekmes. Ponas daktaras Bonfilis, sužinojęs 
apie mano vizitą pas jus, apkaltino mane nekorektišku- 
mu,— kadangi aplinkybės iš tikrųjų prieš mane, — ir ap- 
garsino visa tai tokiais žodžiais, kad, jeigu ne senyvas 
Jo amžius, aš turėčiau pareikalauti satisfakcijos. Aš galiu 
įrodyti savo nekaltumą tiek jo, tiek viso vietinio medi- 
cinos personalo akyse tik vienu būdu: nors ir kaip man 
gaila, turiu atsisakyti gydyti jūsų žmoną, viešai apskelbti, 
kaip iš tikrųjų buvo, 0 jus paprašyti man už tai atleisti. 

Andermatas sutrikęs atsakė: 

— Daktare, aš puikiai suprantu, kokioje keblioje pa- 
dėtyje jūs atsidūrėte. Kaltas čia ne aš ir ne mano žmona, 0 
mano uošvis: jis pakvietė poną Bonfilį mūsų iš anksto 
neįspėjęs. Ar negalėčiau aš nueiti pas jūsų kolegą ir pa- 
aiškinti jam... 

Daktaras Latonas jį pertarė: 

— Prašom nesivarginti, gerbiamas pone. Čia eina kalba 

apie profesinę etiką ir garbe, kuri man rūpi labiau už viską, 
taigi, nors ir kaip apgailestaudamas... 

Andermatas savo ruožtu jį pertraukė. Kaip žmogus tur- 
tingas ir visiems dosniai mokantis, perkantis gydytojo 
patarimą už penkis, dešimt, dvidešimt ar keturiasdešimt 
frankų, panašiai kaip degtukų dėžutę už trejetą sū, žinantis, 
kad visa kas lenkiasi prieš aukso galybę, kiekvienam 
daiktui, kiekvienam gyvam žmogui pasaulyje taikantis 
vien piniginės vertės matą ir gebantis greitai ir tiksliai ją 
nustatyti, — jis pasipiktino šito receptų pirklio įžūlumu 
ir sausai pareiškė: 

— Tebūnie taip, daktare. Galime tuo ir užbaigti kalbą. 
Bet linkiu jums, kad šitas jūsų apsisprendimas, šitas žings- 
nis nepakenktų jūsų karjerai. Pažiūrėsime, katras iš mud- 
viejų daugiau nukentės. 

Daktaras įsižeidęs pakilo, itin mandagiai nusilenkė ir 
tarė: 

— Aš, gerbiamas pone, aišku savaime, kad aš! Tai, ką 
aš šiandien padariau, man atsieis labai brangiai visais at- 
žvilgiais. Bet aš niekad nesvyruosiu, jeigu man reikės 
pasirinkti viena iš dviejų — materialinę naudą ar garbės 
pareigą. 

Ir jis išėjo. Tarpdury susidūrė su markizu — tas ėjo į 
saloną su laišku rankoje. Likęs vienas su žentu, ponas de 
Ravenelis sušuko: 

— Štai, mano mielas, koks nemalonumas mane ištiko 
dėl jūsų kaltės. Daktaras Bonfilis, užsigavęs, kad jūs pa- 
kvietėte pas Kristianą jo kolegą, atsiuntė man sąskaitą 
su trumpu rašteliu, sausai įspėdamas, kad ateityje man 
nebeteksią pasinaudoti jo patarimais. 

Tada Andermatas nejuokais įširdo. Jis vaikščiojo po 
kambarį, vis labiau karščiuodamasis, skėsčiodamas ran- 
komis, švaistydamasis tais neva piktais žodžiais, kurie nie- 
kam nepavojingi ir kurių niekas rimtai neklauso. Garsiai 
rėkdamas, jis dėstė savo argumentus. Kas gi kaltas galų 
gale? Niekas kitas, tik markizas: kam gi jis kvietęs tą 
asilo galvą Bonfilį? Bent jau būtų pasitaręs su juo, Ander- 
matu! Juk jo gydytojas Paryžiuje perspėjęs, kad nė vienas 
iš tų trijų Anvalio šarlatanų nesąs vertas pasitikėjimo! 

Ir apskritai, kaip galėjęs markizas tartis su daktarais, 

nieko nesakęs jam, vyrui: juk tik jis atsakingas už savo 
žmonos sveikatą, tik jam čia priklausanti sprendimo teisė. 
Žodžiu, kasdien vis tas pat ir tas pat! Kur tik pažiūrėsi — 
visur kvailystės, vienos tik kvailystės! Jau šimtą kartų jis 
apie tai kalbėjęs, bet jo žodžiai — balsas tyruose: niekas 
jo nesuprantą, niekas netikį jo patirtimi, o kai patikį, jau 
būną per vėlu. 

„Mano gydytojas“, „mano patirtis“ — šituos Žodžius 
jis tardavo su aplombu, kaip jam vienam tepriklausančių 
ypatingų daiktų savininkas. Savybiniai įvardžiai jo lūpose 
skambėdavo it metalas. O kai jis sakydavo „mano žmona', 
būdavo aiškiai justi, kad markizui jis nepripažįsta jokios 
teisės į dukterį: juk Andermatas ją vedė, o vesti, jo supra- 
timu,— tas pat kas ir pirkti. 

Pačiame vaido įkarštyje atėjo Gontranas. Linksmai 
šypsodamas, jis atsisėdo į fotelį ir, netardamas nė žodžio, 
su didžiausiu pasitenkinimu klausėsi. 

Kai bankininkas, pritrūkęs kvapo, nutilo, jo svainis 
kilstelėjo ranką ir sušuko: 

— Prašau žodžio! Kaip matau, jūs abu likote be gydy- 
tojų. Tai va, aš siūlau savo kandidatą — daktarą Onora. Jis 
vienintelis turi susidaręs apie Anvalio mineralinius vande- 
nis tikslią ir tvirtą nuomonę. Jis skiria juos gerti ligoniams, 
bet pats negertų už jokius pinigus. Jei norite, galiu nu- 
eiti pas jį ir susitarti. 

Tai buvo vienintelė išeitis, ir abu paprašė Gontraną tuo- 
jau pat jį atvesti. Markizas negalėjo ramiai galvoti apie 
režimo bei gydymo pasikeitimus ir kuo greičiau norėjo iš- 
girsti naujo gydytojo nuomonę, o Andermatui taip pat 
labai rūpėjo pasitarti su juo dėl Kristianos. 

O ši už durų girdėjo jų balsus, bet nėmaž nesiklausė ir 
nesuprato, ką jie kalba. Vyrui išėjus, ji baimingai šoko iš 
lovos, lyg čia būtų jai grėsęs koks pavojus, ir, nelaukdama 
kambarinės, skubiai apsirengė. 

Praeitos dienos ir šio ryto įvykiai Kristianą išmušė iš 
vėžių. Visas pasaulis jai atrodė pasikeitęs, ir gyvenimas, 
ir patys žmonės buvo tarsi nebe tie kaip vakar. 

Vėl pasigirdo Andermato balsas: 

— O, sveikas, Bretinji! Kas gero? 

Jis jau nebesakė „ponas Bretinji“. 

Pasigirdo kitas balsas: 

— Sveikas, Andermatai! Ačiū, viskas kuo puikiausiai. 
Šįryt atvažiavote? 

Kristiana, kuri tuo metu šukavosi, suėmusi palei smil- 
kinius savo ilgus plaukus, taip ir sustingo be kvapo, pa- 
keltomis rankomis. Ji tarsi regėjo pro sieną, kaip jie 
spaudžia kits kitam rankas. Kojos jai sulinko, ji turėjo 
atsisėsti, o plaukai išsidriekė ant pečių. 

Dabar kalbėjo Polis, ir nuo kiekvieno jo žodžio jai 
sudrebėdavo visos gyslos. Ji nesugaudė tų žodžių prasmės, 
bet kiekvienas jų dauždavo jai stačiai į širdį tarytum kūjis 
į varpą. 

Ir staiga ji ištarė kone balsu: „Betgi aš jį myliu... aš 
jį myliu! — lyg tai būtų kokia nauja, nuostabi tiesa, išga- 
ninga tiesa, lengvinanti širdį ir raminanti sąžinę. ŪUmai ji 
pajuto energijos antplūdį ir vienu akies mirksniu apsi- 
sprendė. Vėl ėmė šukuotis, šnibždėdama: „Aš turiu mei- 
lužį — štai ir viskas. Aš turiu meilužį“. Ir, trokšdama pa- 
drąsinti save ir nuginti neramias mintis, ji staiga karštai 
ir tvirtai prisižadėjo beprotiškai jį mylėti, atiduoti jam 
savo gyvenimą, savo laimę, paaukoti jam viską. Tokios 
egzaltuotos moralės griebiasi nugalėtos, bet sąžiningos 
būtybės, tikinčios, jog nuoširdi meilė ir pasiaukojimas 
apvalys joms sielą. 

Ir jinai siuntė per sieną jam bučinius. Viskas baigta, ji 
pasišvenčia jam galutinai, panašiai kaip kiti pasišvenčia 
dievui. Vylinga ir koketiška, tik dar baikšti ir drovi mer- 
gytė ūmai numirė; užgimė moteris, subrendusi aistrai, ku- 
pina ištvermės ir ryžto, apie kurį lig šiolei bylojo tik tvirtas 
mėlynų akių žvilgsnis, teikiąs švelniems veido bruožams 
drąsią, kone įžūlią išraišką. 

Atsivėrė durys, ir Kristiana, neatsigręžusi, nė akies 
neužmetusi, atspėjo, kad tai Andermatas, tarsi joje būtų 
atbudęs kažkoks naujas jutimas ar instinktas. 

Jis paklausė: . 

— Ar tu greitai apsirengsi? Netrukus eisime pažiūrėti, 
ar maudosi paralitikas ir ar jam iš tikrųjų geriau. 

Kristiana ramiai atsakė: 

— Greitai, brangusis Vili. Per penkias minutes. 

Tuo tarpu grįžo Gontranas ir išsikvietė Andermatą į 
saloną. 

— Sutikau parke tą mulkį Onora,— tarė jis,— ir, įsi- 
vaizduokite, jis taip pat atsisako jus gydyti — prisibijo 
savo kolegų. Ėmė vograuti apie etiką, gerą toną, senus pa- 
pročius... Dar kas pagalvosią... jam nepatogu... Trumpai 
sakant, toks pat avigalvis, kaip ir anuodu. Iš tiesų nema- 
niau, kad jis šitoks beždžionė. 

Markizas buvo pritrenktas. Vien tik pagalvojus, kad 
reikės naudotis mineraliniais vandenimis be gydytojo, 
kad jis išbus vonioje gal penkias minutes ilgiau ar išgers 
viena stikline mažiau, negu reikia, jį nukrėtė šiurpas: jis 
buvo įtikėjęs, kad visas gydymo dozes, valandas ir fazes 
yra nuo seno tiksliai nustačiusi pati gamta, kuri leido mi- 
neralinius vandenis ligonių labui ir kurios slėpiningi dės- 
niai žinomi tik daktarams — įkvėptiems, išmintingiems 
mokslo žyniams. 

Jis sušuko: 

— Na, jeigu taip, tai čia gali ir numirti... Gali pastipti 
kaip šuo, ir niekas iš tų ponų nė piršto nepajudins! 

Ir jis užsidegė baisiu pykčiu: taip niršta egoistas, paju- 
tęs, kad jo sveikatai gresia pavojus. 

— Argi jie turi teisę taip elgtis? Juk šitie niekšai lygiai 
taip pat moka valstybei mokestį kaip ir krautuvininkai. 
Jie privalo gydyti žmones, kaip traukiniai kad privalo 
vežti keleivius. Nejaugi negalima jų priversti? Aš apra- 
šysių, kas čia dedasi, ir pasiųsiu į laikraščius. 

Susijaudinęs markizas ėmė vaikščioti po kambarį, pas- 
kui atsigrįžo į sūnų: 

— Klausyk, reikės iškviesti gydytoją iš Ruaja ar iš 
Klermono. Juk negalima likti be daktaro!.. 

Gontranas juokdamasis atsakė: 

— Bet Klermono ir Ruaja daktarai nepažįsta kaip rei- 
kiant Anvalio vandenų, o visai galimas daiktas, kad mūsiš- 
kis vanduo kitaip veikia virškinimą ar kraujo apytaką 
negu tenykštis. Be to, gali neabejoti, — nė vienas iš anų 
čionai nevažiuos, kad kas nepamanytų, jog jie tyko pa- 
veržti grobį iš savo kolegų. 

Išsigandęs markizas sumurmėjo: 

— Kas dabar bus Ką mums daryti? 

Andermatas griebė skrybėlę. 

— Leiskite veikti man. Užtikrinu jus, kad jau šį vakarą 
jie visi trys — girdite?— visi trys šliaužios prieš mus klup- 
sti. O dabar eime pas paralitiką. 

Jis šūktelėjo: 

— Kristiana, tu apsirengusi? 

Jinai pasirodė tarpdury. Veidas jos buvo išblyškęs, 
lūpos kietai sučiauptos. Pabučiavusi tėvą ir brolį, atsigręžė 
į Polį ir padavė ranką. Tasai, nedrįsdamas pakelti akių, 
drebančia širdimi ją paspaudė. Kai markizas, Andermatas 
ir Gontranas, toliau sau kalbėdamiesi ir nekreipdami į juos 
dėmesio, išėjo, Kristiana įbedė į Polį švelnų, bet ryžtingą 
žvilgsnį ir tarė tvirtu balsu: 

— Jūs mano viešpats ir valdovas. Darykite su manimi 
ką tinkamas. 

Ir žengė pro duris, nelaukdama atsakymo. 

Dar nepriėję Oriolių šaltinio, jie iš tolo pastebėjo dėdės 
Kloviso skriblių, kyšantį iš duobės tarsi didžiulį grybą. 
Senis snaudė saulėkaitoje, lindėdamas šiltame vandenyje. 
Jis buvo pripratęs prie karštos maudynės ir praleisdavo 
čia visą rytą, tikindamas, kad, patupėjęs duobėje, pasida- 
rąs šankesnis už jaunavedį. 

Andermatas išbudino jį: 

— Na, broleli, kaip sekasi? Ar eina į gera? 

Pamatęs savo šeimininką, senis linksmai nusišaipė: 

— Eina, eina, kaipgi neis! 

— Ar jau kiek vaikščiojate? 

— Bėgu kaip zuikis, ponas, bėgu kaip zuikis! Pirmąjį 
kito mėnesio sekmadienį sušoksiu burė su savo brangiau- 
siąja. 

Andermatui sutvaksėjo širdis; jis pakartojo: 

— Tikrai? Jau vaikščiojate? 

Senis liovėsi juokavęs: 

— Na, dar nelabai, nelabai. Bet, šiaip ar taip, jau geriau. 

Bankininkas iš karto įsigeidė pamatyti, kaip vaikščioja 
luošys. Jis lakstė susijaudinęs aplink duobę, davinėdamas 
įsakymus, tarsi būtų užsimojęs iškelti iš vandens nusken- 
dusį laivą. 

— Nagi, Gontranai, imkite už dešinės rankos. O jūs, 
Bretinji, už kairės. Aš pats priturėsiu iš užpakalio. Na, tik 


94 


drauge — viens, du, trys! Tėveli, jūs traukite aukštyn 
koją — ne, ne tą, kur vandeny! Greičiau, būkit geri, aš jau 
neišlaikau! Viens, du — viskas! Na va! Uch! 

į juos ir pats nė kiek nesistengė. 

Paskui vėl jį pakėlė, pastatė ant kojų ir įdavė ramentus; 
ramstydamasis jais kaip lazdomis, jis ėmė iš palengvo žing- 
sniuoti, susilenkęs dvilinkas, vilkdamas kojas, vaitodamas 
ir dūsuodamas. Jis šliaužė kaip sraigė, o paskui J] per baltas 
kelio dulkes driekėsi ilga šlapia brydė. 

Andermatas plojo rankomis ir šaukė, lyg būtų kėlęs 
ovaciją teatre garsiam aktoriui: 

— Bravo, bravo! Šauniai! Bravo!!! 

Paskui, pagalvojęs, kad senis gali visai nusiplūkti, šoko 
jam į pagalbą ir, nežiūrėdamas, kad nuo skarmalų žliaugia 
vanduo, jį apglėbė. 

— Užteks, užteks, — kartojo jis, — nesivarginkite. Mes 
vėl pasodinsime jus į maudynę. 

Keturi vyrai vėl paėmė senį Klovisą už rankų ir kojų, 
atsargiai, lyg kokį brangų ir trapų daiktą, nunešė prie duo- 
bės ir panardino į vandenį. 

Tada paralitikas su tvirtu įsitikinimu pareiškė: 

— Šiaip sakysi ar taip, bet vandenėlis geras, iš tiesų 
geras! Niekur kitur tokio nerasi. Auksas, ne vanduo! 

Andermatas staiga pasigręžė į uošvį: 

— Nelaukite manęs, aš pusryčių negrįšiu. Einu pas 
Oriolius ir nežinau, kada atliksiu. Reikia veikti, negalima 
delsti nė dienos! 

Ir jis leidosi protekiniais Oriolių sodybos linkui, 
smagiai sukiodamas rankoje lazdelę. 

Visi kiti susėdo po gluosniais šalia kelio, priešais dėdės 
Kloviso duobę. 

Kristiana sėdėjo greta Polio ir žvelgė į aukštą kalvą, 

nuo kurios andai stebėjo uolos sprogdinimą. Tą dieną — 
vos prieš mėnesį!-— ji buvo tenai. Sėdėjo ant tos va nuru- 
dusios žolės! Prieš mėnesį! Tiktai prieš mėnesį! Atminty 
jai buvo išlikusios netgi menkiausios smulkmenos: skėčių 
trispalvė, virėjo parankiniai, kiekvienas tuomet jos gir- 
dėtas žodis! Ir šuniukas, vargšas šuniukas, suplėšytas į ga- 
balus. Ir tas nepažįstamas aukštas vyriškis, sulig pirmu 

jos žodžiu puolęs jo gelbėti! O dabar tasai vyriškis — jos 
meilužis! Jos meilužis! Jinai turi meilužį! O ji pati — jo 
meilužė, taip, meilužė! Širdies gilumoje ji be paliovos sau 
kartojo tą žodį: meilužė! Koks keistas žodis! Žmogų, kuris 
štai sėdi šalia jos, skainioja žolės laiškelius ir stengiasi 
paliesti ranka jos suknelę, šitą žmogų nūnai sieja su ja tas 
dvasinis ir kūniškas ryšys, kuriuo gamta sujungė vyrą su 
moterim, slėpiningas, gėdingas ryšys, apie kurį niekam 
nepasakysi. 

Nebyliu vidiniu balsu, taip garsiai skambančiu sutriku- 
sios sielos tyloje, jinai be atvangos kartojo: „Aš — jo 
meilužė! Jo meilužė! Jo meilužė!“ Kaip keista, kaip neti- 
kėta! 

„Ar aš jį myliu?“ Kristiana dirstelėjo į Polį. Jų akys 
susitiko; aistringas jo žvilgsnis, įsmeigtas į ją, švietė tokiu 
lipšnumu, kad jinai sudrebėjo nuo galvos iki kojų. Jai kilo 
noras, pašėlęs, nenumaldomas noras paimti ranką, sklais- 
tančią žoleles, ir stipriai ją suspausti, ir tuo paspaudimu 
išsakyti visa, kas buvo širdyje. Jos pirštai atsigniaužė, 
ranka nuslydo palei suknelę ant vejos ir paliko ten gulėti. 
Ir Kristiana pamatė, kad prie jos tylutėliai atslenka kita 
ranka, panašiai kaip nuo meilės apkvaitęs žvėrelis kad sė- 
lina prie savo draugės. Ji prisislinko arti, visai arti, ir 
šit mažieji pirštai susidūrė! Pirštų galiukai vos vos prisi- 
lietė vienas kito, paskui vėl atsiskyrė, ir vėl suartėjo tary- 
tum įsimylėjėlių lūpos. Bet ši vos juntama glamonė, šis len- 
gvas palytėjimas taip ją perėmė ir sukrėtė, kad ji pasijuto 
bealpstanti, lyg jis vėl būtų suspaudęs ją glėbyje. 

Ir ji staiga suprato, kaip žmogus, apsėstas ir pavergtas 
meilės, pasijunta priklausąs nuo kito, kaip tasai kitas už- 
valdo jo kūną ir sielą, širdį ir mintis, ir valią, ir kraują, 
ir nervus — visą, visą būtybę, panašiai kaip plačiasparnis 
vanagas kad sugrobia mažą paukščiuką. 

Markizas ir Gontranas, užsikrėtę Vilio entuziazmu, kal- 
bėjosi apie būsimąjį kurortą. Ir abu liaupsino bankininką: 
koks įžvalgus jo protas, kokie taiklūs sprendimai, kokios 
tikslios jo spekuliatyvinės išvados, koks užmojų drąsumas 
ir pagaliau koks nuosaikus charakteris! Ir uošvis, ir svai- 
nis, įtikėję, kad Vilio sumanymas turi pavykti, didžiavosi 
naujuoju savo šeimos nariu. 

Kristiana ir Polis galvojo tik vienas apie kitą ir jų kalbų 
net negirdėjo. 

Markizas tarė dukteriai: 

— Taip, mažyte, visai galimas daiktas, kad tu kada 
nors tapsi viena turtingiausių Prancūzijos moterų ir tavo 
pavardė bus tokia pat garsi kaip Rotšildų. Vilis — iš tikrųjų 
puikus, nepaprastas žmogus, labai protingas vyras. 

Poliui staiga persmelkė širdį keistas pavydas. 

— Ką čia kalbėti! — tarė jis.— Žinau aš, kas tų verteivų 
per protas. Jiems terūpi viena — pinigai! Mes žavimės tuo, 
kas gražu, kiek įmanydami tenkiname savo užgaidas, daug 
laiko sugaištame pramogoms, daug jėgų išeikvojame ma- 
lonumams, daug dvasinių galių ir energijos mums atima 
žavioji, dieviškoji meilė, o jiems to nereikia, jiems galvoje 
tik auksas — kaip užpelnyti aukso, kaip prisiglemžti auk- 
so! Tikro Žmogaus, protingo žmogaus pomėgiai — kilnūs 
ir nesavanaudiški: menas, meilė, mokslas, kelionės, kny- 
gos; ir jeigu jis rūpinasi pinigais, tai tik dėl to, kad be jų 
sunkiai prieinami tikrieji dvasiniai malonumai ir net šiI- 
dies laimė! O šitie žmonės? Protu ir širdimi jie atsidavę 
vienai niekingai aistrai — spekuliuoti! Jie, šitie gobšai, 
tiek pat panašūs į garbingus žmones kiek paveikslų par- 
davėjas — į dailininką, leidėjas — į rašytoją, teatro direk- 
torius — į dramaturgą. 

Jis ūmai susigriebė, kad bus per toli nuvažiavęs, ir 
nutilo. Paskui ramesniu balsu pridūrė: 

— Žinoma, aš čia nekalbu apie Andermatą. Jis man la- 
bai patinka: tai iš tikrųjų malonus žmogus, šimtą kartų 
pranašesnis už visus kitus... 

Kristiana atitraukė ranką. Polis vėl nutilo. 

Gontranas nusijuokė ir kandžiu tonu, kuriuo jis ciniško 
atvirumo valandėlėmis galėjo iškloti viską, tarė: 

— Ir vis dėlto, mano mielas, tie žmonės yra mums di- 
džiai nusipelnę: jie veda mūsų seseris ir išleidžia už mūsų 
savo turtingas dukteris. 

Markizas suirzęs pakilo: 

— Ach Gontranai, tu kartais nepakenčiamas! 

O Polis, pasigręžęs į Kristianą, sušnabždėjo: 

— Ar jie galėtų mirti dėl moters ar bent atiduoti jai 
visą savo turtą — visą turtą, nepasilikdami sau ničnieko? 

Kristiana aiškiai suprato, ką jis no:j0 pasakyti: „Visa, 
ką aš turiu, net ir mano gyvybė, priklauso jums". Ji su- 
sigraudino ir veikiai sumetė, kaip galėtų paimti jam už 
rankų. 

— Stokitės ir padėkite man atsistoti. Man taip nutirpo 
kojos, kad nebegaliu nė pasijudinti. 

Jis pašoko, suėmė jai už riešų, truktelėjo ir pastatė ant 
kojų šalikelėje, prieš pat save. Jinai matė jo lūpas šnibž- 
dant: „Aš myliu jus“ ir greitai nusigręžė, kad tik neatsaky- 
tų tais pačiais trimis žodžiais, kurie nejučiom veržėsi jai 
iš lūpų, kaip ir ji.pati kad visa širdimi veržėsi prie jo. 

Grįžo į viešbutį. 

Vonių metas jau buvo praėjęs. Beliko laukti pusryčių. 
Suskambėjo varpas, o Andermatas vis nesirodė. Dar kiek 
pavaikščioję po parką, nutarė sėstis už stalo. Pusryčiai 
truko ilgai, pagaliau baigėsi, tačiau bankininkas dar 
nebuvo grįžęs. Vėl visi nusileido į parką pasėdėti paunks- 
nyje. Ėjo valanda po valandos, saulė slinko medžių lajomis, 
krypdama kalnų linkui, diena geso, o Vilio kaip nebuvo, 
taip nebuvo. 

Pagaliau jis pasirodė. Žengė greitai, nešdamas rankoje 
skrybėlę ir šluostydamasis kaktą; kaklaraištis jam buvo 
nusisukęs į šalį, liemenė atsegiota,— taip atrodo žmogus 
po kelionės, po imtynių ar po ilgo ir įtempto darbo. 

Pamatęs uošvį, jis sušuko: 

— Pergalė! Viskas gatava, mano mieli! Na, bet ir die- 
nelė buvo! Ak, senas lapinas, kaip jis mane nukamavo! 

Ir nieko nelaukęs papasakojo, kaip grūmėsi ir kiek 
turėjo vargo. 

Senis Oriolis iš pradžių pateikė tokius paikus reikala- 
vimus, kad Andermatas numojo ranka į derybas ir išėjo. Jį 
susigrąžino atgal. Kaimietis nenorėjo parduoti žemės, 
o tik perleisti ją naudotis akcinei bendrovei su teise atsi- 
imti ją tuo atveju, jeigu sumanymas žlugtų. O jei viskas 
pavyktų, jis turįs gauti pusę pelno. 

Tada bankininkas nubraižė jo sklypų planą ir, primar- 
ginęs lapą skaičiais, įrodė, kad visa jo Žemė šiuo metu 
verta ne daugiau kaip aštuoniasdešimt tūkstančių frankų, 
o bendrovė vien pirmai pradžiai turės išleisti milijoną. 

Overnietis atkirto, jog kai būsią pastatyti viešbučiai 


98 


ir gydyklos, sklypų vertė dešimteriopai padidėsianti, todėl 
jis norįs gauti už savo žemę ne pagal dabartinę, o pagal 
būsimąją jos vertę. 

Tada Andermatas nurodė, kad rizika turi būti propor- 
cinga numatomam pelnui, ir prigąsdino senį galimais 
nuostoliais. 

Galų gale susitarė taip: Oriolis perleidžia bendrovei 
visus sklypus palei upelį, tai yra žemę, kur, kaip atrodo, 
galima rasti mineralinio vandens, be to, kalvos viršūnę 
viešbučiui ir kazino statyti ir dar keletą vynuogynų kal- 
vos šlaite, kuriuos reikės padalyti į sklypus ir pasiūlyti 
žymiausiems Paryžiaus gydytojams. 

Už šitą įnašą, įvertintą dviem šimtais penkiasdešimt 
tūkstančių frankų, tai yra maždaug keturis kartus brangiau 
už jo dabartinę vertę, Oriolis gaus ketvirtąją dalį viso 
bendrovės pelno. Kadangi aplink būsimąją gydyklą jam 
dar liks žemės plotai, dešimt kartų didesni už atiduotuosius, 
tai jis gali tikėtis, jeigu kurortas sėkmingai veiks, išpar- 
duoti juos dalimis. O kadangi, kaip jis sakė, toji žemė 
skirta dukterims, tai aišku, kad mergaitės gaus didžiulius 
kraičius. 

Susitarus dėl sąlygų, Vilis turėjo vestis tėvą ir sūnų pas 
notarą sudaryti užpardavimo akto, netenkančio galios tuo 
atveju, jeigu neatsiras užtektinai vandens. 

Reikėjo surašyti visus straipsnius, smulkiai aptarti 
kiekvieną punktą, kalti ir kalti tuos pačius argumentus, 
šimtą sykių kartoti tuos pačius įrodinėjimus,— ir taip pra- 
ėjo visa diena. 

Bet pagaliau viskas baigta. Kurortas — bankininko ran- 
kose. Bet vienas dalykas nedavė jam ramybės: 

— Reikės pasitenkinti vandeniu — apie operacijas su 
žeme nebėra ko nė galvoti. Oi gudrus, senas sukčius! 

Paskiau pridūrė: 

— Na ką gi, nupirksiu senąją bendrovę ir tenai atsi- 
griebsiu!.. Šiaip ar taip, šįvakar turiu važiuoti į Paryžių. 

Markizas nustebęs sušuko: 

— Kaip?! Šįvakar? 

— Taip, brangusis. Kol ponas Obri-Pasteras čia darys 
gręžinius, turiu parengti galutinę sutartį. Už poros savai- 
čių pradėsime darbus, tad reikia viską tam paruošti. Nega- 

liu delsti nė valandos. Beje, perspėju, kad įtrauksiu jus į 
bendrovės valdybą, — žymi dauguma jos narių turi būti 
mano pusėje. Duodu jums dešimt akcijų. Jums, Gontranai, 
irgi dešimt. 

Gontranas nusijuokė: 

— Labai ačiū, mielasis. Aš jas parduodu jums atgal. 
Taigi jūs man skolingas penkis tūkstančius frankų. 

Kai kalba eidavo apie svarbius reikalus, Andermatas 
nemėgdavo juokauti. Todėl jis sausai atsakė: 

— Jeigu jūs taip nerimtai žiūrite į šį dalyką, aš kreip- 
siuos į ką nors kitą. 

Gontranas pabūgęs liovėsi juoktis: 

— Ne, ne, mielasis, jūs gi žinote, kad aš visados su 
jumis. 

Bankininkas pasigręžė į Polį: 

— Pone Bretinji, ar nepadarysite man draugiškos pa- 
slaugos? Gal taip pat paimsite dešimt akcijų ir sutiksite būti 
valdybos nariu? 

Polis nusilenkęs atsakė: 

— Pone, leiskite man nepriimti šio malonaus pasiūly- 
mo. Bet jūsų sumanymas man atrodo puikus, todėl aš norė- 
čiau įstoti į bendrovę su šimto tūkstančių frankų pajumi. 
Taigi šį kartą aš būsiu prašytojas. 

Bankininkas džiūgaudamas griebė Poliui už rankų, — 
toks pasitikėjimas jį tiesiog pakerėjo. Beje, Andermatas 
visada sunkiai atsispirdavo pagundai išbučiuoti Žmogų, 
investuojantį pinigus į jo sumanytą operaciją. 

O Kristiana, sukrėsta ir užgauta, nuraudo ligi pat ausų. 
Jai pasirodė, tarsi vienas ją parduotų, o kitas pirktų. Juk 
jeigu Polis jos nemylėtų, argi jis būtų pasiūlęs šimtą tūks- 
tančių frankų jos vyrui? Žinoma, ne! Bet nors jau nebūtų to 
padaręs jos akivaizdoje. 

Suskambino pietums. Visi nuėjo į viešbutį. Kai susėdo 
už stalo, ponia Paj, motina, paklausė Andermatą: 

— Tai jūs steigiate naują gydyklą? 

Naujiena jau buvo apskriejusi plačią apylinkę, visi apie 
tai ir tekalbėjo, o ypač jaudinosi kurortininkai. 

Viljamas atsakė: 

— Taip, taip, steigiu. Dabartinė gydykla toli gražu 
nepatenkina ligonių. 

Ir atsigręžęs į poną Obri-Pasterą, tarė: 

— Atleiskite, pone, kad prie pietų stalo kreipiuos į jus 
su tokiu pasiūlymu. Bet šįvakar aš išvažiuoju į Paryžių, ir 
man brangi kiekviena minutė. Reikia surasti kuo gauses- 
nes mineralinio vandens versmes, tad ar nesutiktumėte jūs 
vadovauti dirvos tyrimo darbams? 

Inžinierius su pasitenkinimu priėmė pasiūlymą, ir, 
visiems įdėmiai klausantis, juodu čia pat apsvarstė svarI- 
biausius žvalgymo klausimus ir sutarė, kad darbai bus 
pradėti tuoj pat, be jokios gaišaties. Viskas buvo aptarta 
ir nuspręsta per kelias minutes: bet kokius reikalus An- 
dermatas tvarkydavo sparčiai ir tiksliai. Paskui išėjo kal- 
ba apie paralitiką. Dieną kažkas matę jį klibikščiuojant 
per parką tik su viena lazda, nors rytą jis ramstęsis dar 
dviem. Bankininkas džiūgavo: 

— Tai stebuklas, tikras stebuklas! Senis taisosi nuos- 
tabiai greitai. 

Polis, įtaikaudamas Kristianos vyrui, pridūrė: 

— Taip, senis žergia nuostabiai greitai. 

Aplinkui stalą pasigirdo pritariamas juokas. Visi žvel- 
gė susižavėję į Vilį, iš visų pusių jam biro pagyrimai. 
Restorano kelneriai pirmiausia paduodavo valgius jam, 
nutaisę pagarbią miną, kuri išnykdavo, kai jie dėdavo pa- 
tiekalą kaimynui. 

Vienas iš kelnerių atnešė ant lėkštutės vizitinę korte- 
lę. 

Andermatas paėmė ją ir pusbalsiu perskaitė: „Daktaras 
Latonas, iš Paryžiaus, būtų laimingas, jei p. Andermatas, 
prieš išvažiuodamas, malonėtų su juo valandėlę pakal- 
bėti“. 

— Pasakykite jam, kad nebeturiu laiko, bet po savaitės 
ar pusantros grįšiu. 

Tuo pat metu Kristianai buvo įteikta gėlių puokštė nuo 
daktaro Onora. 

Gontranas juokėsi: 

— Seniui Bonfiliui nenusisekė jis bus paskutinis. 

Pietūs baigėsi. Andermatui pranešė, kad karieta jau čia. 
Jis užlipo į kambarį pasiimti savo portfelio, o kai grįžo, 
pamatė, kad prie durų susirinkę mažne pusė kaimo. Petriu- 

sas Martelis pribėgęs paspaudė jam ranką ir su komedian- 
to familiarumu sušnabždėjo į ausį: 

— Turiu jums didžiai įdomų pasiūlymą. Puikiausia idė- 
ja! 

Staiga pasirodė daktaras Bonfilis. Kaip visada, jis ir 
dabar kažkur skubėjo. Eidamas pro pat bankininką žemai 
jam nusilenkė, panašiai kaip markizui, ir tarė: 

— Laimingos kelionės, ponas barone. 

— Pasidavė, — sumurmėjo Gontranas. 

Andermatas, triumfuodamas, kupinas džiaugsmo ir pui- 
kybės, spaudė iš visų pusių rankas, dėkojo, šūkčiojo: „Iki 
pasimatymo!“ Jis vos nepamiršo atsibučiuoti su Žmona, — 
jo mintys jau buvo toli nuo čia. Šitas abejingumas ap- 
ramino Kristianai širdį, ir kai karieta, poros arklių smagiai 
lakinama, dingo temstančiame kelyje, jai pasirodė, kad 
dabar jau iki pat dienų galo jai nieko nebereikės bijoti. 

Visą vakarą ji prasėdėjo priešais viešbutį tarp tėvo ir 
Polio Bretinji. Gontranas, kaip ir kitomis dienomis, buvo 
išėjęs į kazino. 

Nebuvo jau noro nei vaikščioti, nei kalbėti, ir ji sėdėjo 
nejudėdama, sunėrusi rankas per kelį, įbedusi akis tamson, 
išvargusi ir suglebusi, bent kiek nerimaudama ir vis dėlto 
laiminga. Nieko, regis, nemąstė, net nesvajojo, tiktai maldė 
tarpais atbundantį sąžinės graužimą ir ginė jį šalin, be pa- 
liovos sau kartodama: „Aš myliu jį, myliu jį, myliu jį!“ 

Ji anksti užkopė į savo kambarį — norėjosi pabūti vie- 
nai ir pasvajoti. Apsivilkusi dukslų peniuarą ir atsisėdusi 
į gilų fotelį, žvelgė pro atdarą langą į žvaigždes, ir lango 
ketvirtainyje tolydžio jai stojo prieš akis tasai, kuris štai 
užkariavo jos širdį. Ji tarsi matyte jį matė, gerą, lipšnų ir 
ūmų, tokį stiprų ir taip jai atsidavusį. Tasai žmogus paver- 
gė ją, ir jinai jautė, kad pavergė iki grabo lentos. Ji nebe 
viena, jie nūnai dviese, ir dvi jų širdys nuo šiolei bus kaip 
viena širdis, dvi jų sielos bus kaip viena siela. Ji nežino, 
kame jis dabar, bet gerai žino, kad jis taip pat svajoja, 
mąsto apie ją. Ir ji tarsi girdi, kaip kiekvienam jos širdies 
tvinksniui kažkur atliepia kitos širdies tvinksnis. Jaučia, 
kad aplinkui plevena geismas, šmėsčiodamas tarsi paukš- 
čio sparnas; jaučia, kaip tas geismas, plūstantis nuo jo, 
tas karštas geismas smelkiasi pro atvirą langą, ieško ir 

šaukiasi jos nakties tyloje. Kaip gera būti mylimai, koks 
saldus tai jausmas, niekad ligi šiol nepatirtas! Kaip džiugu, 
kada be atvangos galvoji apie kažką ir junti, kad akyse tau 
tvenkiasi ašaros, švelnaus graudulio ašaros, ir trokšti iš- 
tiesti rankas į tą, kurio čia nėra, prisišaukti jį, ištiesti ran- 
kas į jo paveikslą, stovintį akyse, į bučinius, kuriuos jis 
siunčia ir siunčia jai iš toli ar iš arti, laukimo karštinės 
kamuojamas. 

Ir jinai pakėlė baltas rankas su plačiom peniuaro ran- 
kovėm aukštyn, į žvaigždes. Staiga ji suriko. Didžiulis 
juodas šešėlis, peržengęs į balkoną, sudūlavo priešais jos 
langą. 

Nutirpusi iš baimės, Kristiana pašoko. Tai jis! Ir, net 
nepagalvojusi, kad gali kas nors pamatyti, puolė jam ant 
krūtinės. 


VIII 


Andermatas užsibuvo Paryžiuje. Obri-Pasteras darė 
gręžinius. Jis rado dar keturias versmes, iš kurių naujoji 
akcinė bendrovė galėjo gauti dukart daugiau vandens, 
negu reikėjo. Visas Anvalis, įaudrintas šitų ieškojimų ir 
atradimų, šitų didžių naujienų, einančių iš lūpų į lūpas, 
ir puikių ateities perspektyvų, bruzdėjo ir džiūgavo, niekas 
nei kalbėjo, nei galvojo apie ką nors kita. Net markizas 
ir Gontranas kiauras dienas praleisdavo prie darbininkų, 
gręžiojančių granito klodus, ir kaskart smalsiau klausėsi 
inžinieriaus aiškinimų bei lekcijų apie Overnės geologinę 
sandarą. O Polis su Kristiana mylėjosi — laisvai, ramiai, be 
mažiausios baimės: niekas jais nesidomėjo, niekas nieko 
neįtarė, niekas nė negalvojo juos sekti, nes visų dėmesys, 
visų mintys, visų aistros nukrypo į būsimąjį kurortą. 

Kristiana elgėsi taip kaip pirmąkart pasigėręs jaunuo- 
lis. Pirmas pabučiavimas, tarsi pirmoji taurė, ją nutvilkė, 
apkvaitino. Antroji taurė davėsi lengviau ir pasirodė ska- 
nesnė. O dabar Kristiana lenkė dideliais gurkšniais, ir mei- 
lė svaigino kaip vynas. 

Nuo to vakaro, kai Polis užlipo į jos kambarį, ji nebe- 
žinojo nieko, kas dedasi pasaulyje. Jai nebeegzistavo 

nei laikas, nei daiktai, nei žmonės, — egzistavo tik vienas 
žmogus. Žemėje ir danguje jai buvo tik vienas žmogus, 
vienas vienintelis žmogus — tasai, kurį ji mylėjo. Akys 
regėjo vien jį, Mintys sukosi vien apie jį, visos viltys 
buvo sudėtos vien į jį. Jinai gyveno, vaikščiojo, valgė, 
rengėsi, kažką girdėjo kalbant, kažką pati kalbėjo, bet 
nieko nesuprato ir nesižinojo, ką daranti. Ji nebeturėjo rū- 
pesčių: dabar jai buvo nebaisi jokia nelaimė! Jinai paliko 
viskam nejautri. Jokios fizinės kančios nebegalėjo paveikti 
jos kūno, patekusio . meilės valdžion. Jokios moralinės 
kančios nebegalėjo paveikti jos sielos, kurią paralyžiavo 
laimė. 

Polio meilė, kaip ir kiekviena jo aistra, buvo taip pat 
kone liguista, ir jo aistringumas savo ruožtu varė Kristianą 
iš proto. Pavakariais, žinodamas, kad markizas ir Gon- 
tranas išėję prie šaltinių, jis dažnai sakydavo: 

— Eime į savo rojų. 

Savo rojum jis vadino guotą pušų, augančių kalno 
šlaite viršum tarpeklio. Ten reikėjo kopti stačiu taku per 
mažą giraitę. Laiko nedaug, tad juodu žengia greitai, ir 
Kristianai atima kvapą. Kad ji nepavargtų, Polis ją prilai- 
ko, apglėbęs viena ranka per juosmenį. Jinai, uždėjusi 
ranką jam ant peties, duodasi jo nešama, o kartais, paki- 
busi ant kaklo, įsisiurbia į lūpas. Juo aukštyn kopia, juo 
vėsesnis vėjelis, o kai pasiekia pušų guotą, sakų kvapas 
atgaivina tarsi jūros alsavimas. 

Juodu susėda po tamsiais medžiais, jinai — ant žole 
apaugusio kauburėlio, jisai — žemiau, prie jos kojų. Šakos 
linguoja nuo vėjo, dainuojančio pušų dainą, gailią kaip 
rauda. O padūmavę Limanės toliai, bekraščiai ir neįžvel- 
giami, glosto jiems akį lyg vandenyno platybės. Taip, 
priešais juos, ten žemai, — jūra! Argi galima tuo abejoti, 
jeigu jos dvelksmas šiulena skruostus? 

Jis juokauja, vaikiškai meilaudamasis: 

— Duokite šen savo pirštelius, aš juos suvalgysiu. Tai 
mano saldainiukai. 

Ima juos vieną po kito į burną ir dedasi godžiai valgąs, 
virpėdamas iš malonumo kaip smaližius: 

— O! Kokie skanūs! Ypač mažasis. Nesu valgęs nieko 
skanesnio už mažąjį pirščiuką. 

Paskui atsiklaupia, padeda alkūnes Kristianai ant kelių 
ir šnibžda: 

— Liana, žiūrėkite į mane! 

Jis vadina ją Liana, nes bučiuodama ji apsiveja rankom 
apie jį nelyginant vijoklis apie medį. 

— Žiūrėkite į mane, aš noriu matyti, kas dedasi jūsų 
sieloje. 

Ir juodu žiūrisi neatsitraukdami tuo įdėmiu žvilgsniu, 
kurs dvi būtybes tartum sulieja į vieną. 

— Iš tikrųjų mylisi tik tie, kurie sugeba va šitaip atsi- 
duoti vienas kitam, — sako jis.— Visa kita — ne meilė, 
o tik išdykavimas. 

Veidas prieš veidą, alsuodami vienas kito kvapu, juodu 
ieško vienas kito akių skaidrumoje. 

Jis kužda: 

— Aš matau jus, Liana. Matau jūsų širdį ir ją garbinu! 

Ji atsako: 

— Ir aš, Poli, matau jūsų širdį! 

Ir jie iš tikrųjų mato vienas kito sielą ir širdį, mato lig 
pačių gelmių, nes jų sieloje ir širdyje nėra nieko daugiau 
kaip vien meilė, beprotiškas veržimasis prie kits kito. 

Jis sako: 

— Liana, jūsų akys — kaip dangus! Jos mėlynos — 
ir tokios spindulingos, tokios giedros! Aš tarsi matau jose 
skraidant kregždes. Tai jūsų mintys, ar ne? 

Jie ilgai ilgai taip žvelgia vienas į kitą, paskui susiglau- 
džia ir švelniai bučiuojasi, vos vos liesdamiesi lūpomis, 
o po kiekvieno bučinio vėl žiūrisi į akis. Kartais jis griebia 
ją į glėbį ir bėga su ja ant rankų palei upeliuką, ramiai sru- 
venantį Anvalio tarpeklio linkui, o paskui stačiai krintantį 
žemyn į jį. Šis siauras klonis apaugęs miškeliais, tarpe 
jų driekiasi pievos. Polis bėga žole, o kartais iškelia Kris- 
tianą viršum galvos ant stiprių savo plaštakų ir šaukia: 

— Liana, skriskime! 

Šitą norą nuskristi į padanges, atkaklų, dirginantį, 
skausmingą norą gimdo jų širdyse egzaltuota meilė. Ir 
viskas aplinkui kursto šitą sielos troškimą: ir lengvas oras, 
keliąs lyg sparnais aukštyn, Polio žodžiais betariant, ir 
melsvas platus horizontas, į kurį jiems taip norisi pulti, 
susikibus už rankų, ir paskui išnykti viršum bekraštės ly- 

gumos, kai ją apglėbs naktis. Pakiltų dviese į ūkanotą va- 
karį dangų ir niekados negrįžtų atgal. O kurgi skrietų? Nė 
patys jie nežino. Bet kokia miela svajonė! 

Bėga jis, šitaip ja nešinas, bėga, o kai pridūsta, pasodina 
ant uolos atbrailos ir puola ant kelių. Ir garbina ją, bu- 
čiuodamas jai pėdas ir kuždėdamas vaikiškai meilius 
žodžius. 

Juodu kalba vien patys apie save, nes niekas daugiau 
jiems neegzistuoja pasaulyje, kaip tik jų meilė. Jis tegalvo- 
ja apie ją, jinai — apie jį. Juodu nesidomi, kas dedasi ap- 
linkui, nesiklauso, kas kalbama, negirdi, ko jų klausia, 
o jeigu ir atsako į klausimą, tai patys nesižinodami ką. Ir 
vienam, ir kitam kiauras dienas ir naktis lūpos dega nuo 
bučinių, šnibždėdamos vis tą patį vardą, akys regi vienui 
vieną veidą, ausyse skamba vienui vienas žodis. Širdyse, 
rankose, visose gyslose be perstojo virpa paskutinio apsi- 
kabinimo džiaugsmas ir nenumaldomas troškimas vėl 
kristi vienas kitam į glėbį. Jeigu jie mylėtųsi mieste, jų ais- 
tra, žinoma, būtų kitoniška — nuosaikesnė, jausmingesnė, 
ne tokia pakili, ne tokia romantiška. Bet čia, šitam ža- 
liam krašte, kur siela veržte veržiasi į plačius horizontus, 
kur nėra nieko, kas atitrauktų jų dėmesį ir apslopintų pra- 
budusią gaivališką aistrą, jie be atodairos puola į svaigaus 
poetiško jausmo ekstazę, į tikrą beprotybę. Nuostabus 
kraštovaizdis, miškai, šiltas vėjas, skanūs laukų kvaps- 
niai — viskas liejas į dievišką meilės muziką. Ir ji groja 
jiems dieną ir naktį ir drumsčia sąmonę, panašiai kaip 
būgno gausmas ir fleitų zurzimas kad varo iš proto dervišą, 
kuris pašėlusiai sukasi vietoje, įkyrios minties apsėstas. 

Vieną vakarą, jiems grįžus pietų, markizas staiga tarė: 

— Andermatas sutvarkė visus reikalus ir po keturių 
dienų bus čia. O kai jis grįš, kitą dieną važiuosime namo. 
Užtektinai jau čia pagyvenome; nereikia per ilgai užsibūti 
kurortuose. | 

Kristiana ir Polis buvo pritrenkti, lyg būtų sužinoję, 
kad greitai pasaulio galas. Prie stalo jie tylėjo kaip žemė — 
suglumę abu tegalvojo, kas gi bus dabar. Po kelių dienų 
jie išsiskirs ir tada jau negalės taip lengvai matytis. Keis- 
tas, nesuprantamas, neįmanomas dalykas! 

Savaitės pabaigoj Andermatas iš tikrųjų grįžo. Jis te- 

legrafavo, kad atsiųstų pirmajam traukiniui du lando. 
Kristiana per naktį nesumerkė akių, ją kamavo kažkoks 
naujas, ypatingas jausmas: ji lyg ir bijojo vyro, tik ta 
baimė buvo keistai sumišusi su įtūžiuų, su nesuprantama 
panieka ir noru pakelti prieš jį maištą. Atsikėlė vos pra- 
švitus ir ėmė laukti. Jis atvažiavo pirmąja karieta, o drauge 
su juo — kiti trys ponai. Šie buvo gerai apsirengę, bet lai- 
kėsi kukliai. Antrajame lando sėdėjo dar ketvertas ponų, 
matyt, žemesnio rango už anuos tris. Markizas ir Gontranas 
nusistebėjo. 

— Kas tai per žmonės?— paklausė Gontranas. 

Andermatas atsakė: 

— Mano akcininkai. Šiandien pat mes įsteigsime ben- 
drovę ir iškart išrinksime valdybą. 

Jis pabučiavo žmoną, bet nepasakė jai nė žodžio ir net 
beveik nepažvelgė: jam rūpėjo kas kita. Atsigręžęs į sep- 
tynis ponus, tyliai ir pagarbiai stovinčius už jo, tarė: 

— Užsisakykite pusryčius, o paskui pavaikščiokite. 
Susitiksime čia vidurdienį. 

Nieko neatsakę, jie nuėjo, tarsi kareiviai, klusniai 
vykdantys komandą, poromis užkopė paradiniais laiptais 
ir dingo viešbutyje. 

Gontranas palydėjo juos žvilgsniu ir rimtai paklausė: 

— Kur jūs atradote šituos statistus? 

Bankininkas šyptelėjo: 

— Tai visai padorūs žmonės, biržos verteivos, kapita- 
listai. 

Kiek patylėjęs, nusišypsojo plačiau ir pridūrė: 

— Mano bendrininkai. 

Tuojau pat jis leidosi į notaro kontorą: reikėjo dar 
sykį perskaityti galutinai suredaguotus ir prieš keletą 
dienų čion atsiųstus aktus. 

Pas notarą jis rado daktarą Latoną, su kuriuo pastaruoju 
metu susirašinėjo, ir juodu ilgai kuždėjosi kontoros 
kampe, kai raštininkų plunksnos lakstė popierium, lengvai 
krebždėdamos lyg vabaliukai. 

Bendrovės steigiamasis susirinkimas buvo paskirtas 
antrą valandą. 

Notaro kabinetas buvo parengtas tarsi koncertui. Ak- 
cininkų laukė dvi eilės kėdžių, sustatytų priešais stalą, 

kur sėdės ponas Alenas su vyriausiuoju klerku. Svarbaus 
įvykio garbei ponas Alenas atėjo su fraku. Tai buvo mažas 
švapsintis žmogutis, savo išvaizda panašus į baltos mėsos 
kukulį. | 

Kai išmušė antrą, įžengė Andermatas, lydimas mar- 
kizo, savo svainio, Polio Bretinji ir tų septynių ponų, ku- 
riuos Gontranas pavadino statistais. Bankininkas laikėsi 
kaip generolas. Veikiai pasirodė ir senis Oriolis su Milžinu. 
Juodu sumišę įtariai žvalgėsi, kaip ir kiekvienas kaimo 
žmogus, kuriam netrukus reikės dėti parašą po dokumentu. 
Paskutinis atvyko daktaras Latonas. Jis susitaikino su An- 
dermatu, arba, tikriau sakant, visiškai prieš jį kapituliavo: 
visų pirma kreipėsi su įmantriais atsiprašinėjimais, o 
paskui be jokių sąlygų ir apsiribojimų pasiūlė savo pa- 
slaugas. Tada bankininkas, matydamas, kad daktaras jo 
rankose, pažadėjo jam trokštamą vyriausiojo gydytojo 
vietą naujame kurorte. 

Visiems suėjus, įsiviešpatavo tyla. 

Notaras prabilo: 

— Prašom sėstis, ponai. 

Jis sumurmėjo dar keletą žodžių, bet juos nustelbė 
stumdomų kėdžių brūkšėjimas. 

Andermatas paėmė vieną kėdę ir pasistatė ją priešais 
savo armiją, kad visus matytų, paskui, visiems susėdus, 
tarė: 

— Ponai, man nėra reikalo jums aiškinti, ko mes čia 
susirinkome. Visų pirmiausia turime įsteigti naują ben- 
drovę, kurios akcininkais jūs pageidaujate būti. Tačiau 
turiu jus painformuoti apie kai kuriuos mums iškilusius 
keblumus. Prieš imdamasis bet kokių žygių, aš turėjau gau- 
ti patikinimus, kad mums bus duotas oficialus leidimas 
steigti naują visuomeninės reikšmės gydymo įstaigą. To- 
kius patikinimus aš jau turiu. Visa, kas dar reikės padaryti 
ryšium su tuo, bus padaryta. Ministro parama užtikrinta. 
Bet yra dar viena kliūtis. Mes, ponai, turėsime stoti į kovą 
su senąja Anvalio gydomųjų vandenų bendrove. Mes lai- 
mėsime šią kovą, laimėsime ir praturtėsime, tuo nėra ko 
abejoti; tačiau, panašiai kaip senovės kariams buvo rei- 
kalingas kovos šūkis, taip ir mes, naujųjų laikų kariai, 
turime išrinkti savajam kurortui skambų, patrauklų var- 

dą, parankų reklamai, vardą, kuris skardėtų ausyse kaip 
trimitas ir žėruotų akyse kaip žaibas. Bet žinokime, ponai, 
kad esame Anvalyje ir kad šito vietovės pavadinimo pa- 
keisti negalime. Mums belieka viena išeitis: duoti naują 
vardą mūsų kurortui, vien tik mūsų kurortui. 

Štai koks mano pasiūlymas. 

Nė kiek neapsiriksime, pasakę, kad mūsų kurorto pa- 
grindas — kalva, priklausanti čia esančiam ponui Orio- 
liui: mūsų gydykla bus tos kalvos papėdėje, o kazino — 
jos viršūnėje. Bet kadangi, po teisybei, tai ne kalva, o kal- 
nas, nedidelis kalnas, tai ar nebus natūralu, jei savo kuror- 
tą, kuris ateityje turės tapti vienu žymiausių pasaulio ku- 
rortų, mes pavadinsime Mont Orioliu?? Kas ciesoriaus — 
atiduokime ciesoriui: į kurorto pavadinimą teįeina pirmojo 
šios vietos savininko pavardė. 

Prašom atkreipti dėmesį į tai, kaip puikiai skamba šis 
vardas. Visi sakys „Mont Oriolis“, kaip kad sako „Mon 
Doras“. Šį vardą lengvai pagaus kiekviena akis ir ausis, 
jis įstrigs atmintin kiekvienam, kas bent kartą jį perskai- 
tys ar išgirs: Mont Oriolis! Mont Oriolis! Mont Oriolio ku- 
rortas... 

Andermatas tarė šį vardą prodainiu, mėtė jį kaip 
sviedinuką, įdėmiai klausėsi jo atskambio. 

Pagaliau jis suvaidino pokalbį: 

— Jūs važiuojate į Mont Oriolio kurortą? 

— Taip, ponia. Mont Oriolio mineraliniai vandenys, 
kiek teko girdėti, labai geri. 

— Taip, jie iš tiesų puikūs. O pats Mont Oriolis — kokia 
nuostabi vieta! 

Jis šypsojosi, lyg iš tikrųjų su kuo kalbėtųsi, kilstelėjo 
ranką, tartum sveikindamas pašnekovą, o ponios žodžius 
pasakė pakeistu balsu. 

Paskui jau savo paties balsu paklausė: 

— Kas prieš šitą pasiūlymą? 

Akcininkai choru atsakė: 

— Niekas. 

Trys statistai ėmė net ploti. 

Senis Oriolis šypsojosi, sukiodamas rankomis skrybėlę; 


Ž Mont-Oriol — Oriolio kalnas. 

sujaudintas ir nustebintas, susižavėjęs įtaikiu pasiūlymu, 
taip maloniai paglosčiusiu prasisiekėlio kaimiečio savi- 
meilę, jis nejučia linksėjo galvą, ir Andermatas, viena 
akimi jį stebėjęs, vien iš to linksėjimo suprato, koks didelis 
seniui džiaugsmas. 

Milžinas laikėsi ramiai, tačiau buvo patenkintas ne 
mažiau už tėvą. 

Tuomet Andermatas kreipėsi į notarą: 

— Ponas Alenai, malonėkite perskaityti bendrovės 
steigiamąjį aktą. 

Ir atsisėdo. 

Notaras pasigręžė į klerką: 

— Pradėkite, Marinė. 

Marinė, išdžiūvęs žmogelis, atsikrenkštė ir iškilmingų, 
nenatūraliu pamokslininko ar deklamatoriaus balsu ėmė 
skaityti papunkčiui „Mont Oriolio gydomųjų vandenų“ 
akcinės bendrovės, steigiamos Anvalyje, nuostatus, 
kuriuose visų pirma buvo pažymėta, kad pradinis ben- 
drovės kapitalas — du milijonai. 

Senis Oriolis jį pertraukė: 

— Lukterėk, lukterėk. 

Jis išsitraukė iš kišenės nučiurusį sąsiuvinį, per sa- 
vaitę apkeliavusį visus departamento notarus ir advo- 
katus. Jame buvo nurašyti bendrovės įstatai, kuriuos, tarp 
kitko, tėvas ir sūnus jau beveik mokėjo atmintinai. 

Paskui iš palengvo užsidėjo ant nosies akinius, atmetė 

— Dabar skaityk, Marinė. 

Milžinas, prisitraukęs kėdę, irgi sekė tėvo nuorašą. 

Marinė vėl pradėjo iš pradžių. Tačiau senis, niekaip 
nesusidorodamas su dvigubu uždaviniu — klausyti ir tuo 
pat metu skaityti, baimindamasis, kad nebūtų koks žodis 
pakeistas, nuolatos įtariai žvilgčiodamas į Andermatą, ar 
tas nerodo kokių ženklų notarui, kas eilutė po dešimtį 
sykių stabdė klerką, gadindamas visą jo deklamacijos įs- 
pūdį: 

— Ką sakai? Kaip, kaip tu pasakei? Aš nenugirdau! 
Kam skubini? 

Pasigręžęs į sūnų, klausė: 

— Ar taip, Milžine? 

Milžinas, būdamas santūresnis, jį tildė: 

— Taip, taip, tėve, nėra čia ko, viskas teisingai! 

Tačiau nepatiklus kaimietis nerimavo. Kumpu pirštu 
jis bedžiojo savo užrašus ir kažką murmeno panosėje; 
bet nesugebėjo paskirstyti dėmesio: kai klausėsi — nega- 
lėjo skaityti, o kai skaitė — nieko negirdėjo. Pūkštė, tarsi 
lipdamas į statų kalną, prakaitavo, tarsi kaupuodamas savo 
vynuogyną pačioje saulėkaitoje, ir kartkartėmis prašė 
nors trumpos atvangos, kad galėtų nusišluostyti kaktą 
ir atgauti kvapą, lyg būtų nuilsęs imtynėse. 

Andermatas, netekęs kantrybės, dunksnojo koja 
į grindis. Gontranas, paėmęs nuo stalo laikraštį Moniteur 
du Puy-de-Dė me, ėmė jį sklaidyti, o Polis, atsisėdęs raito- 
mis ant kėdės, nudūręs galvą, skaudama širdžia galvojo, 
kad šitas va raudonskruostis pilvotas žmogutis, sėdįs 
jam priešais, rytoj išsiveš moterį, kurią jis myli visomis 
savo sielos galiomis, Kristianą, jo Kristianą, šviesiaplaukę 
Kristianą, priklausančią jam, tiktai jam, ir niekam daugiau. 
Ir jam nedavė ramybės mintis — ar nereikėtų ją šį pat 
vakarą pagrobti. 

Septyni atvykėliai ponai laikėsi rimtai ir ramiai. 

Po valandos skaitymas buvo baigtas. Visi pasirašė. 

Notaras užregistravo įnašus. Jo užklaustas, kasininkas 
Abraamas Levis patvirtino, kad visas kapitalas gautas. 
Po to buvo paskelbtas ką tik įsisteigusios bendrovės vi- 
suotinis susirinkimas, kuris turėjo išrinkti valdybą ir 
pirmininką. 

Visais balsais, išskyrus du, pirmininku buvo išrinktas 
Andermatas. Dviejų atskalūnų — kaimiečio ir jo sūnaus — 
balsai buvo paduoti už Oriolį. Polį Bretinji išrinko re- 
vizorium. 

Tuomet valdyba — Andermatas, markizas ir grafas 
de Raveneliai, Bretinji, abu Orioliai, daktaras Latonas, 
Abraamas Levis ir Simonas Zidleras — paprašė kitus ak- 
cininkus, taip pat notarą ir jo klerką išeiti: reikėjo aptarti 
kai kuriuos itin svarbius reikalus ir priimti neatidėliotinus 
nutarimus. 

Andermatas vėl pakilo: 

— Ponai, pats opiausias mums klausimas — sėkmės 
klausimas. Mūsų kurortas turi žūt būt susilaukti pasise- 

kimo. Mineralinis vanduo — tokia pat prekė kaip ir kitos. 
Kad ligoniai imtų jį gerti, reikia daug ir nuolat apie jį kal- 
bėti. 

Reklama, ponai, yra viena svarbiausių dabarties pro- 
blemų. Tai šiuolaikinės prekybos ir pramonės dievas. 
Kas pamirš reklamą — tas žuvęs. Tačiau reklamos me- 
nas — sudėtingas ir sunkus, jis reikalauja itin didelio takto. 
Pirmieji verslininkai, išradę reklamą, veikė labai gru- 
biai — stengėsi patraukti vartotojų dėmesį būgnų gaudesiu 
ir patrankų griausmu, atseit kuo didesniu triukšmu. Tačiau 
Manženas, ponai, tebuvo pradininkas. Šiais laikais bet koks 
tarškesys jau atrodys įtartinas, ryški afiša sukels praeiviui 
šypseną, vardas, kurį jam rėks į ausį kiekvienoj gatvėj, 
sužadins ne tiek smalsumą, kiek nepasitikėjimą. Ir vis dėlto 
reikia patraukti publikos dėmesį, reikia ją nustebinti, o 
paskiau — įtikinti. O visas menas čia — atrasti priemonę, 
vienintelę priemonę, galinčią užtikrinti pasisekimą tam 
ar kitam prekybos objektui. Mes, ponai, ketiname prekiau- 
ti mineraliniu vandeniu. O kas gali mums padėti privilioti 
ligonius? Tiktai gydytojai. 

Patys įžymieji gydytojai — tokie pat žmonės kaip mes, 
jų silpnybės tos pačios kaip mūsų. Aš nenoriu pasakyti, 
kad juos galima papirkti. Garsenybės, kurios mums reika- 
lingos, turi tokią reputaciją, jog niekam nė įtarimas nekils, 
kad jos galėtų parsiduoti! Bet ar atsiras pasaulyje žmogus, 
kurio neįstengtūm palenkti savo pusėn, jei tik išmaningai 
to imtumeisė Yra juk ir moterų, kurių negalima nupirkti! 
Tokias reikia pavilioti. 

Taigi, ponai, aš pateikiu jums pasiūlymą, kurį mes 
su daktaru Latonu esame nuodugniai apsvarstę. 

Pirmiausia mes suskirstėme ligas, kurias galime gydyti 
savo kurorte, į tris pagrindines grupes. Pirmoji grupė: 
visos reumato formos, grybelinės ligos, artritas, podagra 
ir t. t.; antroji: skrandžio, žarnyno ir kepenų ligos; trečioji: 
visi negalavimai, kilę dėl kraujo apytakos sutrikimų, ka- 
dangi nėra abejonės, jog mūsų angliarūgštės vonios nepa- 
prastai gerai veikia kraujo apytaką. 

Turiu pridurti, kad ir stebėtinas dėdės Kloviso išgiji- 
mas žada mums stebuklus. 

Taigi dabar, nustatę, kokias ligas gydysime savo vande- 

nimis, mes kreipsimės į žymiausius tų ligų specialistus ir 
pateiksime tokį pasiūlymą: „Ponai,— sakysime,— atvy- 
čia pasekite savo ligonių sveikatos būklę. Mes jus gražiai 
priimsime. Vietovė nuostabiai graži, o jums, ponai profe- 
soriai, reikia pailsėti po sunkių žiemos darbų. Tad kodėl 
jums neatvažiuoti? Beje, jūs važiuosite ne kaip svečiai — 
važiuosite į savo namus: jeigu patiks, galėsite pačiom 
lengviausiom sąlygom įsigyti pas mus vasarnamį. 

Andermatas atsikvėpė ir kalbėjo toliau ramesniu balsu: 

— Štai kaip aš ketinu įgyvendinti šią idėją. Mes parin- 
kome šešetą žemės sklypų — po tūkstantį kvadratinių met- 
rų kiekvieną. Tuose šešiuose sklypuose Berno Kilnojamų 
vasarnamių bendrovė įsipareigojo pastatyti savo standar- 
tines vilas. Šiuos dailius ir patogius namelius mes ir pasiū- 
lysime savo daktarams. Jeigu jie susigundys — nusipirks 
tik šveicariškąjį namelį, o patį sklypą atiduosime jiems 
nemokamai. Bet jie atsilygins už tai... ligoniais. Taigi, 
ponai, šis planas mums duos keleriopą naudą: mes apsta- 
tysime savo teritoriją gražiomis vilomis, kurios mums 
nieko nekainuos, prisiviliosime pačius Žymiuosius pasau- 
lio gydytojus ir pulkus jų klientų, o svarbiausia — aki- 
vaizdžiai parodysime puikias gydomąsias savo mineralinių 
vandenų savybes geriausiems daktarams, kurie, be kita ko, 
Čia veikiai taps vilų savininkais. Visas derybas, nuo kurių 
priklausys šio sumanymo sėkmė, aš prisiimu pats, ir tai bus 
ne kokios biznieriškos derybos, o galantiški pokalbiai 
salonuose. 

Senis Oriolis jį pertraukė. Šykštusis overnietis pasi- 
piktino, kam už dyka dalijama žemė. 

Andermatas, pagautas oratoriško įkvėpimo, pasakė 
prilyginimą apie protingą ūkininką, saujomis beriantį 
sėklą į trąšią žemę, ir spulų žemdirbį, skaičiuojantį kiek- 
vieną grūdą ir dėl to gaunantį perpus menkesnį derlių. 

Užsigavęs Oriolis nenusileido, tad bankininkas pateik“ 
savo pasiūlymą balsavimui ir šešiais balsais prieš du u: 
čiaupė seniui burną. 

Paskui jis atsisegė didelį tymo odos portfelį ir ištrauk. 
naujosios gydyklos, viešbučio ir kazino planus ir gatava: 
sąmatas bei sutartis su rangovais, kurias šiame posėdyj: 

reikėjo patvirtinti ir pasirašyti. Kitos savaitės pradžioje 
turėjo prasidėti darbai. 

Abu Orioliai pareiškė, kad visi dokumentai turi būti 
peržiūrėti ir apsvarstyti. Andermatas suirzęs atsakė: 

— Argi aš prašau iš jūsų pinigų? Juk ne! Tai duokit 
pagaliau man ramybę! O jeigu jūs nepatenkinti, prašom — 
galime vėl balsuoti! 

Tada juodu pasirašė drauge su kitais valdybos nariais, 
ir posėdis buvo uždarytas. 

Minia anvaliečių, didžiai jaudindamiesi, laukė prie 
kontoros išeinant posėdžiautojų. Visi pagarbiai juos svei- 
kino. Kai abu Orioliai jau buvo besuką namų link, Ander- 
matas jiems tarė: 

— Nepamirškite, kad šiandien pietaujame visi drauge 
viešbutyje. Ir atsiveskite savo mergaites, — aš joms atve- 
žiau iš Paryžiaus dovanėlių. 

Buvo sutarta susitikti septintą valandą viešbučio 
„Splendid“ salone. 

Bankininkas surengė iškilmingus pietus, į kuriuos pa- 
kvietė įžymesniuosius kurortininkus ir kaimo valdžios 
atstovus. Garbingiausioje vietoje sėdėjo Kristiana, jai iš 
dešinės — klebonas, iš kairės — meras. 

Kalbėjo tik apie naująją gydyklą ir Anvalio ateitį. Jau- 
nosios Oriol rado po servetėlėmis dėžutes su apyrankėmis, 
nusagstytomis perlais ir smaragdais, ir, nesitverdamos 
džiaugsmu, maloniai kaip niekad čiauškėjo su Gontranu, 
sėdinčiu tarp jų. Net ir vyresnioji širdingai juokės iš jo 
sąmojų. O Gontranas kalbėjo su mergaitėmis taip, kaip 
paprastai kalba vyras su patrauklia moterim: uoliai jas 
linksmino ir be ceremonijų slaptomis vertino sau širdy- 
je — vertino taip, kaip jam diktavo jaunas kraujas ir 
nerami dvasia. 

Polis nieko nevalgė, nieko nekalbėjo... Jam atrodė, 
kad štai baigiasi paskutinė jo gyvenimo diena. Staiga jis 
prisiminė, kad jau mėnuo, lygiai mėnuo praėjo nuo tos 
dienos, kada jie pietavo prie Tazena ežero. Jį graužė keis- 
tas nerimas, kurį sukelia veikiau nuojauta nei reali 
nelaimė, įsimylėjėlių nerimas, kuris tiek prislegia širdį ir 
pertempia nervus, jog nuo menkiausio krebždesio tau 
užima kvapą, kuris tiek nukamuoja sielą ir sutrikdo vaiz- 

duotę, jog visa, ką girdi aplinkui, tau atrodo grėsminga, 
visa tartum siejasi su tave apsėdusia mintimi. 

Vos tik baigėsi pietūs, jis priėjo salone prie Kristianos 
ir tarė: 

— Mums būtinai reikia dar šįvakar pasikalbėti, ir tuo- 
jau pat, kuo veikiau. Dievas vienas težino, kada mes vėl 
galėsime pabūti vieni. Ar žinote, kad šiandien — lygiai 
mėnuo... 

Ji atsakė: 

— Taip, žinau. 

— Klausykite, aš jūsų lauksiu ant kelio į Roš Pradjerą, 
prie pat kaimo, po kaštonais. Dabar niekas nepastebės, kad 
jūs dingsite. Ateikite, maldauju, atsisveikinti — juk rytoj 
išsiskiriame. 

Ji sušnibždėjo: 

— Būsiu ten po penkiolikos minučių. 

Ir Polis išėjo, nebepakęesdamas minios šurmulio. 

Jis leidosi per vynuogynus takeliu, kuriuo jie ėjo tą 
dieną, kai pirmąsyk drauge gėrėjosi Limanės peizažu. 
Netrukus pasiekė vieškelį. Buvo vienui vienas ir jautėsi 
visiškai vienišas pasaulyje. O dar skaudžiau pajuto tą vie- 
natvę, kai pagalvojo, kad aplinkui plyti nematoma lyguma. 
Sustojo kaip tik toje vietoje, kur juodu andai sėdėjo ir jis 
deklamavo Bodlero eiles apie grožį. Kaip seniai tas buvo! 
Ir pamažu jis atgaivino atmintyje visa, kas dėjosi po to. 
Niekados dar nebuvo toks laimingas, niekados! Niekados 
jo meilė nebuvo tokia beprotiška ir drauge kupina tokios 
tyros, šventos pagarbos. Prisiminė jis vakarą prie Tazena 
ežero, lygiai tą pačią praeito mėnesio dieną, gaivų mišką, 
skendintį blyškioj šviesoj, mažą sidabro ežerėlį ir dideles 
žuvis, raibinančias jo paviršių; prisiminė, kaip jie ėjo 
atgal prie karietos: ji žengė pirma jo, čia pradingdama še- 
šėlyje, čia vėl išnirdama į šviesą, ir gelsvi mėnesienos 
purslai krito pro medžių lapus jai ant plaukų, ant pečių, 
ant rankų. Ne, malonesnių valandėlių jo gyvenime nėra 
buvę! 

Jis atsigręžė pažiūrėti, ar Kristiana dar neateina. Jos 
nematyti, bet štai padangėje — ką tik patekėjęs mėnulis. 
Tas pats mėnulis, kuris regėjo iš aukštybių jo pirmąjį prisi- 
pažinimą, regės dabar ir pirmąjį atsisveikinimą. 

Per nugarą jam perbėgo šiurpas, dygus žvarbulys. Ne- 
Detoli ruduo,žiemos pranašas. Polis pirmą sykį pajuto 
jo dvelksmą: šaltis ūmai persmelkė jį tarsi nelaimės 
grėsmė. 

Priešais tysojo dulkėtas kelias lyg balta upė tarp tamsių 
krantų. Posūkyje staiga sudūlavo žmogysta. Polis tuojau 
pat ją pažino ir apmirė; ir laukė jos, visas virpėdamas iš 
paslaptingos laimės: štai ji artinasi, štai ateina, ir ateina 
tik pas jį, galvodama tik apie jį. 

Kristiana ėjo smulkiais žingsniukais, nedrįsdama jam 
šūktelėti, nerimaudama, kad jo dar vis nesimato, — jis 
stovėjo po medžiu, — sujaudinta didžios tylos, mėnesėtos 
dangaus ir žemės vienatvės. O priešais ją slinko didžiulis 
juodas jos šešėlis, toli driekdamasis priekin, tartum neš- 
damas jam kuo skubiau bent menką jos dalelę, kol prieis 
ji pati. 

Kristiana stabtelėjo, ir šešėlis taip pat sustingo, priglu- 
do, atgulė ant kelio. 

Polis greitai žengė ton vieton, kur krito apvalainas 
galvos siluetas. Paskui atsiklaupė ir, tartum nenorėdamas 
prarasti ničnieko, kas tik priklauso jai, prisilenkęs palietė 
lūpomis tamsaus silueto kraštą. Kaip troškulio nukamuotas 
šuva kad laka vandenį, prišliaužęs ant pilvo prie upelio, 
taip ir jis karštai ėmė bučiuoti dulkėse dievinamo šešėlio 
kontūrus. Taip jis ropojo ant rankų ir kelių artyn prie jos, 
žymėdamas bučiniais tamsią dėmę, tarsi būtų troškęs su- 
imti lūpomis brangųjį atvaizdą, gulintį žemėje. 

Apstulbusi ir net kiek išsigandusi, nedrįsdama jo pra- 
kalbinti, Kristiana laukė, kada jis atslinks prie jos kojų; 
paskiau, kai jis pakėlė galvą ir, vis tebeklūpodamas, ap- 
kabino ją abiem rankom, ji paklausė: 

— Kas tau? 

Jis atsakė: 

— Liana, tuoj aš tavęs neteksiu! 

Ji suleido pirštus į tankius mylimojo plaukus, pasilen- 
kusi atvertė jo galvą ir pabučiavo į akis. 

— Kodėl neteksi?— paklausė jinai, patikliai šypsoda- 
masi. 

— Todėl, kad rytoj mums reikia skirtis. 

— Skirtis? Juk neilgam, brangusis. 

— Kas žino? Dienos, kurias praleidome čia, niekad 
nebegrįš. 

— Bet ateis kitos, tokios pat puikios. 

Kristiana pakėlė jį ant kojų, nusivedė po medžiu, kur 
jis laukė jos ateginant, pasisodino šalia, kiek žemiau, kad 
galėtų pirštais kedenti jo plaukus, ir ėmė kalbėti. Kalbė- 
jo rimtai, kaip protinga, drąsi, ryžtinga moteris, mylinti, 
viską numatanti, ome savo jaučianti, kas reikia daryti, 
ir viskam pasiryžusi. 

— Klausyk, brangusis, Paryžiuje aš turiu didelę laisvę. 
Viljamui rūpi tik savi reikalai, o aš jam ne galvoj. Tu ne- 
vedęs, tai aš galėsiu ateiti pas tave. Ir ateisiu kasdien, tik 
vis kitokiu laiku, — čia rytą prieš pusryčius, čia vakare, — 
kad tarnai neimtų plepėti ko nereikia. Galėsime matytis 
nė kiek ne rečiau, kaip čia, juoba kad nereikės bijotis 
smalsuolių. 

Bet jis, padėjęs galvą jai ant kelių ir stipriai apglėbęs 
per juosmenį, kartojo: 

— Liana, Liana, aš tavęs neteksiu! Jaučiu, kad taves 
neteksiu! 

Šitas neprotingas sielvartas, vaikiškas sielvartas, taip 
nepritinkąs tvirtam vyriškiui, ją erzino: jinai pati — tokia 
gležnutė, palyginus su juo, o kur kas labiau pasitikinti 
savimi ir Rė negalvoja, kad juos galėtų kas išskirti. 

Jis sušnibždėjo: 

— Jei tu sutiktum, Liana, mes pabėgtume, iškeliautume 
toli toli, į gražią šalį, pilną gėlių, ir ten mylėtumės. Važiuo- 
kime šį pat vakarą! Ar sutinki, Liana? Sakyk, sutinki? 

Tačiau ji gūžtelėjo pečiais, bent kiek sudirgusi, ben“ 
kiek nepatenkinta, kad jis neklauso jos: dabar ne laikas 
svajoti ir švelniai išdykauti, dabar reikia sukaupti visą 
ryžtą ir blaiviai pagalvoti, kaip jie galėtų toliau mylėtis, 
nekeldami niekam įtarimo. 

Ji vėl prakalbėjo: 

— Klausyk, brangusis, mes turime viską gerai aptarti, 
kad nepadarytume kokios kvailystės ar klaidos. Pirmas 
dalykas — ar patikimi tavo tarnai? Visų labiausiai mums 
reikia bijoti įskundimo, anoniminio laiško mano vyrui. 
Jis pats nieku būdu nesusipras. Aš gerai pažįstu Viljamą... 

Antrą kartą išgirdęs šį vardą, Polis staiga suirzo ir 
nekantriai tarė: 

— Ak, nekalbėk man apie jį šįvakar! 

Ji nustebo: 

— Kodėl? Kaip galima nekalbėti?.. O, būk tikras, jis nė 
kiek prie manęs neprisirišęs. 

Jinai atspėjo Polio mintį. 

Jame atbudo pavydas, kol kas dar miglotas, nesą- 
moningas. Staiga puolęs ant kelių, jis sugriebė jai už rankų. 

— Klausyk, Liana!.. 

Tr nutilo — nedrįso pasakyti, koks gėdingas įtarimas 
jam neduoda ramybės, nerado žodžių tam išreikšti. 

— Klausyk... Liana... O su juo?.. Kaip tu su juoj.. 

Ji nesuprato. 

— Su juo?.. Labai gerai... 

— Taip... Žinau... Bet paklausyk... suprask mane kaip 
reikiant... Juk jis... šiaip ar taip... jis — tavo vyras... ir... 
ir... tu nežinai, kiek aš apie tai galvojau šiomis dienomis... 
kaip tas mane slegia... kaip drasko man širdį... Tu supran- 
ti?.. A, sakyk?.. 

Ji galvojo valandžiukę, paskui staiga suvokė jo užuo- 
minas ir su nuoširdžiu pasipiktinimu sušuko: 

— O mano brangusis... kaip tu galėjai... kaip galėjai 
pagalvotiė.. O, aš tavo!.. girdi?.. Tik tavo... Juk aš tave 
myliu... Ak Poli!.. 

Jis vėl padėjo galvą Kristianai ant kelių ir tylutėliai 
tarė: 

— Bet... Liana... mažyte mano... juk jis — tavo vyras... 
Ką gi tu darysi?.. Ar tu pagalvojai?.. Sakyk... Ką tu darysi 
šį vakarą... arba rytoj?.. Juk negali... visada, visada jam sa- 
kyti: „Ne...“ 

Ji atsakė, irgi labai tyliai: 

— Aš įtikinau jį, kad esu nėščia, ir... ir to jam pakanka! 
O, jam tas visai nerūpi... tikėk manimi... Nekalbėkim 
apie tai, brangusis. Tu nežinai, kaip tas man koktu... kaip 
skaudu... Pasikliauk manimi — juk aš tave myliu... 

Polis prisilenkęs bučiavo suknelę ir traukė jos aromatą, 
o Kristiana lengvučiais pirštais meiliai glostė jam veidą. 

Staiga ji tarė: 

— Grįžkime. Dar pastebės, kad mūsų abiejų nėra. 

Juodu stipriai apglėbė kits kitą ir glūdojo taip, kol pa- 
skaudo rankos; paskui ji pakilo ir nuėjo, nubėgo tekina, 
kad kuo greičiau parsirastų namo, o jis žiūrėjo jai įkandin, 
kol ji dingo iš akių, žiūrėjo taip liūdnai, tartum su ja būtų 
dingusi visa jo laimė, visa viltis. 


ANTRA DALIS 


I 


Kitų metų liepos pirmąją dieną Anvalio kurortas buvo 
nebeatpažįstamas. 

Ant kalvos viršūnės, tarp dviejų tarpeklių, stūksojo 
mauriško stiliaus pastatas su didelėmis aukso raidėmis 
frontone: Kazino. 

Nedidelis miškelis šlaite, nuolaidžiame į Limanės pusę, 
buvo paverstas parku. Palei visą kazino ėjo terasa, iš ku- 
rios kaip ant delno matėsi plati Overnės lyguma. Terasą 
juosė mūrinė siena, visa nustatyta didelėmis netikro 
marmuro vazomis. 

Žemiau, išsimėtę tarp vynuogynų, stovėjo šešetas švei- 
cariškų vasarnamių su lakuoto medžio fasadais. 

Pietiniame šlaite bolavo didžiulis rūmas, jau iš tolo 
viliojąs turistus: šie pastebėdavo jį vos tik išvažiavę iš 
Riomo. Tai buvo didysis Mont Oriolio viešbutis. O lygiai 
po juo, pačioj kalvos papėdėj, vidury sodo, per kurį bėgo 
upelis, tekąs iš tarpeklio, stovėjo paprastesnis, bet erdvus 
ketvirtainis trobesys, kuriame, pasak daktaro Latono bro- 
šiūros, visų ligonių laukė stebuklingas išgijimas. Fasade 
buvo užrašas: Mont Oriolio gydomosios vonios. Dešinia- 
jame namo sparne — mažesnėmis raidėmis: Hidroterapija. 
Skrandžio plovimas. Baseinai su tekančiu vandeniu. O kai- 
riajame sparne: Mechanizuotos gydomosios gimnastikos 
institutas. 

Viskas buvo nauja, viskas spindėjo skaisčiu baltumu. 
Visur dar triūsė darbininkai — dažytojai, stogdengiai, žem- 
kasiai, nors gydykla pradėjo veikti jau prieš mėnesį. 

Reikia pasakyti, kad pasisekimas iš pat pirmų dienų 
pranoko visus steigėjų lūkesčius. Trys įžymūs gydytojai, 
trys garsenybės, profesoriai Ma-Ruselis, Klošas ir Remiu- 
ZzOo, paėmė naująjį kurortą savo globon ir sutiko kurį laiką 

pavasaroti Berno Kilnojamų vasarnamių bendrovės na- 
meliuose, kuriuos perdavė jų žinion kurorto administra- 
cija. 

Klausydami autoritetingo jų žodžio, ligoniai plūste 
plūdo į Mont Oriolį. Didysis viešbutis buvo pilnas. 

Nors vonios veikė jau nuo pirmų birželio dienų, 
oficialus kurorto atidarymas buvo nukeltas į liepos pir- 
mąją, kad suplauktų daugiau žmonių. Šventę numatyta 
pradėti trečią valandą šaltinių šventinimu. O vakare visi 
vietiniai ligoniai, svečiai iš gretimų kurortų ir žymesnieji 
Klermon Ferano bei Riomo gyventojai turėjo susirinkti į 
didelį spektaklį, fejerverką ir balių. 

Visas kazino ant kalno viršūnės skendėjo vėliavose: 
iš visų pusių lyg tankus debesis jį gaubė mėlynų, raudonų, 
baltų, geltonų dėmių margumynas. O ant aukštų aukštų 
stiebų, išrikiuotų išilgai alėjų, žydro dangaus fone gyva- 
tėmis rangėsi ilgiausios oriflamos. 

Petriusas Martelis, tapęs naujojo kazino direktorium, 
po šiuo vėliavų debesiu jautėsi lyg visagalis fantastinio 
laivo kapitonas ir davinėjo įsakymus kelneriams su baltom 
prijuostėm baisiu, griausmingu balsu, kokiu komanduoja 
admirolai, aplinkui drioksint šūviams. Sodraus jo balso 
aidą vėjas nunešdavo ligi pat kaimo. 

Terasoje pasirodė pridusęs Andermatas. Petriusas 
Martelis šoko jam priešais ir pasveikino jį plačiu, iškil- 
niu gestu. 

— Viskas geraii— paklausė bankininkas. 

— Viskas gerai, ponas pirmininke. 

— Jei aš būsiu reikalingas, mane rasite vyriausiojo 
gydytojo kabinete. Mums dabar posėdis. 

Ir jis leidosi žemyn nuo kalvos. Prie gydyklos durų 
savo šeimininko pasitikti puolė prievaizdas ir kasininkas, 
taip pat pavilioti iš senosios bendrovės — bejėgės, žūti 
kariškai jį pasveikino, o kasininkas žemai nusilenkė tarsi 
elgeta, imdamas išmaldą. 

Andermatas paklausė: 

— Vyriausiasis gydytojas čia? 

Prievaizdas atsakė: 

— Taip, ponas pirmininke. Visi jau čia. 


Bankininkas įžengė į vestibiulį, praėjo pro sanitares 
ir sanitarus, lydinčius jį pagarbiais žvilgsniais, pasuko 
dešinėn ir atvėrė duris į erdvų, solidžiai apstatytą kambarį, 
pilną knygų ir garsių mokslininkų biustų, kuriame buvo 
susirinkę visi bendrovės valdybos nariai, šiuo metu gyve- 
nantys Anvalyje: jo uošvis markizas de Ravenelis, svainis 
Gontranas, abu Orioliai, bemaž niekuo nebesiskirią nuo 
miesto ponų ir savo ilgais juodais surdutais bei aukštu ūgiu 
primeną figūras iš laidotuvių biuro reklamos, taip pat Polis 
Bretinji ir daktaras Latonas. 

Greitai paspaudęs visiems rankas ir paprašęs sėstis, 
Andermatas prabilo: 

— Mums lieka išspręsti vieną svarbų klausimą: kaip 
pavadinsime šaltinius? Šiuo klausimu aš laikausi visiškai 
priešingos nuomonės negu ponas vyriausiasis gydytojas. 
Daktaras siūlo pavadinti tris pagrindines versmes trijų čia 
esančių medicinos mokslo žvaigždžių vardais. Žinia, toks 
pagarbos ženklas juos labai sujaudintų ir dar labiau pa- 
lenktų mūsų pusėn. Bet, ponai, nėra ko abejoti, kad tokiu 
atveju visam laikui mūsų atsižadėtų jų garbingieji kolegos, 
kol kas neatsakę į mūsų kvietimą, o juos žūt būt, nors ir 
kiek tam reikėtų aukų ir pastangų, mes turime įtikinti, 
jog mūsų vanduo savo gydomosiomis savybėmis prana- 
šesnis už kitus. Taip, ponai, žmogaus prigimtis visados 
ta pati, reikia tik ją pažinti ir mokėti tuo naudotis. Pro- 
fesoriai Plantiuro, de Larnaras ir Paskali — užteks pami- 
nėti šiuos tris skrandžio ir žarnyno ligų specialistus — 
niekad nesiųs savo ligonių, savo pacientų, geriausių, įžy- 
miausių pacientų, kunigaikščių, erchercogų, visų diduome- 
nės šulų, iš kurių jie lobsta ir kurių dėka garsėja,— niekad 
jie nesiųs jų gydytis Ma-Ruselio šaltinio, Klošo šaltinio ar 
Remiuzo šaltinio vandeniu. Juk tada ir tie pacientai, ir visa 
publika turės tam tikrą pagrindą manyti, kad ne kas kitas, 
o būtent profesoriai Remiuzo, Klošas ir Ma-Ruselis atrado 
mūsų versmes ir jų gydomąsias savybes. Yra tikras da- 
lykas, ponai, kad Giublero vardas, suteiktas pirmajam Ša- 
tel Giujono šaltiniui, ilgam laikui nuteikė prieš tą kurortą, 
beje, dabar jau suklestėjusį, bent kai kuriuos garsius dak- 
tarus, kurie būtų galėję iš pat pradžių jį remti. 

O mano pasiūlymas labai paprastas: pirmąjį iš mūsų 

atrastųjų šaltinių pavadinkime mano žmonos vardu, o 
du kitus — jaunųjų panelių Oriol vardais. Taigi mes turėsi- 
me Kristianos, Luizos ir Šarlotos šaltinius. Kiekvieno ausiai 
malonūs, poetiški vardai. Ką jūs pasakysite? 

Pirmininko nuomonei pritarė visi, net ir daktaras Lato- 
nas. Jis pridūrė: 

— Jei taip, tai reikėtų paprašyti ponus Ma-Ruselį, Klo- 
šą ir Remiuzo pabūti krikštatėviais ir iškilmėse vesti 
už parankės krikštamotes. 

— Puiku, puiku!— tarė Andermatas.— Aš skubu pas 
juos. Jie sutiks. Garantuoju, kad sutiks! Taigi susitinkame 
trečią valandą bažnyčioje — ten procesijos pradžia. 

Ir išbėgo. 

Markizas ir Gontranas pakilo jam pridurmu. Abu Orio- 
liai taip pat išėjo — dvi juodos figūros su aukštais cilind- 
rais, oriai žengiančios greta viena kitos baltu keliu. O 
daktaras Latonas kreipėsi į Polį, tik vakar atvykusį 
dalyvauti iškilmėse: 

— Pone, prašom pasilikti, aš noriu jums parodyti naujus 
savo įrengimus, iš kurių laukiu stebuklų, — mechanizuotos 
gydomosios gimnastikos institutą. 

Jis paėmė Polį už parankės ir nusivedė. Bet vos tik juo- 
du išėjo į vestibiulį, vienas iš sanitarų sustabdė daktarą: 

— Ponas Rikjė atėjo plautis skrandžio. 

Pereitais metais daktaras Latonas šaipėsi iš skrandžio 
plovimų, kuriuos liaupsino ir praktikavo daktaras Bon- 
filis, anos gydyklos vyriausiasis gydytojas. Bet laikui bė- 
gant nuomonės keičiasi: naujasis vyriausiasis gydytojas 
irgi pamėgo Baradiuko zondą ir dabar su vaikišku džiaug- 
smu bruko šį kankinimo įrankį į visas stemples. 

Jis paklausė Polį Bretinji: 

— Ar jūs kada matėte šią mažutę procedūrą? 

— Ne, niekados. 

— Tai eime, pažiūrėsite. Labai įdomu. 

Juodu įžengė į dušinę, kur, laukdamas daktaro, medi- 
niame krėsle sėdėjo ponas Rikjė, žmogus plytos atspalvio 
veidu, kiekvieną vasarą vykstąs į kokį naujai užgimusį 
kurortą, Oo šiemet sumanęs išmėginti ką tik atrastuosius 
Mont Oriolio šaltinius. 

Lyg koks viduramžių nusikaltėlis, pasmerktas kanki- 

nimams, jis buvo standžiai aptemptas savotiškais tramdo- 
maisiais marškiniais iš vaškytinės drobės, kad nesusiteptų 
ir neapsitaškytų drabužiai. Jis gąstavo ir nervinosi ne ma- 
žiau kaip bet kuris chirurgo pacientas prieš operaciją ir 
atrodė iš tiesų pasigailėtinai. 

Atėjus daktarui, sanitaras paėmė ilgą guminį vamzdelį 
su dviem atšakom viduryje, panašų į laibą dviuodegę 
gyvatę. Vieną tų atšakų užmovė ant galo čiaupo, sujungto 
su šaltiniu, o antrąją nuleido į stiklinį indą, kur tekės 
skystis, išpumpuotas iš ligonio skrandžio. Daktaras, malo- 
niai šypsodamas, ramiai, gracingai paėmė nykščiu ir 
smilium trečią, vidurinę šio prietaiso atšaką, pakėlė ją 
prie pono Rikjė burnos, mitriai įkišo į gerklę ir ėmė stumti 
vis gilyn ir gilyn, geraširdiškai kalbėdamas: 

— Gerai, gerai, labai gerai! Eina, eina, eina kuo pui- 
kiausiai! 

Ponas Rikjė, visas pamėlęs, vartė akis, čiaupė putotas 
lūpas, duso, pūkštė, sunkiai žiaukčiojo ir, įkibęs į krėslo 
atramas, iš paskutinio stengėsi išmesti guminę angį, kuri 
skverbėsi jam į skrandį. 

Kai jis prarijo apie pusmetrį žarnelės, daktaras pasakė: 

— Gana. Atidarykite. 

Sanitaras atsuko čiaupą, ir tuojau pat ligonio skrandis 
pastebimai ėmė pūstis: į jį pamažu tekėjo šiltas versmės 
vanduo. 

— Kosėkite, — paliepė daktaras, — kosėkite: reikia su- 
žadinti skrandžio išsituštinimą. 

Bet vargšelis nebeiškosėjo — jis tiktai gergždė ir 
tampėsi, o jo akys atrodė bematant iššoks iš kaktos. Staiga 
žemai šalia krėslo pasigirdo lengvas kliukėjimas. Sifonas, 
susidaręs iš dviejų vamzdelio atšakų, pradėjo pagaliau 
veikti, skystis iš skrandžio ėmė bėgti į stiklinį indelį, ir 
gydytojas uoliai ėmėsi jame ieškoti kataro ir nepakanka- 
mo virškinimo požymių. 

— Niekados daugiau nevalgykite žalių žirnių nei salo- 
tų! Jokių salotų — jūs visiškai nevirškinate jų! Ir žemuo- 
gių taip pat! Jau dešimtį kartų jums sakiau — nė į burną 
neimkite Žemuogių! 

Ponas Rikjė, matyt, perpyko. Jis muistėsi krėsle, bet 
kalbėti negalėjo, nes gerklė buvo užkimšta vamzdeliu. 

O kai plovimas buvo baigtas ir daktaras švelniai ištraukė 
zondą jam iš vidurių, jis pratrūko šaukti: 

— Argi aš kaltas, kad kiekvieną dieną turiu valgyti vi- 
sokią bjaurastį ir žudyti sau sveikatą? Argi ne jūsų pareiga 
žiūrėti, kaip maitinami ligoniai jūsų viešbutyje? Aš perė- 
jauį jūsų naująjį traktierių dėl to, kad aname mane nuodijo 
šlykščiausiais valgiais, bet, garbės žodis, šitoj prakeiktoj 
didžiojoj Mont Oriolio smuklėj aš pasijaučiau dar blogiau! 

Daktaras jį nuramino ir keletą kartų prižadėjo griežtai 
kontroliuoti maistą, duodamą viešbutyje ligoniams. 

Paskui jis vėl paėmė po ranka Polį Bretinji ir nusivedė, 
aiškindamas: 

— Mano sukurtas gydymo metodas — mechanizuotos 
gimnastikos taikymas medicinoje, su kuriuo jūs dabar 
susipažinsite, yra pagrįstas labai racionaliais principais. 
Tikriausiai jūs girdėjote apie manąją organometrinės tera- 
pijos sistemą? Aš tvirtinu, jog didelė dalis mūsų ligų kyla 
tiktai iš to, kad kuris nors organas ima pernelyg didėti 
ir stumti iš savo vietos gretimą organą, trikdydamas jo 
funkcijas ir palengva ardydamas bendrą viso organizmo 
harmoniją. Būtent čia dažnai glūdi labai rimtų organizmo 
sutrikimų priežastis. 

O mankšta, praktikuojama drauge su dušais ir gydomo- 
siomis voniomis, kaip tik yra labai efektinga priemonė 
atstatyti pusiausvyrai ir sumažinti išsiplėtusiems orga- 
nams iki jų normalaus dydžio. 

Bet kaip įtikinti žmogų, kad jam reikalinga mankšta? 
Vaikščiojimas, jodinėjimas, irklavimas ar plaukymas rei- 
kalauja ne vien didelių fizinių pastangų, 0 ir dvasinės 
įtampos. Juk ne kas kita kaip dvasia valdo žmogų, skatina 
veikti ir palaiko jėgas. Tas, kas pilnas energijos, visados 
esti gyvas ir judrus! Taigi energija pareina nuo dvasios 
Jėgų, 0 ne nuo raumenų. Kūnas visados paklūsta tvirtai 
valiai. 

Žinoma, nėra ko nė svajoti, kad būtų galima įkvėpti 
drąsos bailiams arba ryžto silpnavaliams. Bet mes galime 
imtis ko kito, galime padaryti kai ką daugiau, galime ap- 
sieiti be drąsos, be protinės energijos, be dvasinių pastangų 
ir panaudoti vien fizinį judesį. Dvasines pastangas man 
puikiai atstoja pašalinė, grynai mechaniška jėga! Supran- 

tate? Ne visai? Na, užeikime. 

Jis atidarė duris į erdvią salę, kur stovėjo surikiuoti 
keisti įtaisai: dideli krėslai su medinėmis paminomis, ark- 
liai, negrabiai nutašyti iš pušies, šarnyrais sujungtos len- 
tos, judamieji skersiniai priešais kėdes, pritvirtintas prie 
grindų. Visi tie įrengimai turėjo sudėtingas krumpliara- 
čių sistemas ir sukamas rankenėles. 

Daktaras aiškino toliau: 

— Štai, pažiūrėkite. Mums yra žinomi keturi pagrin- 
diniai mankštos tipai, kuriuos aš pavadinčiau natūraliais 
pratimais, būtent: ėjimas, jojimas, plaukymas, irklavimas. 
Kiekvienas šių pratimų mankština skirtingas kūno dalis, 
turi specialų poveikį organizmui. Štai mes ir turime įtaisus 
visiems keturiems mankštos tipams imituoti. Paleidi me- 
chanizmą ir, nieko negalvodamas, visą valandą bėgi, joji, 
plauki ar irkluoji; dirba vien raumenys, ir tam darbui dar 
nereikia nė menkiausių valios pastangų. 

Tuo metu į salę įėjo Obri-Pasteras, lydimas vyriškio 
su atraitotomis rankovėmis, iš po kurių matėsi galingi 
bicepsai. Inžinierius buvo dar pastorėjęs. Jo rankos ir ko- 
jos kėtėsi į šalis, eidamas jis sunkiai pūškavo. 

Daktaras tarė: 

— Jūs susipažinsite su mano sistema de visu“. 

Ir kreipėsi į ligonį: 

— Na, mano mielas, ką šiandien darysime? Vaikščiosi- 
me ar jodinėsime? 

Obri-Pasteras, paspaudęs ranką Poliui, atsakė: 

— Norėčiau kiek pažingsniuoti sėdomis — nuo to aš 
mažiau nuvargstu. 

Daktaras vėl ėmė aiškinti: 

— Matot, mes turime ėjimą sėdomis ir ėjimą stačiomis. 
Ėjimas stačiomis efektyvesnis, bet labiau vargina. Tam 
reikalui vartojame pedalus: ligonis užlipa ant pedalų, tie 
kelia jam kojas, o jis pats laikosi įkibęs į žiedus, įtaisytus 
sienoje. O štai ėjimas sėdomis. 

Inžinierius sudribo į sūpuojamą krėslą ir įstatė pėdas 
į judamas medines paminas, šarnyrais pritvirtintas prie 
sėdynės. Šlaunis, blauzdas ir kulkšnis jam suveržė diržais, 

kad jis negalėtų padaryti nė vieno savarankiško judesio. 
Paskui vyriškis atraitotomis rankovėmis griebė už ran- 
kenos ir ėmė iš visų jėgų sukti. Krėslas susiūbavo kaip ha- 
makas, ir kojos staiga pradėjo judėti — nepaprastu grei- 
čiu tiesėsi ir lenkėsi, davėsi čia priekin, čia atgal. 

— Štai jis bėga,— tarė daktaras ir paliepė:— Lėčiau. 
Teeinie žingsniu. 

Vyriškis ėmė sukti palengviau, ir sėdintis storulis da- 
bar žengė neskubiai, tik visas jo kūnas juokingai kraipėsi. 

Atėjo dar du ligoniai, abu nežmoniškai stori, taip pat 
lydimi dviejų sanitarų nuogomis rankomis. 

Juos užkėlė ant medinių arklių ir užgulė ant rankenų. 
Arkliai pradėjo šokinėti vietoje, baisingai kratydami rai- 
telius. 

— Šuoliais!— sušuko daktaras. 

Pušiniai žirgai, kilsuodami kaip bangos, svirdinėdami 
kaip laivai, taip nukamavo abu pacientus, jog tuodu, 
vos gaudydami kvapą, vienu balsu ėmė gailiai rėkti: 

— Gana! Gana! Nebegaliu daugiau! Gana! 

Gydytojas sukomandavo: 

— Stop! 

Ir pridūrė: 

— Atsikvėpkite. Po penkių minučių varysime toliau. 

Polis Bretinji vos įstengė užgniaužti juoką. Jis paste- 
bėjo, kad raiteliai nėmaž nesušilę, o tuo tarpu rankenų 
sukėjai — suplukę nuo prakaito. 

— Ar nebūtų geriau, — tarė jis, — jeigu jie pasikeistų 
vietomis? 

Daktaras oriai atsakė: 

— O ne, mano mielas! Kur mankšta, o kur sunkus dar- 
bas: tai visai skirtingi dalykai. Sukti ratą nesveika, o vaikš- 
čioti ar jodinėti — labai naudinga. 

Polis pastebėjo moterišką balną. 

— Taip, — tarė daktaras, — vakare salė priklauso mo- 
terims. Antroje dienos pusėje vyrai neįleidžiami. O dabar 
pamatysite sausą plaukymą. 

Jis parodė ištisą sistemą lentelių, galuose ir per vidurį 
judamai sujungtų. Čia išsitempdama, čia susitraukdama, 
toji sistema įgaudavo rombo arba kvadrato formą, pana- 
šiai kaip tas vaikų žaislas, kur žygiuoja susmaigstyti ka- 

reiviukai. Ant šių lentelių buvo galima nukryžiuoti ir 
priraišioti iš karto tris plaukikus. 

Daktaras tarė: 

— Nėra net reikalo jums aiškinti sauso plaukymo 
privalumų: tariamajam mūsų plaukikui nereikia sušlap- 
ti — nebent tik nuo prakaito — ir todėl negresia nė ma- 
žiausias pavojus gauti reumatą. 

Tuo metu sanitaras atnešė daktarui vizitinę kortelę. 

— Kunigaikštis de Ramasas. Atleiskite, brangusis, turiu 
eiti. 

Likęs vienas, Polis apsidairė. Abu raiteliai vėl jojo 
smagia risčia; Obri-Pasteras tebevaikščiojo sėdomis, trys 
overniečiai, kratydami savo klientus, sunkiai pūtavo, jiems 
„ėlė rankas ir strėnas. Atrodė, lyg jie maltų kavą. 

Išėjęs iš instituto, Bretinji pamatė daktarą Onora su 
žmona, kurie žiūrėjo, kaip triūsia iškilmių rengėjai. Jie 
pasikeitė keliomis frazėmis, žvelgdami į vėliavas, vaini- 
kuojančias kalvą. 

— Procesijos pradžia — prie bažnyčios?— paklausė 
ponia Onora. 

— Prie bažnyčios. 

— Trečią valandą? 

— Trečią. 

— Ponai profesoriai irgi ten bus? 

— Taip. Jie lydės krikštamotes. 

Paskui jį sustabdė ponios Paj, užkalbino ponas Mone- 
kiu su dukteria. Bet Polis buvo susitaręs pusryčiauti su 
savo draugu Gontranu kazino kavinėje, tad neskubėdamas 
ėmė kopti į kalvą. Atvykęs tik vakar, jis dar neturėjo 
progos pakalbėti su bičiuliu prie keturių akių; o kadangi 
jie buvo matęsi tik prieš mėnesį, reikėjo Gontranui pa- 
pasakoti daug bulvarinių naujienų, daug istorijų apie ko- 
kotes ir linksmybių vietas. 

Juodu plepėjo ten iki pusiau trečios, kol Petriusas 
Martelis priminė, jog metas į bažnyčią. 

— Užeinam pas Kristianą,— tarė Gontranas. 

— Einam. 

Juodu sutiko Kristianą prie naujojo viešbučio durų. 
Jos skruostai buvo įdubę, veidas patamsėjęs, kaip visų 
nėščių moterų, o iš gerokai papilnėjusios talijos galėjai 

spręsti, kad nėštumas — ne mažiau kaip šešių mėnesių. 

— Aš jūsų laukiau, — tarė jinai.— Viljamas jau seniai 
išėjęs — jam šiandien daug rūpesčių. 

Ji pakėlė į Polį Bretinji meilės kupiną žvilgsnį ir paėmė 
jį už parankės. 

Palengvėle, apeidami akmenis, jie žingsniavo keliu. 
Kristiana kartojo: 

— Kokia aš sunki! Kokia sunki! Visai nebepaeinu. Taip 
bijau, kad neparpulčiau! 

Polis atsargiai ją vedė, nieko nesakydamas ir nežiūrė- 
damas jai į akis, nors jinai be paliovos žvilgčiojo į jį. 
Prie bažnyčios jau buvo susirinkusi tiršta minia. 

Andermatas sušuko: 

— Pagaliau ir jūs! Paskubėkite! Štai procesijos eilė: 
du ministrantai, du giesmininkai su kamžomis, kryžius, 
švęstas vanduo, kunigas, paskui Kristiana su profesorium 
Klošu, panelė Luiza su profesorium Remiuzo ir panelė 
Šarlota su profesorium Ma-Ruseliu. Už jų — bendrovės 
valdyba, toliau medicinos personalas ir galiausiai publika. 
Aišku? Tai judame! 

Kunigas su bažnyčios tarnais išėjo iš bažnyčios ir stojo 
procesijos priekyje. Aukštas ponas su žilais plaukais, 
glotniai sušukuotais atgal, klasiškas akademinių tradici- 
jų mokslininko tipas, priėjo prie ponios Andermat ir žemai 
jai nusilenkė. 

Atsitiesęs jis oriai žengė greta jos, cilindrą laikydamas 
prie šlaunies ir viešai demonstruodamas savo puikią moks- 
lo vyro ševeliūrą, ir buvo toks įspūdis, kad iškilniai vaikš- 
čioti ir rodyti publikai Garbės legiono ordino rozetę, 
pernelyg didelę kukliam žmogui, jis mokėsi iš Prancūzų 
teatro spektaklių. 

Jis tarė Kristianai: 

— Ponas Andermatas ką tik man pasakojo apie jus. 
Kaip ir kiekvienas mylintis vyras, jis susirūpinęs jūsų būk- 
le ir sakė man, kad jums kelia abejonių neaiškus artėjan- 
čio gimdymo laikas. 

Ji nuraudo kaip žarija ir sumurmėjo: 

— Taip, man gerokai per anksti pasirodė, kad aš tapsiu 
motina... Dabar aš jau nebežinau... nebežimau..= Ji tiek 
sumišo, kad nebegalėjo ištarti žodžio. 


9. Mont Oriolis 129 


Už jų pasigirdo balsas: 

— Šito kurorto laukia iš tiesų didi ateitis. Jau dabar 
aš Matau nuostabius rezultatus. 

Taip kalbino savo damą, Luizą Oriol, profesorius Re- 
miuzo — Mažo ūgio nevalyvas žmogelis rusvais susivė- 
lusiais plaukais, vilkįs prastai pasiūtą surdutą,— apsilei- 
dusio mokslininko tipas. 

Profesorius Ma-Ruselis, vedąs už parankės Šarlotą 
Oriol, buvo gražus, elegantiškas vyras, žilstelėjęs, apkū- 
nus, be ūsų ir be barzdos, nuolat šypsantis, bet maloniu 
skustu savo veidu nė kiek neprimenantis kunigo nei 
aktoriaus kaip daktaras Latonas. 

Paskui juos ėjo valdybos nariai su Andermatu priešaky. 
Viršum jų grupės aukštai lingavo didžiuliai abiejų Oriolių 
cilindrai. 

Toliau sekė dar vienas būrys aukštų cilindrų — vietinis 
medicinos personalas. Daktaro Bonfilio, beje, nebuvo, 
užtat jo vieton stojo du nauji gydytojai: senas daktaras 
Blekas, mažas žmogutis, beveik nykštukas, nuo pat pirmos 
dienos nustebinęs visus anvaliečius savo nepaprastu mal- 
dingumu ir labai gražus, labai išsipustęs jaunas vyras, 
vienintelis visoje grupėje su minkšta skrybėle, — dakta- 
ras Mazelis, italas, kunigaikščio de Ramaso, o pasak 
žmonių — kunigaikštienės de Ramas, asmeninis gydy- 
tojas. 

Dar toliau ėjo publika — ištisa minia kurortininkų, 
kaimiečių ir aplinkinių miestų gyventojų. 

Šaltinių šventinimo ceremonija truko labai neilgai. Kai 
kunigas Litras pašlakstė juos vieną po kito švęstu vande- 
niu, daktaras Onora apskelbė, jog dabar vandens sudėtis 
pasikeitusi — jame atsiradę natrio chlorido. Paskui visi 
kviestiniai suėjo į erdvią skaityklą, kur buvo parengtos 
vaišės. 

Polis tarė Gontranui: 

— Kaip išgražėjusios abi Oriolių mergaitės! 

— Taip, juodvi žavingos. 

— Ar nematėt pono pirmininko? — paklausė juos 
jas. 

— Jis va tenai, kampe. 

— Dėdė Klovisas mat kursto žmones prie pat mūsų 
durų. 

Jau anksčiau, eidama šventinti šaltinių, visa procesija 
praslinko pro seną luošį, pernai metais išgijusį, o dabar 
vėl paralyžiuotą ir nė tiek nebepajudantį kaip pirmiau. 
Jis stabdydavo ant kelio visus atvykėlius, o ypač naujai 
atvažiavusius, ir pasakodavo savo istoriją: 

— Tie vandenys, sakau jums, niekam neverti. Iš pra- 
džių, teisybė, lyg ir apgydo, bet paskui liga taip atkrinta, 
kad nors į grabą gulk. Aš va nepaėjau kojomis, o dabar 
jau ir rankas atėmė nuo šito gydymo. O kojos dabar kaip 
ketinės, visai kaip ketinės,— greičiau nulauši, nekaip 
sulenksi. 

Prieš kurį laiką Andermatas susikrimtęs mėgino paso- 
dinti senį kalėjiman, iškeldamas jam bylą už Mont Oriolio 
bendrovei padarytą žalą ir už bandymus ją šantažuoti. Bet 
užčiaupti jam burnos nepavyko — byla paliko be rezultatų. 

Vos tik gavęs žinią, kad senis vėl varo savo šnekas 
priešais gydyklos duris, Andermatas išbėgo jo tildyti. 

Šalia vieškelio jis pamatė minią žmonių ir išgirdo piktus 
balsus. Aplinkui grūdosi smalsuoliai — visiems magėjo 
pasiklausyti ir pasižiūrėti. Damos klausė: „Kas ten yra?“ 
Vyrai atsakinėjo: „Čia ligonis, kurį pribaigė Anvalio 
vandenys“. Kiti sakė, kad suvažinėję vaiką. Dar kiti šne- 
kėjo, kad kažkokią vargšę moterį ištikęs nuomario prie- 
puolis. 

Andermatas prasiskverbė per minią, senu savo papra- 
timu vikriai brukdamas apskritą pilvuką tarp susispaudu- 
sių pilvų. „Tai įrodymas,— sakydavo Gontranas,— kad 
apvalūs kūnai pranašesni už smailakampius . 

Dėdė Klovisas, sėdėdamas ant griovio kranto, pasakojo 
apie savo ligas ir verkšlendamas bėdojo dėl savo kančių, 
o abu Orioliai stovėjo priešais luošį ir stūmė tolyn nuo jo 
žmones, visa gerkle įnirtingai jį plūsdami ir grasindami. 

— Meluoja!— šaukė Milžinas.— Juk tai apgavikas, 
tinginys ir brakonierius! Jis per naktis trasioja po miškus! 

Tačiau senis, nėmaž nesijaudindamas, aimanavo plonu 
šaižiu balseliu, kurio neįstengė perrėkti Orioliai: 

— Jie nugalavo mane, ponuliai, visai nugalavo su savo 
vandeniu. Jie prievarta mane maudė pereitais metais. Ir 

štai kas pasidarė iš manęs, štai kuo aš virtau, štai, žiūrėkite. 

Pasirodžius Andermatui, visi nutilo. Jis pasilenkė prie 
invalido ir tarė, įsmeigęs žvilgsnį jam į akis: 

— Jeigu jūsų liga pablogėjo, tai jūs pats kaltas, supran- 
tate? Bet jeigu jūs manęs klausysite, aš garantuoju, kad 
išgydysiu jus, ir tam užteks dvidešimties, o gal tik penkio- 
likos vonių. Ateikite, dėduk, pas mane į gydyklą, po ko- 
kios valandos, kai visi išsivaikščios, ir tada susitarsim. 
O tuo tarpu tylėkite. 

Senis suprato. Jis nutilo, o po valandėlės atsakė: 

— Ką gi, pabandyti visada galima. Pažiūrėsiu. 

Andermatas paėmė už parankių abu Oriolius ir greitai 
juos nusivedė, o dėdė Klovisas, markstydamasis prieš 
saulę, vėl išsitiesė šalikelėje ant žolės tarp savo ramentų. 

Susidomėjusi minia grūdosi aplink jį. Ponai jį klausinė- 
jo, bet jis nesiteikė atsakyti, lyg nieko negirdėtų ar nesu- 
prastų. O kai šitas smalsumas, dabar jau nebenaudingas, 
jam pagaliau įgriso, jis garsiai užtraukė laibu falcetu, visai 
netaikydamas į natą, kažkokią nesibaigiančią dainą nesu- 
prantama tarme. 

Minia pamažu išsiskirstė. Tiktai keli vaikiščiai dar 
ilgai stovėjo prieš senį ir žiūrėjo į jį, krapštydamiesi nosis. 

Kristiana labai nuvargo ir grįžo į viešbutį pailsėti. 
Polis ir Gontranas vaikštinėjo su svečiais po naująjį parką. 
Staiga juodu pastebėjo būrelį aktorių, taip pat pabėgusių 
iš senojo kazino ir susiejusių savo likimą su nauju kylan- 
čiu kurortu. 

Panelė Odlen, dabar labai elegantiška, vaikštinėjo už 
parankės su išdidusia, solidžia savo motina. Ptinivelis iš 
„Vodevilio“, regis, uoliai asistavo damoms, o jiems įkan- 
din žengė Lapalmas iš Bordo Didžiojo teatro, apie kažką 
diskutuodamas su tais pačiais muzikantais — maestru 
Sen Landri, pianistu Žaveliu, fleitistu Nuaro ir kontrabo- 
sistu Nikordi. 

Išvydęs Polį ir Gontraną, Sen Landri puolė prie jų. 
Žiemą jis parašė muzikinę komedijėlę, kurią pastatė eks- 
centriškas teatrėlis; bet laikraščiai įvertino ją gan palan- 
kiai, ir dabar maestro iš aukšto žiūrėjo į Masne, Rejerą ir 
Guno. 

Jis bičiuliškai ištiesė abi rankas ir tuojau pat ėmė pasa- 

koti apie savo ginčą su jo diriguojamo orkestro muzikan- 
tais. 

— Taip, mano mieli, senosios mokyklos rutinieriams — 
amen, amen, amen! Melodistų laikai baigėsi. O jie nenori 
to suprasti. 

Muzika — naujas menas. O melodija — jos vapesys. 
Neišlavėjusios klausos žmogui patinka riturnelės: jos džiu- 
gina jį kaip mažą vaiką, kaip laukinį. Pridursiu dar, kad 
minios, naivios publikos ausiai, profano ausiai visados bus 
mielos dainelės ir šiaip lengvi motyvai. Kafešantanų lan- 
kytojai irgi tegali pajusti šitokį malonumą. 

Kad geriau mane suprastumėte, duosiu porą palygini- 
mų. Kaimiečio akiai patinka skaudžios spalvos ir ryškūs 
paveikslėliai; prasilavinęs miesčionis, neturintis meninio 
skonio, mėgsta efektingus, saldžius atspalvius ir senti- 
mentalius siužetus; o tikras menininkas su rafinuotu sko- 
niu mėgsta, supranta, jaučia nepagaunamas to paties tono 
moduliacijas, daugeliui kitų neįžvelgiamas slėpiningas 
atspalvių dermes. 

Tas pat ir literatūroje: šveicoriai mėgsta nuotykių 
romanus, miesčionys — romanus su jaudinančia intriga, 
o tikri eruditai mėgsta tik didžiai meniškus veikalus, su- 
prantamus anaiptol ne visiems. 

Kai aš girdžiu miesčionį kalbant apie muziką, man nori- 
si jį užmušti. O kai jis ima samprotauti apie muziką Opero- 
je, aš jo klausiu: „Ar galite man pasakyti, paėmė ar nepa- 
ėmė klaidingą natą trečiasis smuikas trečiojo veiksmo 
uvertiūrojeė Ne. Tai tylėkite. Jūs neturite klausos. Jei 
žmogus, klausydamasis orkestro, negirdi bendro skam- 
besio ir drauge kiekvieno atskiro instrumento, tai jis neturi 
klausos, jis nemuzikalus. Štai kaip! Sudie!“ 

Jis apsisuko ant kulno ir varė toliau: 

— Menininkui muzikos siela yra akordas. Ak, mano 
mieli, yra akordų, kurie varo mane iš proto, kurie persmel- 
kia visą mano esybę ir pripildo neišsakomos laimės. Mano 
klausa dabar taip išlavėjusi, tokia jautri ir tobula, kad aš 
net mėgstu kai kuriuos netikrus akordus: kai skonis per- 
nelyg subtilus, jam tik vienas žingsnis iki sugedimo. Aš jau 
darausi iškrypėlis — man reikia pojūčių, kuo labiau dir- 
ginančių klausą. Taip, mano mieli, yra tokių klaidingų 

natų! Koks malonumas! Liguistas, bet koks didis malonu- 
mas! Kaip tatai jaudina, kaip sukrečia nervus, kaip drasko 
ausį! Kaip drasko, kaip drasko!.. 

Jis džiūgaudamas ėmė trintis rankas ir uždainavo: 

— Na, jūs išgirsite mano operą, mano operą, mano 
operą! Na, jūs išgirsite mano operą! 

— Jūs rašote operą? 

— Taip, jau baigiu. 

Bet štai sugriaudėjo admiroliškas Petriuso Martelio 
balsas: 

— Aišku? Tai sutarta: geltona raketa — ir pradedate! 

Tai buvo nurodymai dėl fejerverko. Gontranas ir Polis 
priėjo prie jo, ir jis ėmė aiškinti dispoziciją, rodydamas 
ištiesta ranka, tarsi grasintų priešininko laivynui, į baltas 
gaireles kalne viršum tarpeklio, anapus slėnio. 

— Leis va iš tenai. Aš įsakiau pirotechnikui nuo pusės 
devynių būti savo poste. Kai tik baigsis spektaklis, duosiu 
iš čia signalą geltona raketa, ir tada jis uždegs pradinę 
figūrą. 

Pasirodė markizas. 

— Einu išgerti stiklinės vandens, — tarė jis. 

Polis ir Gontranas drauge su juo nusileido nuo kalvos. 
Atėjo prie gydyklos, pamatė dėdę Klovisą, kuris, prilaiko- 
mas Oriolių ir lydimas Andermato bei daktaro, slinko 
vidun, vilkdamas žeme kojas ir raitydamasis iš skausmo. 

— Einam su jais,— tarė Gontranas.— Bus įdomu. 

Ligonį pasodino į krėslą, paskui Andermatas jam tarė: 

— Štai ką aš siūlau, senas sukčiau. Nuo šiolei jūs dukart 
per dieną ateinate pasėdėti vonioje ir imate pamažu taisy- 
tis. Kai tik pradėsite vaikščioti, gausite du šimtus frankų. 

Paralitikas ėmė aičioti: 

— Oi, pone mielas, mano kojos — kaip ketinės... 

Andermatas jį nutildė ir dėstė toliau: 

— Paklausykite!.. Ir gausite po du šimtus frankų kas 
metai, ligi pat mirties... suprantate?.. ligi pat mirties, jeigu 
ir toliau pas mus gydysitės ir visiems rodysite, kaip pui- 
kiai veikia mūsų vandenys. 

Senis suglumo. Ilgalaikis gydymasis jo visai neviliojo, 
jis buvo numatęs ką kita. 

Jis ėmė meknoti: 

— Bet... bet kai užsidarys... jūsų maudynės... o mane 
staiga surems?.. Aš nieko negalėsiu paveikti... jeigu bus 
uždarytos... jūsų vonios... 

Daktaras Latonas jį pertraukė, kreipdamasis į Ander- 
matą: 

— Puiku!.. Puiku!.. Mes gydysime jį kiekvienais me- 
tais... Taip bus net geriau: mes įrodysime, kad gydymo 
kursą kas sezoną reikia pakartoti. Puiku! Taigi nuspręsta! 

Bet senis varė savo: 

— Ponai mieli, šį sykį bus sunku... Mano kojos — kaip 
ketiniai strypai... 

Daktarui kilo nauja idėja: 

— Jam būtų naudinga mankšta — ėjimas sėdomis.— 
tarė jis.— Keletas gimnastikos seansų žymiai paspartintų 
mineralinio vandens veikimą. Ne pro šalį būtų pamėginti. 

— Puiki mintis, — atsakė Andermatas ir pridūrė:— O 
dabar, dėde Klovisai, eikite namo ir nepamirškite, ką su- 
tarėme. 

Senis aimanuodamas išslinko. Artėjo vakaras, ir visa 
Mont Oriolio administracija išėjo pietauti, kadangi pusę 
aštuonių turėjo prasidėti spektaklis, rengiamas didžiojoje 
naujojo kazino salėje, kurioje tilpo tūkstantis žmonių. 

Septintą valandą pradėjo rinktis žiūrovai, nes vietos 
nebuvo numeruotos. 

Pusę aštuonių salė buvo pilna, ir uždanga pakilo. Pir- 
miausia buvo suvaidintas dviejų veiksmų vodevilis, po 
kurio turėjo eiti Sen Landri operetė, atliekama dainininkų, 
pakviestų iškilmėms iš Viši. 

Kristianai, sėdinčiai pirmoje eilėje, tarp vyro ir tėvo, 
buvo nepakenčiamai karšta. Ji aimanavo: 

— Aš nebeištversiu! Oi, nebeištversiu! 

Po vodevilio, kai prasidėjo operetė, jai vos nepasidarė 
bloga, ir ji tarė vyrui: 

— Vili, brangusis, aš turėsiu išeiti... Aš tiesiog dūstu! 

Bankininkas nusiminė. Jis troško, kad šventė pavyktų 
nuo pradžios iki galo, kad viskas eitų kaip patepta, todėl 
atsakė: 

— Laikykis, būk gera, pasistenk ištverti. Jeigu išeisi, 
viskas suirs. Tau juk reikės eiti per visą salę. 

Bet jos žodžius išgirdo Gontranas, drauge su Poliu sėdįs 

už jos antroje eilėje. Jis pasilenkė prie sesers ir paklausė: 

— Tau labai karšta? 

— Taip, aš dūstu. 

— Gerai. Palūkėk. Aš tave pralinksminsiu. 

Netoli buvo langas. Gontranas prasmuko ligi jo, pasi- 
stojo ant kėdės ir iššoko laukan, beveik niekieno nepaste- 
bėtas. 

Kavinėje nebuvo nė gyvos dvasios. Gontranas įkišo 
ranką po bufeto stalu, kur jam matant Petriusas Martelis 
buvo padėjęs signalinę raketą, griebė ją ir, nubėgęs į parko 
tankmę, uždegė. 

Geltonas šviesos stulpas šovė į padebesius, nubrėžė 
platų lanką ir išsklido danguje, virtęs ugnies purslų lie- 
tum. 

Beveik tą pat akimirką ant gretimo kalno sugriaudė 
baisus trenksmas ir didžiulis žvaigždžių pluoštas pažiro 
nakties tamsoje. 

Vaidinimų salėje, kur virpėjo Sen Landri akordai, kaž- 
kas sušuko: 

— Fejerverką leidžia! 

Žiūrovai, sėdintys arčiau durų, panoro įsitikinti: jie 
ūmai pakilo ir tyliai išėjo. Kiti nugręžė akis į langus, tik 
nieko nepamatė, nes langai buvo į Limanės pusę. 

Visi klausinėjo kits kitą: 

— Iš tikrųjų“ Iš tikrųjų? 

Nekantri minia, ištroškusi paprasto, bet įspūdingo regi- 
nio, ėmė bruzdėti. 

Iš lauko pasigirdo balsas: 

— Tikrai, leidžia! 

Vienu akies mirksniu visa salė pašoko ant kojų. Visi 
puolė į duris, stumdėsi, šaukė tiems, pro kuriuos negalėjo 
prasisprausti: 

— Na, greičiau, greičiau ten! 

Beregint visi buvo parke. Tiktai Sen Landri nusiminęs 
tebedirigavo išsiblaškiusiam savo orkestrui. O ten toli 
dunksėjo sprogimai ir į dangų kilo čia saulės, čia romė- 
niškos žvakės. 

Staiga perkūniškas balsas tris kartus baisingai suriko: 

— Sustabdyt, po velnių! Sustabdyt, po velnių! Sustab- 
dyt, po velnių! 

Kaip tik tuo metu didžiules uolas ir medžius nutvieskė 
grandiozinė bengališka ugnis, po dešinei raudona, po kairei 
mėlyna, ir visi išvydo ant vienos iš netikro marmuro vazų, 
puošiančių kazino terasą, stovintį vienplaukį Petriusą Mar- 
telį: kratydamas iškeltas į dangų rankas, jis šaukė it bepro- 
tis. 

Paskui ryški pašvaistė užgeso, ir aukštai paliko žŽibėti 
vien dangaus žvaigždės. Bet veikiai išsirangė nauja šviesų 
figūra, ir Petriusas Martelis, nušokęs žemėn, suriko: 

— Kokia nelaimė! Kokia nelaimė! Dieve mano, kokia 
nelaimė! 

Jis ėjo per minią, grėsmingai sugniaužęs kumščius, 
tragiškai gestikuliuodamas, trypdamas iš pykčio ir šūk- 
čiodamas: 

— Kokia nelaimė! Dieve mano, kokia nelaimė! 

Kristiana, paėmusi Polį už parankės, išėjo pasėdėti 
gryname ore ir susižavėjusi žvelgė į kylančias dangun 
raketas. 

Priėjo Gontranas ir tarė: 

— Na kaip, pasisekė? Juokinga, ką? 

Ji sušnibždėjo: 

— Kaip? Tai tavo darbas? 

— Aišku, mano. Gražiai išėjo, a? 

Kristianai pokštas pasirodė iš tikro juokingas, ji nusi- 
kvatojo. Bet štai atėjo susikrimtęs Andermatas. Jis nie- 
kaip nesuvokė, kas galėjo suduoti jam tokį smūgį. Kažkas 
pagrobęs iš po bufeto stalo raketą ir davęs sutartinį sig- 
nalą. Taip galėjęs padaryti nebent koks niekšas, pasam- 
dytas senosios bendrovės, daktaro Bonfilio agentas! 

Ir jis be atvangos kartojo: 

— Tai baisu, iš tikrųjų baisu! Fejerverkas nuėjo per- 
niek. Du tūkstančiai trys šimtai frankų išmesta veltui! 

— Ne, mano mielas,— tarė Gontranas,— jei apskai- 
čiuosime kaip reikiant, tai rasime, kad nuostoliai neviršija 
ketvirtadalio — na, tegul bus trečdalio išleistosios 
sumos, atseit septynių šimtų šešiasdešimt šešių frankų. 
Taigi jūsų svečiai prisižiūrėjo raketų už tūkstantį penkis 
šimtus trisdešimt du frankus. Kaip sau norite, tai visai 
neblogai. 

Bankininko pyktis užgriuvo ant svainio. Jis ūmai stvėrė 
Gontraną už rankos. 

— O su jumis man reikia labai rimtai pasikalbėti. Štai 
aš jus pačiupau, tad einam, pavaikštinėsime alėjomis. Beje, 
užtruksime ne ilgiau kaip penketą minučių. 

Pasigręžęs į Kristianą, jis tarė: 

— Jus, brangioji, palieku mūsų bičiulio Bretinji globoj. 
Tik saugokitės, nebūkite ilgai lauke, nes lengvai galite 
peršalti. Būkit atsargi, labai prašau, būkit atsargi! 

Ji pusbalsiu atsakė: 

— Nesirūpinkite, brangusis. 

Ir Andermatas nusivedė Gontraną. 

Kai jie atitolo nuo minios ir liko vieni, bankininkas 
sustojo. 

— Mano mielas, aš noriu pakalbėti su jumis apie jūsų 
finansinius reikalus. 

— Apie mano finansinius reikalus? 

— Taip. Ar žinote, kokia jūsų finansinė būklė? 

— Ne. Jūs tikriausiai tą žinote geriau už mane — juk 
skolinate man pinigus. 

— Kaipgi, puikiai žinau! Ir kaip tik todėl noriu apie 
tai su jumis pasikalbėti. 

— Bet man atrodo, kad laiką tokiam pokalbiui pasirin- 
kote ne per daug tinkamą — pačiame fejerverko įkarštyje. 

— Atvirkščiai — laikas labai tinkamas. Aš kalbu su 
jumis ne fejerverko įkarštyje, o prieš balių... 

— Prieš balių*“.. Nesuprantu. 

— Tuoj suprasite. Jūsų būklė štai kokia: vienintelis da- 
lykas, ką jūs turite,— skolos; ir vienintelis dalykas, ką 
jūs bet kada turėsite, — skolos. 

Gontranas rimtai tarė: 

— Jūs kalbate, kaip matau, gana griežtai. 

— Kitaip negalima. Paklausykite, ką jums pasakysiu: 
motinos palikimą jūs jau iššvaistėte. Apie tai nekalbė- 
sime. 


— Nekalbėsime. 
— Kai dėl tėvo, tai jis turi trisdešimt tūkstančių frankų 
metinių pajamų, kitaip tariant, jo kapitalas — maždaug 


aštuoni šimtai tūkstančių frankų. Taigi jūsų daliai vėliau 
atiteks keturi šimtai tūkstančių frankų. Betgi vien tik man 

jūs skolingas šimtą devyniasdešimt tūkstančių. O kiek 
dar palūkininkams... 

— Sakykite — žydams, — išdidžiu tonu įterpė Gontra- 
nas. 

— Tebūnie žydams, nors jų tarpe yra ir Sen Siulpiso 
bažnyčios seniūnas, su kuriuo jus suvedė kažkoks kuni- 
gas... bet aš nekibsiu prie smulkmenų... Taigi jūs skolingas 
įvairiems palūkininkams, izraelitams ar katalikams, dar 
maždaug kita tiek. Na, tarkim, kiek mažiau — šimtą pen- 
kiasdešimt tūkstančių. Tad iš viso turite skolos tris šimtus 
keturiasdešimt tūkstančių, ir nuo šitos sumos mokate nuo- 
šimčius — išskyrus, žinoma, skolą man, už kurią nieko ne- 
mokate, — o tam vėl turite skolintis. 

— Teisybė, — tarė Gontranas. 

— Taigi jums nieko nebelieka. 

— Iš tikrųjų nieko... tiktai svainis. 

— Tiktai svainis, kuriam jau nėra jokio noro skolinti 
jums pinigus. 

— Na ir kas? 

— Ogi tas, mano brangusis, kad vargingiausias kai- 
mietis, gyvenantis bet kurioj iš tų va lūšnų, yra turtingesnis 
už jus. 

— Puiku... o kas toliau? 

— Toliau... toliau... Jeigu jūsų tėvas rytoj mirtų, jūs 
liktumėt — suprantate? — be duonos kąsnio, ir jums tebūtų 
viena išeitis — stoti į tarnybą mano banke. Bet ir tai būtų 
ne kas kita, kaip užmaskuota pensija. 

Gontranas irzliai tarė: 

— Mielas Viljamai, šita kalba man įkyrėjo. Juk visa 
tai aš žinau ne blogiau už jus ir dar kartą jums sakau, kad 
pasirinkote ne per daug tinkamą laiką man tuos dalykus 
priminti... ir dar taip... taip... taip netaktiškai. 

— Būkite geras, leiskite man užbaigti. Jus gali išgelbėti 
vien tik vedybos. Bet jūs — nepavydėtina partija, nes jūsų 
vardas negarsus, nors ir kaip gražiai skamba. Žodžiu, jūsų 
vardas ne toks, kad turtinga paveldėtoja, net ir izraeli- 
tė, paaukotų dėl jo palikimą. Taigi jums reikia susirasti 
turtingą ir kitais atžvilgiais padorią žmoną, o tas neleng- 
va... 

Gontranas pertraukė: 

— Pasakykite iš karto, ką jūs turite galvoj, — taip 
bus geriau. 

— Prašom: vieną iš Oriolio dukterų — katra jums pa- 
tiks. Štai kodėl aš norėjau pakalbėti su jumis prieš balių. 

— O dabar paaiškinkite išsamiau,— šaltai tarė Gon- 
tranas. 

— Dalykas labai paprastas. Jūs matote, kokios sėkmės 
susilaukė iš pat pradžių mano kurortas. Tai va, jeigu aš 
turėčiau savo rankose, tikriau sakant, jeigu mes turėtume 
savo rankose visas žemes, kurias pasiliko tas lapė kaimie- 
tis, aš paversčiau jas aukso kasyklomis. Vien tik už vynuo- 
gynus tarp gydyklos ir viešbučio ir tarp viešbučio ir kazi- 
no, aš, Andermatas, rytoj pat sumokėčiau milijoną. O ir 
šitie, ir kiti vynuogynai, ir visos žemės aplinkui kalvą — 
tai juk dukterų dalis. Tėvas dar ir dabar man tai minėjo, 
ir galimas daiktas, kad ne be tikslo. Tai va... jeigu norėtu- 
mėte, mudu galėtume padaryti gerą kombinaciją... 

Gontranas susimąstęs pratarė: 

— Kodėl ne?.. Aš pagalvosiu. 

— Pagalvokite, mielasis, ir nepamirškite, kad jeigu 
aš ką siūlau, tai siūlau labai rimtai, kad esu viską gerai 
apsvarstęs ir žinau, kokios gali būti to pasekmės ir ką iš 
to galima laimėti. 

Tačiau Gontranas pakėlė ranką ir sušuko, lyg būtų 
staiga pamiršęs visa, ką jam kalbėjo svainis: 

— Tik pažiūrėkit! Kaip gražu! 

Tvykstelėjo šviesos, vaizduojančios ugnies apimtą pilį, 
viršum jos degė vėliava su purpurinėmis liepsnos raidėmis 
Mont Oriolis, o tuo tarpu iš už kalnų viršum lygumos paki- 
lo toks pat raudonas mėnulis, lyg ir jis būtų geidęs pasigė- 
rėti reginiu. Kiek padegusi, pilis išlėkė į orą nelyginant 
susprogdintas laivas, nusėdama visą dangų fantastiškomis 
žvaigždėmis, kurios savo ruožtu subyrėjo į kibirkštis, ir 
tiktai vienišas mėnulis, ramus ir apskritas, paliko sping- 
soti horizonte. 

Publika pašėlusiai plojo, šaukė: 

— Valio! Bravo! Bravo! 

Andermatas tarė: 

— Na, brangusis, eime, atidarysime balių. Ar nenorite 
šokti pirmojo kadrilio priešais mane? 

— Taip, mielas Viljamai, žinoma. 

— Ką jūs ketinate kviesti? Aš užsiprašiau kunigaikš- 
tienę de Ramas. 

Gontranas abejingu tonu atsakė: 

— Aš kviesiu Šarlotą Oriol. 

Juodu užkopė aukštyn. Toje vietoje, kur buvo pasi- 
likę Kristiana ir Polis, nieko nebesimatė. 

Viljamas sumurmėjo: 

— Ji bus paklausiusi mano patarimo ir nuėjusi mie- 
goti. Šiandien ji labai nuvargo. 

Ir skubiai žengė į salę, kurią tarnai per fejerverką buvo 
parengę baliui. 

Tačiau Kristiana negrįžo į savo kambarį, kaip manė 
vyras. 

Palikusi viena su Poliu, ji suspaudė jam ranką ir tyliai 
tarė: 

— Pagaliau atvažiavai... Jau visas mėnuo, kai tavęs 
laukiu. Kas rytą aš save klausdavau: „Ar pamatysiu jį 
šiandien?..“ O vakare ramindavausi: „Ką gi, atvažiuos ry- 
toj...“ Kodėl taip ilgai nepasirodei, mano brangiausias? 

Jis atsakė sumišęs: 

— Labai buvau užimtas... Reikalai... 

Ji pasilenkė prie jo ir sukuždėjo: 

— Negerai, kad palikai mane vieną čia su jais, ypač kai 
aš tokioje būklėje. 

Jis pasislinko su kėde kiek į šalį: 

— Būk atsargesnė, mus gali kas pamatyti. Tos raketos 
nušviečia viską aplinkui. 

Bet Kristianai tas nerūpėjo; ji tarė: 

— Aš taip tave myliu! 

Paskui, virpėdama iš laimės, pridūrė: 

— O, kaip aš džiaugiuosi, kaip džiaugiuosi, kad mudu 
vėl čia drauge! Ar tu supranti, Poli, kokia tai laimė? Mudu 
vėl mylėsimės! 

Jos šnibždesys buvo toks tylus, kaip vėjelio dvelkimas. 

— Aš beprotiškai trokštu tave pabučiuoti... girdi?.. 
Beprotiškai!.. Taip seniai juk tavęs nemačiau! 

Paskui tvirtu, įsakmiu aistringos moters balsu, nepri- 
pažįstančiu jokių prieštaravimų, tarė: 

— Klausyk... ko aš noriu... Girdi?.. Eime tuojau pat į tą 

vietą, kur pernai atsisveikinome! Ant Roš Pradjero kelio, 
atmeniė 

Jis nustebęs atsakė: 

— Ką tu kalbi? Tai nesąmonė — juk tu vos paeini. Visą 
dieną išbuvai ant kojų! Nesąmonė, aš neleisiu tau eiti. 

Ji pasikėlė ir pakartojo: 

— O aš noriu! Jei tu manęs nelydėsi, aš eisiu viena. 

Ir, parodžiusi tekantį mėnulį, pridūrė: 

— Žiūrėk, ir tada buvo lygiai toks pat vakaras! Atmeni, 
kaip tu bučiavai mano šešėlį? 

Jis draudė ją: 

— Kristiana... Klausyk... nedaryk juokų... Kristiana!.. 

Nieko neatsakiusi, ji žengė link šlaito, už kurio buvo 
vynuogynai. Jis žinojo, kad šita rami valia nepalaužiama, 
kad švelniam šitų mėlynų akių atkaklumui, romiam šitos 
šviesiaplaukės galvutės užsispyrimui kliūčių nėra, tad 
paėmė ją už parankės ir atsargiai ėmė vesti keliu. 

— O jeigu mus kas pamatys, Kristiana? 

— Pernai tu to nesakei. O be to, visi juk šventėje. Kol 
grįšime, niekas ir nepastebės, kad mūsų nėra. 

Netrukus teko pasukti į akmeningą taką, kylantį įkal- 
nėn. Kristiana sunkiai alsavo ir visu svoriu gulė ant Polio 
rankos. Kas žingsnis ji kartojo: 

— Kaip gera, kaip gera, kaip gera dėl to pakentėti! 

Jis sustojo, norėjo vesti ją atgal, bet ji nė klausyti ne- 
klausė: 

— Ne, ne. Aš laiminga. Tu to nesuprasi. Klausyk... Aš 
jaučiu, kaip jis juda... mūsų kūdikis... tavo kūdikis... Kokia 
laimė!.. Duok man ranką... Štai... jauti?.. 

Ji nesuprato, kad šitas žmogus gimęs būti meilužiu, 
bet anaiptol ne tėvu. Vos tik sužinojęs, kad ji nėščia, jis 
nejučiomis ėmė ja bodėtis ir jos šalintis. Anksčiau jis daž- 
nai sakydavo, kad moteris, atlikusi giminės pratęsimo 
funkciją, jau neverta meilės. Meilė jam tebuvo dviejų šir- 
džių skrydis į nepasiekiamą idealą, dviejų bekūnių sielų 
susiliejimas, įkvėpta, bet fiktyvi, niekad neišsipildanti sva- 
jonė, išliaupsinta poetų eilėse. O dėl realios, žemiškos mo- 
ters, tai jis dievino tik Venerą, kurios šventas kūnas nieka- 
dos nepraranda tyro, bevaisio grožio linijų. Mintis apie 
mažą būtybę, gimusią iš jo, apie žmogaus gemalą, judantį 

šiame kūne, sudarkiusį jo išvaizdą ir jį suteršusį, žadino Po- 
liui bemaž nenugalimą pasidygėjimą. Moteris, kuri veikiai 
taps motina, jam panėšėjo į gyvulį. Ji nebegalėjo būti 
jam nuostabi, išsvajota dievaitė — ji tebuvo patelė, gim- 
dytoja. Ir jis jautė ne vien dvasinį, bet ir grynai fizinį 
grasumą. 

Bet kaip ji galėjo visa tai atspėti ir pajusti, jei sulig 
kiekvienu trokštamo kūdikio krustelėjimu jos širdis su- 
liepsnodavo vis karštesniu jausmu savo mylimajam? Žmo- 
gus, kurį ji dievino, kurį nuo pat pirmojo pabučiavimo 
kasdien vis stipriau mylėjo, prasismelkė ne vien į jos šir- 
dies gelmes, — šit jis gyvena ir jos kūne, brandinančiame 
jo pasėtą gyvybę, jį patį — mažutį Polį... Taip, — ji nešioja 
jį štai čia, va jaučia jį savo delnais — jį patį, gerąjį, bran- 
gųjį, mieląjį, vienintelį savo draugą, slėpiningų gamtos 
dėsnių valia atgimusį jos įsčiose. Ir jos meilė jam dabar 
dukart didesnė kaip anksčiau, nes jis ne vienas: yra didysis 
Polis ir mažasis, yra šitas, kurį ji mato, lyti, bučiuoja, kurį 
girdi kalbant, ir anas, kitas, dar nepažįstamas, kurio gyvas- 
tis dar vos plasta jai po širdimi. 

Juodu pasiekė kelią. 

— Va čia tu laukei manęs tą vakarą, — tarė Kristiana. 

Ir pakėlė į jį lūpas. Netaręs nė žodžio, jis šaltai jas pa- 
bučiavo. 

Jinai antrąsyk paklausė: 

— Atmeni, kaip tu bučiavai mano šešėlį? Mes stovė- 
jome va taip, žiūrėk. 

Ir ji pabėgėjo tolyn, tikėdamasi, kad jis ir šį vakarą 
puls ant žemės. Sustojusi vidury kelio, sunkiai alsuodama, 
laukė. Bet kai mėnulis nubrėžė ant kelio ilgą jos protilį, 
Polis pamatė nedailiai išgaubtą juosmens siluetą. Jis žiū- 
rėjo į nėščios moters šešėlį po savo kojomis ir nejudėjo iš 
vietos: poetiškas jo jautrumas buvo giliai užgautas, ir jį 
paėmė apmaudas, kad ji to nenuvokia, neatspėja jo min- 
čių, kad jai stinga koketiškumo, takto ir moteriškos nuo- 
jautos, kuri leidžia tiksliai pasverti, kaip dera elgtis vie- 
nomis ar kitomis aplinkybėmis. Ir jis tarė irzliu balsu: 

— Kristiana, liaukis paikiojusi, tu daraisi juokinga. 

Susijaudinusi, liūdna, ji grįžo prie jo, ištiesė rankas ir 
puolė ant krūtinės: 

— Tu jau nebemyli manęs taip, kaip anksčiau. Aš jau- 
čiu! Esu tikra! 

Poliui jos pagailo, jis suėmė delnais jai galvą ir dviem 
ilgais bučiniais užspaudė akis. 

Grįžo tylėdami — jis nerado žodžių jai prakalbinti. 
Pervargusi Kristiana rėmėsi jam į šoną, ir jis paspartino 
žingsnį: nemalonu buvo jausti padiktėjusio jos liemens 
prisilietimą. 

Prie viešbučio juodu išsiskyrė, ir ji užkopė į savo kam- 
barį. 

Kazino orkestras grojo šokių muziką, ir Polis nuėjo 
pažiūrėti baliaus. Šoko valsą: daktaras Latonas sukosi su 
jaunesniąja ponia Paj, Andermatas su Luiza Oriol, gražusis 
daktaras Mazelis su kunigaikštiene de Ramas, o Gontranas 
su Šarlota Oriol. Šis kažin ką šnibždėjo mergaitei į ausį, nu- 
taisęs švelnią mergintojo miną, o ji šypsojosi pro vėduok- 
lę, raudo ir, kaip atrodė, džiūgavo. 

Poliui už nugaros pasigirdo kažkieno balsas: 

— Tik pažiūrėkite, kaip ponas de Ravenelis rėžia sparną 
apie mano pacientę! 

Polis atsigręžė: prie durų stovėjo daktaras Onora, su 
pasitenkinimu stebėdamas šokančiuosius. Jis kalbėjo to- 
liau: 

— Taip, taip, bus jau pusvalandis, kai jis pradėjo šitą 
žaidimą. Visiems jau krito į akis. Ir nepasakytum, kad mer- 
gytei nepatiktų. 

Patylėjęs pridūrė: 

— O mažylė iš tikrųjų nuostabi — gera, linksma, pa- 
prasta, paslaugi, nuoširdi, žodžiu — auksas, ne mergaitė. 
Vyresnioji nė iš tolo jai neprilygsta. Aš pažįstu jas abi 
nuo mažumės... O vis dėlto tėvas labiau myli vyresniąją, 
mat... jinai — tokia pat kaip jis... tokios pat kaimietiškos 
natūros... santūresnė... taupesnė... gudresnė... na ir... pavy- 
desnė. Žinoma, Luiza — irgi puiki mergina... aš negalė- 
čiau pasakyti apie ją nieko blogo... bet, žinote, nejučiomis 
lygini... o lygindamas reiški vienokią ar kitokią nuomonę... 
štai ir viskas. 

Valsas baigėsi. Gontranas priėjo prie savo bičiulio ir, 
pastebėjęs daktarą, tarė jam: 

— Klausykite, daktare, Anvalio medicinos personalas 

susilaukė, man regis, nemenko papildymo. Turime štai 
daktarą Mazelį, kuris puikiai šoka valsą, ir seniuką daktarą 
Bleką, kuris, matyt, labai gražiai sutaria su dangumi. 

Tačiau daktaras Onora nutylėjo. Jis nemėgo kalbėti 
apie savo kolegas. 


II 


Gydytojų klausimas Anvalyje pasidarė itin opus. Jie 
staiga paėmė savo įtakon visą apylinkę, į juos nukrypo 
visų gyventojų dėmesys ir aistros. 

Kadaise tekančius šaltinius valdė vienas tik daktaras 
Bonfilis, turėjęs gana santūrią opoziciją — neramųjį dak- 
tarą Latoną ir taikingąjį daktarą Onora. Dabar padėtis vi- 
siškai pasikeitė. 

Kai tiktai radosi galutinai aišku, kad Andermato veikla 
žiemos metu nenuėjo veltui ir kad Mont Oriolis susilaukė 
pasisekimo, prie kurio, beje, labai daug prisidėjo profeso- 
riai Klošas, Ma-Ruselis ir Remiuzo, atsiuntę bent po dveje- 
tą ar trejetą šimtų ligonių, daktaras Latonas, naujosios gy- 
dyklos vyriausiasis gydytojas, tapo įžymia asmenybe. 
Ir nenuostabu: jį ypač globojo profesorius Ma-Ruselis, 
kurio mokinys jis buvo ir kurio manieras bei gestus mėg- 
džiojo. | 

O apie daktarą Bonfilį jau nė kalbos nebuvo. Graužia- 
mas apmaudo ir įdūkio, plūsdamas Mont Oriolį, senasis 
gydytojas per dienas tūnojo savo senojoje gydykloje su 
keletu nuo seno jam ištikimų pacientų. 

Kai kurie ligoniai buvo iš tikrųjų įsitikinę, kad tik jis 
vienas kaip reikiant pažįstąs čionykščius mineralinius 
vandenis, kad jis, taip sakant, žinąs jų paslaptį, kadangi 
šaltiniai nuo pat kurorto įsikūrimo oficialiai buvo jo Ži- 
nioje. | 

Daktaras Onora dabar gydė tik overniečius. Jis nesi- 
skundė savo kuklia dalia ir gerai sugyveno su visais. Vie- 
nintelės pramogos jam buvo kortos ir baltasis vynas, kurie 
jį traukė labiau nei medicina. 

Bet savo kolegų jis vis dėlto nemėgo. 

Daktaras Latonas būtų taip ir likęs didžiuoju Mont 


145 


Oriolio žyniu, jeigu vieną rytą nebūtų pasirodęs labai jau 
keistas padaras — mažas žmogutis, beveik nykštukas, su 
didele galva, giliai įtraukta į pečius, didelėmis apvaliomis 
akimis ir didelėmis rankomis. Naujasis gydytojas, ponas 
Blekas, atviliotas į šį kraštą profesoriaus Remiuzo, iš pat 
karto patraukė visų dėmesį nepaprastu dievotumu. 

Bemaž kiekvieną rytą tarp dviejų vizitų jis užbėgdavo 
kelioms minutėms į bažnyčią ir bemaž kiekvieną sekma- 
dienį eidavo prie komunijos. Klebonas veikiai atsiuntė pas 
jį ligonių — keletą senmergių ir vargetų, kuriuos jis gydė 
nemokamai, taip pat pamaldžių damų, kurios, prieš kreip- 
damosi į kurį nors daktarą, ateidavo pas dvasiškąjį tėvą 
išsiteirauti, kokie gi to mokyto žmogaus įsitikinimai ir 
ar pakankamai turi jis takto bei profesinio kuklumo. 

Netrukus pasklido žinia, kad atvykusi jos aukštybė 
sena vokiečių princesė Maldeburgietė, labai karšta kata- 
likė, kuri pačią pirmąją dieną vakare pasikvietusi daktarą 
Bleką, jai rekomenduotą vieno Romos kardinolo. 

Nuo tos dienos jis iš karto išpopuliarėjo. Kas norėjo iš- 
laikyti gerą toną, parodyti gerą skonį ir eleganciją, gydėsi 
pas jį. Buvo kalbama, kad tai vienintelis tikrai padorus 
gydytojas, kuriuo moteris galinti visiškai pasikliauti. 

Ir štai dabar tas žmogutis buldogo galva bėgiojo iš vieš- 
bučio į viešbutį ir per dienas, nuo ryto lig vakaro, visose 
pakampėse kuždėjosi su kuo tiktai pakliuvo. Atrodė, kad 
jis arba klausosi kokių svarbių slaptų žinių, arba pats jas 
pranešinėja: nuolatos galėjai jį sutikti koridoriuose slėpi- 
ningai tariantis čia su viešbučių savininkais, čia su savo 
pacienčių kambarinėmis ar kitais žmonėmis, turinčiais 
kokį nors ryšį su jo ligoniais. 

Pamatęs vieną ar kitą pažįstamą gatvėje, jis trumpais ir 
greitais žingsniukais beregint pribėgdavo prie jo ir, tyliai 
murmėdamas, kaip kunigas per išpažintį, imdavo smulkiai 
dėstyti naujus nurodymus. 

Ypač jį garbino senos moterys. Nė karto nepertraukda- 
mas, jis iki galo išklausydavo visas jų istorijas, įsimindavo 
visus jų negalių simptomus, visus jų klausimus, visus pa- 
geidavimus. 

Kas dieną jis čia didindavo, čia mažindavo ligoniams 
skiriamas vandens dozes, ir jų pasitikėjimas daktaru, 

taip rūpestingai sekančiu jų ligos eigą, buvo nepajudi- 
namas. 

— Vakar mes išgėrėme dvi stiklines ir tris ketvirčius, 
taip?— sakydavo jis.— Gerai! Šiandien gerkime tik dvi 
stiklines su puse, o rytoj — tris... Nepamirškite... rytoj — 
tris stiklines... Tai labai, labai svarbu! 

Ir nė vienas ligonis neabejodavo, jog daktaras iš tikrų- 
jų žino, kaip tai svarbu. 

Kad nepamirštų visų tų skaičių bei trupmenų ir nieka- 
dos neapsiriktų, jis užsirašydavo juos į bloknotėlį. Juk 
pacientas nieku būdū nedovanos, jeigu jam bus paskirta 
pusė stiklinės per daug ar per mažai. 

Lygiai taip pat pedantiškai, vadovaudamasis jam vie- 
nam težinomais dėsniais, jis nustatinėjo ir kaitaliojo kas- 
dieninių maudynių laiką. 

Daktaras Latonas, pavydėdamas ir širsdamas, niekina- 
mai gūžčiojo pečiais ir sakė: 

— Juk tai šarlatanas. 

Jis tiek nekentė daktaro Bleko, jog kartais net imdavo 
niekinti visus mineralinius vandenis. 

— Mes labai menkai tesame ištyrę jų veikimą, todėl 
tiksliai nustatyti vandens dozes, ir dar skirtingas kiekvie- 
nai dienai, tiesiog neįmanoma: čia nepasiremsi jokiais 
terapijos dėsniais. Šitokie metodai diskredituoja medi- 
ciną. 

O daktaras Onora tiktai šypsojosi. Po konsultacijos 
jis visados pasistengdavo kuo greičiau pamiršti, kiek stik- 
linių vandens liepė gerti ligoniui. 

— Pora stiklinių daugiau ar mažiau,— sakydavo jis 
Gontranui, kai būdavo linksmai nusiteikęs,— tik vienas 
šaltinis gali tą pajusti. Bet ir tam ne skriauda! 

Jis vis dėlto neiškentė nepaleidęs savo religingojo ko- 
legos adresu kandaus sąmojo — pavadino jį „jo šventy- 
bės sėdimosios vonininku“. Jo pavydas buvo ramus, pro- 
tingas ir pašaipus. 

Kartais jis pridurdavo: 

— Šitas žmogus puikiai pažįsta ligonius... O mums tai 
svarbiau, negu pažinti ligas! 

Bet štai vieną rytą į Mont Oriolio viešbutį atvyko is- 
panų didikų šeima — kunigaikštis de Ramasas-Aldavara 

su žmona, 0 su jais ir jų gydytojas — daktaras Mazelis, 
italas iš Milano. 

Tai buvo aukštas, lieknas, labai apveidus trijų dešim- 
čių metų vyras, su ūsais, tačiau be barzdos. 

Nuo pat pirmojo vakaro jis pakerėjo visus, kas tik val- 
gė prie bendrojo stalo, nes kunigaikštis, niūrus žmogus, 
sergąs nežmonišku nutukimu, bijojo vienatvės ir norėjo 
pietauti bendroje salėje. Daktaras Mazelis jau žinojo be- 
maž visų valgytojų pavardes; jis gebėjo maloniai užkal- 
binti kiekvieną vyriškį, pasakyti komplimentą kiekvie- 
nai moteriai, nusišypsoti kiekvienam liokajui. 

Sėdėjo jis po dešinei nuo kunigaikštienės, gal tris- 
dešimt penkerių, o gal keturių dešimčių metų gražios 
pablyškusios damos juodomis akimis ir juodais kaip 
anglis plaukais ir prieš kiekvieną valgį jai sakydavo: 
„Truputėlį“, arba: „Ne, šito negalima“, arba: „Taip, 
prašom valgyti“. Jisai pats kuo rūpestingiausiai taisė 
jai gėrimus, be galo tiksliai atseikėdamas vyną ir į jį 
pilamą vandenį. 

Jis žiūrėjo ir kunigaikščio mitybos, bet kur kas atsai- 
niau. Beje, pacientas nėmaž nepaisė jo nurodymų, gyvu- 
liškai godžiai rijo kas pakliuvo, prie kiekvieno valgio iš- 
gerdavo po dvi ropines neatmiešto vyno, paskui išeidavo 
oran, griūdavo į kėdę prie viešbučio durų ir, gailiai vaito- 
damas, imdavo skųstis netikusiu virškinimu. 

Jau pirmąją dieną po pietų daktaras Mazelis, spėjęs 
iš vieno žvilgsnio visus perprasti ir įvertinti, priėjo prie 
Gontrano, kazino terasoje rūkančio cigarą, prisistatė ir 
užvedė kalbą. 

Po valandos juodu jau buvo geri bičiuliai. Kitą rytą, 
Kristianai tik išėjus iš gydyklos, Mazelis paprašė jį supa- 
žindinti su ja ir per dešimtį minučių laimėjo jos prielanku- 
mą, o dieną pristatė Kristianą kunigaikštienei, taip pat 
labai nemėgstančiai vienatvės. 

Kunigaikščio namuose jis rūpinosi viskuo: virėjas gau- 
davo iš jo puikių patarimų dėl kai kurių patiekalų gamini- 
mo, kambarinė — vertingų pamokymų, kaip reikia pri- 
žiūrėti ponios plaukus, kad jie neprarastų blizgesio, praš- 
matnaus atspalvio ir vešlumo, vežėjas — didžiai naudingų 
nurodymų dėl arklių gydymo; jis pramanydavo visokiau- 

sių pramogų, kad maloniai ir greitai prabėgtų laikas, o 
viešbučiuose visados taikliai nužiūrėdavo, su kuriais iš 
naujųjų kaimynų dera bendrauti, ir beregint su jais susi- 
pažindavo. 

Kunigaikštienė pasakė apie jį Kristianai: 

— Miela ponia, koks nuostabus tai žmogus! Viską jis 
žino, viską moka. Tai jam aš turiu būti dėkinga už savo 
taliją. 

— Kaip? Už taliją? 

— Taip, aš buvau pradėjusi pilnėti, bet jis mane išgel- 
bėjo, nustatydamas režimą ir taisydamas man gėrimus. 

Maža to, Mazelis mokėjo sudominti pašnekovą net 
pačia medicina. Jis kalbėjo apie ją laisvai ir linksmai, bent 
kiek skeptišku kalbos tonu aiškiai parodydamas savo pra- 
našumą. 

— Dalykas labai paprastas, — sakydavo jis:— aš neti- 
kiu vaistais. Tikriau sakant, beveik netikiu. Seniau medi- 
cina vadovavosi principu, kad yra vaistas kiekvienam li- 
goniui. Buvo manoma, jog dievas per savo didį gailestin- 
gumą leido gydomąsias žoleles nuo visų ligų, tiktai paliko, 
gal su patyčia, žmonėms patiems jas susirasti. Žmonės ir 
atrado nesuskaitomą jų galybę, bet tiksliai niekados neži- 
nojo, kurią ligą kuri žolelė gydo. O iš tikrųjų vaistų nėra, 
yra tik ligos. Kai atsiranda liga, reikia, vienų manymu, 
kokiais nors būdais sustabdyti jos eigą, o kitų manymu — 
ją pagreitinti. Kiekviena mokykla giria savo metodą. Ir 
mes matome, kad tokiu pačiu atveju dažnai vartojamos 
priešingiausios, skirtingiausios priemonės: vienas skiria 
ledą, kitas — karščiausią kompresą, tas liepia laikytis die- 
tos, anas — sočiau maitintis. Aš jau nekalbu apie tuos 
nuodingus produktus, kurių gausybę mums prigamina iš 
augalų ir mineralų chemija. Visa tai, be abejo, veikia 
organizmą, bet kaip veikia — niekas nežino. Kartais pade- 
da, o kartais nuvaro žmogų į kapus. 

Ir labai iškalbingai įrodinėjo, kad šių laikų medicina iš 
tiesų nepatikima, nes neturi jokios mokslinės bazės, ir kad 
ji nedarys pažangos tol, kol nesirems chemija — organine, 
biologine chemija. Pasakojo anekdotus apie baisingas įžy- 
miausių daktarų klaidas, tvirtindamas, kad vadinamasis jų 
mokslas — nesąmonė ir apgaulė. 

— Žiūrėkite, kad tinkamai funkcionuotų visas kūnas, — 
sakė jis,— kad tinkamai funkcionuotų oda, raumenys, 
vidaus organai, o ypač skrandis, viso mechanizmo tėvas 
maitintojas, reguliuotojas ir gyvybinės energijos tiekėjas. 

Jis teigė, jog panorėjęs vien tik režimu galįs pasiekti, 
kad žmonės būtų linksmi ar liūdni, tinkami fiziniam ar 
protiniam darbui: visa tai priklausą nuo atitinkamai 
nustatytos mitybos. Galįs net paveikti gebėjimą protauti, 
vaizduotę — visas intelekto apraiškas. Ir užbaigdavo juo- 
kaudamas šiais žodžiais: 

— Aš gydau tik masažu ir taure kiurasė. 

Jis liaupsino masažą ir nuolat kartojo, kad olandas 
Amstrangas — tai dievas, darąs stebuklus. Paskui, rodyda- 
mas švelnias, baltas savo rankas, pridurdavo: 

— Šitais va pirštais galima prikelti numirėlį. 

O kunigaikštienė patvirtindavo: 

— Iš tiesų, jis masažuoja nuostabiai. 

Jis buvo šventai įtikėjęs taip pat į mažas alkoholinių 
gėrimų dozes, tam tikrais momentais žadinančias skrandžio 
veiklą, ir taisydavo įmantrius, sudėtingus mišinius, kuriuos 
kunigaikštienė turėdavo gerti nuskirtomis valandomis, 
prieš valgį ar po valgio. 

Kiekvieną rytą, pusę dešimtos, ateidavo jis į kazino ka- 
vinę ir paprašydavo atnešti jo butelius, užrakintus sidab- 
rinėmis spynelėmis, kurių rakčiuką pats nešiojosi. 
Mandagus liokajus pagarbiai laikydavo prieš daktarą 
gražią melsvo krištolo taurę, o jis iš palengvo įpildavo jon 
po truputį čia vieno, čia kito gėrimo ir pagaliau įsakydavo: 

— Tai va, nuneškite kunigaikštienei į vonios kamba- 
rį — tegul išgeria prieš rengdamasi, tik išlipusi iš vandens. 

Smalsuoliai klausdavo: 

— Ką jūs ten sumaišėte? 

Jis atsakydavo: 

— Stiprios anyžinės, gryno kiuraso ir puikios kadugi- 
nės — daugiau nieko. 

Praėjo vos kelios dienos, ir štai gražuolį daktarą ėmė 
gaudyte gaudyti ligoniai, vienas už kitą gudriau mėgin- 
dami išgauti iš jo bent keletą patarimų. 

Lig tik jis išeina, būdavo, į parką pasivaikščioti, nuo 
vienos iš kėdžių, ant kurių sėdi gražios jaunos damos, il- 

sinčios tarp dviejų stiklinių vandens iš Kristianos šaltinio, 
bematant pasigirsta šūksnis: „Daktare!“ Jisai šypsodamas 
sustoja, ir ligonė jį vedasi kelioms minutėms į keliuką, 
nutiestą palei upelį. 

Ji pradeda šneką čia apie šį, čia apie tą, o paskui atsar- 
giai, gudriai, koketiškai nukreipia ją į savo ligas, bet kalba 
taip atsainiai, lyg tai būtų visai nereikšmingas dalykas. 

Betgi jis nėra publikos tarnas, kaip kuris kitas gydyto- 
jas. Jam negalima užmokėti, jo negalima pasikviesti į na- 
mus, jis priklauso kunigaikštienei, vienai kunigaikštienei. 
Ši aplinkybė kaip tik ir nedavė ramybės damoms, dar la- 
biau kurstė jų troškimus. O kadangi visi patyliukais šnibž- 
dėjosi, esą kunigaikštienė pavydulinga, ir netgi labai, da- 
mos ir stojo į aršias grumtynes dėl gražiojo italo patarimų. 

O jis dalino juos per daug nesiprašydindamas. 

Tada moterys, patyrusios daktaro malonę, leidosi į 
naują žaidimą — intymiais prisipažinimais viena per kitą 
ėmė įrodinėti jo nepaprastą rūpestingumą. 

— Ak, brangioji, kokius jis man davė klausimus!.. Na 
ir klausimai!.. 

— Labai nekuklūs, ką? 

— O, nekuklūs! Geriau sakykite — siaubingi. Tiesiog 
nežinojau, ką atsakyti. Kvotė iš manęs tokius dalykus... 
tokius dalykus... 

— Ir man tas pat. Vis klausinėjo apie mano vyrą... 

— Taip, taip, ir mane... Ir leidos į tokias smulkmenas... 
tokias intymias smulkmenas... Baisiai nejauku nuo tokių 
klausimų. Nors ir supranti, kad kitaip negalima. 

— Savaime aišku. Sveikata juk priklauso nuo visų šitų 
mažų smulkmenų. Jis pažadėjo mane masažuoti šią žiemą 
Paryžiuje. Po kurortinio gydymo man bus kaip tik labai 
reikalingas masažas. 

— Sakykit, brangioji, kaip jūs ketinate atsilygintiė 
Juk jam neužmokėsi... 

— Ak, dieve mano! Ketinau jam padovanoti kaklaraiš- 
čio segtuką. Jis tikriausiai juos mėgsta — du ar tris, kiek 
mačiau, jau turi, ir labai gražius... 

— Ką jūs sakote? Betgi tai mano idėja! Ką gi man dabar 
daryti? Turėsiu padovanoti žiedą. 

Ir jos rengė sąmokslus, svarstė, kokiais siurprizais 

jam įsiteikti, kokiomis įmantriomis dovanomis jį sujau- 
dinti, kokiomis paslaugomis sužavėti. 

Bet kaip tik tuo metu, kai jis virto „sezono žvaigžde ', 
svarbiausia visų pokalbių tema, vieninteliu publikos dėme- 
sio objektu, ūmai pasklido naujiena, kad grafas Gontranas 
de Ravenelis asistuojąs Šarlotai Oriol ir ketinąs ją vesti. 
Tai buvo sensacija, apstulbinusi visą Anvalį. 

Nuo to vakaro, kai Gontranas su Šarlota atidarė šventės 
balių kazino salėje, jis lipte prilipo prie merginos. Viešu- 
moje jis buvo Šarlotai itin lipšnus, kaip kiekvienas vyriš- 
kis, norįs patikti ir neslepiąs savo ketinimų. Jų santykiai 
jau buvo nebe tie kaip anksčiau: paprasta pažintis virto 
atviru, žaismingu flirtu, tiesiogiai vedančiu į meilę. 

Juodu matėsi kone kasdien, nes abi merginos labai my- 
lėjo Kristianą ir, kas be ko, didžiavosi jos prielankumu. 
Gontranas irgi staiga prijunko prie sesers. Kristiana ir Po- 
lis didžiai stebėjosi, kad jis ėmė organizuoti rytais išky- 
las, o vakarais žaidimus. Paskui jiems krito į akis, kad jis 
tiesiog nesitraukia nuo Šarlotos. Jis linksmai ją erzino, lyg 
ir nejučiomis sakė jai komplimentus, nuolat ir nuolat ma- 
lonino ją tais nežymiais dėmesio ženklais, kurie palengva 
sujungia du jaunus žmones simpatijos saitais. Mergina, 
jau pripratusi prie laisvų, familiarių šito jauno, padykusio 
Paryžiaus aristokrato manierų, iš pradžių nieko nepaste- 
bėjo ir su būdingu jai patiklumu bei atvirumu juokėsi ir 
paikiojo su juo kaip su broliu. 

Kartą abi seserys grįžo namo, praleidusios vakarą vieš- 
butyje, kur Gontranas, grąžindamas fantus po žaidimo 
„paukštis lekia“, ne sykį bandė Šarlotą pabučiuoti. Staiga 
Luiza, pastaruoju metu kažko nesmagi ir sudirgusi, šiurkš- 
čiu tonu jai tarė: 

— Tau būtų ne pro šalį pagalvoti, ar nevertėtų santūriau 
laikytis. Ponas Gontranas su tavim elgiasi ne taip, kaip 
derėtų. 

— Ne taip, kaip derėtų? Ką gi jis pasakė? 

— Tu viską puikiai žinai, nesidėk kvailute. Jei ir toliau 
šitaip eisis, tu gražiai apsijuoksi — nedaug ligi to betrūks- 
ta. Kadangi tu pati nekontroliuoji savo elgesio, aš laikau 
savo pareiga tave įspėti. 

Šarlota sumišusi nedrąsiai miksėjo: 

— Aš nieko nežinau... nieko nepastebėjau... tikrai 
tau sakau! 

Sesuo griežtai pertarė: 

— Klausyk, taip toliau tęstis negali! Jeigu jis nori tave 
vesti, tegul tą dalyką sprendžia tėtė: jis atsakys, kas reikia. 
Bet jeigu jis nori tik pažaisti, tu neturi jam to leisti. 

Umai Šarlota įširdo, pati nežinodama kodėl ir už ką. 
Ji pasipiktino, kaip sesuo drįsta šitaip ją komanduoti ir 
smerkti, ir su ašaromis akyse drebančiu balsu pareiškė, 
kad būtų geriau, jeigu ji nesikištų į ne savo reikalus. Ne- 
klystančios nuojautos balsas jai pakuždėjo, kad tulžingoje 
Luizos širdyje atbudo pavydas, ir ji tiek suirzo, kad vos 
galėjo kalbėti. 

Jiedvi nuėjo gulti neatsibučiavusios, ir Šarlota ilgai 
verkė lovoje, galvodama apie daugelį dalykų, kurie anks- 
čiau jai nė į mintį neateidavo. 

Gontrano elgesys pastaruoju metu iš tikrųjų pasikeitė. 
Ji seniai tą jautė, tik nesuvokė, ką tas reiškia. Dabar jai 
viskas aišku. Visada jis randa progą pasakyti jai švelnų, 
malonų žodį. O vieną kartą pabučiavo jai ranką. Ko gi jis 
nori? Jinai jam patinka, tiktai klausimas, ar labai. O jeigu 
jis imtų ir ją vestų? Ir staiga jinai išgirdo nakties glūdu- 
moj, kažkur aukštai ir toli, kur jau pleveno sapnai, šau- 
kiantį balsą: „Grafienė de Ravenel'. 

Ji taip susijaudino, kad turėjo atsisėsti; paskui susirado 
basomis kojomis šlepetes po kėde, ant kurios buvo užmes- 
ta jos suknelė, nuėjo prie lango ir mašinaliai jį atvėrė: jos 
svajonės veržėsi į erdves. 

Apatiniame aukšte kažkas kalbėjosi. Šarlota užgirdo 
gana garsų Milžino balsą: 

— Tegul, tegul. Pažiūrėsim, kas bus toliau. Tėvas vis- 
ką sutvarkys. Kol kas nieko blogo. Palikim tą reikalą tėvui. 

Ji pamatė priešais stovinčio trobesio sienoje baltą kva- 
dratą: atseit kambaryje žemiau jos dega šviesa. Ir pagal- 
vojo: „Kas ten gali būti? Apie ką jie kalba?“ Per apšviestą 
sieną praslinko šešėlis. Ten gi jos sesuo! Tai ji dar neatsi- 
gulusi? Kodėl? Bet šviesa užgeso, ir Šarlota vėl atsidavė 
godoms, pirmą kartą jai sujudinusioms širdį. 

Apie miegą dabar negalėjo būti nė kalbos. Ar Gontra- 

nas ją myli? O ne, dar ne! Bet jeigu jinai jam patinka — 
gali pamilti! O jeigu pamils karštai, beprotiškai, kaip 
myli visi aukštuomenėje, tai, be abejonės, ir ves. 

Gimusi vynuogių augintojo šeimoje, Šarlota, nors ir 
gavusi išauklėjimą Klermono vienuolyno pensione, liko 
nuolanki ir kukli, kaip visos kaimo mergaitės. Ji manė ište- 
kėsianti gal už notaro, už advokato ar už gydytojo, bet 
niekados jai nebuvo kilęs noras išeiti į tikras aukštuomenės 
damas su aristokratišku titulu. Gal nebent ką tik perskai- 
tytas meilės romanas kada nors trumpai valandėlei buvo 
sužadinęs tokias viliojančias svajas ir troškimus, bet jie 
bematant išsisklaidydavo, kaip išsisklaido chimeros. Ir šit 
keli sesers žodžiai neįtikėtiną fantaziją tarytum pavertė 
realybe, kuri staiga ėmė artėti lyg vėjo genamo laivo burė. 

Ji tankiai alsavo ir su kiekvienu atdūsiu šnibždėjo, 
vos krutindama lūpas: „Grafienė de Ravenel“. Ir juodoj 
tamsoj po užmerktais vokais sušvito pasakiški reginiai: 
gražūs, šviesūs salonai, jai šypsančios gražios damos, graži 
karieta, jos laukianti prie pilies durų, ir augaloti liokajai 
su livrėjomis, kurie tik lenkiasi vienas po kito, kai ji eina 
pro šalį. 

Jai pasidarė karšta lovoje, širdis smarkiai plakė. Ji 
vėl atsikėlė, išgėrė stiklinę vandens ir basa pastovėjo va- 
landžiukę ant šaltų grindų. 

Paskui šiek tiek aprimo ir pagaliau užmigo. Tačiau vos 
prašvitus nubudo — pernelyg buvo išdirginti nervai. 

Apsidairiusi nukaito iš gėdos: koks mažas jos kambarė- 
lis kaimo stikliaus išbaltintomis sienomis, kokios prastos 
kartūninės užuolaidos ir pintos šiaudinės kėdės, niekad 
nepajudinamos iš savo vietų abipus komodos. 

Šitie kaimiški baldai akivaizdžiai bylojo apie žemą jos 
kilmę, ir ji pasijuto menka ir niekinga, nėmaž neverta to 
gražaus jauno šaipūno, kurio linksmas veidas ir šviesūs 
plaukai stovėjo jai akyse, čia pranykdami, čia vėl iškilda- 
mi, atkakliai traukė į save, smelkės į širdį. 

Pašoko iš lovos ir susirado veidrodį — mažą tualetinį 
veidrodėlį didumo sulig lėkštės dugnu; paskui vėl atsigulė 
su veidrodžiu rankoje ir ėmė žiūrinėti savo veidą ir aplin- 
kui išdrikusius plaukus baltame pagalvio fone. 

Tarpais padėdavo stiklo gabalėlį, parodžiusį jos atvaiz- 

dą, ant apkloto šalia savęs, ir pagalvodavo, kad juodu ski- 
ria per didelis atstumas ir kad tokioms vedyboms per daug 
būtų kliūčių. Ir sunkus liūdesys užguldavo širdį. Tada vėl 
griebdavo veidrodį, vėl tyrinėdavo save, šypsodama ir 
stengdamasi pati sau patikti, galiausiai nuspręsdavo, 
kad ji graži, ir jai vėl pasirodydavo, kad jokių kliūčių 
nebėra. 

Kai nusileido žemyn pusryčių, sesuo irzliu balsu pa- 
klausė: 

— Ką tu ketini šiandien veikti? 

Šarlota nesvyruodama atsakė: 

— Juk šiandien mes važiuojame su ponia Andermat į 
Ruaja. 

— Tai važiuok viena. Bet verčiau prisimink, ką aš tau 
vakar sakiau... 

Jaunesnioji sesuo atrėžė: 

— Aš tavo patarimų neprašau... Nesikišk, kur nereikia. 

Jų kalba tuo ir baigėsi. 

Atėjo tėvas su Žaku ir susėdo prie stalo. Senis tuoj pat 
paklausė: 

— Ką jūs šiandien veikiate, mergaitės? 

Nelaukdama, kol atsakys sesuo, Šarlota tarė: 

— Aš važiuoju į Ruaja su ponia Andermat. 

Abu vyrai patenkinti susižvelgė; tėvas nusišypsojo ta 
malonia šypsena, iš kurios galėdavai spręsti, kad jis nu- 
mato gerą laimikį, ir sumurmėjo: 

— Važiuok, važiuok. 

Slaptas tėvo ir brolio pasitenkinimas, kurį išdavė visa 
jų laikysena, nustebino ją labiau negu atviras Luizos ap- 
maudas, ir ji, bent kiek sutrikusi, pagalvojo: „Negi jie 
būtų apie tai jau kalbėjęsi?“ 

Tuoj pat po pusryčių Šarlota pakilo į savo kambarį, už- 
sidėjo skrybėlaitę, pasiėmė skėtį, užsimetė ant rankos 
lengvą apsiaustą ir išėjo į viešbutį, nes išvažiuoti buvo su- 
tarta pusę antros. 

Kristiana nustebo, kad neatėjo Luiza. 

Šarlota rausdama atsakė: 

— Ji blogai jaučiasi, sakė, kad galvą skauda. 

Visi sulipo į lando — didelį šešiavietį lando, kuriuo 
visados važiuodavo į iškylas. Markizas su Kristiana atsisė- 

do gale, o jaunoji Oriol — priešais juos, ant atbulinės sė- 
dynės, tarp Gontrano ir Polio. 

Pravažiavę Turnoelį, pasuko į vaizdingą, kaštonų bei 
riešutmedžių užgožtą kelią, vingiuojantį kalno papėde. 
Šarlota ne sykį pastebėjo, kad Gontranas spaudžiasi prie 
jos, tačiau taip atsargiai, jog įsižeisti nebuvo už ką. Jis sė- 
dėjo po dešinei ir kalbėdamas kone lietė veidu jos veidą, 
o jinai atsakydama nedrįso gręžtis jo pusėn, bijodama jo 
kvapo, kurį jau dabar juto savo lūpomis, bijodama jo akių, 
kurių žvilgsnis galėjo sudrumsti jai sielą. 

O jis valiūkiškai meilinosi jai, tauškė visokius niekus, 
sakė juokingus, mielus komplimentus. 

Kristianą vargino nėštumas, jinai jautėsi nesveika ir 
beveik nekalbėjo. Ir Polis atrodė liūdnas, susirūpinęs. 
Tik vienas markizas, regis, neturėjo bėdų nei rūpesčių: 
su atsainiu, geraširdišku išlepusio seno egoišto linksmumu 
jis plepėjo visą kelią. 

Prie Ruaja parko visi išlipo pasiklausyti orkestro, ir 
Gontranas su Šarlota už parankės nuėjo pirma visų. Ap- 
linkui pavėnę, kur dirigentas mojavo lazdele priešais 
smuikus ir dūdas, ant kėdžių sėdėjo pulkas kurortininkų 
ir žvalgėsi į vaikštinėjančius. Moterys demonstravo savo 
tualetus, savo kojytes, užkeltas ant priekinės kėdės sker- 
sinio, lengvutes vasariškas skrybėlaites, teikiančias joms 
tiek žavumo. 

Šarlota ir Gontranas sukinėjosi tarp sėdinčių žmonių, 
ieškodami komiškų fizionomijų, o atradę juokėsi ir laidė 
sąmojus. 

Kas keli žingsniai Gontranas išgirsdavo čia pat ką nors 
sakant: 

— Žiūrėkite, kokia gražuolė! 

Pagyros glostė jam širdį, ir jis spėliojo, kuo gi publika 
laiko Šarlotą — jo seseria, žmona ar meiluže? 

Kristiana, sėdėdama tarp tėvo ir Polio, keletą kartų 
užmatė juos einant pro šalį ir pareiškė, kad juodu elgiasi 
„dar kaip vaikai“. Pasišaukusi bandė juodu apraminti, 
bet šie, neklausydami jos pamokslų, vaikščiojo kaip vaikš- 
čioję po minią ir linksminosi iš visos širdies. 

Ji tarė tyliai Poliui Bretinji: 

— Gontranas, ko gero, ją sukompromituos. Šįvakar, 

kai grįšime namo, turėsime su juo pasikalbėti. 

Polis atsakė: 

— Aš irgi apie tai galvojau. Jūs labai gerai pastebėjote. 

Pietavo Klermon Ferane, nes Ruaja restoranai, pasak 
markizo, mėgėjo skaniai pavalgyti, buvo niekam tikę, 
ir namo išvažiavo jau sutemus. 

Kai kompanija po pietų kilo iš už stalo, Gontranas, duo- 
damas Šarlotai pirštines, stipriai suspaudė jai ranką. Ir štai 
mergaitės sąžinė prabilo, ji ūmai surimtėjo. Argi tai ne pri- 
sipažinimas, ne iššūkis, ne įžūlumas?! Ką ji turi daryti? Iš- 
sikalbėti su juo? Bet ką jam sakyti? Pykti būtų juokinga. 
Tokiomis aplinkybėmis reikia didelio takto. Bet jeigu 
nieko nedarysi, nieko nesakysi, tai atrodys, kad pritari jo 
išsišokimui, daraisi jo bendrininke, į rankos paspaudimą 
atsakai „taip“. 

Ir, svarstydama visa, kas įvyko, ji smerkė save, kad 
Ruaja miestelyje elgėsi per daug laisvai, buvo per daug 
linksma; dabar jai atrodė, kad Luiza sakė tiesą, kad ji ap- 
juokta, pražuvusi! Karieta riedėjo keliu, Polis ir Gontra- 
nas tylėdami rūkė, markizas snaudė, Kristiana žvelgė į 
žvaigždes, o Šarlota, kiek susvaigusi nuo trijų taurių šam- 
pano, vos laikėsi nepravirkusi. 

Namie Kristiana tarė tėvui: 

— Jau visai tamsu, gal palydėsi mergaitę? 

Markizas tuoj pat paėmė Šarlotą už parankės, ir juodu 
nuėjo. | 

Polis apkabino Gontraną per pečius ir sušnibždėjo į 
ausį: 

— Užeikime kelias minutes pas Kristianą — mudviem 
reikia su tavimi pasikalbėti. 

Ir jie užlipo į mažą svetainę greta Andermato ir jo 
žmonos kambarių. 

— Klausyk,— tarė Kristiana, kai jie susėdo, — mudu 
su ponu Poliu norime tave išbarti. 

— Išbarti?.. Kuo gi aš prasikaltau? Aš caca vaikutis, 
bent kol miegu. 

— Mesk juokus. Tu pradėjai labai neatsargų ir labai 
pavojingą žaidimą. Argi tu nesupranti, kad kompromi- 
tuoji tą mergytę? 

Gontranas apsimetė didžiai nustebęs: 

— Kokią mergytę?.. Šarlotą? 

— Taip, Šarlotą. 

— Aš kompromituoju Šarlotą?.. Aš?.. 

— Taip, kompromituoji. Visi apie tai čia kalba. O šian- 
dien Ruaja parke judu elgėtės labai... labai... lengvabū- 
diškai. Argi ne, Bretinji? 

Polis atsakė: 

— Taip, ponia, visiškai sutinku su jumis. 

Gontranas apgręžė savo kėdę, atsisėdo ant jos raitomis, 
pasiėmė naują cigarą, užsidegė jį, paskui nusijuokė: 

— Šit kaip! Aš atseit kompromituoju Šarlotą Oriol? 

Jis patylėjo valandėlę, kad atsakymas padarytų kuo 
didesnį efektą, ir pareiškė: 

— O kas jums sakė, kad aš neketinu jos vesti? 

Kristiana pašoko iš nuostabos. 

— Vesti? Tu?.. Ar tau galvoje negerai?.. 

— Kodėl? 

— Šitą... šitą... kaimiečiukę? 

— Še tau!.. Prietarai! Ar tik ne vyras tau juos įšnekė- 
joč.. 

Kristiana neturėjo kuo atremti šio nedviprasmiško 
argumento, ir Gontranas varė toliau, pats klausdamas ir 
pats sau atsakydamas: 

— Ji graži? Taip. Gerai išauklėta? Taip. Ir kur kas at- 
viresnė, ir malonesnė, ir paprastesnė, ir nuoširdesnė, 
ir guvesnė už diduomenės paneles. Jos išsilavinimas ne 
menkesnis už jų — ji kalba angliškai ir overnietiškai, 
taigi dviem svetimom kalbom. Turtingumo ji ne mažiau 
turtinga už bet kurią aristokratiškos šeimos palikuonę iš 
buvusio Sen-Žermeno priemiesčio, kurį derėtų pavadinti 
Sen-Bankroto priemiesčiu. O jeigu Šarlota kaimiečio duk- 
tė, tai juoba galima tikėtis, kad ji pagimdys man puikių 
vaikučių... Ką jūs į tai pasakysite? 

Kadangi Gontranas visą laiką juokėsi ir šaipėsi, Kris- 
tiana neryžtingai paklausė: 

— Argi tu rimtai kalbi? 

. — Žinoma! Ta mergytė tiesiog žavinga. Gera širdis, 
linksmas būdas, visados gera nuotaika, dailus veidukas, 
rausvi skruostai, giedros akys, baltutėliai dantys, raudonos 
lūputės, ilgi tankūs švelnūs žvilgantys plaukai... O jos tė- 

vas, tegul jis ir vynuogininkas, bus turtingas kaip Kre- 
zas — Čia tavo vyro nuopelnas, sesele! Kas dar? Kaimiečio 
duktė! O sakykite man, kuo blogesnė kaimiečio duktė už 
dukteris visų tų verteivų ir spekuliantų, kurie taip bran- 
giai moka už abejotinus kunigaikščių herbus, arba duk- 
teris tituluotų kokočių, kurių pas mus priveisė Imperija, 
arba kad ir dviejų tėvų dukteris, kurių taip pat netrūksta 
mūsų visuomenėje? Jeigu aš vesiu šitą merginą, tai bus 
pirmas rimtas ir protingas žingsnis mano gyvenime!.. 

Kristiana kurį laiką galvojo, paskui, įtikinta, sužavėta, 
entuziastingai sušuko: 

— Betgi jis teisybę sako, tikrą teisybeę!.. Taip ir yra!.. 
Tai tu ją vedi, Gontranai, branguti?.. 

Dabar jau jis ėmė vėsinti jos įkarštį: 

— Neskubėk... neskubėk... Leisk ir man pagalvoti. Aš 
tik esu įsitikinęs: jeigu vesiu Šarlotą, tai bus pirmas rimtas 
ir protingas žingsnis mano gyvenime. Bet tai dar nereiškia, 
kad aš ją vesiu. Aš svarstau, stebiu ją, bent kiek jai meili- 
nuosi ir žiūriu, ar ji rimtai man patiks. Žodžiu, nesakau nei 
„taip“, nei „ne“, bet veikiau pasakysiu „taip“ negu „ne“. 

Kristiana pasigręžė į Polį: 

— O ką jūs apie tai manote, pone Bretinji? 

Ji vadindavo jį čia ponu Bretinji, čia tiesiog Bretinji. 

Polį visados žavėjo poelgiai, kurie jam atrodė kuo nors 
didingi, nelygios santuokos, kurioms, jo manymu, reika- 
lingas sielos taurumas, žavėjo bet kokia romantiška skrai- 
stė, gaubianti žmogišką jausmą, ir jis atsakė: 

— Mano manymu, jis galvoja visai protingai. Jeigu 
Šarlota jam patinka, tegul veda — gerėsnės žmonos neras... 

Tuo tarpu grįžo markizas su Andermatu ir pradėjo 
kitą kalbą. Polis ir Gontranas nuėjo į kazino pažiūrėti, ar 
dar neuždaryta žaidimų salė. 

Nuo tos dienos Kristiana ir Polis kiek galėdami rėmė 
atvirą Gontrano asistavimą Šarlotai. 

Mergaitę jie vis dažniau ėmė vadinti į savo kompaniją, 
nuolat kviesdavo pietauti, su ja elgėsi taip, lyg jinai jau 
būtų šeimos narys. 

Ji visa tai puikiai matė, puikiai suprato ir nesitvėrė 
džiaugsmu! Jai sukosi galvutė, ji statė vaizduotėje fantas- 
tines oro pilis. Beje, Gontranas dar nieko jai nesakė, bet jo 

laikysena, visos jo kalbos, tonas, kuriuo jis kreipdavosi į 
ją, kaskart rimtesnis jo dėmesys, meilūs žvilgsniai, regis, 
kasdien jai kartojo: „Jūs mano išrinktoji, jūs būsite mano 
žmona . 

O Šarlotos elgesys — švelnus draugiškumas, romus 
nerūpestingumas, tyras santūrumas, regis, jam atsakyda- 
vo: „Aš viską žinau, ir kai jūs paprašysite mano rankos, 
aš tarsiu „taip . 

Namie Šarlota matė, kad visi slapčia apie ją kuždasi. 
Iš Luizos ji nieko daugiau negirdėjo kaip vien piktas pa- 
šaipas, kandžias, užgaulias užuominas. Tačiau tėvas ir Ža- 
kas atrodė patenkinti. 

O betgi ji nė karto nesusimąstė, ar myli tą gražuolį 
garbintoją, kurio žmona ji, be abejo, taps. Jis jai patiko, ji 
nuolat apie jį galvojo, žavėjosi jo grožiu, sąmojingumu, 
elegancija, O ypač mąstė apie tai, ką darys, kai už jo ište- 
kės. 

Niekas Anvalyje nebesidomėjo nei aršia daktarų ir 
šaltinių savininkų konkurencija, nei spėjamais kunigaikš- 
tienės de Ramas meilės ryšiais su jos šeimos gydytoju, nie- 
kam ne galvoj buvo kasdieninės kurorto apkalbos, kurios 
čia liejosi be perstojo kaip ir šaltinių vanduo, visiems 
terūpėjo tik naujoji sensacija: Gontrarnas de Ravenelis 
rengiasi vesti jaunąją Šarlotą Oriol. 

Pagaliau Gontranas nusprendė, kad nėra ko delsti ir 
vieną rytą po pusryčių, paėmęs Andermatą už parankės, 
tarė jam: 

— Mano mielas, kalkime geležį, kol karšta! Padėtis 
štai kokia. Mergaitė laukia, kada aš pasipiršiu, nors ligi 
šiol apie tai nesu nė žodžio jai prataręs. Ir galite būti tikras, 
kad ji manęs neatstums. Dabar reikia ištirti, ką gi galvoja 
jos tėtušis ir ar galima taip sutvarkyti reikalą, kad išeitų 
į naudą ir jums, ir man. 

Andermatas atsakė: 

— Nesirūpinkite. Leiskite veikti man. Šiandien pat 
viską iš jo išklausiu, nesukompromituodamas jūsų ir ne- 
minėdamas jūsų vardo. O kai padėtis išaiškės, pradėsiu 
rimtą kalbą. 

— Puiku. 

Kiek patylėjęs, Gontranas pridūrė: 

— Žinote ką, gal tai paskutinė mano viengungiško gy- 
venimo diena. Aš joju į Ruaja — ten praeitą kartą mačiau 
vieną kitą pažįstamą. Grįšiu naktį ir pabelsiu į jūsų duris — 
įdomu bus išgirsti, ką sužinojote. 

Jis liepė pabalnoti arklį ir leidosi raitas per kalnus, gi- 
liai kvėpdamas gryną, lengvą orą; tarpais paleisdavo ark- 
lį šuoliais: malonu buvo justi švelnų vėjo siausmą, glos- 
tantį įraudusius skruostus ir kedenantį ūsus. 

Vakaras Ruaja praėjo linksmai. Gontranas susitiko 
su bičiuliais, atvažiavusiais čionai su kokotėmis. Vakarienė 
ilgai užtruko, ir jis grįžo labai vėlai. Mont Oriolio viešbu- 
tyje visi jau miegojo, kai Gontranas pabeldė į Andermato 
duris. 

Iš pradžių niekas neatsakė; kai jis padunksino smar- 
kiau, kimus balsas, dar neišsibudinusio žmogaus balsas 
už durų sumurmėjo: 

— Kas ten? 

— Aš, Gontranas. 

— Palaukite, tuoj atidarysiu. 

Pasirodė Andermatas su naktiniais marškiniais, papur- 
tusiu veidu, susivėlusia barzdele, apsirišęs galvą fuliaru. 
Jis grįžo į lovą, atsisėdo, ištiesė rankas ant apkloto ir 
prašneko: 

— Tai va, mano mielas, reikalai nekokie. Šiandien už- 
kalbinau tą seną lapiną Oriolį: neminėdamas jūsų, pasa- 
kiau, kad vienas mano bičiulių — daviau maždaug su- 
prasti, kad tai Polis Bretinji,— rimtai galvojąs apie vieną 
jo dukterų, ir paklausiau, kokią jis skiriąs joms dalį. O jis 
savo ruožtu mane paklausė, koks būsimojo vyro turtas, ir 
aš pasakiau, kad trys šimtai tūkstančių plius geros per- 
spektyvos. 

— Betgi aš nieko neturiu,— pratarė Gontranas. 

— Aš jums paskolinsiu, brangusis. Jeigu mes veiksime 
išvien, aš atsiimsiu šią sumą iš jūsų žemių. 

Gontranas nusišaipė: 

— Labai gerai. Aš gausiu žmoną, o jūs — pinigus. 

Andermatas supyko: 

— Aš rūpinuosi jumis, o jūs, užuot padėkojęs, mane 
įžeidinėjate. Gana, baikim šią istoriją!.. 

Gontranas atsiprašė: 

— Nepykite, brangusis, atleiskite man. Žinau, kad 
jūs — be galo tvarkingas ir sąžiningas, visais atžvilgiais 
padorus žmogus. Aš neprašyčiau iš jūsų arbatpinigių, jeigu 
būčiau jūsų vežėjas, bet patikėčiau jums savo turtą, jei 
būčiau milijonierius... 

Viljamas aprimęs kalbėjo toliau: 

— Prie to mes dar grįšime, o dabar baikime svarstyti 
svarbiausiąjį klausimą. Senis iš karto perprato mano gud- 
rybę ir atsakė: „Žiūrint katrai. Jeigu jūs turite galvoj 
Luizą, vyresniąją, tai jos dalis — va kokia". Ir jis išvardijo 
visus sklypus aplink mūsų kurortinius pastatus — tuos, kur 
tarp gydyklos ir viešbučio, ir tuos, kur tarp viešbučio ir 
kazino, žodžiu, visas žemes, be kurių mes negalime gyvuoti 
ir kurios man brangesnės už auksą. O jaunesniajai jis duo- 
da kitą pusę kalno, kurios vertė vėliau, be abejo, irgi labai 
pakils, bet man ji šiuo metu nereikalinga. Aš kaip išmany- 
damas stengiausi jam įkalbėti, kad perdalytų žemę iš nau- 
jo ir sukeistų dukterims skiriamus sklypus. Bet juk žino- 
te — jis užsispyręs kaip ožys. Jo žodis galutinis, nėra 
ko nė kalbėti. Štai ir galvosūkis. Kaip jums atrodo visa 
tai?.. | 

Gontranas, suglumęs, išmuštas iš vėžių, atsakė: 

— O kaip jums pačiam atrodo? Kaip manote, ar jis turė- 
jo galvoje būtent mane, kai šitaip skirstė dalis? 

— Aiškus dalykas. Gudrus kaimietis tarė sau: „Jei mer- 
gytė jam patinka, nėra ko švaistyti savo gero“. Jis tikisi 
atiduoti jums dukrą, pačią geriausią žemę pasilikdamas 
sau... Bet kas jį žino — galimas daiktas, kad jis labiau rū- 
pinasi vyresniąja... Luiza — jo numylėtinė... atsigimus į 
jį... gudresnė, apsukresnė, praktiškesnė... Ta mergiotė, man 
regis, labai nekvaila... Aš, jumis dėtas... mesčiaus į kitą 
pusę... 

Gontranas sutrikęs murmėjo: 

— Velniava!.. Velniava!.. Tai Šarlotos žemė... jums visai 
netinka?.. 

Andermatas sušuko: 

— Manė.. ne, ne... ir dar kartą ne!.. Man reikalingi skly- 
pai, įsiterpę tarp mano gydyklos, mano viešbučio ir mano 
kazino. Tai savaime suprantama. Aną žemę, žinia, kada 
nors vėliau bus galima išparduoti mažais sklypeliais pri- 

vatiems asmenims, bet šiuo tarpu aš jos imti negaliu... 

Gontranas kartojo: 

— Velniava... velniava... Šlykštus reikalas... Tai jūs 
man patariate... 

— Aš nieko jums nepatariu. Tik manau, kad jums rei- 
kia gerai pagalvoti, katrą seserį pasirinkti. 

— Taip... taip... tas tiesa... Aš pagalvosiu... O dabar 
einu miegoti... Rytą galva šviesesnė... 

Jis buvo bekyląs, bet Andermatas jį sulaikė: 

— Atleiskite, mielasis, dar pora žodžių apie ką kita. 
Aš deduosi nesuprantąs, bet iš tikrųjų puikiai suprantu 
užuominas, kurias jūs be paliovos man laidote, ir noriu 
pasakyti, kad jos man įgriso. 

Jūs prikaišiojate man, kad aš esu žydas, atseit moku 
pelnyti pinigus, kad esu šykštus, kad spekuliuoju, neapsiei- 
damas ir be suktybių. Bet, mano mielas, tuos pinigus, ne 
taip jau lengvai mano pelnytus, aš nuolat ir nuolat skolinu 
jums, tikriau pasakius, šelpiu jus. Na, tegul, apie tai nekal- 
bėsim. Bet su vienu jūsų priekaištu aš nieku būdu nesutin- 
ku! Aš nesu šykštuolis. Leiskite priminti jums, kad aš per- 
ku jūsų seseriai dovanas už dvidešimt tūkstančių frankų, 
kad padovanojau jūsų tėvui Teodoro Ruso paveikslą už 
dešimtį tūkstančių frankų, kurio jis geidė, kad, kai atvy- 
kome čionai, padovanojau jums arklį, kuriuo jūs ką tik 
buvote nujojęs į Ruaja. 

Tad kodėl gi jums atrodo, kad aš šykštus? Ogi todėl, 
kad nesiduodu apvagiamas. Bet mes, Žydai, esame visi to- 
kie, ir elgiamės teisingai. Prašom, gerbiamasis, gerai 
įsidėmėti mano žodžius. Mus laiko šykštuoliais todėl, 
kad mes puikiai žinome kiekvieno daikto vertę. Jums 
rojalis — tai rojalis, kėdė — tai kėdė, kelnės — tai kelnės. 
Ir mums, aišku, tas pat, bet, kita vertus, mes žiūrime į 
kiekvieną iš tų daiktų ir kaip į piniginę vertybę, kaip į 
prekę, kurią iš pirmo žvilgsnio tiksliai įkainos kiekvienas 
praktiškas žmogus, ir tai bus anaiptol ne šykštumas, o tik 
apsidraudimas nuo bet kokios apgaulės. 

Ką jūs pasakytumėte, jeigu tabako krautuvėlėje iš jūsų 
paprašytų keturių sū už pašto ženklą arba už dėžutę vaš- 
kinių degtukų“? Jūs taip pasipiktintumėte, kad bėgtumėte 
ieškoti policininko — dėl vieno sū, taip, taip, gerbiamasis, 

dėl vieno sū! Ir tai tik todėl, kad atsitiktinai žinote, kiek 
verti šitie daiktai. O aš žinau, kiek vertas kiekvienas daik- 
tas, kurį tiktai galima parduoti. Jūs piktinatės, kai iš jūsų 
reikalauja keturių sū už pašto ženklą, kaštuojantį tris su, 
o aš piktinuosi, kai iš manęs prašo dvidešimt frankų už 
skėtį, vertą penkiolikos frankų! Suprantate? Aš protestuo- 
ju prieš įsigalėjus; begėdišką vagiliavimą — nuolatinį 
krautuvininkų, tarnų, vežėjų vagiliavimą. Protestuoju 
prieš komercinį aplaidumą, būdingą visiems jūsų tautie- 
čiams, taip niekinantiems žydus. Aš duodu arbatpinigių 
tiek, kiek priklauso už man padarytą paslaugą, tuo tarpu 
jūs, tuščios fantazijos, nepastovios nuotaikos Žmonės, me- 
tate čia penkis sū, čia penkis frankus, patys nežinodami už 
ką! Suprantate? 

Gontranas pasikėlė ir su rafinuota ironiška šypsena, 
taip derančia jam prie veido, tarė: 

— Taip, mano mielas, suprantu ir visiškai sutinku su 
jumis, tuo labiau kad senasis markizas de Ravenelis, mano 
senelis, beveik nieko nepaliko mano vargšui tėčiui kaip 
tik todėl, kad turėjo blogą įprotį niekad neimti grąžos iš 
pirklio, ką nors jam pardavusio. To daryti jam neleido 
bajoro garbė, todėl jis visada mokėdavo apvaliomis sumo- 
mis ir stambiais pinigais. 

Ir Gontranas išėjo, didžiai patenkintas savimi. 

Kitą dieną, prieš pat pietus, jau rengiantis eiti iš salono 
į atskirą valgomąjį, skirtą Andermatų ir de Ravenelių šei- 
moms, ūmai atidarė duris Gontranas ir paskelbė: 

— Panelės Oriol! 

Vesdamas už rankų sutrikusias mergaites vidun, jis 
juokdamasis aiškino: 

— Štai jos! Pagrobiau abi tiesiai iš gatvės, nepabūgęs 
viešo skandalo, ir varu atsivedžiau čionai, nes noriu kai ką 
išsiaiškinti su Luiza, o vidury kaimo to padaryti negalėjau. 

Jis paėmė jų skrybėlaites, skėčius, — juodvi grįžo iš pa- 
sivaikščiojimo,— susodino, tada pabučiavo Kristianą, 
paspaudė ranką tėvui, svainiui ir Poliui ir grįžo prie Luizos. 

— Na, panele, dabar malonėkite man pasakyti, kodėl 
jau kuris laikas jūs vengiate mūsų? Ką jūs turite prieš 
mus? 

Luiza žvelgė baugščiomis akimis tartum paukštelis, 
pakliuvęs į raizgus ir sugriebtas paukščiautojo. 

— Nieko, pone, iš tikrųjų nieko!.. Kas gi jums taip sa- 
kė? 

— Viskas, panele, iš tikrųjų viskas aiškiausiai tai rodo! 
Jūs nebeateinate pas mus, nebevažinėjate su mumis Nojaus 
arka (taip jis pakrikštijo didįjį lando). Kai aš sutinku jus 
ir bandau užkalbinti, jūs nutaisote rūsčią miną. 

— Oi ne, pone, jūs klystate! Tikėkit manimi! 

— Oi ne, panele, neklystu! Ir netikėsiu jumis! Šiaip ar 
taip, man tas labai nepatinka, ir aš noriu šiandien pat su- 
daryti su jumis taiką. Žinokite, aš baisiai atkaklus. Galite 
raukytis kiek norite, aš vis tiek jus nuo to atpratinsiu, ir 
ateis laikas, kada jūs būsite mums tokia pat meili kaip 
jūsų sesutė — tikras gerumo angelas. 

Liokajus pranešė, kad stalas padengtas, ir visi perėjo į 
valgomąjį. Gontranas paėmė už parankės Luizą. 

Jis maloniai kalbino čia ją, čia jos seserį, be galo tak- 
tiškai dalindamas abiem komplimentus. Jaunėlei jis sakė: 

— Jūs — sena mūsų bičiulė, todėl aš kurį laiką skirsiu 
jums mažiau dėmesio. Juk svetimam visados daugiau įtai- 
kauji negu saviškiam, ar ne? 

O vyresniajai sakė: 

— O jus, panele, aš noriu sužavėti ir, kaip sąžiningas 
priešininkas, iš anksto apie tai pranešu. Aš net asistuosiu 
jums. Aha, jūs raustate — tai geras ženklas! Jūs pamatysi- 
te, koks aš būnu meilus, kada pasistengiu. Ar ne taip, 
panele Šarlota“ 

Abi merginos kaito, o Luiza vis tokia pat oria Mina 
gyniojosi: 

— Ak, pone, jūs nerimtai kalbate!.. 

Gontranas varė toliau: 

— Na ką jūs! Kai ištekėsite, — o to, manau, nereikės i!- 
gai laukti, — diduomenėje dar ne tokių dalykų prisiklausy- 
site. Tada bent išgirsite komplimentų! 

Kristiana ir Polis pagyrė jį, kad atsivedė Luizą Oriol; 
markizas šypsojosi — jam patiko šis vaikiškas Žaidimas; 

Andermatas galvojo: „Nepėsčias, šelmis“. O (CGontraną 
siutino dviprasmiška jo padėtis: širdis traukė prie jau- 
nesniosios, o praktiška nuovoka vertė meilautis vyresnia- 
jai. Jis šypsojosi Luizai, bet mintyse, sukandęs dantis, 
grasino: „Tavo suktasis tėtušis sumanė mane apmauti! Na, 
palauk, mažyte, aš tau parodysiu, iš kur kojos dygę; tu dar 
mane pažinsi! 

Ir jis lygino juodvi, leisdamas akimis čia vieną, čia kitą. 
Jaunesnioji, žinia, jam buvo labiau prie širdies: jam patiko 
ir linksmas, gyvas jos būdas, ir kiek riesta nosytė, ir Žvit- 
rios akys, ir siaura kakta, ir dailūs, kiek stamboki dantys, 
ir kiek platoka burna. 

Bet ir vyresnioji buvo graži, nors ir šaltesnė, ne tokia 
linksma. Ji niekad nepradžiugins sąmoju, nenuskaidrins 
savo žavesiu intymaus gyvenimo, bet kai prie durų į po- 
kylio salę liokajus paskelbs: „Grafienė de Ravenel!', ji ne- 
padarys gėdos jo vardui ir gal net geriau už jaunesniąją 
pritaps prie aukštuomenės, kai tik bent kiek apsipras ir pa- 
bendraus su kilmingais žmonėmis. Ir vis dėlto jis niršo. 
Jis giežė apmaudą ne tik ant abiejų seserų, bet ir ant jų tė- 
vo ir brolio, ir baudėsi vėliau, kai tik gaus valią, atmokėti 
jiems už šitą nesėkmę. 

Po pietų, perėjus atgal į saloną, jis paprašė Luizą, gerai 
mokančią kelti kortas, išburti jam ateitį. Markizas, Ander- 
matas ir Šarlota įdėmiai klausėsi: ir juos nejučia traukė 
tai, kas nežinoma ir slėpininga, kas neįtikėtina, bet gal ir 
įmanoma, ir juose dar gyvavo tikėjimas stebuklais, tiek 
įsišaknijęs žmoguje, jog kartais net patį įžvalgiausią protą 
suglumina patys kvailiausi šarlatanų prasimanymai. 

Polis ir Kristiana tyliai kalbėjosi prie atdaro lango. 

Jau kuris laikas Kristiana buvo nelinksma, nes jautė, 
kad Polis nebemyli jos taip, kaip anksčiau. Skilimas jų 
santykiuose kas dieną didėjo dėl abiejų kaltės. Pirmąsyk 
ji pajuto šią nelaimę šventės vakarą, kai buvo išsivedusi 
Polį ant kelio. Ji matė, kad jo žvilgsnis nebe toks švelnus, 
balsas nebe toks malonus, kad jis nebesirūpina ja taip ais- 
tringai kaip kitados, bet nieku būdu negalėjo atspėti, iš 
kur toji permaina. 

O prasidėjo tas skilimas jau seniai, tą rytą, kai ji, atė- 
jusi, kaip ir kasdien, į pasimatymą, džiaugsmingai sušuko: 

kūną nubėgant nemalonų šiurpuliuką. 

Nuo to laiko ji nuolat ir nuolat kalbėjo jam apie savo 
nėštumą, ir širdis jai tirpo iš laimės. Bet nepaliaujamos jos 
kalbos apie įvykį, kuris jam pačiam buvo nemalonus, kok- 
tus ir atrodė net vertas pasibjaurėjimo, žeidė patį šven- 
čiausią jo jausmą, ir jo dievaitės spindesys ėmė blukti. 

Vėliau, matydamas, kaip ji pasikeitė, sublogo, kaip 
įdubo jos skruostai ir pagelto veidas, Polis galvojo, kaip 
būtų gera, kad ji dabar visai nesirodytų jam akyse, pranyk- 
tų bent keletui mėnesių, o paskui vėl atsirastų, dar gražesnė 
ir patrauklesnė negu anksčiau. Tada gal šitas nemalonumas 
pradingtų užmairšty, O gal jinai iš naujo sužavėtų jį ne vien 
kaip linksma meilužė, bet ir kaip protinga, kukli jauna 
motina, iš tolo terodanti savo kūdikį, išdabintą rausvais 
kaspinais. 

Ir ji turėjo puikią progą parodyti tą saiko jausmą, kurio 
jis laukė: galėjo išvažiuoti visai vasarai į Mont Oriolį, o jį 
palikti Paryžiuje, kad jis nematytų jos nublyškusio vei- 
do ir nedailios figūros. Jis taip tikėjosi, kad jinai jį su- 
pras! 

Tačiau, vos atvykusi į Overnę, Kristiana verste užvertė 
jį nevilties kupinais laiškais ir taip atkakliai kvietė pas 
save, kad jis nebeatlaikė ir pasigailėjęs atvažiavo. Ir štai 
dabar jinai kamavo jį nemaloniu, verksmingu savo švel- 
numu, 0 jam pašėlusiai knietė palikti ją, kad nereikėtų jos 
matyti, kad nereikėtų klausytis įkyrios, ne laiku giedamos 
meilės giesmelės. Jam norėjosi iškloti jai visa, kas buvo 
ant širdies, išaiškinti, kaip netaktiškai ir kvailai ji elgiasi, 
bet jam trūko drąsos, ir jis nepajėgė nei išvažiuoti, nei su- 
tramdyti savo apmaudo, nuolat prasiveržiančio užgauliais, 
tulžingais žodžiais. 

Visa tat ją sunkiai slėgė, nors kaip tik šiuo metu, kai 
jos savijauta vis blogėjo, kai jai darėsi vis sunkiau judėti, 
kai ją apniko visos nėščių moterų bėdos, ji labiau nei bet 
kada buvo reikalinga paguodos, lipšnumo ir meilės. Jinai 
pati juk atsidavusi jam visa širdimi, visa siela ir kūnu, jos 
beribei meilei nebaisios jokios aukos nei išbandymai. Jinai 
juk nebe meilužė, o žmona, artimiausia Polio draugė, išti- 
kima, nuolanki jo vergė, jo daiktas. Dabar tarp jų nė būti 

nebegali kokių nors meilavimų ar koketavimų, kokio noro 
ar pastangų patikti ar sužavėti, — juk ji visa ištisai priklau- 
so jam, juos jungia toks galingas, toks mielas ryšys — ne- 
trukus gimsiantis kūdikis. 

Lig tik jie liko vieni prie lango, Kristiana vėl pradėjo 
švelniai guodžiotis: 

— Poli, mano brangusis Poli, sakyk, ar tu vis taip pat 
mane myli? 

— Taip, žinoma! Klausyk, tu kalbi ir kalbi kasdien vis 
tą patį, argi tau neatrodo, kad tas gali būti įkyru? 

— Atleisk man! Bet matai, man dabar jau sunku tuo 
tikėti, man reikia, kad tu nuolat mane ramintum, reikia 
nuolat girdėti iš tavo lūpų šitą mielą žodį; juk tu nebekarto- 
ji jo taip dažnai, kaip anksčiau, ir aš turiu prašinėti jo kaip 
malonės, kaip išmaldos. 

— Na gerai, aš myliu tave! Bet būk maloni, kalbėkim 
apie ką kita! 

— O, koks tu žiaurus! 

— Ne, aš visai ne žiaurus. Tik... tik tu nesupranti... 
nesupranti, kad... 

— Ak, aš puikiai suprantu, kad tu manęs nebemyli. 
Kad tu žinotum, kaip man skaudu! 

— Klausyk, Kristiana, maldauju tave, nedirgink man 
nervų. Kad tu žinotum, kaip neprotingai tu elgiesi! 

— Ak, jeigu mane mylėtum, tu taip nekalbėtum. 

— Bet po galais, jei nemylėčiau, nebūčiau nė atvažia- 
vęs. 

— Paklausyk manęs. Tu dabar priklausai man, tu — 
mano, O aš — tavo. Mus dabar sieja nauja gyvybė — ir ši- 
tų saitų niekas nenutrauks. Bet duok man žodį, kad jei kada 
nors... po kiek laiko... tu nustosi mane mylėjęs, tu man tai 
pasakysi? 

— Taip, duodu žodį. 

— Prisieki? 

— Prisiekiu. 

— Bet ir tada mes liksime draugai, ar ne? 

— Aišku, liksime draugai. 

— Tą dieną, kai suprasi, kad jau nebemyli manęs tikrąja 
meile, tu ateisi pas mane ir pasakysi: „Kristiana, brangioji, 

aš tave labai myliu, bet mano jausmas nebe tas kaip anks- 
čiau. Būkime nuo šiol draugai, tik draugai . 

— Gerai, pasakysiu. 

— Prisieki? 

— Prisiekiu. 

—- Ir vis dėlto man tai bus didelis smūgis! Kaip tu mane 
dievinai pernai! 

Jiems už nugarų pasigirdo balsas: 

— Kunigaikštienė de Ramas-Aldavara! 

Tai buvo kaimyniškas vizitas, nes Kristiana kas vakarą 
priimdavo žymesniuosius kurorto svečius, kaip valdovai 
savo karalystėse kad priima atvykusius didikus. 

Gražiąją ispanę lydėjo daktaras Mazelis, šypsantis, 
kaip visad, nuolankia savo šypsena. Damos paspaudė viena 
kitai rankas, susėdo ir pradėjo kalbėtis. 

Andermatas pasišaukė Polį: 

— Eikite šen, mielasis, panelė Oriol puikiai kelia kor- 
tas. Štai man ji pasakė nuostabiausių dalykų. 

Ir, paėmęs Polį už parankės, pridūrė: 

— Keistas jūs Žmogus, a? Paryžiuje pas mus užeinate 
kartą per mėnesį, o gal dar rečiau, nors mano žmona taip 
atkakliai jus kviečia. Iš čia vėl turėjome siųsti keliolika 
laiškų, kol prisirengėte atvykti. Pagaliau atvykote, bet jūsų 
nuotaika tokia bloga, tarsi kasdien jums žūtų milijonas. 
Tikriausiai turite kokį nemalonumą, tik jį nuo mūsų slepia- 
te. Sakykite viską, gal mes galėsime jums padėti. 

— Betgi ne, nieko panašaus nėra. O kad aš retai lankau- 
si pas jus Paryžiuje... tai todėl, kad Paryžiuje... pats su- 
prantate... 

— Kaipgi, Žinoma, suprantu... Bet nors jau čia reikia 
prasiblaškyti. Aš ketinu surengti dvi ar tris šventes — ma- 
nau, kad jos turėtų sėkmingai praeiti. 

Liokajus pranešė: 

— Ponia Bar, ponas profesorius Klošas. 

Pastarasis atėjo su dukteria, jauna ir agnia rudaplauke 
našle. Netrukus tas pats liokajus paskelbė: 

— Ponas profesorius Ma-Ruselis. 

Antrasis profesorius įžengė drauge su žmona, nebe- 
jauna pablyškusia dama per vidurį perskirtais, glotniai 
sušukuotais plaukais. 

Profesorius Remiuzo prieš dieną išvyko, nupirkęs jam 
pasiūlytą vilą, ir, kaip daugelis spėjo, labai palankiomis 
sąlygomis. 

Abiem jo kolegoms labai knietėjo sužinoti tas sąlygas, 
bet Andermatas tiek teatsakė: 

— O, mes labai gražiai susitarėme — nei viena, nei kita 
pusė neliko nuskriausta. Jei norėsite pasekti jo pavyz- 
džiu — susitarsime ir mes... Kai apsispręsite, malonėkite 
pranešti man — tada pakalbėsime. 

Paskui pasirodė daktaras Latonas, o įkandin jo — dakta- 
ras Onora. Šis atėjo vienas, nes žmonos nemėgo niekur 
vestis. 

Pakilo kalbos, salonas suūžė kaip avilys. Gontranas 
neatstojo nuo Luizos — visą laiką jai kažką pasakojo, 
prisilenkęs per petį, ir protarpiais juokdamasis aiškino 
tiems, kurie ėjo pro šalį: 

— Bandau palaužti savo priešininkę. 

Mazelis atsisėdo šalia profesoriaus Klošo dukters. 
Jau kelios dienos, kai jis sekiojo paskui našlę, o toji 
drąsiai, demonstratyviai su juo koketavo. 

Kunigaikštienė akylai jį stebėjo, vos tramdydama ner- 
vingą virpulį. Staiga ji pakilo, perėjo saloną ir tarė savo 
gydytojui, nutraukdama jo pašnekesį su rudaplauke gra- 
žuole. 

— Sakykite, Mazeli, ar ne metas mums namo? Aš 
truputį nesveikuoju. 

Kai juodu išėjo, Kristiana, prisiartinusi prie Polio, tarė: 

— Vargšė moteriškė! Tikriausiai ji labai kenčia. 

Jis atsainiai paklausė: 

— Kas tokia? 

— Kunigaikštienė. Argi nematote, kaip ji pavyduliau- 
ja? 

Jis grubiai atsakė: 

— Jeigu verkšlensite dėl kiekvienos įkyrios meilužės, 
jums neužteks ašarų. 

Jis pasirodė jai toks žiaurus, kad ji vos nepravirko iš 
tikrųjų. Nusigręžusi atsisėdo prie Šarlotos Oriol, kuri, pa- 
silikusi viena, žiūrėjo į Gontraną ir tik stebėjosi jo elgesiu. 

— Būna dienų, kada norisi mirti, — pasakė Kristiana, 
bet mergaitė nesuprato jos žodžių. 

Andermatas pasakojo daktarams apie nepaprastą seno 
sosi. Jis kalbėjo su tokiu įsitikinimu, kad niekas nė nemanė 
suabejoti jo nuoširdumu. 

Kai jis permanė Oriolių ir luošio gudrybę, kai suprato, 
jog praeitais metais, užsigeidęs įsitikinti mineralinių van- 
denų gydomąja galia, pats neapdairiai įlindo į jų kilpas, 
Oo ypač kai pamatė, kad grėsmingų senio Kloviso aimanų 
vis tiek nenutildys kitaip kaip tik pinigais, jam šovė mintis, 
kad galima paversti jo ligą puikia reklamos priemone. 
Ir savo sumanymą sėkmingai vykdė. 

Vėl atėjo Mazelis: nulydėjęs savo pacientę namo, jis 
paliko laisvas. 

Gontranas paėmė jį už parankės: 

— Garbusis daktare, prašau jus patarimo. Kokia jūsų 
nuomonė apie seseris Oriol? Katra geresnė? 

Gražuolis gydytojas jam sukuždėjo į ausį: 

— Pagulėti — jaunesnioji, gyventi — vyresnioji. 

Gontranas nusijuokė. 

— Šit kaip? Tai mūsų nuomonės sutampa! Puiku! 

Paskui priėjo prie sesers, kuri tebekalbėjo su Šarlota, 
ir tarė: 

— Žinai, ką aš sugalvojau? Ketvirtadienį važiuosime 
prie Niužero kalno. Tai pats gražiausias vulkanas šioje 
kalnų virtinėje. Su visais jau sutarta. Tu sutinki? 

Kristiana abejingai sumurmėjo: 

— Kaip norite... Man vis vien. 

Tuo metu profesorius Klošas su dukteria pakilo eiti. 
Mazelis pasisiūlė juos palydėti ir išėjo dauge su jaunąja 
našle. 

Po kelių minučių išsiskirstė ir kiti svečiai, nes Kristiana 
vienuoliktą valandą guldavo miegoti. 

Markizas, Polis ir Gontranas palydėjo seseris Oriol. 
Gontranas su Luiza ėjo priekyje, o Bretinji, per keletą 
žingsnių atsilikęs, vedė už parankės Šarlotą ir stebėjosi, 
kad jos ranka truputį dreba. 

Atsisveikindami joms priminė: 

— Iki ketvirtadienio! Vienuoliktą valandą — pusryčiai 
viešbutyje! 

Grįždami sutiko Andermatą, kurį sodo kampe buvo 
sulaikęs profesorius Ma-Ruselis. 

— Taigi, — kalbėjo profesorius, — jeigu jums patogu, 
rytoj rytą aš užeisiu pas jus pašnekėti dėl to namelio. 

Viljamas, grįždamas į viešbutį -drauge su Gontranu ir 
Poliu, pasistiebė prie svainio ausies ir tarė: 

— Sveikinu, sveikinu, drauguži! Šauniai pasirodėte! 

Jau dveji metai, kai Gontranui stačiai gyvenimas buvo 
nemielas — amžinai jį kamavo pinigų stoka. Kol iššvaistė 
motinos turtą, jis nieko negalvojo ir su įgimtu lengvabūu- 
diškumu, paveldėtu iš tėvo, siautė drauge su tais turtingais, 
visa ko persisotinusiais jaunais palaidūnais, kurių vardai 
kas rytą mirga laikraščiuose, kurie priklauso aukštuome- 
nei, bet retai joje lankosi ir, nuolat bendraudami su laisvo 
elgesio merginomis, patys perima kokočių manieras ir 
gyvenimo supratimą. 

Jų kompaniją — visą tuziną tokių plevėsų — kiekvieną 
vakarą tarp vidurnakčio ir trečios valandos ryto galėjai 
matyti toj pačioj kavinėj bulvare. Elegantiški, visada 
su frakais ir baltomis liemenėmis, su prašmatniais, dvi- 
dešimties luidorų vertės rankogalių segučiais, perkamais 
pas geriausius juvelyrus ir kas mėnesį keičiamais, jie turė- 
jo vienintelį rūpestį — kaip smagiau praleisti laiką, susi- 
rasti naujų moterų, kuo plačiau išgarsėti savo žygdar- 
biais, na ir svarbiausia — kaip prasimanyti pinigo. 

Jų protinis akiratis buvo labai siauras: jie daugiau nie- 
kuo nesidomėjo kaip tik vakarykščiais skandalais ir dvi- 
kovom, lošimo namų istorijom ir pikantiškom paskalom, 
išėjusiom į viešumą iš alkovų bei hipodromo arklidžių. 

Per jų rankas buvo perėjusios visos moterys, kotiruo- 
jamos meilės rinkoje, jie atidavinėjo, perleidinėjo, skoli- 
nėjo jas vieni kitiems ir, kalbėdamiesi tarpusavy, vertino 
meilužes ne kitaip, kaip vertinami lenktynių arkliai. Lan- 
kėsi jie ir triukšmingoje tituluotų didikų draugijoje, apie 
kurią tiek daug kalbama ir kurioje moterys nė neslepia 
savo meilės ryšių, abejingiems, nieko nematantiems ir 
negirdintiems, trumparegiams savo vyrams nuolaidžiau- 
jant; ir šioms aukštuomenės damoms jie taikė tą patį verti- 
nimo matą kaip ir kokotėms, gal tik atiduodami šiokią to- 
kią pagarbos duoklę jų kilmei ir socialiniam rangui. 

Gudriomis machinacijomis graibstydami pinigus, be 
kurių neįmanomas toks linksmas gyvenimas, apgaudinė- 
dami palūkininkus, skolindamies iš kur pakliuvo, vydami 
laukan kreditorius, tyčiodamies iš siuvėjų, kas pusmetį 
pateikiančių sąskaitą, padidėjusią trimis tūkstančiais 
frankų, nuolat girdėdami grobščių savo meilužių pasakoji- 
mus apie jų spendžiamas pinkles, matydami sukčiavimus 
klubuose, žinodami, jausdami, kad juos pačius apvaginėja 
ir tarnai, ir pirkliai, ir prašmatnių restoranų laikytojai, ir 
visi, kas tik nori, sekdami biržos spekuliacijas, o ir patys 
nevengdami dėtis su aferistais, jei tik yra vilties laimėti 
bent kelis luidorus, jie nusmuko morališkai, jų dorovinis 
jausmas atbuko, ir jiems beliko vienui viena garbės parei- 
ga — šaukti dvikovon kiekvieną, kas tiktai meta ant jų 
bent menką įtarimą dėl niekšybės, kurią jie iš tikrųjų pa- 
darė ar gali padaryti. 

Toksai gyvenimas jiems visiems, ar mažne visiems, 
po kelerių metų turėjo baigtis arba vedybomis su turtingos 
šeimos įpėdine, arba skandalu, arba savižudybe, arba mįs- 
lingu dingimu, tolygiu mirčiai. 

Bet visi jie puoselėjo viltį gauti turtingą žmoną. Vieni 
manė, kad tuo pasirūpins jų tėveliai, kiti patyliukais patys 
ieškojo ir netgi turėjo įpėdinių sąrašus, kaip kitas kad turi 
parduodamų namų sąrašą. Ypač jie tykojo užsieniečių — 
atkilėlių iš Šiaurės ar Pietų Amerikos, kurioms tikėjosi 
apsuksią galvas tiek savo elegancija ir nepriekaištinga 
išvaizda, tiek bonvivaniško gyvenimo ir šaunių pergalių 
šlove. Jų kreditoriai irgi dėjo viltis į būsimų žmonų 
kraitį. 

Bet sumedžioti nuotaką su geru kraičiu ne taip lengva. 
Reikia ilgai klausinėtis, ilgai vargti, kol suvilioji merginą, 
reikia daryti vizitus, o Gontranas, iš prigimties lengva- 
pėdis, tam visiškai netiko — jam trūko energijos ir ištver- 
mės. | 

O pinigų taip pat jau seniai trūko — ir Gontranas, 
klimpdamas vis gilyn į skolas, sakydavo sau: „Reikia pa- 
galiau ko nors imtis“. Bet nieko nesiėmė, nieko nesu- 
galvojo. 

Atėjo laikas, kada jis turėjo kasdien laužyti galvą, 
iš kur gavus bent nedidelę sumelę, griebtis tų niekingų 

gudrybių, be kurių neapsieina žmogus, likęs be skatiko, o 
galų gale buvo priverstas dienų dienas leisti šeimoje. 
Ir štai Andermatas jam staiga pakišo mintį vesti katrą nors 
Oriolio dukrą. 

Pradžioje Gontranas iš atsargumo nutylėjo, nors iš pir- 
mo žvilgsnio jam ir pasirodė, kad mergaitės pernelyg 
žemos kilmės ir kad tokia nelygi santuoka neįmanoma. 
Tačiau, valandėlę pasvarstęs, pakeitė nuomonę ir bemat 
apsisprendė: jis pradės flirtą, lengvą kurortinį flirtą, neuž- 
dedantį jokių priedermių ir leidžiantį bet kada atsitraukti. 

Gontranas puikiai žinojo, kad Andermatas žodžiais 
nesišvaisto, ir išsyk suprato, kad šitas pasiūlymas jo gerai 
apgalvotas ir pasvertas, kad viskas jo numatyta, kad daly- 
kas tikrai vertas dėmesio ir kad kita panaši partija vargu 
ar greit bepasitaikys. 

O, beto, ir vargo jokio — tik pasilenk ir nusiskink dailų 
žiedą. Jaunesnioji iš tiesų labai jam patiko, ir jis ne kartą 
pagalvodavo, kad ir vėliau visada bus malonu su ja susi- 
tikti. 

Taigi jis pasirinko Šarlotą Oriol, ir per trumpą laiką pa- 
darė tokią pažangą, jog buvo galima formaliai pasipiršti. 

Bet štai paaiškėjo, kad žemė, kurios geidauja Anderma- 
tas, tėvo paskirta kitai dukteriai, ir Gontranui vėl teko rin- 
ktis: arba atsisakyti šių vedybų, arba mestis prie vyres- 
niosios sesers. 

Iš karto jį paėmė toks apmaudas, kad jis jau buvo beke- 
tinąs pasiųsti svainį velniop, likti viengungiu ir laukti 
naujos progos. 

Bet jo kišenė tuo metu buvo kaip tik visai tuščia, tokia 
tuščia, kad, panorėjęs užeiti į kazino sulošti bent vienos 
partijos, turėjo prašyti iš Polio dvidešimt penkių luidorų. 
O tiek jau kartų iš jo buvo skolinta ir niekados negrąžinta! 
Negana to, naujos merginos dar ieškok, paskiau jai asis- 
tuok, kol palenksi jos širdį, ko gero, dar kariauk su prie- 
šiškai nusiteikusia šeima, o va čia nė iš vietos pajudėti 
nereikia: pavaikštinėsi kelias dienas, pameilausi, ir vy- 
resnioji sesuo bus tavo lygiai taip, kaip jaunėlė. O kai 
ją vesi, turėsi ir nuosavą bankininką, kurio kasa visados 
bus tau atvira: visą atsakomybę už vedybas suversi svai- 
niui ir amžinai galėsi jam priekaištauti. 

Kai dėl žmonos, tai jis nusiveš ją į Paryžių ir pristatys 
2nai kaip Andermato kompaniono dukrą. Jos vardas, beje, 
utampa su šio kurorto vardu, todėl jis niekad, niekad, 
iekad čia su ja neatvažiuos: yra juk toks dėsnis, kad upė 
iegrįžta atgalios. Ji daili ir grakšti, turi pakankamai rafi- 
muotumo, kad taptų iš tikrųjų elegantiška dama, pakanka- 
nai proto, kad perimtų aukštuomenės papročius, mokėtų 
oje laikytis, išsikovotų garbingą padėtį ir net pakeltų jo 
eputaciją. Visi kalbės apie jį: „Tas padykėlis vedė gražią 
nerginą ir, atrodo, ją vedžioja už nosies", ir jis iš tiesų ve- 
lžios ją už nosies: jo kišenė bus pilna, ir jis patylomis 
»yvens po senovei, kaip laisvas viengungis. 

Taigi jis metėsi prie Luizos ir, nė pats nenumanydamas, 
cad kelią jam praskynė pavydo kirminas, graužiąs ambi- 
dingos merginos širdį, lengvai pažadino dar miegantį jos 
c<oketiškumą ir nesąmoningą troškimą paveržti iš sesers 
>ražuolį garbintoją, visų tituluojamą „ponu grafu“. 

Ji nė pati to nesuvokė, niekad apie tai negalvojo ir ne- 
murėjo kokių nors kėslų, užtat labai nustebo, kai Gontra- 
nas, sutikęs jas gatvėje, varu nusivedė į viešbutį. Tačiau, 
matydama, koks jis atidus jai ir kokiais meiliais žvilgsniais 
ją varsto, stebėdama jo manieras ir visą laikyseną, suprato, 
kad jis nemyli Šarlotos. Ji nespėliojo, kas bus toliau, bet 
vakare, eidama miegoti, džiūgavo bemaž kaip nugalėtoja ir 
jautėsi laiminga. 

Ketvirtadienio rytą kilo abejonė, ar beverta keliauti 
prie Niužero kalno. Dangus buvo apniukęs, oras tvan- 
kus — rodės, tuoj ims lyti. Bet Gontranas taip karštai 
ragino važiuoti, jog ir tie, kur svyravo, pagaliau sutiko. 

Pusryčiai praėjo nykiai. Polis su Kristiana praeitą va- 
karą be jokios rimtos priežasties susivaidijo. Andermatas 
būgštavo, kad Gontrano vedybos, ko gero, neišdegs, nes 
senis Oriolis tą rytą apie jį atsiliepė labai dviprasmiškai. 
Gontranas, tai sužinojęs, įsiuto ir pasiryžo trūks plyš pa- 
siekti savo. Šarlota, nesuprasdama Gontrano manevrų, 
tačiau nujausdama sesers triumfą, norėjo likti kaime, ir 
vos pavyko prikalbinti ją važiuoti. 

Pagaliau Nojaus arka su nuolatinių savo keleivių kom- 
panija nuriedėjo link plynaukštės, stūksančios viršum 
Volviko. 

Luiza Oriol, staiga pasidariusi labai šneki, nedavė 
draugijai nuobodžiauti. Ji papasakojo, kad visos bažny- 
čios ir visi namai šiame krašte pastatyti iš Volviko akmens, 
o tas akmuo — ne kas kita, kaip sustingusi aplinkinių vul- 
kanų lava, ir todėl Overnės miestai pažiūrėti tokie niūrūs, 
tarsi paišini. Ji rodė to akmens tašyklas, taip pat subė- 
gusios lavos masyvus — kirtavietes, iš kur skeliami ak- 
mens gabalai, ir kvietė visus pasigėrėti didžiule juoda die- 
vo motina, Volviko globėja, stovinčia ant kalno viršū- 
nės ir žvelgiančia į miestą. 

Kelias ėmė kilti į viršutinę plynaukštę, nusėtą senų 
vulkanų kauburiais. Įkalnė buvo ilga ir sunki, arkliai varėsi 
žingine. Abipus kelio žaliavo gražus miškas. Karietoje visi 
tylėjo. 

Kristiana galvojo apie kelionę prie Tazena. Karieta 
ir šiandien ta pati, žmonės tie patys, tik širdys, deja, ne tos 
pačios! Viskas lyg ir panašu... ir vis dėlto... ne tas... Kas gi 
atsitiko? Beveik nieko! Ji myli truputį labiau... jis — trupu- 
tį mažiau... Beveik nieko!.. Tuomet aistra gimė, o dabar 
miršta... Beveik nieko!.. Širdis nuvargo, meilėj nejučia 
atsirado plyšys... O, beveik nieko, beveik nieko!.. Ir 
žvilgsnis nebe tas: tos pačios akys žvelgia į tą patį veidą, 
bet mato visai ką kita!.. Bet ką reiškia žvilgsnis?.. Beveik 
nieko! 

Vežėjas sustabdė arklius ir tarė: 

— Tai va čia, po dešinei, šituo takeliu per mišką. Eikite 
tiesiai ir prieisite. 

Visi išlipo, tik markizas pasiliko karietoje — vaikščioti 
jam atrodė per karšta. Luiza ir Gontranas patraukė per 
mišką, nelaukdami kitų, o Šarlota pasiliko su Poliu ir vos 
paeinančia Kristiana. Miško takas pasirodė jiems gana il- 
gas. Pagaliau jie pasiekė aukšta žole apaugusią keterą ir 
ėmė kopti prie užgesusio vulkano kraterio. 

Pasikėlę į pačią viršūnę, Luiza ir Gontranas sustojo; 
abu aukšti ir liekni, jie tartum sklandė padebesiuose. 

Užkopė ir kiti. Jausmingą Polio Bretinji sielą pagavo 
lyriškas entuziazmas. | 

Visur aplinkui — kairėj ir dešinėj, prieky ir užpakaly — 
kūpsojo keisti nupjauti kūgiai, vieni pakilesni, kiti pri- 
ploti, bet nei vieni, nei kiti nepraradę savotiškos, negy- 

viems vulkanams būdingos formos. Šitie sunkūs kauburiai 
bukomis viršūnėmis traukėsi iš pietų į vakarus per didžiu- 
lę, nykią plynaukštę, kuri, iškilusi per tūkstantį metrų vir- 
šum Limanės, driekėsi rytų ir šiaurės pusėn ligi pat ne- 
įžvelgiamo, visados padūmavusio, visados pilkšvai melsvo 
horizonto. 

Po dešinei stūksojo Piuji de Domas, aukštesnis už visus 
savo brolius — septynias ar aštuonias dešimtis seniai jau 
miegančių vulkanų. Toliau — Gravenuaras, Kruelis, Pe- 
džas, So, Nošanas, Vašas, kiek arčiau — Piuji diu Pariju, 
Piuji de Komas, Žiumas, Tresu, Lušadjeras, — didžiulis vul- 
kanų kapinynas. 

Visi žiūrėjo, neatsistebėdami reginiu. Po jų kojomis 
dūbsojo kraštinio vulkano — Niužero krateris, gilus, žolės 
priaugęs duburys, kurio dugne dar matėsi trys milžiniški 
rudos lavos luitai: pabaisa vulkanas prieš amžių amžius 
išmetė juos paskutiniu savo kvapu, jie nukrito atgal į 
jo dūstančius nasrus, sustingo ir liko gulėti visiems lai- 
kams. 

Gontranas sušuko: 

— Aš leidžiuos į dugną. Noriu pažiūrėti, kaip merdėjo 
tie slibinai. Na, panelės, pabėgėkim nuo kalniuko! 

Jis griebė Luizai už rankos, ir toji leidosi drauge su juo 
žemyn. Šarlota buvo bebėganti jiems įkandin, bet ūmai 
sustojo; kurį laiką ji žiūrėjo, kaip juodu lekia pasišokėda- 
mi, susikibę už rankų, paskui staiga apsigręžė ir ėmė lipti 
aukštyn. Užkopusi lig daubos krašto, kur žolėje sėdėjo 
Kristiana ir Polis, puolė ant kelių, įkniaubė veidą į savo bi- 
čiulės skreitą ir pravirko. 

Kristiana be žodžių ją suprato. Jau kuris laikas svetimas 
skausmas gildydavo jai širdį nė kiek ne mažiau kaip sava 
kančia, tad ji apkabino Šarlotą už kaklo ir pilnom akim 
ašarų sušnibždėjo: 

— Vargšelė mano, vargšelė mano! 

O mergytė, parkniubusi ant žemės, įrėmusi galvą jai 
į kelius, graudžiai raudojo ir abiem rankom nesąmoningai 
pešė nuo žemės žolę. 

Bretinji pasitraukė į šalį, dėdamasis nieko nematąs, 
bet šitas vaikiškas sielvartas, šita skaudi tyros širdies gėla 
sugraudino jį, ir jis ūmai pasipiktino Gontranu. Gailūs 

Kristianos skundai jį tiktai erzino, tačiau pirmasis šitos 
jaunos išdykėlės nusivylimas giliai jį sukrėtė. 

Jis grįžo atgal, priklaupė greta Šarlotos ir tarė: 

— Dėl dievo meilės, neverkite. Maldauju, nusiramin- 
kite. Jie tuoj sugrįš. Jie neturi matyti jūsų ašarų. 

Pabūgusi, kad sesuo nerastų jos verkiančios, Šarlota 
pašoko ant kojų. Ašaros smaugė gerklę, ji tramdė jas, rijo, 
bet neišlieta rauda gulė ant širdies ir dar labiau ją gniaužė. 
Ji miksėjo: 

— Taip... taip... viskas praėjo... nieko... praėjo... Pažiū- 
rėkite... nieko jau nematyti, ar ne?.. Juk nieko nematytiė.. 

Kristiana nušluostė jai skruostus, paskui prispaudė tą 
pačią nosinaitę prie savo akių ir tarė Poliui: 

— Eikite pažiūrėti, ką jie ten veikia. Jų visai nesima- 
to — užlindo kažkur už tų luitų. O mergaitė pabus su ma- 
nimi — aš pasistengsiu ją paguosti. 

Bretinji pakilo ir drebančiu balsu tarė: 

— Einu, atvesiu juos... Bet su jūsų broliu... aš rimtai 
pasikalbėsiu... šiandien pat... Turės man pasiaiškinti, kodėl 
jis taip šlykščiai elgiasi... Ką gi jis mums sakė vos prieš 
keletą dienų? 

Ir Polis tekinas ėmė leistis į kraterio dugną. 

Gontranas, tempdamas už rankos Luizą, nėrė galvotrūk- 
čiais stačiu duburio šlaitu žemyn: jinai įsibėgės, pridus, 
išsigąs, apkvais, o tada jis pagriebs ją į glėbį ir sulaikys. 
Traukė ją per jėgą, o jinai, mėgindama jį sustabdyti, le- 
meno: 

— Ak, ne taip greitai!.. Aš pargriūsiu... Jūs pakvaišo- 
te!.. Aš pargriūsiu... 

Bet štai juodu atsitrenkė į lavos luitus ir sustojo, vos 
gaudydami kvapą. Paskiau apėjo luitus aplinkui ir rado 
žemai du plačius plyšius — sakytum urvą su dviguba 
anga. 

Kai vulkanas, baigdamas savo dienas, išspjovė šitą 
paskutinę seilę, jam nebebuvo jėgų sviesti ją aukštyn, 
kaip kitados, tad ji vos išsiliejo į paviršių, sutirštėjusi, ap- 
stingusi, ir suakmenėjo ant negyvų jo lūpų. 

— Liskime vidun, — tarė Gontranas. 

Jinai įžengė pirma, jis — iš paskos. Lig tik juodu atsi- 
dūrė urve, Gontranas tarė: 

— Na, panele, atėjo metas atverti jums vieną paslaptį. 

Ji apstulbo: 

— Paslaptį?.. Man? 

— Taip, jums. Pasakysiu trumpai: jūs man labai graži. 

— Sakykite tai mano seseriai. 

— O, jūs puikiai žinote, kad aš neketinu sakyti ką nors 
panašaus panelei Šarlotai. 

— Nejaugi? 

— Klausykite, jūs, kaip moteris, turėtumėte suprasti, 
jog aš asistavau jūsų seseriai tik todėl, kad norėjau pama- 
tyti, kaip jūs į tai reaguosite... kokiomis akimis į mane 
žiūrėsite!.. O jūs žiūrėjote baisiai piktai. Kaip aš apsidžiau- 
giau! Ir pasistengiau kiek galint atsargiau duoti jums su- 
prasti, ką galvoju apie jus!.. 

Šitaip su Luiza dar niekas nebuvo kalbėjęs. Ji sumišo 
ir pradžiugo, širdis jai kupėjo laime ir pasididžiavimu. 

Jis kalbėjo toliau: 

— Gerai žinau, kaip negražiai aš pasielgiau su jūsų se- 
sute. Nieko nepadarysi. Bet ji neapsigavo, tikėkit manimi. 
Juk matote, kad ji pasiliko viršuje — nepanoro eiti su 
mumis... O, ji suprato, ji viską suprato!.. 

Jis paėmė Luizos ranką ir švelniai, delikačiai ėmė 
bučiuoti pirštų galiukus, šnibždėdamas: 

— Kokia jūs miela! Kokia jūs miela! 

Atsirėmusi į akmens sieną, Luiza susijaudinusi klausė, 
kaip daužosi jai krūtinėje širdis, ir netarė nė žodžio. Jos 
aptemusioje galvoje tebuvo viena mintis: jos viršus, ji 
nugalėjo seserį! 

Staiga urvo angoje šmėstelėjo žmogysta. Į juodu žvelgė 
Polis Bretinji. Gontranas, nėmaž nesutrikęs, paleido mer- 
gaitės rankutę, kurią laikė prie lūpų, ir tarė: 

— A, ir tu čia?.. Tu vienas? 

— Taip. Mes visi nustebome, kai jūs dingote. 

— Mes tuoj grįžtame. Žiūrėjome, kas čia per ola. Įdomu 
čia, ar ne? 

Luiza, užkaitusi kaip žarija, išėjo pirmoji ir ėmė kopti 
aukštyn, o abu vyrai, tyliai kalbėdamiesi, sekė jai pri- 
durmu. 

Kristiana ir Šarlota, laikydamosi už rankų, žiūrėjo 
iš viršaus į juos ir laukė. 

Paskui visi grįžo prie karietos, kurioje sėdėjo markizas, 
ir Nojaus arka leidosi atgal į Anvalį. 

Staiga vidur nedidelio pušynėlio arkliai sustojo, vežė- 
jas ėmė keiktis: skersai kelio gulėjo nugaišęs senas 
asilas. 

Visi panoro jį pamatyti ir išlipo iš karietos. Asilas ty- 
sojo juosvose kelio dulkėse, pats irgi tamsus ir toks lie- 
sas, jog tose vietose, kur barkšojo kaulai, oda buvo visiš- 
kai nusitrynusi ir, atrodė, tuoj būtų plyšusi, jei gyvulys 
dar nebūtų iškvėpęs dvasios. Išplikusi oda buvo tarsi pri- 
kepusi prie šonkaulių, o vargana galva užmerktomis akimis 
atrodė didžiulė ir taip ramiai, taip tykiai gulėjo ant akmens 
skaldos patalo, kad galėjai pamanyti, jog ji stebisi ir ne- 
atsistebi šiuo palaimingu, niekados nepatirtu poilsiu. Di- 
delės, dabar jau sugležusios asilo ausys karojo it skarmalo 
skiautės. Dvi gyvos žaizdos ant kelių bylojo, kad jis dar 
šiandien ne kartą klupo, kol sugriuvo paskutinį sykį. Buvo 
žaizda ir šone, kur metai po metų šeimininkas baksnojo 
ant lazdos užmautu geležiniu smaigčiu, skudrindamas jo 
apsunkusį žingsnį. 

Vežėjas griebė gaišeną už paskutinių kojų ir ėmė vilkti 
į griovį; negyvas asilas ištiesė kaklą, lyg būtų norėjęs 
dar užbliauti, dar kartą suvaitoti. Pavertęs jį žolėn, ve- 
žėjas piktai sumurmėjo: 

— Galvijai! Nudvasino ir paliko ant vidurio kelio! 

Niekas daugiau nepasakė nė žodžio. Visi vėl susėdo 
karieton. 

Nejaukus reginys prislėgė Kristianą, ir akyse. jai sto- 
vėjo visas vargšo gyvulėlio gyvenimas, pasibaigęs čia, ke- 
lio pakraštyje: štai mažas linksmas asiliukas didele galva, 
didelėm žvilgančiom akim ir ilgom ausim, juokingas, 
geras asiliukas, jau spėjęs apželti šiurkščia vilna, šokinėja 
sau laisvas ir painiojasi motinai po kojomis; paskui — pir- 
mas vežimėlis, pirma įkalnė, pirmi smūgiai, o paskui, pas- 
kui — diena po dienos vargingi Žygiai nesibaigiančiais 
keliais, ir smūgiai, smūgiai be galo; nepavelkami kroviniai, 
svilinanti saulė, o visas pašaras — kuokštė šiaudų, kuokštė 
šieno, kelios šakutės nuo medžio, ir nuolatinė pagunda — 
žalios pievos abipus akmeningų kelių! 

O dar paskui — senatvė: vietoj liaunos lazdelės atsi- 

randa geležinis smaigtis, ir nusivariusiam, nualintam 
gyvuliui prasideda baisi kankynė; jis tempia dusdamas ne- 
šulių kalnus, ir jam maudžia visą seną kūną, nusidėvėjusį 
kaip elgetos skarmalai. O paskui — mirtis, išvadavusi iš 
visų vargų, mirtis už kelių žingsnių nuo žolės šalikelėje, 
kur jį keikdamas nuvilko pakeleivis, kad netrukdytų pra- 
važiuoti. 

Pirmą kartą gyvenime Kristiana suprato, kaip kenčia 
kiekvienas gyvas padaras, pasmerktas vergovei, ir pagal- 
vojo, kad mirtis kartais būna išgelbėjimas. 

Kaip tik tuo metu karieta lenkė nedidelį vežimėlį, 
kurį traukė pusnuogis vyriškis ir nuskurusi moteris su per- 
karusiu šuniu. 

Abu vargetos sunkiai žengė, vos vilkdami kojas, šno- 
puodami, suplukę nuo prakaito. Liesas, nususęs šuo spū- 
dino, iškišęs liežuvį, pririštas tarp tekinių. Ant vežimėlio 
suversta malkų, tikriausiai vogtų, surankiotų iš kur pasi- 
taikė, — šaknų, kelmų, žagarų, po kuriais, atrodė, kažkas 
paslėpta; ant žagarų — kažkokie skudurai, o ant skudu- 
rų — vaikutis, kurio vos galvytė bekyšo iš pilkų skurlių 
krūvos — mažas kamuolėlis su dviem akimis, nosim 
ir burna! 

Tai buvo šeima, taip, žmonių šeima! Asilas prisibaigęs 
krito kelyje, ir žmogus, negailėdamas savo mirusio tarno, 
paliko jį vidur kelio, nenuvilkęs nė į griovį, — tegul žinosi 
tie, kas važiuos iš paskos. Tada įsikinkė drauge su žmona Į 
tuščias ienas ir ėmėsi traukti vežimėlį, kaip traukė tik ką 
nugaišęs asilas. Ir šit važiuoja! Kur? Kas jų laukia? Ar turi 
jie nors keletą sū? Gal ir trauks tą vežimą ligi paskutinių 
dienų — juk ne jiems nusipirkti kitą asilą! Iš ko jie gyvens? 
Kur apsistos? Galimas daiktas, ir mirs, kaip mirė jų 
asiliukas. 

Ar jie vedę, šitie skurdžiai, ar tik šiaip susidėję? Tas 
pats likimas laukia ir jų kūdikio, to mažo žvėriuko, mažai 
dar panašaus į žmogų, apklostyto nešvariais skudurais. 

Kristiana galvojo apie visa tai, ir sukrėstos sielos gel- 
mėse jai gimė nauji jausmai. Jai pradėjo aiškėti, kokia 
baisi yra vargšų dalia. 

Gontranas staiga tarė: 

— Man kažkodėl šovė mintis, kad būtų gera šįvakar 

visiems bendrai papietauti Anglų kavinėje. Su malonumu 
pasižvalgyčiau po bulvarą. 

Markizas atsakė: 

— Et, neblogai ir čia. Naujasis viešbutis kur kas geres- 
nis už senąjį. 

Važiuojant pro Turnoelį, Kristiana pažino kaštoną, 
ir nuo prisiminimų jai smagiau ėmė plakti širdis. Ji pažvel- 
gė į Polį, bet tas sėdėjo užsimerkęs ir nepastebėjo nuolan- 
kaus jos šaukimo. 

Netrukus karieta prisivijo du vyrus su kauptukais ant 
pečių, lėtu nusidirbusių kaimiečių žingsniu grįžtančius iš 
vynuogynų. 

Seserys Oriol nuraudo kaip aguonos. Tai buvo jų tėvas 
ir brolis. Abu jie po senovei darbavosi vynuogynuose, 
per dienas laistydami prakaitu juos pralobinusią žemę; 
sulinkę, atstate kupras į saulę, juodu kapstė tą žemę nuo 
ryto lig vakaro, kai jų dailūs surdutai, rūpestingai sulanks- 
tyti, gulėjo komodoje, o aukšti cilindrai — spintoje. 

Abu kaimiečiai, draugiškai šypsodami, nukėlė skry- 
bėles, o visi, kas buvo karietoje, atsakė į jų sveikinimą, 
mojuodami rankomis. 

Kai grįžo prie viešbučio, Gontranas, išlipęs iš Nojaus 
arkos, pasuko į kazino. Polis žengė jam įkandin ir sustab- 
dęs tarė: 

— Klausyk, mielasis, tavo sesuo ir aš esame tavimi 
nepatenkinti, ir aš jai pažadėjau pakalbėti su tavimi. 

— Apie ką gi? 

— Apie tavo elgesį pastaruoju metu. 

Gontranas išdidžiai pakėlė galvą: 

— Mano elgesį? Su kuo? 

— Su ta mergaite. Tu ją niekšiškai pametei. 

— Tu taip manai? 

— Aišku, manau... ir turiu pagrindą taip manyti. 

— Žiūrėk, netikėjau, kad tu taip gailiesi pamestų 
moterų. 

— Na, bet žinok, mielasis, kad čia ne kokotė, o jaunutė 
mergaitė. 

— Žinau, užtat ir negulėjau su ja. Skirtumas labai 
didelis. 

Juodu žengė tolyn greta kits kito. Pasipiktinęs Gon- 

trano tonu, Polis tarė: 

— Jei tu nebūtum mano draugas, aš tau pasakyčiau 
labai nemalonių dalykų. 

— O aš tau neleisčiau jų pasakyti. 

— Bet paklausyk, mielasis. Man labai pagailo tos mer- 
gytės. Ji šiandien verkė. 

— Šit kaip? Verkė? Man džiugu tai girdėti! 

— Juokauti čia nėra ko. Ką tu ketini daryti? 

— Aš? Nieko. 

— Betgi tu jau spėjai ją sukompromituoti. Andai juk 
sakei savo seseriai ir man, kad manai ją vesti... 

Gontranas sustojo ir tarė pašaipiu ir drauge grasinančiu 
tonu: 

— Būtų geriau, kad mano sesuo ir tu nesikištumėte į ki- 
tų meilės reikalus. Aš jums sakiau, kad ta mergaitė man 
patinka ir kad jeigu aš ją vesčiau, tai būtų iš tiesų protingas 
ir pagirtinas mano žingsnis. Štai ir viskas. Bet taip jau išė- 
jo, kad dabar man labiau patinka vyresnioji! Mano jaus- 
mas pasikeitė. Taip gali atsitikti kiekvienam. 

Paskui, žvelgdamas Poliui tiesiai į akis, pridūrė: 

— O ką gi tu darai, kai pajunti, kad moteris tau nebepa- 
tinka? Ar tu labai jos gaili? 

Polis Bretinji žiūrėjo nustebęs į bičiulį, stengdamasis 
suvokti tikrąją, slaptą jo žodžių prasmę. Kraujas mušė 
jam į galvą, ir jis šiurkščiai tarė: 

— Dar kartą sakau: čia ne kokia patvirkėlė ir ne 
ištekėjusi moteris, o jauna mergaitė, ir tu ją apgavai, 
jeigu ir ne pažadais, tai bent savo elgesiu. Išauklėtam 
žmogui, garbingam žmogui taip daryti, kaip sau nori, 
nedera!.. 

Gontranas išblyškęs atžariai jį pertarė: 

— Nutilk!.. Tu per daug sau leidi... o ir aš per daug tau 
leidžiu... Aš tau irgi pasakysiu, kad jei nebūtum man drau- 
gas, aš... aš parodyčiau tau, kad ir mano kantrybė turi 
ribas. Dar vienas žodis, ir tarp mūsų viskas baigta. 

Paskui iš lėto, tarytum sverdamas žodžius, žėrė Poliui 
į akis: 

— Man nėra reikalo tau aiškintis... Veikiau jau tu pri- 
valėtum man pasiaiškinti... Argi grubumas dera išauklė- 
tam žmogui, garbingam žmogui?.. Juk grubumas gali pasi- 

reikšti visaip... Draugystė anaiptol jo nepateisina... O ir 
meilė, žinoma, negali jo pakęsti... 

Staiga jis pakeitė toną ir beveik linksmai pridūrė: 

— Na, o jeigu tave taip sugraudino tos mergytės ašaros 
ir jeigu jinai tau patinka, tai pats ją vesk. Dažnai vedybos 
būna geriausia išeitis sunkiais gyvenimo atvejais. Tai ir 
patogi išeitis, ir tvirtovė, kur galima užsibarikaduoti nuo 
per daug įkyrių verkšlenimų... Mergaitė graži ir turtinga... 
Vis vien juk neišvengsi šito likimo!.. Gražu būtų, jei mes 
abu imtume čia ir susituoktume tą pačią dieną, — aš juk 
vedu vyresniąją. Tai dar paslaptis, kol kas niekam nepra- 
sitark... Ir būk geras, nepamiršk: kas jau kas, bet tu pats 
neturi teisės kalbėti apie ištikimybę ir skrupulingumą 
meilės dalykuose. Rūpinkis verčiau savo reikalais, o mano 
reikalus palik man pačiam. Lik sveikas. 

Ir, staiga pasisukęs, leidos į kaimą. Polis Bretinji, su- 
glumęs ir sunerimęs, lėtu žingsniu grįžo į Mont Oriolio 
viešbutį. 

Jis iš naujo perkratinėjo kiekvieną Gontrano žodį, 
aiškinosi juos, gvildeno slaptą jų prasmę ir stebėjosi, 
kokie žemi, gėdingi kėslai glūdi kai kurių Žmonių šir- 
dyse. 

Kai Kristiana paklausė jį: „Ką gi atsakė Gontranas?' — 
Polis sulemeno: 

— Ak, dieve mano... jam dabar labiau patinka vyres- 
nioji... Man atrodo, kad jis net ketina ją vesti... O kai pa- 
bandžiau jį sugėdinti, jis užčiaupė man burną užuomino- 
mis... nemaloniomis... mums abiem. 

Kristiana susmuko ant kėdės, šnibždėdama: 

— Dieve mano!.. Dieve mano!.. 

Tuo metu įėjo Gontranas, nes ką tik paskambino pie- 
tums. Linksmai šypsodamas, jis pabučiavo Kristianą į kaktą 
ir paklausė: 

— Na, sesut, kaip jautiesi? Labai nuvargai? 

Paskui padavė ranką Poliui ir, atsigręžęs į Andermatą, 
įžengusį jam pridurmu, paklausė: 

— O, neprilygstamas svaini, vyre ir bičiuli, ar gali 
man tiksliai pasakyti, kiek yra vertas senas nudvėsęs 
asilas, paliktas ant kelio? 

IV 


Andermatas ir daktaras Latonas vaikščiojo priešais ka- 
zino po terasą, papuoštą netikro marmuro vazomis. 

— Jis net nebesisveikina su manimi,— kalbėjo dakta- 
ras apie savo kolegą Bonfilį. — Tūno kaip šernas savo iršt- 
voje ir, jei tik galėtų, tikriausiai užnuodytų mūsų šalti- 
nius. 

Andermatas žingsniavo, paskendęs mintyse, susidėjęs 
rankas už nugaros ir užsismaukęs pilką fetrinį katiliuką 
nuo praplikusios kaktos ant pakaušio. Pagaliau tarė: 

— Na, po trijų mėnesių senoji bendrovė sudės ginklus. 
Mums tai atsieis maždaug dešimt tūkstančių frankų. Tas 
mulkis Bonfilis kursto savo akcininkus prieš mane, įtikinė- 
damas, kad aš nusileisiu. Bet jis klysta. 

Vyriausiasis gydytojas įterpė: 

— Žinote, vakar jie uždarė savo kazino. Nebeliko nė 
vieno lankytojo. 

— Taip, žinau, bet ir čia, pas mus, svečių mažoka. Ligo- 
niai įpratę daugiau sėdėti viešbučiuose. O viešbučiuose 
nuobodu. Reikia juos linksminti, rengti kuo daugiau pra- 
mogų, kad sezonas pasirodytų per trumpas. Tie, kurie gy- 
vena čia pat, Mont Oriolio viešbutyje, ateina kas vakaras, 
bet kiti, tolimesni, linkę pasilikti namie. O vienintelė kliū- 
tis, mano mielas, — keliai. Sėkmė visados priklauso nuo 
nepastebimų aplinkybių, ir reikia mokėti jas atrasti. Keliai 
į tas vietas, kur mes ieškome malonumų, patys turi teikti 
malonumą, jie turi duoti pradžią tam pasitenkinimui, 
kuris mūsų laukia. 

O keliai į mūsų kazino — niekam netikę, akmeningi, 
kratūs, sunkiai išvažiuojami. Juk jeigu tave traukia kuri 
nors vieta ir tu žinai, kad kelias į ten patogus, platus, ūks- 
mingas dieną ir ne per status, nepavojingas vakare, tu ne- 
jučiomis pasuksi į jį, nebegalvodamas apie kitus kelius. 
Kad jūs žinotumėte, kaip ilgai mūsų kūnas prisimena dau- 
gelį pojūčių, kuriuos protas taip greitai pamiršta! Man 
regis, kaip tik tokia yra gyvulių atmintis. Jei, kur nors 
bekeliaujant, tave labai svilino saulė, jei tau privargo 
kojos, žengiant prastai suplūkta skalda ar kopiant į per 
daug stačią įkalnę, tavęs tas kelias daugiau jau niekad 

nebevilios, tu jausi jam tiesiog nenugalimą fizinį pasibjau- 
rėjimą, nors aną kartą keliaudamas apie tai nė negalvojai. 
Tu šnekučiavai su draugu, tu net nepastebėjai, kad kelias 
nelabai patogus, niekur nesidairei, nieko neįsiminei, bet 
tavo kojos, raumenys ir plaučiai, visas tavo kūnas nieko 
nepamiršo, ir kai protas vėl kada panorės juos nukreipti 
į tą kelią, jie pasakys: „Ne, aš neisiu, man čia buvo labai 
sunku“. Ir protas paklus šiam nebyliam protestui, be gin- 
čų nusileis ištikimiems savo kompanionams. 

Taigi mums reikalingi geri keliai, o tas reiškia, kad man 
reikalingos to seno užsispyrėlio Oriolio žemės. Na, bet 
turėkim kantrybės... Beje, Ma-Ruselis nupirko vilą tom pa- 
čiom sąlygom kaip ir Remiuzo. Už šitą mažutę mūsų auką 
jis mums atsilygins su kaupu. Pasistenkite sužinoti, ką gi 
galvoja Klošas. 

— Jis paseks savo kolegų pavyzdžiu,— atsakė dakta- 
ras.— Bet va, prieš keletą dienų man atėjo į galvą vienas 
svarbus dalykas, kurį mes buvome visiškai pamiršę: me- 
teorologinis biuletenis. 

— Meteorologinis biuletenis? 

— Taip, būtinai reikia skelbti biuletenį stambiuosiuose 
Paryžiaus laikraščiuose! Oras mūsų kurorte turi būti geres- 
nis, švelnesnis, temperatūra pastovesnė kaip gretimuose 
kurortuose, konkuruojančiuose su mumis. Jūs iš anksto 
apmokėsite už reguliarų meteorologinio biuletenio skel- 
bimą svarbiausiuose spaudos organuose, formuojan- 
čiuose viešąją nuomonę, ir aš kas vakarą telegrafu siun- 
tinėsiu žinias apie atmosferos reiškinius. Jas reikės taip 
sudarinėti, kad Mont Oriolio metiniai vidurkiai būtų geres- 
ni už geriausius aplinkinių kurortų vidurkius. Kai atsi- 
skleidžiame laikraštį, visų pirmiausia mums krinta į akis 
pranešimai apie temperatūrą žymiausiuose kurortuose: 
vasarą — Viši, Ruaja, Mon Dore, Šatel Giujone ir t. t., ir 
t. t., o žiemą — Kanuose, Mentone, Nicoje, Sen Rafaelyje. 
Kurorte visados turi būti šilta, mielas direktoriau, visados 
gražu, kad paryžietis pasakytų sau: „Šimts perkūnų, ir se- 
kasi gi tiems, kurie ten išvažiavo!“ 

Andermatas sušuko: 

— Tikra tiesa! Dievaži, tiesa! Kaipgi aš nepagalvojau 
apie tai? Šiandien pat tuo pasirūpinsiu. Prisiminiau, beje, 

apie ką dar esame kalbėję: ar jūs parašėte profesoriams 
Larnarui ir Paskali? Labai norėčiau abu juos prisivilioti. 

— Jie neprieinami, mielas prezidente... Nebent... ne- 
bent patys po ilgų bandymų kada nors įsitikins, kad mūsų 
vandenys iš tikrųjų puikūs... O šiaip jokie... preliminari- 
niai įtikinėjimai jų neveikia... 

Juodu ėjo pro staliuką, kur Polis ir Gontranas gėrė po 
pusryčių kavą. Rinkosi ir daugiau kurortininkų, ypač 
vyrų, nes moterys po pusryčių ar pietų mėgsta praleisti 
vieną kitą valandą savo kambariuose. Petriusas Martelis 
sodriu balsu komandavo kelnerius: „Kmyninės! Konjako! 
Anyžinės!“ Beje, valanda vėliau jo bosą kasdien galėjai 
girdėti salėje, repeticijoje, kur jis davinėjo nurodymus 
primadonai. 

Andermatas sustojo, pakalbėjo valandėlę su bičiuliais 
ir vėl žengė tolyn greta vyriausiojo gydytojo. 

Gontranas sėdėjo atsidrėbęs krėsle, užmetęs koją ant 
kojos, susinėręs rankas, atvertęs galvą ant atkaltės, ir žvel- 
gė į dangų su degančiu cigaru dantyse ir laimingo žmo- 
gaus šypsena lūpose. 

Ūmai jis paklausė: 

— Gal nori paėjėti iki San Susi slėnio? Dabar pat. Abi 
mergytės irgi eis. 

Kiek pasvyravęs, Polis atsakė: 

— Gerai, einam. 

Paskui pridūrė: 

— O kaip tavo reikalas? 

— Puikiai! Ji mano rankose, ir šį sykį nebeištrūks. 

Polis tapo savo bičiulio patikėtiniu: Gontranas diena 
po dienos jam pasakojo apie sėkmingus savo žygius bei 
pergales ir net vesdavosi jį kaip bendrininką į pasimaty- 
mus su Luiza, kuriuos labai apsukriai organizavo. 

Po kelionės prie Niužero vulkano Kristiana atsižadėjo 
bet. kokių iškylų ir beveik visą laiką sėdėjo namie, tad 
susitikinėti su Luiza buvo ne taip lengva. 

Kristianos sėslumas buvo jam labai neparankus, ir jis 
turėjo pasukti galvą, kol rado išeitį iš keblios padėties. 

Paryžiuje šio tipo vyrai žiūri į moteris kaip į grobį, 
kurį dažnai gan sunku sumedžioti, tad ir Gontranas, Pary- 
žiaus auklėtinis, žinojo daugel gudrybių, padedančių vyrui 

suartėti su dama, kritusia jam į akį. Niekas geriau už Gon- 
traną nemokėjo panaudoti tarpininkus, atrasti suintere- 
suotų pagalbininkų ir iš pirmo žvilgsnio atspėti, kas iš vyrų 
ar Moterų parems jo ketinimus. 

Ilgą laiką, nė pati to nežinodama, jam talkininkavo 
Kristiana. Dabar, staiga netekęs sesers paramos, jis ėmė 
dairytis kitos jungties, kitos „paslaugios natūros“, kaip 
jo daktaro Onora žmoną. Pasirinkimas buvo itin vykęs. 
Visų pirma, jos vyras jau dvidešimt metų buvo Oriolių šei- 
mos gydytojas ir artimas draugas. Jo akyse gimė abi mer- 
gaitės, sekmadieniais jis visados pietaudavo pas juos, o 
antradieniais kviesdavosi juos pas save. Jo Žmona, sena 
stora miestelėnė su didelėmis pretenzijomis, lengvai 
priviliojama tuščios garbės jauku, visom keturiom turėjo 
pulti į pagalbą grafui de Raveneliui, Mont Oriolio savi- 
ninko svainiui. 

Be to, Gontranas neblogai pažino sąvadautojas ir, vos 
tik pamatęs ją gatvėje, beregint atspėjo, kad ji kaip tik 
tokiam darbui gimusi. „Pažiūrėti ji tikra sąvadautoja, — 
galvojo jis,— o išvaizda juk dažniausiai atitinka polin- 
kius“. 

Ir šit vieną dieną, palydėjęs daktarą ligi namų, jis užė- 
jo pas juos. Prisėdo, pašnekėjo, prisakė šeimininkei kom- 
plimentų ir, kai atėjo pietų metas, pakilęs tarė: 

— Kokie čia skanūs kvapai! Jūsų virtuvė geresnė kaip 
viešbutyje. 

Ponia Onora, pilna išdidumo, sumiksėjo: 

— Dieve mano... jeigu aš drįsčiau, ponas grafe... jeigu 
drįsčiau... 

— Ką drįstumėte, miela ponia? 

— Pakviesti jus prie kuklaus mūsų stalo. 

— Atvirai sakant... aš neatsisakyčiau. 

Daktaras sunerimo: 

— Betgi mes nieko neturime: sriuba, jautiena, viš- 
tiena — ir viskas. 

Gontranas nusijuokė: 

— Man daugiau ir nereikia. Aš sutinku. 

Ir jis pasiliko pietauti pas Onora. Storulė pašokusi 
griebdavo kiekvieną patiekalą tarnaitei iš rankų, kad toji 

neišlietų ant staltiesės padažo. Nors ir kaip vyras raukėsi, 
ji visą laiką patarnavo pati. 

Grafas pagyrė jos virtuvę, jos tvarkingumą, svetingu- 
mą ir išeidamas paliko ją didžiai sužavėtą. 

Netrukus jis vėl padarė panašų gastronomo vizitą, lei- 
dosi pakviečiamas dar porą kartų ir galų gale tapo savu 
žmogum ponios Onora namuose, kur nuo seno dažnai užei- 
davo ir seserys Oriol — jos kaimynės ir bičiulės. 

Jis praleisdavo su trimis moterimis valandų valandas, 
maloniai kalbino abi seseris, bet jo elgesys kasdien vis aiš- 
kiau bylojo, kad pirmenybę jis teikia Luizai. 

Kai Gontranas pradėjo asistuoti Šarlotai, abiejų seserų 
širdyse sukilo pavydas viena kitai, tik vyresniajai jis su- 
žadino aršią neapykantą, o jaunesniajai — panieką. Dabar 
santūrioji Luiza mažiau plepėjo ir į Gontrano meilavimus 
kukliau reagavo negu kadaise guvi, nerūpestinga išdykėlė 
Šarlota, tačiau jos povyzoje ir laikysenoje buvo kur kas 
daugiau koketiškumo ir įtaikumo. Šarlota, sužeista į pačią 
širdį, iš išdidumo slėpė savo skausmą, dėjosi nieko nema- 
tanti, nieko nesuprantanti ir su gerai suvaidintu abejin- 
gumu ateidavo pas ponią Onora į visus šiuos pasimatymus. 
Ji nenorėjo pasilikti namie, kad kas nepagalvotų, jog jinai 
kenčia ir verkia, jog užleidžia vietą seseriai. 

Gontranas taip didžiavosi savo gudrybe, jog negalėjo 
ištylėti ir viską papasakojo Poliui. O Polį šita išmonė 
pralinksmino, jis nusijuokė. Beje, po ano pokalbio, kada 
Gontranas jam atsikirto dviprasmiškomis užuominomis, 
jis davė sau žodį nesikišti į savo bičiulio reikalus ir dažnai 
nerimastingai pagalvodavo: „Ar jis žino ką nors apie mane 
ir Kristianą?“ 

Polis gerai pažino Gontraną ir bemaž neabejojo, kad 
jis. pažiūrėtų pro pirštus į savo sesers meilės ryšius. Bet 
jei taip, tai kodėl jis lig šiol nedavė suprasti, jog ką nors ži- 
nąs ar bent numanąs? Gontranas juk buvo iš tų žmonių, 
kurie įsitikinę, jog kiekviena aukštuomenės moteris pri- 
valo turėti vieną ar keletą meilužių, iš tų žmonių, kuriems 
šeima tėra savitarpio pagalbos bendrija, kuriems moralė — 
tai neišvengiama kaukė, maskuojanti įvairiausius prigim- 
ties įdiegtus polinkius, o aristokratiškas padorumas — 
tai gražus fasadas malonioms ydoms pridengti. Jeigu 

jis nedraudė savo seseriai tekėti už Andermato, tai ar netu- 
rėjo jisslaptos, ogalir visai aiškios minties, kad visa šeima 
galės kaip išmanydama tą žydą išnaudoti? Ir jeigu Kristia- 
na būtų ištikima šitam vyrui, daugeliu atžvilgių priimtinam 
ir naudingam, jis, galimas daiktas, ją niekintų, lygiai kaip 
niekintų ir save patį, jei negebėtų semtis pinigo iš svainio 
kapšio. 

Polis galvojo apie visa tai neramia širdimi — šių dienų 
Don Kichoto širdimi, tarp kitko, linkusia į sandėrius su 5ą- 
žine. Dabar jis buvo daug atsargesnis su savo mįslinguoju 
bičiuliu. Todėl, kai Gontranas pasakojo, kaip jis pasitelkęs 
į pagalbą ponią Onora, Bretinji tik nusijuokė, o po kurio 
laiko net sutiko jį lydėti į Onora namus ir su malonumu 
šnekučiuodavosi su Šarlota. 

Gydytojo žmona mielu noru vaidino jai paskirtą vaid- 
menį ir penktą valandą, panašiai kaip Paryžiaus damos, 
vaišindavo svečius arbata su jos pačios keptais pyragė- 
liais. 

Kai Polis pirmą kartą įžengė į jos svetainę, jinai sutiko 
jį kaip seną bičiulį, pasodino, beveik jėga paėmė iš jo 
skrybėlę ir padėjo ant židinio atbrailos greta laikrodžio. 
Paskui sujudo subruzdo ir, puldinėdama nuo vieno prie 
kito, jog net storas pilvas sūpavo, klausinėjo: 

— Ar nepageidautumėte užkąsti? 

Gontranas, nė kiek nesivaržydamas, paistė kas pakliu- 
vo, laidė sąmojus, juokėsi, o paskui paėmė Luizą už paran- 
kės ir pasivedėjo valandėlę į lango nišą. Šarlota stebėjo 
juodu nerimastingu žvilgsniu. 

Ponia Onora tarė Poliui motinišku tonu: 

— Kokie mieli vaikai! Jie ateina čionai pasiplepėti 
kelias minutes. Juk tai nieko blogo, ar ne, ponas Bre- 
tinji? 

— Žinoma, nieko blogo, ponia. 

Kai Polis atėjo antrą kartą, jinai jau be jokių ceremo- 
nijų vadino jį „ponu Poliu“ ir kalbėjo su juo bemaž kaip 
kūma su kūmu. 

Nuo to laiko Gontranas linksmai ir pašaipiai, kaip vi- 
sados, pasakodavo Poliui, kokias paslaugas padarė jam ši 
dama. Vakar jis paklausęs ją: 

— Kodėl jūs niekad neinate pasivaikščioti su pane- 
lėmis? Sakysime, kad ir keliu į San Susi? 

— Eisim, ponas grafe, eisim. 

— Rytoj trečią valandą, gerai? 

— Rytoj trečią valandą, ponas grafe. 

— Jūs labai maloni, ponia Onora. 

— Visada galit pasikliauti mano paslaugomis, ponas 
grafe. 

Ir Gontranas aiškino Poliui: 

— Tu supranti, kad svetainėje, girdint seseriai, aš ne- 
galiu pasakyti Luizai jokio drąsesnio žodelio. Kas kita 
miške: ten mudu su ja pabėgame į priekį arba atsiliekame 
nuo kitų. Tai kaip, eini? 

— Su mielu noru. 

— Einam. 

Juodu pakilo ir palengva išėjo į vieškelį; perėję Roš 
Pradjerą, pasuko į kairę ir per tankius brūzgynus nusileido 
į miškingą slėnį. Peršokę per upeliuką, atsisėdo palei taką 
laukti. 

Veikiai pasirodė trys moterys; jos ėjo vorele: Luiza 
pirmoji, ponia Onora paskutinė. 

Ir vieni, ir kiti apsimetė nustebę. Gontranas sušuko: 

— Kaip jūs susipratote čionai ateiti? Juk čia labai 
gražu, ką? 

Daktaro žmona atsakė: 

— Tai aš pasiūliau! 

Toliau ėjo visi drauge. 

Luiza ir Gontranas, pamažu spartindami žingsnį, tiek 
nutolo nuo kitų trijų, jog siauro tako posūkiuose visai 
pradingdavo iš akių. 

Storoji dama sunkiai šniokštavo ir, žvelgdama jiems 
įkandin atlaidžiu žvilgsniu, murmėjo: 

— Nieko nepaveiksi — jaunystė! Jiems tik lėkti! Aš su 
jais nespėju. 

Šarlota sušuko: 

— Palaukite, aš juos sugrąžinsiu. 

Ir ji leidosi bėgti. Daktaro žmona ją sulaikė: 

— Netrukdyk jiems, vaikeli, jie, matyt, nori pasikal- 
bėti! Tegu sau kalbasi, duokime jiems ramybę. Jie ir patys 
sugrįš. 

Vėduodamasi nosinaite, ji atsisėdo ant žolės pušies 
pavėsyje. Šarlota metė į Polį gailų, maldaujantį, nevilties 
kupiną žvilgsnį. 

Jis suprato ir tarė: 

— Na ką gi, panele, tegul ponia čia pailsi, o mudu vysi- 
mės jūsų sesutę. 

Ji pradžiugusi atsakė: 

— Vykimės, ponas Bretinji. 

Ponia Onora neprieštaravo: 

— Bėkit, vaikeliai, bėkit! Aš čia palauksiu. Tik per 
ilgai neužtrukite. 

Ir juodu nuėjo. Iš pradžių žengė sparčiai, manydami 
pavysią pražuvėlius, bet po kelių minučių jiems dingte- 
lėjo, ar tik anuodu nebus pasukę gilyn į mišką, dešinėn ar 
kairėn. Šarlota šūktelėjo drebančiu, silpnu balseliu, bet 
niekas neatsiliepė. Ji sušnibždėjo: 

— Ak, dieve mano, kurgi jie? 

Polį vėl pagavo tas nuoširdus gailestis, tas maudžiantis 
graudumas, kurį jis pajuto andai prie Niužero vulkano. 

Jis nežinojo, ką pasakyti kenčiančiai mergytei. Jam 
taip norėjosi tėviškai ją apkabinti, pabučiuoti, tarti bent 
keletą švelnių paguodos žodžių. Bet kokie žodžiai galėtų ją 
paguosti? Ji dairėsi į visas puses, stebeilijo paklaikusiom 
akim į šakų tankmę ir, įdėmiai klausydamasi kiekvieno 
garso, kuždėjo: 

— Man rodos, jie šitoj pusėj... Ne, turbūt anoj... Jūs 
nieko negirdite?.. 

— Ne, panele, nieko negirdžiu. Geriausia jų čia pa- 
laukti. 

— Ak, dieve mano... Ne... reikia juos surasti... 

Jis patylėjo nesiryždamas, paskui tyliai paklausė: 

— Jums labai skaudu? 

Ji pakėlė į jį nerimo kupinas akis, jau apsitraukusias 
vaiskia drėgmės plėnele; vokų kampučiuose tarp ilgų 
tamsių blakstienų tvenkėsi ašaros. Ji norėjo kažką pasa- 
kyti, bet neįstengė, nedrįso; O jos širdžiai, perpildytai 
nuoskaudos, ilgai slėpusiai gėlą, taip reikėjo išsilieti. 

Jis vėl prabilo: 

— Tai jūs labai jį mylite?.. Bet, dievaži, jis nevertas jū- 
sų meilės. 

Ji nebeištvėrė — užsidengė rankom akis, slėpdama nuo 
Polio ašaras, ir kūkčiodama prašneko: 

— Ne... ne... Aš jo nemyliu... Bet jis... Kaip šlykščiai jis 
pasielgė su manimi!.. Tiesiog pasityčiojo iš manęs... Kaip 
tai šlykštu... kaip niekinga... Ir vis dėlto man skaudu... 
labai skaudu... Jis beširdis... tikras beširdis... taip, taip... 
Bet man baisiausia... kad mano sesuo... mano sesuo... jau 
nebemyli manęs... Ji dar žiauresnė už jį... Aš jaučiu, kad ji 
manęs nebemyli... visai nebemyli... net nekenčia... O aš tik 
ją vieną teturėjau... Dabar nebeturiu nieko... Ir ką gi aš jai 
padariau?.. 

Jis matė tik jos ausį ir grakštų kaklą, lengvą apykaklai- 
tę ir ploną suknelę, dengiančią apvalias kūno linijas. Jį 
tiesiog sukrėtė gailestis ir užuojauta, užvaldė nenugalimas 
noras pasiaukoti, — taip jam būdavo visados, kai moteris 
įjaudrindavo jam sielą. Ir nūnai tą sielą, visados linkusią 
į egzaltaciją, verte pervėrė tyras, graudinantis, šiurpiai 
žavus naivios Mergaitės skausmas. 

Jis nesąmoningai ištiesė ranką, kaip tai daro suaugęs 
žmogus, norėdamas paglostyti ir nuraminti nuskaustą vai- 
ką, ir švelniai apkabino žemiau peties. Ir pajuto tankius 
širdies tvinksnius, panašiai kaip junti mažutės pagauto 
paukštelio širdies tvaksėjimą. 

Šis greitas tolydinis plakimas, persmelkęs ranką, atsi- 
liepė jo paties širdyje, kuri taip pat smarkiau ėmė plakti. 
Neramus tuksenimas iš jos krūtinės sklido po visą jo kū- 
ną, po visus raumenis ir nervus, ir jis jautė, kad jų širdys 
liejas į vieną širdį, slegiamą tos pačios gėlos, virpančią 
tuo pačiu virpuliu, gyvenančią tą patį gyvenimą, — pana- 
šiai kaip tie sieniniai laikrodžiai, iš tolo sujungti plieno 
viela ir einantys vienas kaip kitas, sekundė į sekundę. 

Ūmai ji atidengė paraudusį veiduką, dailų kaip visa- 
dos, greitai nusišluostė ašaras ir tarė: 

— Kokia aš kvaila... Nereikėjo jums to sakyti. Na, bet 
grįžkime pas ponią Onora. O jūs viską pamiršite, geraič.. 
Duokite man žodį. 

— Duodu žodį. 

Ji padavė jam ranką. 

— Aš jumis pasitikiu. Man atrodo, kad jūs — labai kil- 
nus Žmogus. 

Juodu žengė atgal. Jis perkėlė ją per upelį, panašiai 
kaip andai, prieš metus, kėlė Kristianą. O, Kristiana! Kiek 
kartų juodu ėjo šiuo takeliu tom dienom, kai jis ją dievino! 
Ir Polis stebėjosi, kad jo jausmas taip pasikeitė. Kaip grei- 
tai užgeso toji aistra! 

Šarlota pridėjo pirštą prie lūpų ir sušnibždėjo: 

— Ponia Onora užmigo, atsisėskim tyliai šalia. 

Ponia Onora iš tikrųjų miegojo, atsišliejusi į pušį, užsi- 
dengusi veidą nosinaite, sunėrusi rankas ant pilvo. Juodu 
susėdo už kelių žingsnių; nenorėdami jos prižadinti, abu 
tylėjo. 

Miške viešpatavo gili tyla, kuri dabar jiems atrodė 
nejauki, stačiai slėgte slėgė. Buvo girdėti vien, kaip čiur- 
vena per akmenis upeliukas, tyliai krebžda, ropinėdami per 
žolę, vabalėliai, zyzinėja aplinkui muselės, o sausuose la- 
puose šnara dideli grambuoliai. 

Kame gi Luiza ir Gontranas? Ką juodu veikia? Staiga 
kažkur toli pasigirdo jų balsai — jie grįžta. Ponia Onora 
pabudo ir nustebusi apsidairė aplinkui: 

— Jūs jau čia? O aš nė nepajutau, kaip jūs priėjote!.. 
O kurgi kiti? Radote juos? 

Polis atsakė: 

— Štai jie. Ateina. 

Nuskardėjo Gontrano juokas. Išgirdus tą juoką, Šarlo- 
tai tarsi akmuo nuo krūtinės nusirito. Kodėl — ji nė pati 
nebūtų galėjusi pasakyti. 

Veikiai pasirodė ir juodu. Gontranas kone bėgo teki- 
nas, traukdamas už rankos įraudusią merginą. Neiškęs- 
damas jau iš tolo ėmė šaukti: 

— Žinote, ką mes užtikome!.. Galiu lažintis, kad neat- 
spėsite... Gražuolį daktarą Mazelį su dailiąja rudaplauke 
našle, garsiojo profesoriaus Klošo, kaip pasakytų Vilis, 
dukteria... Iš netyčių... suprantate... visai iš netyčių... 
Tas nenaudėlis ją bučiavo... O! Ir dar kaip!.. Dar kaip!.. 

Poniai Onora pasirodė, kad Gontrano linksmumas per- 
žengė padorumo ribas, ir jinai oriai jį pertarė: 

— Bet, ponas grafe... nepamirškite, kad jus girdi mer- 
gaitės!.. 

Gontranas žemai nusilenkė: 

— Jūsų tiesa, brangioji ponia. Ačiū, kad man primena- 

te, kaip nedera elgtis. Be jūsų pamokymų — aš pražuvęs. 

Kad nereikėtų grįžti drauge, Gontranas ir Polis atsi- 
sveikino su damomis ir patraukė per mišką. 

— Na ir ką gi?— paklausė Polis. 

— Na ir ką gi, pareiškiau jai, kad ją dievinu ir kad 
būsiu laimingas, jeigu ji taps mano žmona. 

— O ką jinai? 

— O jinai pasakė labai protingai ir maloniai: „Šitą 
dalyką nuspręs tėvelis. Aš duosiu atsakymą per jį . 

— Vadinas, dabar... 

— Tuojau pat pavesiu savo ambasadoriui Andermatui 
oficialiai paprašyti jos rankos. Ir jeigu tas juodnugaris 
spyriosis, aš sukompromituosiu merginą viešu skandalu. 

Pamatęs Andermatą, vis dar kalbantį kazino terasoje su 
daktaru Latonu, Gontranas jį pasivedė į šalį ir be jokių 
įžangų nušvietė susidariusią padėtį. 

Polis leidosi žingsniuoti Riomo keliu. Jam reikėjo pa- 
būti vienam, surikiuoti įjudusias mintis, apraminti nervus, 
susigaudyti toje būsenoje, kurią mums sukelia gimstanti 
meilė. 

Jis nė pats gerai nesuvokė, kad jau senokai jį giliai 
jaudina tyras apviltos merginos žavesys. Jis matė, kokia ji 
miela ir gera, kokia paprasta, tiesi ir nuoširdi, ir iš pat kar- 
to pajuto gailesį, tą švelnų gailesį, kurį visada mums suža- 
dina moterų sielvartas. Paskui jie pradėjo matytis dažniau, 
ir jo širdyje išleido daigus mažutis simpatijos grūdas, kurį 
moterys netrunka pasėti mumyse ir kuris netrunka vešliai 
iškeroti. Ir štai dabar, ypač pastarąją valandą, jis pajuto, 
kad jo mintys nebelaisvos, ir jam pasirodė, kad toji, su 
kuria neseniai atsiskyrė, nuo jo nebeatskiriama. Ir jis 
žinojo: tai pirmas meilės ženklas. . 

Jis ėjo keliu, ir jam be perstojo vaidenosi jos žvilgsnis, 
jos balso skambesys, jos lūpos — šypsančios ar dreban- 
čios nuo verksmo, jos eigastis, net jos suknelės spalva ir 
šnaresys. 

Ir jis mąstė: „Ar tik nebūsiu įkliuvęs? Aš pažįstu save. 
Kvaila istorija! Reikia, matyt, grįžti į Paryžių. Po velnių, 
juk tai jaunutė mergaitė. Negaliu gi aš ją padaryti savo 
meiluže“. 

Ir vėl ėmė galvoti apie Šarlotą, panašiai kaip andai 

galvojo apie Kristianą. Juk ir ši, lygiai kaip ana, nėmaž ne- 
panaši į kitas jo pažįstamas moteris, gimusias ir augusias 
mieste, nepanaši nė į jaunas merginas, nuo mažų dienų iš- 
mokusias koketuoti — namie, iš motinų, ar gatvėje, iš 
svetimų. Kalbėdamas su ja, negirdėsi iš anksto išmoktų po- 
sakių, nematysi suvaidintų gestų; jokio apgaulingo žvilgs- 
nio, jokio dirbtinumo, iš kurio visados pažįsti moterį 
viliotoją. Tai skaisti, nelytėta būtybė, dar daugiau — tai 
primityvios genties kūdikis; tai tikra žemės duktė, pasine- 
šusi virsti miesto dama. 

Jis pats sau ją liaupsino, slopindamas nedrąsų pasi- 
priešinimą, vis dar tebekylantį jame. Atmintyje atgimė 
Valterio Skoto, Dikenso, Žorž Sand romanų herojės, ir jų 
poetiški paveikslai dar labiau kurstė jo vaizduotę, kurią ir 
šiaip nuolat kaitino mintys apie moteris. 

Gontranas sakydavo apie jį: „Polis — tai aikštingas 
arklys, kuriam ant nugaros — meilė. Lig tik jis numeta 
vieną, tuoj ant jo užšoka kita . 

Staiga Bretinji pastebėjo, kad jau temsta, ir pasuko at- 
gal. Kaip ilgai jo vaikščiota! 

Eidamas pro naująją gydyklą, pamatė vynuogyne An- 
dermatą ir abu Oriolius: jie žingsniavo aplinkui lauką ir 
jį matavo. Iš jų gestų Polis suprato, kad jie karštai gin- 
čijasi. 

Po kokios valandos Vilis, įėjęs į saloną, kur buvo su- 
sirinkusi visa šeima, tarė markizui: 

— Mielas uošvi, pranešu jums, kad jūsų sūnus Gontra- 
nas po pusantro ar dviejų mėnesių ves panelę Luizą Oriol. 

Markizas de Ravenelis apstulbo: 

— Gontranas? Ką jūs sakote? 

— Sakau, kad jeigu jūs sutinkate, po pusantro ar 
dviejų mėnesių jis ves panelę Luizą Oriol. Ji bus labai 
turtinga. 

Tada markizas ramiai tarė: 

— Ką gi, jeigu jis to nori, aš nieko prieš. 

Ir bankininkas papasakojo apie savo derybas su seniu 
kaimiečiu. 

Kai tiktai grafas jam pranešė, jog merginos žodis gau- 
tas, jis nusprendė kiek galint greičiau išgauti sutikimą ir 
iš jos tėvo, kad tas nespėtų suregzti kokių nors pinklių. 

Jis tuojau" pat nubėgo pas Oriolius ir rado senį prie 
sųynkaus darbo: ant sučiurusio popieriaus skiautės jis 
skaičiavo pajamas ir išlaidas, o Milžinas jam padėjo, dė- 
liodamas skaičius pirštais. 

Atsisėdęs Andermatas tarė: 

— Mielai išgerčiau stiklinę jūsų vynelio. 

Kai ilgasis Žakas atnešė stiklines ir sklidiną ąsotį, sve- 
čias pasiteiravo, ar namie panelė Luiza, ir paprašė ją 
pašaukti. Jai atėjus, atsistojo ir, žemai nusilenkęs, prabilo: 

— Panele, aš labai norėčiau, kad šiuo metu jūs žiūrėtu- 
mėte į mane kaip į draugą, kuriam galima pasakyti viską. 
Jūs sutinkate, taip? Tai va, man yra pavesta labai delikati 
misija, liečianti jus. Mano svainis, grafas Raulis Olivjė 
Gontranas de Ravenelis pamilo jus, ir aš jo pasirinkimą 
galiu tik pagirti. Jis pavedė man jūsų šeimos akivaizdoje 
paklausti jus, ar sutinkate tapti jo žmona? 

Netikėtai užklupta, mergina sumišo ir pasigręžė į tėvą. 
Senis Oriolis išgąstingai žvelgė į sūnų, savo nuolatinį 
patarėją. Milžinas žvelgė į Andermatą, o šis bent kiek iš 
didžio kalbėjo toliau: 

— Žinokite, panele, kad, imdamasis šios misijos, aš 
pažadėjau savo svainiui iš karto išgauti atsakymą. Jis, 
žinoma, supranta, kad galėjo jums nepatikti, — tokiu at- 
veju jis rytoj pat iš čia išvažiuos ir niekados nebegrįš. 
Aš vis dėlto esu tikras, kad jūs užtektinai jį pažįstate ir 
galite man, paprastam tarpininkui, tiesiog atsakyti: „Su- 
tinku“ arba „Nesutinku . 

Ji nukaito, nulenkė galvą ir tyliu, bet tvirtu balsu at- 
sakė: 

— Sutinku, pone. 

Ir taip greitai išbėgo pro duris, kad net užkliudė staktą. 

Tada Andermatas vėl atsisėdo, kaimišku papročiu pri- 
sipylė stiklinę vyno ir tarė: 

— O dabar pakalbėsime apie reikalus. 

Ir, tarsi nė negalvodamas, kad tėvui dar galėtų kilti 
abejonių, iš karto pradėjo kalbą apie merginos dalį, pri- 
mindamas žodžius, kuriuos senis Oriolis jam pasakė prieš 
trejetą savaičių. Pakartojęs, kad dabartinis Gontrano tur- 
tas — trys šimtai tūkstančių frankų plius geros perspekty- 
vos, davė suprasti, kad jeigu toksai žmogus kaip grafas de 

Ravenelis teikiąsis pirštis panelei Oriol, tarp kitko, labai 
žavingai merginai, tai nesą ko abejoti, kad ir jo šeima, 
jausdama pareigą atsidėkoti už šią garbę, nepabūgsianti 
materialinių aukų. 

Senas kaimietis, didžiai sutrikęs, stojo ginti savo gero, 
nors įtaiki tarpininko kalba jį kone iš karto nuginklavo. 
Derybos buvo ilgos. Jas, be abejo, pagreitino Andermato 
pareiškimas, padarytas pačioje pradžioje: 

— Mes neprašome nei grynų pinigų, nei vertybinių po- 
pierių, mes norime tik žemės — tų sklypų, kuriuos, kaip 
esate sakęs, skiriate Luizai į dalį, ir dar kelių kitų, kuriuos 
aš pats nurodysiu. 

Maloni žinia, kad nereikės išleisti iš rankų pinigų — 
sunkiai užkaltų pinigėlių, suneštų į namus po keletą sū, 
po keletą frankų, baltų ir gelsvų pinigėlių, apsitrynusių 
rankose, kapšeliuose, kišenėse, ant kavinių stalų, giliuose 
senų spintų stalčiuose, pinigėlių, kurių žvangesys — tai ne 
kas kita kaip ilgamečių vargų, kančių, darbų ir rūpesčių 
atbalsis, pinigėlių, tokių mielų kiekvieno žemdirbio šir- 
džiai, akims ir pirštams, brangesnių už karvę, už vynuo- 
gyną, už laukus ir namus, pinigėlių, kuriuos kartais sun- 
kiau paaukoti nei pačią gyvastį, — žinia, kad nereikės jų 
išleisti drauge su mergaite, iš karto nuramino tėvą ir sūnų, 
nuteikė juos taikingai, pripildė jų širdis slapto džiugesio, 
kurio, jie, aišku, pasistengė neparodyti. 

Ir vis dėlto juodu ginčijosi, gelbėdami čia vieną, čia 
kitą žemės lopinėlį. Ant stalo išpleikė smulkų Oriolio kal- 
vos planą ir jame sužymėjo kryžiukais Luizai paskirtus 
sklypus. Andermatui teko visą valandą grumtis, kol iško- 
vojo du paskutinius gabalus. Paskui, kad neišeitų kokių 
nors nesusipratimų, visi patraukė su planu į laukus. Čia ati- 
džiai apžiūrėjo visus kryžiukais pažymėtus sklypus ir dar 
sykį apibrėžė juos plane. 

Tačiau Andermatas nenusiramino. Įtardamas, kad 
per kitą susitikimą Orioliai, ko gero, bandys užginčyti 
kai kurias savo nuolaidas ir atsiimti kokį vynuogyno 
kampą ar sklypo galą, reikalingą jo projektams, jis rausėsi 
atminty, ieškodamas praktiško ir patikimo būdo jų susi- 
tarimui užtvirtinti. 

Mintis, staiga jam šovusi į galvą, iš pradžių pasirodė 
juokinga, o paskui — paprasta ir puiki. 

— Jei sutinkate, — tarė jis, — imkime ir viską užrašyki- 
me, kad paskui nieko nepamirštume. 

Grįžtant per kaimą atgal, Andermatas nusipirko rūkalų 
krautuvėlėje du lakštus žyminio popieriaus. Jis žinojo, 
kad jeigu žemės bus surašytos valdiniame popieriuje, 
tas sąrašas kaimiečiams atrodys nepajudinamas, kadangi 
šie lakštai atstovauja nematomam grėsmingam įstatymui, 
kurį saugo žandarai, baudos ir kalėjimas. 

Ir viename lakšte jis surašė įsipareigojimą, o kitame 
padarė jo kopiją: „Grafui Gontranui de Raveneliui ir p. 
Luizai Oriol abipusiškai susitarus dėl vedybų, p. Oriolis 
pasižada skirti savo dukteriai į dalį čia suminėtą turtą...“ 
Ir kruopščiai išvardijo visus sklypus su numeriais, kuriais 
jie sužymėti bendruomenės žemių apraše. 

Paskui, padėjęs datą ir parašą, davė pasirašyti seniui 
Orioliui, o šis savo ruožtu pareikalavo pažymėti ir jaunikio 
turtą. Su šituo popieriumi kišenėje Andermatas grįžo į 
viešbutį. 

Jam bepasakojant šią istoriją, visi juokėsi, o Gontra- 
nas — visų linksmiausiai. 

Paskui markizas orig; tarė sūnui: 

— Šįvakar mes abu aplankysime Oriolių šeimą, ir aš 
pats pakartosiu pasiūlymą, kurį ką tik padarė mano žentas, 
kad viskas būtų kaip pridera. 

Gontranas buvo pavyzdingas jaunikis — malonus ir ati- 
dus. Visus jis apdalijo dovanomis, pirktomis už Andermato 
pinigus, ir nuolat vaikščiojo pasimatyti su Luiza — į jos na- 
mus arba pas ponią Onora. Polis dabar kone visados jį 
lydėjo, ieškodamas progos susitikti su Šarlota, nors po 
kiekvieno apsilankymo prisižadėdavo daugiau su ja 
nesimatyti. 

Šarlotą atrado savyje jėgų susitaikyti su sesers vedy- 
bomis ir k3!bėjo apie jas laisvai ir paprastai, tartum širdy 
jai nebūtų tįkę jokios nuoskaudos. Tik jos charakteris at- 

rodė kiek pasikeitęs — ji pasidarė santūresnė, nebe tokia 
nuoširdi. Kol Gontranas kur nors kampe pusbalsiu meiliai 
šnekino savo sužadėtinę, Bretinji rimtai kalbėjosi su Šarlo- 
ta, jis leido keroti naujam jausmui, ir meilė pamažu sėmė 
jam širdį lyg jūros potvynis. Jis tai jautė, bet nesipriešino 
šiam potraukiui, galvodamas: „Tiek to, kai ateis laikas, 
pabėgsiu, ir viskas!“ O atsisveikinęs su Šarlota, eidavo pas 
Kristianą, kuri dabar nuo ryto ligi vakaro gulėjo šezlonge. 
Jis peržengdavo jos slenkstį sudirgęs, susinervinęs, pasi- 
rengęs smulkiems vaidams, kuriuos neišvengiamai gimdo 
bloga savijauta. Jį iš laiko pykdė visa, ką ji sakė ir ką gal- 
vojo; jis nepakentė skausmingos jos minos, jos rezigna- 
cijos, priekaištingų, maldaujančių žvilgsnių, ir tik man- 
dagumas neleisdavo žerti užgaulių žodžių, kurie būdavo 
jam ant liežuvio. Jis sėdėdavo šalia Kristianos, bet jo 
mintys sukosi apie jauną merginą, su kuria ką tik išsi- 
skyrė ir kurios paveikslas taip giliai jam įsirėžė atmintin. 

Kristiana nerimavo, kad mato Polį taip retai, ir įkyriai 
kamantinėjo, kurgi jis leidžia laiką; jis kūrė visokiausias 
istorijas, 0 jinai atidžiai jų klausėsi, mėgindama atspėti, 
ar tik jis nesižavi kita moterim. Jausdamasi bejėgė jį 
sulaikyti ir įžiebti jam nors kibirkštėlę tos meilės, kuri 
degino ją pačią, jausdamasi fiziškai bejėgė jį sužavėti, jam 
atsiduoti, vėl susigrąžinti aistringomis glamonėmis, jeigu 
jau nebeįmanoma jo palenkti širdies meile, ji baiminosi 
visko, nė pati nežinodama, ko iš tikrųjų turėtų bijoti. 

Tačiau kažkoks vidaus balsas jai kuždėjo, kad viršum 
jos pakibo pavojus, baisus, nesuvokiamas pavojus. Ir ją 
graužė tuščias pavydas: ji pavyduliavo visoms moterims, 
netgi toms, kurias matė einant pro langą, jeigu tik jos atro- 
dė žavingos, pavyduliavo net nežinodama, ar Bretinji 
nors kartą yra su jomis kalbėjęsis. 

Šit jinai klausia jį: 

— Ar jūs pastebėjote labai dailią, gana aukštą brunetę, 
matyt, neseniai atvažiavusią,— aš ją tik šiandien pamačiau 
einant pro šalį? 

Jeigu jis atsako: „Ne, aš jos nepažįstu“, jai kyla įtari- 
mas, kad jis meluoja, ir ji sako blykšdama: 

— Kaip jūs galėjote jos nepastebėti? Ji tokia graži! 

Jis stebisi jos atkaklumu. 

— Garbės žodis, aš su ja nesu nė karto susitikęs. Pa- 
sistengsiu ją pamatyti. 

Ir ji galvoja: „Žinoma, tai ta pati“. O kartais ji visiškai 
neabejoja, kad jis turi čia slaptą meilužę, kad atsikvietė čia 
savo mylimąją, gal tą pačią artistę. Ir klausinėja tėvą, brolį 
ir vyrą apie visas jaunas ir patrauklias moteris, atvykusias 
į Anvalį. 

Jeigu ji galėtų vaikščioti, pati jį susirasti ir pasekti, jai 
būtų bent kiek ramiau, ji nekentėtų taip baisiai, kaip 
kenčia dabar, per dienas gulinėdama šezlonge. Ir kai ji 
kalba su Poliu, jau vien tik skausmingas jos balso tonas jį 
erzina: kokia įkyri beviltiškai žuvusi meilė! 

Ramiai jis gali kalbėti su ja tik apie vieną dalyką — apie 
artėjančias Gontrano vedybas: jis tada be baimės taria 
Šarlotos vardą ir balsiai apie ją galvoja. Kristiana taip pat 
sako tą vardą, žavisi mergaitės išvaizda, giria jos charak- 
terį, gailisi jos, kremtasi, kad brolis jos atsižadėjo, linki, 
kad koks geras, kilnus vyriškis ją suprastų, pamiltų ir 
vestų, Poliui jos kalba glosto širdį, kelia nenusakomą, 
paslaptingą malonumą. 

Jis pritaria: 

— Taip, taip! Gontranas padarė kvailystę. Ta mergytė 
iš tikrųjų miela. 

Kristiana, nieko neįtardama, kartoja: 

— Be galo miela. Auksas, ne mergaitė! Tiesiog tobu- 
lybė. 

Niekados jai nė į galvą neateina, kad toks žmogus 
kaip Polis galėtų įsimylėti jauną mergytę ir ją vesti. Pavo- 
jingos jai atrodė tik jo meilužės. 

Iš tiesų keista žmogaus širdis: Šarlotai skirti liaupsini- 
mo žodžiai, pasakyti Kristianos, Poliui įgauna ypatingą 
reikšmę; jie dar labiau kursto meilę, kaitina jo aistrą, ap- 
gaubia merginą viliojančia žavesio aureole. 

Bet štai vieną dieną, užėję pas ponią Onora pasimatyti 
su mergaitėmis, Polis su Gontranu rado svetainėje daktarą 
Mazelį, kuris jautėsi čia kaip namie. 

Jis ištiesė į juodu rankas, šypsodamas savo itališka 
šypsena, visiems bylojančia, jog šitas Žmogus deda visą 
širdį į kiekvieną savo žodį, kiekvieną gestą. 

Su Gontranu jį siejo veikiau familiari, paviršutiniška 

draugystė, pagrįsta slaptu, iš karto sunkiai pastebimu 
natūrų giminiškumu bei interesų sutapimu, veikiau savo- 
tiška polinkių bendrystė nekaip tikra abipusiška simpatija 
ir pasitikėjimas. 

Grafas paklausė: 

— O kaip gražioji blondinė, su kuria buvote San Susi 
miške? 

Italas šyptelėjo: 

— Et, tarp mūsų viskas baigta. Tai viena iš tų moterų, 
kurios daug žada ir nieko neduoda. 

Užsimezgė pokalbis. Gražuolis daktaras plakte plakėsi 
prie merginų, 0 ypač prie Šarlotos. Kalbėdamas su moteri- 
mis, jis žvilgsniais, gestais ir balsu rodė begalinį atsida- 
vimą. Visa jo figūra nuo galvos ligi kojų, visa povyza, re- 
gis, joms sakė: „Aš myliu jus!“, ir sakė taip iškalbingai, kad 
jos iškart pasijusdavo nugalėtos. 

Jo judesiai buvo lengvi kaip aktorės, eisena grakšti 
kaip šokėjos, rankos lanksčios kaip fokusininko; jis tu- 
rėjo visą arsenalą įgimtų ir išmoktų gudrybių moterims 
vilioti ir kiekviena patogia proga jomis naudojosi. 

Grįždamas su Gontranu į viešbutį, Polis niūriai tarė: 

— Ko gi čia ieško tas šarlatanas? 

Grafas ramiai atsakė: 

— Kas suvaikys tuos avantiūristusė Tokie visur pra- 
lenda. Šitam paukšteliui turbūt įkyrėjo bastūniškas gyve- 
nimas ir kaprizingoji ispanė, kuriai jis veikiau liokajus 
nekaip gydytojas, o gal dar kai kas. Jis ieško. Profesoriaus 
Klošo duktė būtų neblogas grobis, bet jam, pasak jo paties, 
nepavyko jos pagauti. Jaunesnioji Oriolio duktė taip pat 
ne mažiau jį vilioja. Jis mėgina, čiuopia, uodžia, tiria dir- 
vą. Ką gi, jis taptų vienu iš kurorto valdytojų, pasistengtų 
nuversti tą mulkį Latoną ir, šiaip ar taip, kiekvieną vasarą 
iš anksto apsirūpintų puikiausia praktika žiemai... Štai ko- 
kie jo planai!.. Dievaži, aš tuo nė kiek neabejoju. 

Slopus pyktis, pavydulys ir neapykanta atbudo Polio 
širdyje. 

Kažkas šūktelėjo: 

— Ei! Ei! 

Iš paskos bėgo Mazelis. 

Bretinji tarė su kandžia ironija: 

— Kur, daktare, taip lekiate? Ar tik ne fortūną vejatės? 

Italas nusišypsojo, nesustodamas atsigręžė, striktelėjo 
keletą žingsnių atbulas, gracingai, tarsi komediantas, susi- 
bruko abi rankas į kišenes, greitai jas išvertė, laikydamas 
dviem pirštais už siūlių, ir parodė, kad jos tuščios. Paskui 
šūktelėjo: 

— Dar nepagavau! 

Ir, grakščiai apsisukęs ant pirštų galų, nubėgo, lyg 
būtų kažkur labai skubėjęs. 

Po to Gontranas ir Polis dar keletą kartų susitiko su 
juo pas daktarą Onora. Visoms trims moterims jis teikė 
aibes smulkių malonių paslaugų, įtaikaudamas joms taip 
pat apsukriai, kaip įtaikavo, be abejonės, ir kunigaikš- 
tienei. Visa, ką darė, — ar komplimentus sakė, ar makaro- 
nus taisė, — jis darė tobulai. Jo iš tikrųjų būta puikaus 
virėjo: prisikišęs mėlyną tarnaitės prijuostę, kad nesusi- 
teptų drabužių, užsidėjęs ant galvos popierinę virėjo ke- 
puraitę, itališkai dainuodamas neapolietiškas dainas, jis 
mitriai sukosi apie kaistuvius bei keptuves ir ne tik nie- 
kados neatrodė juokingas, bet dargi linksmino ir žavėjo 
visus aplinkui, o priekvailė tarnaitė apie jį sakė: 

— Tai angelas, ne žmogus! 

Jo kėslai veikiai išaiškėjo, ir Poliui nebeliko abejonių, 
kad jis sumanė pavergti Šarlotos širdį. 

Ir atrodė, kad jam sekasi. Jis buvo toks prieplaikus, 
taip uoliai ir viliūgiškai meilavosi, jog vos tik mergaitė 
jį pamatydavo, jai veidas nušvisdavo džiaugsmu. 

O Polis, nė pats gerai nesižinodamas kodėl, užėmė įsi- 
mylėjusio varžovo poziciją. Pamatęs daktarą prie Šarlotos, 
jis tuoj prieidavo ir saviškai, tiesmukai užkalbindavo mer- 
gaitę, stengdamasis laimėti jos prielankumą. Su šiurkštoku 
atsidavusio brolio švelnumu jis sakydavo jai: „O, aš jus 
labai myliu“, — ir tuose žodžiuose skambėjo toks familia- 
rus atvirumas ir paprastumas, jog nieku būdu negalėjai 
jų laikyti meilės prisipažinimu. 

Mazelis, netikėtos konkurencijos nustebintas, paleido 
į darbą visas gudrybes, ir kai Bretinji, graužiamas pavydo, 
to gaivališko pavydo, kurį sužadina vyrui moteris, dar net- 
gi nemylima, o tik šiaip sau patinkanti, kai Bretinji, iš 
prigimties ūmus, karštai, arogantiškai puldavo, jo prie- 

šininkas, būdamas lankstesnis ir niekuomet neprarasda- 
mas savitvardos, atsakydavo rafinuotais, kandžiais sąmo- 
jais ir taikliais, pašaipiais komplimentais. 

Taip juodu grūmėsi diena iš dienos, ir grūmėsi kaskart 
įnirtingiau, nors, galimas daiktas, nei vienas, nei kitas 
neturėjo aiškiai užsibrėžto tikslo. Nei vienas, nei kitas 
nenorėjo nusileisti — sakytum du šunys, pastvėrę tą 
patį kaulą. 

Šarlota atgavo gerą nuotaiką, bet savotiškai pasikeitė, 
paliko tarsi vylingesnė, įžvalgesnė, jos šypsena buvo nebe 
tokia nuoširdi, žvilgsnis nebe toks giedras. Atrodė, kad 
Gontrano atsimetimas ją daug ko pamokė, jinai įgavo paty- 
rimo, pasidarė lankstesnė, pasirengė naujiems nusivyli- 
mams. Ji laisvai, vinkliai manevravo tarp dviejų garbinto- 
jų, vienam ir kitam sakė tai, ką derėjo sakyti, kad juodu ne- 
susikirstų tarpusavy ir neturėtų pagrindo spėti, jog vienas 
katras jai patinka labiau negu kitas, su Poliu šaipėsi iš Ma- 
zelio, su Mazeliu — iš Polio ir, teikdama abiem lygias teises 
ir galimybes kovoje, regis, nė nemanė rimtai žiūrėti nė į 
vieną iš juodviejų. Tačiau, šitaip laviruodama, laikėsi 
anaiptol ne kaip koketė, o kaip mokinukė, mėgstanti 
krėsti nekaltas šelmystes, kurios kartais taip pritinka jau- 
nutėms merginoms. 

Ir šit staiga pasirodė, kad Mazelis ima viršų. Jis lyg ir 
labiau suartėjo su Šarlota, tarp jų sakytum atsirado kažko- 
kia slapta dermė. Kalbėdamas su ja, Mazelis žaisdavo jos 
skėčiu arba suknelės kaspinu, o Polis, tardamas, kad jo 
varžovas tuo nori apreikšti savo moralinę teisę į merginą, 
tiek įdūkdavo, kad vos ištverdavo neskėlęs italui per 
ausį. 

Kartą Oriolių namuose, kalbėdamasis su Luiza ir Gon- 
tranu ir drauge viena akimi sekdamas Mazelį, tyliai kažką 
pasakojantį šypsančiai Šarlotai, Bretinji staiga pamatė, kad 
mergaitė visa smarkiai nukaito ir smarkiai sumišo. Nebe- 
buvo jokios abejonės, kad gražyolis daktaras prašneko 
apie meilę. Ji nuleido akis ir liovėsi šypsotis, bet įdėmiai 
klausėsi. Polis, pajutęs, kad jo siutas gali bemat prasi- 
veržti, tarė Gontranui: 

— Būk geras, einam su manimi valandėlę į kiemą. 

Grafas atsiprašė sužadėtinę ir draug su bičiuliu išėjo 
iš kambario. 

Lauke Polis karštai tarė: 

— Mano mielas, reikia žūt būt sutrukdyti niekšui italui 
suvilioti tą bejėgę mergytę. 

— Ką gi aš turėčiau daryti? 

— Perspėk ją, pasakyk, kad tai avantiūristas. 

— Ė, brangusis, tai manęs neliečia. 

— Bet juk ji bus tavo svainė. 

— Taip, bet, man regis, dar nėra jokio pagrindo ma- 
nyti, kad Mazelis turėtų kokių nedorų tikslų. Jis lygiai 
toks pat meilus ir kitoms moterims, bet dar nė karto nėra 
padaręs ar pasakęs ką nors tokio, kas labai būtų smerk- 
tina. 

— Na gerai, jei tu nenori to imtis, imsiuosi aš pats, 
nors, aiškus dalykas, tai mane kur kas mažiau liečia negu 
tave. 

— Tai tu myli Šarlotą? 

— Aš?.. Ne... Bet aš kiaurai permatau to nenaudėlio ma- 
chinacijas. 

— Brangusis, tokie dalykai labai opūs, ir vargu ar tau 
dera kištis... juoba kad tu... nemyli Šarlotos... 

— Žinoma, nemyliu... bet negaliu pakęsti tokių pašle- 
mėkų... 

— Tai gal pasakytum, ką ketini daryti? 

— Duoti tam šunsnukiui per ausį. 

— Puiku, tai geriausias būdas sužadinti jos meilę, bet 
ne tau, o jam. Judu kausitės, ir vis tiek — ar tu jį sužeisi, 
ar jis tave, didvyris jos akyse bus jis, o ne tu. 

— O ką tu darytum? 

— Tavim dėtas? 

— Manim dėtas. 

— Draugiškai pasikalbėčiau su mažyte. Ji labai tavim 
pasitiki. Na ir pasakyčiau jai trumpai ir aiškiai, kas per 
žmonės šitie visuomenės atmatos. Tu jau sugebėsi jai tą 
išdėstyti — juk moki kalbėti su užsidegimu. Aš duočiau 
jai suprasti, pirma, kodėl jis pritapo prie ispanės, antra, 
kodėl jis mėgino atakuoti profesoriaus Klošo dukterį, ir 
trečia, kodėl, patyręs ten pralaimėjimą, bando galų gale 
pavilioti panelę Šarlotą Oriol. 

— Bet kodėl tu pats nenori jai to pasakyti, — juk greitai 
būsi jos svainis? 

— Todėl, kad... todėl, kad... po viso to, kas įvyko tarp 
mūsų... aš negaliu... suprantič.. 

— Tas tiesa. Aš pats su ja pakalbėsiu. 

— Gal nori dabar pat susitikti su ja prie keturių akių? 

— Žinoma, noriu. 

— Gerai, tai pavaikštinėk dar kokią dešimt minučių, 
aš išsivesiu Luizą ir Mazelį, ir tu grįžęs rasi Šarlotą vieną. 

Polis Bretinji nužingsniavo Anvalio tarpeklio linkui, 
svarstydamas, kaip reikėtų pradėti šitą keblų pokalbį. 

Jis iš tikrųjų rado Šarlotą vieną vėsioje, išbaltintoje 
tėvo namų svetainėje ir, atsisėdęs greta jos, tarė: 

— Tai aš, panele, prašiau Gontraną išvesti Luizą ir dak- 
tarą, kad mes paliktume vienu. du. 

Ji pažvelgė į jį giedromis akimis: 

— Kodėl gi? 

— O, nemanykite, kad aš ketinu linksminti jus itališko- 
mis banalybėmis,— ne, aš noriu pakalbėti su jumis kaip 
draugas, nuoširdus, atsidavęs draugas. Noriu jums duoti 
vieną patarimą. 

— Aš klausau. 

Jis pradėjo kalbą iš tolo, priminė savo patyrimą ir jos 
nepatyrimą, paskui santūriai, bet nedviprasmiškai .ėmė 
pasakoti apie avantiūristus, kurie bastosi ieškodami lai- 
mės, kėsinasi į naivių dorų žmonių, vyrų ir moterų, pinigi- 
nes ir širdis ir su profesionaliu mitrumu juos išnaudoja. 

Šarlota pablyško ir rimtai, dėmesingai klausėsi. 

— Nežinau, ar gerai aš jus suprantu, — tarė jinai.— Jūs 
turite kažką galvoje — ką gi būtent? 

— Daktarą Mazelį. 

Ji nuleido akis ir valandėlę tylėjo, paskui tarė netvirtu 
balsu: 

— Kadangi jūs man atviras, tai ir aš būsiu atvira. Nuo 
to laiko... nuo to laiko, kai... kai mano sesuo susižadėjo su 
grafu, aš jau... aš jau nebe tokia kvaila kaip anksčiau! Tai 
va, aš ir pati jau numaniau, ko jis nori... ir patyliukais 
iš jo juokiausi. 

Ji pakėlė galvą, ir jos šypsenoje, vylingame jos žvilgs- 
nyje, riestoje nosytėje, drėgname dantų žvilgesyje tarp 


206 


lūpų buvo tiek grakštaus žavesio, tiek valiūkiško links- 
mumo, tiek mielo šelmiškumo, jog Polį staiga pagavo 
tasai audringas polėkis, kuris jį, aistros apsvaigintą, visa- 
dos parklupdydavo prie naujos mylimosios kojų. Širdis 
jam tirpo iš džiaugsmo: Mazelis nėra jos išrinktasis! Vadi- 
nasi, nugalėjo jis! 

Polis paklausė: 

— Tai jūs jo nemylite? 

— Ko? Mazelio? 

— Taip. 

Šarlota pažvelgė į jį tokiom liūdnom akim, kad jis 
pasijuto sukrėstas ir maldaujančiu balsu tyliai paklausė: 

— Ir... nemylite... nieko? 

Ji atsakė, nuleidusi akis: 

— Nežinau... Aš myliu tuos, kurie myli mane. 

UŪmai sugriebęs abi mergaitės rankas, jis berte apibėrė 
jas bučiniais. Tai buvo vienas iš tų aistringo įkarščio mo- 
mentų, kada žmogus netenka galvos, kada žodžiai ateina į 
lūpas ne iš aptemusio proto, o veikiau iš įjaudinto kraujo. 

— Aš, aš myliu jus, mano brangioji Šarlota!— šnibždė- 
jo jis.— Aš myliu jus! 

Ji greitai ištraukė vieną ranką ir, pridengusi jam burną, 
pratarė: 

— Tylėkite... Būkit malonus, tylėkite!.. Man bus per 
daug skaudu, jei pasirodys, kad ir čia melas. 

Jinai pakilo; jis atsistojo, apglėbė ją ir karštai pabu- 
čiavo. 

Netikėtai suklabėjo durys, ir juodu atšoko nuo vienas 
kito. Į juodu žiūrėjo suglumęs senis Oriolis. Staiga jis su- 
riko: 

— Ak, šššėtonas!.. Ak, šššėtonas prrrakeiktas!.. 

Šarlota išbėgo, vyrai pasiliko vienudu. 

Stojo nejauki tyla. Polis atsitokęs bandė aiškinti: 

— Dieve mano... aš, pone... iš tikrųjų... pasielgiau 
kaip... 

Bet senis jo nesiklausė; užsidegęs baisingu pykčiu, jis 
žengė sugniaužtais kumščiais prie Polio, švokšdamas: 

— Ak, šššėtonas prakeiktas... 

Priėjęs visai arti, jis griebė abiem rankom, kietom, 
nuo kauptuko surumbėjusiom rankom Poliui už pakarpos. 

Tačiau Polis, taip pat aukštas ir stiprus, o be to, dar ir vik- 
rus, kaip nuolat sportuojantis jaunas vyras, vienu matu 
išsinėrė iš overniečio glėbio, prirėmė jį prie sienos ir tarė: 

— Dėde Orioli, paklausykite. Mums nėra ko muštis, 
verčiau susitarkime. Aš pabučiavau jūsų dukterį, tas tiesa... 
Bet prisiekiu jums, tai buvo pirmas kartas... ir dar prisie- 
kiu, kad ketinu ją vesti. 

Priešininko priblokštas, senis nuleido rankas, bet jo 
pyktis nė kiek neatlėgo, ir jis niurzgėjo: 

— Aha, matai! Suviliojęs dukterį, dar, žiūrėk, ir į pini- 
gus gviešiasi. Sukčius prrrakeiktas... 

Ir visa, kas gulėjo seniui ant širdies, išsiveržė aitrių 
žodžių srautu. Jis negalėjo nusiraminti, kad pažadėjo vy- 
resniajai atiduoti vynuogynus ir kad juos susigrobs šitie 
paryžiečiai. Jis jau numanė, kad Gontranas — plikšis, o 
Andermatas apgavikas, ir, pamiršęs, kiek turto netikėtai 
prigyveno bankininko dėka, liejo dabar tulžį ir ilgai kauptą 
pagiežą ant visų tų nevidonų, neduodančių jam ramiai mie- 
goti. 

Galėjai pagalvoti, kad Andermatas su savo giminai- 
čiais ir draugais kas naktį ateina jo plėšti, vagia jo žemes, 
jo šaltinius, jo dukteris. 

Ir senis svaidė šituos priekaištus Poliui tiesiai į veidą, 
rėkdamas, kad ir jis kėsinąsis į jo gerą, kad jis toks pat 
sukčius kaip visi ir kad jam rūpi ne tiek Šarlota, kiek jos 
žemė. 

Netekęs kantrybės, Polis pasilenkė jam prie ausies 
ir sušuko: 

— Bet juk aš turtingesnis už jus, senas asile, kad jus 
velniai parautų! Aš pats galiu duoti jums pinigų... 

Senis nutilęs sukluso, nors ir netikėdamas Polio žo- 
džiais, o paskui vėl pradėjo plūstis, tik jau ramesniu balsu. 

Polis ginčijosi, aiškinosi ir, manydamas, kad netikėtas 
įkliuvimas, dėl kurio jis vienas tėra kaltas, galutinai surišo 
jam rankas, pareiškė, jog vesiąs Šarlotą be jokios dalies. 

Senis Oriolis purtė galvą, dėjosi negirdįs ir nesupran- 
tąs, klausė ir klausė to paties kelis kartus. Jam vis atrodė, 
kad Polis — perėjūnas, neturįs nė skatiko. 

Pagaliau Bretinji neištvėręs suriko jam tiesiai į ausį: 

— Betgi mano metinės pajamos — daugiau kaip šimtas 

dvidešimt tūkstančių frankų, senas gvėra! Girdite? Mano 
kapitalas — trys milijonai! 

Oriolis iškart paklausė: 

— Ar jūs tą parašysite ant popieriaus? 

— Žinoma, parašysiu! 

— Ir pasirašysite? 

— Žinoma, pasirašysiu! 

— Ant žyminio popieriaus? 

— Žinoma, ant žyminio! 

Senis žengė prie spintos, atidarė ją, ištraukė du lakštus 
popieriaus su valstybės herbu, susirado įsipareigojimą, ku- 
rį prieš keletą dienų paėmė iš jo Andermatas, ir pagal jį 
surašė keisčiausią vedybinį pasižadėjimą su garantija, 
kad jaunikio turtas — trys milijonai. Po raštu Bretinji turė- 
jo padėti savo parašą. 

Kai Polis pagaliau išėjo, jam pasirodė, kad visas pa- 
saulis apvirtęs aukštyn kojomis. Jis — sužadėtinis! Taip 
jau išėjo, taip klastingai susiklojo aplinkybės, kad jau ne- 
buvo kito kelio, nors nei jis, nei ji apie tai negalvojo. Jis 
sumurmėjo: „Kas per kvailystė!“ Paskui tarė: „O gal ir 
ne? Geresnę žmoną vargu ar berasčiau, nors visą pasaulį 
išieškočiau“. Ir širdies gilumoje apsidžiaugė, kad lemtis 
jam užtaisė tokius spąstus. 

Kitą dieną iš pat ryto Andermatą užgriuvo nelaimės. 
Atėjęs į gydyklą, jis patyrė, kad naktį viešbutyje „Splen- 
did“ nuo apopleksijos mirė Obri-Pasteras. Nekalbant jau 
apie tai, kad inžinierius buvo labai jam naudingas tiek 
savo žiniomis, tiek nesavanaudišku uolumu ir meile Mont 
Orioliui, kurį laikė mažne savo kūdikiu, buvo labai nema- 
lonu, kad ligonis, atvykęs gydytis nuo pilnakraujystės, 
gresiančios apopleksija, mirė kaip tik nuo kraujo išsilie- 
jimo pačiam vidury gydymo, pačiam vidury sezono, da- 
bar, kada kurortas jau stovi ant suklestėjimo slenksčio. 

Bankininkas nervingai vaikščiojo iš kampo į kampą 
vyriausiojo gydytojo kabinete ir susirūpinęs laukė dak- 
taro Latono: viešai reikėjo paskelbti, kad šios mirties 

priežastis visai kita — nelaimingas atsitikimas, kritimas, 
neatsargumas, aneurizmos trūkimas; medicininė išvada 
apie mirtį turėjo būti sudaryta kuo atsargiau, kad niekam 
nekiltų jokio įtarimo, nuo ko iš tikrųjų mirė ligonis. 

Staiga įbėgo vyriausiasis gydytojas, išblyškęs, susi- 
jaudinęs, ir, nespėjęs nė uždaryti durų, paklausė: 

— Girdėjote liūdną naujieną? 

— Kad mirė Obri-Pasteras? 

— Oi, ne! Daktaras Mazelis pabėgo su profesoriaus 
Klošo dukteria. 

Andermatui šiurpuliai nubėgo per kūną. 

— Kaip?.. Ką jūs sakote?.. 

— Taip, pone direktoriau, baisi katastrofa! Krachas!.. 

Jis atsisėdo, nusišluostė kaktą, paskui papasakojo 
visa, ką girdėjo iš Petriuso Martelio, sužinojusio apie įvy- 
kį iš paties profesoriaus kamerdinerio. 

Mazelis labai uoliai asistavo rudaplaukei gražuolei, 
agniai koketei ir vėjavaikei, neseniai palaidojusiai pirmąjį 
vyrą, mirusį džiova, kurią jis gavo, pasak žmonių, nuo 
per daug karštos abipusės meilės. Tačiau ponas Klošas 
pramatė italo avantiūristo planus ir, kartą užtikęs jį klū- 
pantį prie dukters kojų, be ceremonijų išvijo, bijodamas, 
kad jis netaptų jo antruoju žentu. 

Mazelis, išvarytas pro duris, veikiai sugrįžo atgal pro 
langą šilkinėm įsimylėjėlių kopėčiom. Buvo dvi gandų 
versijos. Pagal pirmąją italas sugebėjęs pasiekti, kad pro- 
fesoriaus dukra visiškai netektų galvos iš meilės ir pavydo; 
pagal antrąją jis ir toliau slapčia susitikinėjęs su ja, bet dėl 
akių sukęsis ir prie kitos moters; pagaliau, kai iš meilužės 
patyręs, jog profesoriaus valia nepalaužiama, jis šiąnakt 
ją pagrobęs, na, o po tokio skandalo vedybos, žinoma, 
neišvengiamos. 

Andermatas pritrenktas nesiliovė žingsniavęs po kam- 
barį,; daktaras Latonas pakilo, atsirėmė nugara į židinį ir 
sušuko: 

— Ir šitaip pasielgė gydytojas... daktaras!.. Jokios 
savigarbos!.. 

Andermatas nusiminęs galvojo apie įvykio pasekmes, 
klasifikavo jas, vertino ir pagaliau suvedė balansą: 

1. Nemalonūs gandai pasklis po aplinkinius kurortus, 

pasieks Paryžių. Antra vertus, šį pagrobimą tikriausiai ga- 
lima panaudoti reklamai — reikia tik bent kiek sumanu- 
mo. Paduok į populiariuosius laikraščius keliolika gražiai 
suredaguotų žinučių, ir publikos dėmesys iškart nukryps 
į Mont Oriolį. 

2. Profesoriaus Klošo išvykimas — neįkainojamas 
nuostolis. | 

3. Kunigaikščio ir kunigaikštienės de Ramasų-Alda- 
varų išvykimas — kitas neišvengiamas ir neatitaisomas 
nuostolis. 

Apskritai daktaras Latonas sakė tiesą: baisi kata- 
strofa. 

Bankininkas pasigręžė į daktarą: 

Jūs turite dabar pat nueiti į viešbutį „Splencid“ ir 
surašyti aktą dėl Obri-Pastero mirties. Suredaguokite 
jį taip, kad niekas neįtartų, jog buvo kraujo išsiliejimas. 

Daktaras Latonas griebė skrybėlę ir jau buvo beeinąs, 
tačiau prie durų vėl sustojo. 

— Beje, girdėjau dar vieną naujieną. Ar tiesa, kad jūsų 
bičiulis Polis Bretinji veda Šarlotą Oriol? 

Andermatas krūptelėjo iš netikėtumo. 

— Bretinji? Negali būti!.. Kas jums sakė?.. 

— Ogi kas daugiau, jei ne Petriusas Martelis. Jam pasi- 
gyIręs pats senis Oriolis. 

— Senis Oriolis? 

— Taip, senis Oriolis. Jis tvirtinęs, kad būsimasis žentas 
turįs tris milijonus. 

Viljamas nežinojo, ką ir begalvoti. Jis sumurmėjo: 

— Po teisybei, čia nieko nuostabaus: pastaruoju metu 
jis aiškiai prie jos gretinosi... Bet jei taip... tai visa kalva 
mūsų... visa kalva!.. Na, turiu kuo greičiausiai viską pats 
sužinoti. 

Ir jis išėjo įkandin daktaro, kad iki pusryčių dar suspė- 
tų pasikalbėti su Poliu. 

Vos tik jis grįžo į viešbutį, jam pranešė, kad žmona bent 
keletą kartų prašiusi jį pakviesti. Kristiana, dar neatsikė- 
lusi iš lovos, kalbėjosi su tėvu ir broliu, kuris išsiblaškęs 
greitomis sklaidė laikraščius. 

Jautėsi ji blogai, labai blogai, visą laiką nerimo ir 
gąstavo, pati nežinodama ko. Negana to, prieš keletą 

dienų jai šovė į galvą ir dabar nedavė ramybės viena 
mintis, nėščios moters kaprizas: ji troško pasitarti su dak- 
taru Bleku. Girdėdama, kaip visi aplinkui šaiposi iš daktaro 
Latono, jinai prarado bet kokį pasitikėjimą juo ir panoro 
išgirsti, ką pasakys kitas daktaras — būtent daktaras 
Blekas, kurio šlovė kas dieną augo. Nuo ryto lig vakaro ją 
persekiojo baimės, visokiausios baimės ir manijos, kamuo- 
jančios moteris paskutiniais nėštumo mėnesiais. Užpraeitą 
naktį ji sapnavo negerą sapną, ir dabar jai vaidenosi, kad 
kūdikio padėtis nenormali, kad dėl to ji negalėsianti pa- 
gimdyti ir būsiąs reikalingas cezario pjūvis. Ir vaizdavosi, 
kaip bus daroma ta operacija. Šit ji guli aukštielninka per- 
skrostu pilvu, lova — vieno kraujo, ir nuo jos nuneša kaž- 
kokį raudoną gumulėlį — jis nejuda, nerėkia, jis negyvas. 
Kas dešimtį minučių ji užsimerkdavo ir vėl matydavo tą pa- 
tį reginį, vėl atsiduodavo skausmingai, baisiai kančiai. Ir 
štai išsigalvojo, kad vienas tik daktaras Blekas galįs pasa- 
kyti jai teisybę, ir pareikalavo kuo greičiau jį atvesti, kad 
jis tučtuojau, tučtuojau ją apžiūrėtų! 

Andermatas sumišo, nežinodamas, ką besakyti. 

— Bet, vaikuti, tai labai keblus dalykas... Juk žinai, 
kokie mano santykiai su Latonu... Tikriau sakant... tai 
neįmanoma. Klausyk, štai kas man atėjo į galvą: aš pakvie- 


už Bleką. Jis ateis, jeigu aš paprašysiu. 

Tačiau Kristiana buvo nepalenkiama: ji norinti Bleko, 
ir nieko daugiau! Kad jis būtų čia, kad ji matytų šalia lovos 
didelę buldogišką jo galvą! Beprotiškas, prietaringas įno- 
ris — jai reikalingas ne kas kitas, tik Blekas! 

Viljamas pabandė nukreipti jos mintis kitur: 

— Tu dar nežinai, kad tasai intrigantas Mazelis šiąnakt 
pagrobė profesoriaus Klošo dukterį. Juodu pabėgo, išva- 
žiavo nežinia kur. Tai bent istorija! 

Kristianos akys išsiplėtė iš sielvarto, ji pasikėlė ant 
pagalvio ir sušnibždėjo: 

— Ak, vargšė kunigaikštienė... Kaip man jos gaila, 
vargšelės! 

Ji seniai jau suprato savo širdimi kitos aistringos šir- 
dies kančią, nes kentėjo tą patį skausmą, verkė tom pa- 
čiom ašarom. 

Bet veikiai ji grįžo prie ankstesnės kalbos: 

— Klausyk, Vili, pakviesk man poną Bleką. Aš jaučiu, 
kad mirsiu, jeigu jis neateis! 

Andermatas paėmė jos ranką ir švelniai pabučiavo. 

— Būk gi protinga, Kristiana, brangioji... suprask... 

Jis pamatė jos akyse ašaras ir, pasisukęs į markizą, 
tarė: 

— Tai jūs, tėveli, turėsite jį pakviesti. Aš negaliu. Ble- 
kas kiekvieną dieną, apie pirmą valandą, ateina į mūsų 
viešbutį pas princesę Maldeburgietę. Sustabdykite jį, kai 
eis pro šalį, ir atveskite pas dukterį. Tu juk gali palaukti 
kokią valandą, ar ne, Kristiana? 

Ji sutiko valandą palaukti, bet atsisakė keltis pusry- 
čių, ir vyrai vieni nuėjo į valgomąjį. 

Polis jau buvo čia. Jį pamatęs, Andermatas sušuko: 

— Žinote, kokią naujieną aš ką tik girdėjau? Jūs ve- 
date Šarlotą Oriol? Nejau tai tiesa? 

Polis, baimingai žvilgtelėjęs į uždarytas duris, pusbalsiu 
atsakė: 

— Dievaži, tiesa! 

Niekas iš jų dar to nežinojo, ir visi trys stovėjo apstul- 
bę prieš savo bičiulį. 

Viljamas paklausė: 

— Kas jums atėjo į galvą? Kam vesti, jeigu jūs užtekti- 
nai turtingas? Kam susipainioti su viena moterim, jei galite 
turėti jas visas? O pagaliau ir šeima be išauklėjimo. Gon- 
tranas — ką gi, jam nėra kas daryti, jis be skatiko kišenėje. 

Bretinji nusijuokė: 

— Mano tėvas pralobo iš miltų prekybos... jis buvo, 
šiaip ar taip... malūnininkas. Jei būtumėte jį pažinę, būtu- 
mėte irgi pasakę, kad jam trūksta išaukdėjimo. Na, o dėl 
merginos... 

Andermatas pertarė: 

— O, mergina žavinga... puiki... stebėtinai žavinga!.. Ir, 
žinote... ji bus turtinga, gal net turtingesnė už jus. Galiu 
jus užtikrinti!.. 

Gontranas sutrikęs įterpė: 

— Taip, vedybos niekam nekliudo ir pridengia atsi- 
traukimą. Tik negerai, kad jis mūsų neperspėjo. Kaipgi, 
po galais, visa tai atsitiko? 

Tada Polis papasakojo, kaip jis pasipiršo Oriolio duk- 
teriai, šį tą savaip nušviesdamas ir ypač pabrėždamas savo 
svyravimus. Galutinai jis apsisprendęs tada, kai mergina 
davusi jam suprasti, kad jį mylinti. Papasakojo, kaip neti- 
kėtai atėjęs tėvas, kaip juodu susivaidiję,— čia jis irgi 
davė valią savo vaizduotei,— kaip senis abejojęs dėl jo 
turto ir kaip surašęs Žyminiame popieriuje pasižadėjimą. 

Andermatas, juokdamasis iki ašarų, tuksnojo kumščiu 
į stalą. 

— Aha, tai ir jis griebėsi žyminio popieriaus! Juk šitas 
triukas mano, mano sugalvotas! 

Polis, bent kiek nuraudęs ir sumišęs, jį perspėjo: 

— Prašyčiau jus kol kas nieko nesakyti žmonai. Mes 
su ja geri draugai, tad verčiau aš pats jai pranešiu... 

Gontranas žiūrėjo į savo bičiulį, keistai ir linksmai 
šypsodamas, lyg būtų norėjęs pasakyti: „Labai gerai, taip, 
taip, puiku! Štai kaip reikia užbaigti nemalonias istori- 
jas — be triukšmo, be skandalo, be dramų!“ 

Jis pasiūlė: 

— Jei nori, drauguži, užeisim pas ją abudu po pusry- 
čių, kai ji atsikels, ir tu jai pasakysi, ką nusprendei. 

Juodu pažvelgė įdėmiai vienas į kitą, bergždžiai mė- 
gindami išskaityti vienas kito mintis, paskui nugręžė 
akis į šalį. 

Polis abejingu tonu atsakė: 

— Gerai, su mielu noru. Mes dar pakalbėsim apie tai. 

Įėjo viešbučio tarnas ir pranešė, jog daktaras Blekas 
ką tik atvykęs pas princesę. Markizas išbėgo laukti jo 
išeinant. 

Jis nusakė gydytojui ligonės būklę, perdavė jos pa- 
geidavimą, išaiškino keblią savo žento padėtį ir be vargo 
atsivedė Bleką pas dukterį. 

Vos tik didžiagalvis žmogutis įžengė į kambarį, Kris- 
tiana tarė: 

— Tėti, palik mus vienus. 

Markizas išėjo. Tyliu, romiu balsu, lyg išpažindama 
nuodėmes, Kristiana išskaičiavo visas savo baimes, neri- 
mastis ir baisingus sapnus. O gydytojas klausėsi tartum 
kunigas, tarpais nužvelgdamas ligonę didelėm apskritom 
akim, ir nežymiai linksėjo galvą, — atseit viską dėmisi. 

"rotarpiais sumurmėdavo: „Taip, taip“, lyg norėda- 
nas pasakyti: „Jūsų ligą aš matau kaip ant delno ir išgy- 
lysiu jus, jeigu tik panorėsiu . 

Kai ji baigė, daktaras savo ruožtu ėmė kuo smulkiausiai 
clausinėti, koks jos gyvenimo būdas bei įpročiai, kokio 
i laikosi režimo, kokius vartoja vaistus. Kartais jis lyg ir 
xritardavo jos atsakymui rankos mostu, o kartais sušuk- 
lavo „O!“ — tai būdavo priekaištas, nors anaiptol ne 
griežtas. Kai ji pagaliau pasisakė visų didžiausią savo 
daimę — kad kūdikio padėtis galbūt nenormali, jis atsi- 
stojo, droviai, kaip dvasininkas, apčiupinėjo ją per ap- 
<lotą ir pareiškė: 

— Ne, viskas gerai. 

Jai norėjosi jį išbučiuoti. Koks puikus žmogus šitas 
daktaras! 

Jis paėmė nuo stalo popieriaus lapą ir parašė ilgą, il- 
pgiausią receptą. Paskui grįžo prie lovos ir visai kitokiu 
tonu, tarsi būtų norėjęs parodyti, kad šventa profesinė 
pareiga jau atlikta, pradėjo su ligone kalbą. 

Kiekviena paprasčiausia jo frazė, ištarta giliu, sodriu ir 
stipriu kresno nykštuko balsu, atrodė mįslinga. Kalbėjo 
jis apie viską. Buvo matyti, kad jį labai domina Gontrano 
vedybos. Pagaliau jis tarė su kokčia išsigimėlio šypsena: 

— Apie pono Bretinji vedybas gal dar nevertėtų kalbė- 
ti, nors tai jau nebe paslaptis: senis Oriolis pasakoja apie 
tai visiems, ką tik sutinka. 

Kristiana pajuto, kad visa ima tirpti: prasidėjęs nuo 
pirštų galų, tirpulys pamažu apėmė visą kūną — rankas, 
krūtinę, pilvą, kojas. Ji dar nesuvokė kaip reikiant daktaro 
žodžių, bet klaiki baimė, kad jis, ko gero, ne viską pasakys, 
jai suteikė jėgų susitvardyti, ir ji sušnibždėjo: 

— Šit kaip? Senis Oriolis pasakoja visiems, ką tik su- 
tinka? 

— Taip, taip. Jis ir man gyrėsi prieš kokią dešimt minu- 
čių. Pasak jo, Bretinji labai turtingas ir seniai jau myli 
mažąją Šarlotą. Beje, ir vienus, ir kitus į porą suvedė ponia 
Onora. Įsimylėjėliai naudojosi jos paslaugomis ir nuolat 
matydavosi jos namuose... 

Kristiana užsimerkė. Ji neteko sąmonės. 

Daktarui šūktelėjus, atbėgo kambarinė, paskui pasiro- 

dė markizas, Andermatas ir Gontranas. Visi puolė ieškoti 
acto, eterio, ledo ir sunešė ko reikia ir ko nereikia. 

Staiga Kristiana sukrutėjo, pramerkė akis, iškėlė aukš- 
tyn rankas, sukliko širdį veriančiu balsu ir ėmė raitytis 
lovoje. Ji bandė kalbėti, vos ištardama žodžius: „Oi, kaip 
skauda... dieve mano... kaip skauda... strėnas... Visą... 
draskyte drasko... Oi, dieve mano...“ Ir vėl pagavo klykti. 

Veikiai paaiškėjo, kad tai prasidėjusio gimdymo simp- 
tomai. 

Andermatas išbėgo pas daktarą Latoną ir rado jį bai- 
giant pusryčiauti. 

— Einam kuo greičiau... Mano žmonai priepuolis... 
Greičiau!.. 

Sukdamasis iš keblios padėties, jis papasakojo Latonui, 
kad daktaras Blekas buvęs viešbutyje kaip tik tuo metu, 
kai prasidėję skausmai. 

Daktaras Blekas pats patvirtino tą melą: 

— Tik atvykau pas princesę — ir štai man praneša, kad 
poniai Andermat blogai. Aš tuoj atbėgau — buvo pats me- 
tas. 

Bet Viljamas, didžiai susijaudinęs ir sunerimęs, ūmai 
suabejojo abiem daktarais ir smarkiai plakančia širdimi 
išbėgo vienplaukis pas profesorių Ma-Ruselį. Šis nesidavė 
ilgai maldaujamas — iškart pakilo, mašinaliai užsisagstė 
surdutą, kaip ir kiekvienas gydytojas, iškviestas pas li- 
gonį, ir žengė skubiu, plačiu, bet oriu žingsniu, kokiu žen- 
gia garsenybė, žinanti, kad vien tik jos pasirodymas išgel- 
bės žmogui gyvybę. 

Lig tik jis įėjo, abu daktarai kits per kitą ar net vienu 
balsu pagarbiai šoko klausti jo nuomonės: 

— Štai kaip prasidėjo, pone profesoriau... Ar jums ne- 
atrodo, pone profesoriaus.. Ar negali būti, pone profeso- 
riau?.. 

Žmonos vaitojimas varė Andermatą iš proto, ir jis savo 
ruožtu apibėrė Ma-Ruselį klausimais, garsiau už kitus kar- 
todamas „pone protesoriau . 

Kristiana gulėjo beveik nuoga prieš šituos vyrus ir nie- 
ko nematė, nieko nežinojo, nieko nesuprato; skausmai 
buvo tokie aštrūs, kad galvoj neliko jokios minties. Jai ro- 
dėsi, lyg vidurius ir dubenį kas pjautų ilgu atšipusiu pjūk- 

lu, pjautų lėtai, su perstojimais, su atvangomis, nelygiais 
trūkiais, kaskart vis baisiau įr baisiau draskančiais kaulus 
ir raumenis. 

O kai skausmas valandėlę atlėgdavo ir kančios pa- 
lengvėdavo, jai sugrįždavo protas ir sąmonę persmelkda- 
vo mintis, nuožmesnė, grasesnė, siaubingesnė už fizinį 
skausmą: jis myli kitą, jis rengiasi vesti. 

Ir, norėdama apmaldyti tą baisų peršulį, graužiantį jai 
smegenis, ji stengdavosi atgaivinti žiaurias kūno kan- 
čias — judindavo pilvą, kraipydavo strėnas. kol vėl užei- 
davo sąrėmiai — tada bent nereikėdavo galvoti. 

Ji prasikankino penkiolika valandų. Skausmai ir ne- 
viltis ją taip nugalavo, kad ji nebenorėjo gyventi ir, sura- 
kinta spazmų, šaukėsi mirties. Bet po vienos konvulsijos, 
ilgesnės ir baisesnės už kitas, jai pasirodė, lyg būtų staiga 
išsivertę visi viduriai. Viskas baigėsi, skausmai aptilo tarsi 
rimstančios bangos, ir palengvėjimas buvo toks malonus, 
jog net sielvartas kurį laiką nuslopo. Klausiama ji atsa- 
kinėjo tyliu, silpnu balsu. Staiga ji pamatė prisilenku- 
sio Andermato veidą ir išgirdo jį sakant: 

— Mes turime dukrytę... Ji gyva... beveik išnešiota... 

Kristiana vos įstengė sušnibždėti: 

— Ak, dieve mano! 

Ji turi kūdikį! Jis gyvas, jis augs... Polio kūdikis! Šis 
naujas sielvartas taip jai sugniaužė širdį, kad ji vos susi- 
laikė vėl nepradėjusi klykti. Ji turi dukterį! Betgi ji nenori 
jos, nenori!.. Ji nė žiūrėti į ją nežiūrės!.. Niekad jos nepa- 
lies! 

Kažkas ją paguldė, apklostė, pabučiavo. Kas gi? Tik- 
riausiai tėvas ir vyras. Ji to nematė. O jis — kurgi jis? Ką 
gi jis veikia? Kaip ji dabar būtų laiminga, jeigu jis ją 
mylėtų! 

Laikas ėjo, valanda slinko po valandos, bet ji to nejuto, 
neskyrė net nakties nuo dienos, be perstojo deginama vis 
tos pačios minties: jis myli kitą. 

Staiga jai dingtelėjo: „O gal tai netiesa?.. Kaip galėjo 
atsitikti, kad apie jo vedybas aš sužinojau tik iš to dak- 
taro?“ 

Paskui ji sumojo, kad nuo jos tyčia viskas buvo sle- 
piama. Polis pasirūpino, kad ji nieko nežinotų. 

Ji pasuko galvą pažiūrėti, ar yra kas nors kambaryje. 
Prie lovos sėdėjo nepažįstama moteris, kažkokia moteris 
iš kaimo. Kristiana nesiryžo jos klausinėti. Kas gi galėtų 
jai tą pasakytiė 

Bet štai atsidarė durys, ir ant pirštų galų įėjo vyras. Pa- 
mates, kad ji atsimerkusi, jis priėjo prie lovos. 

— Tau geriau? 

— Taip, ačiū. 

— Vakar tu gerokai mus išgąsdinai. Bet pavojus paga- 
liau praėjo! Dabar aš labai susirūpinęs — kas gi tave žiū- 
rės? Telegrafavau mūsų bičiulei poniai Ikardon,— jinai ke- 
tino atvažiuoti, kai tau ateis metas gimdyti, — pranešiau 
jai, kas atsitiko, ir labai prašiau atvykti. Bet pasirodo, ji da- 
bar ligina savo sūnėną, sergantį skarlatina... O tu juk nega- 
li pasilikti viena, reikia, kad prie tavęs būtų kokia nors mo- 
teris... bent kiek... na, bent kiek padoresnė... Tai va, viena 
iš čionykščių damų pasisiūlė tave slaugyti ir pabūti šias 
dienas prie tavęs. Ir aš, žinotum, sutikau. Tai ponia Onora. 

Kristiana staiga prisiminė daktaro Bleko žodžius. Ją 
„ nukratė šiurpas, ir ji suvaitojo: 

— O ne... ne... Tik ne ji... tik ne ji!.. 

Viljamas nesupratęs kalbėjo toliau: 

— Ką gi, aš žinau, kad tai prasta miesčionė; bet tavo 
brolis labai ją vertina — ji daug jam padėjo. Be to, sako, 
kad anksčiau ji buvusi priėmėja ir kad Onora su ja susipa- 
žinęs kaip tik prie gimdyvės. Jeigu ji tau labai nepatiks, 
aš rytoj pat ją išsiųsiu namo. Gal vis dėlto pamėginkim. 
Tegul ateina kokią dieną ar dvi. 

Ji tylėjo, svarstė. Nenumaldomas noras sužinoti viską, 
viską iki galo, ir viltis, kad toji moteriškė pati išsiplepės, 
kad iš jos bus galima žodis po žodžio ištraukti žiauriąją 
tiesą, kuri sudraskys jai širdį, kurstyte ją kurstė atsakyti: 
„Eik... eik ir atvesk ją tuojau pat! Eik gi!“ 

Ją kurstė ne vien šitas aistringas geismas viską žinoti, 
bet ir keistas troškimas aitrinti savo žaizdą, plakti save 
iki kraujo skaudžiais erškėčiais — nesuprantamas, liguis- 
tas, svaigus kančios troškimas. 

Ir ji sušnibždėjo: 

— Gerai, sutinku, atsiųsk man ponią Onora. 

Bet ūmai pajuto, kad jai nebėra jėgų ilgiau laukti, kad 

ji turi dabar pat žinoti, aiškiai žinoti, ar jis iš tiesų jos išsi- 
žadėjo, ir tyliu kaip atodūsis balsu paklausė Viljamą: 

— Ar teisybė, kad ponas Bretinji rengiasi vesti? 

Tas ramiai atsakė: 

— Taip, teisybė. Būtume anksčiau tau pasakę šią nau- 
jieną, bet nebuvo galima su tavimi kalbėtis. 

Ji paklausė: 

— Šarlotą? 

— Šarlotą. 

O Andermatui savo ruožtu nedavė ramybės mintis: 
kaipgi laikosi jo dukrelė, kurioje dar vos rusena gyvybė? 
Jis nuolat bėgdavo jos pažiūrėti ir dabar apmaudavo, ko- 
dėl Kristiana iš pat karto nepaprašė jos atnešti. Pagaliau 
jis tarė su švelniu priekaištu: 

— Negi tu nenori pamatyti mergytės? Ji, žinotum, 
puikiausiai jaučiasi. 

Kristiana krūptelėjo, lyg jis būtų palietęs gyvą žaizdą. 
Bet reikėjo gi nešti kryžių iki galo. 

— Parodyk man ją,— tarė ji. 

Jis dingo už užuolaidos, pakabintos lovos galvūgaly, 
paskui vėl išlindo, visas švytėdamas iš laimės ir pasididžia- 
vimo, negrabiai nešdamas ant rankų baltų vystyklų ryšu- 
lėlį. 

Padėjęs jį ant išsiuvinėto priegalvio šalia Kristianos, 
netekusios žado iš susijaudinimo, tarė: 

— Tik pažiūrėk, kokia gražutė! 

Ji pažiūrėjo. 

Jis laikė praskleidęs dviem pirštais lengvus nėrinius, 
dengiančius mažutį raudoną veiduką, labai mažutį ir labai 
raudoną. Mergytės akys buvo užmerktos, burnytė rau- 
kėsi. 

Palinkusi prie mažo padarėlio, ką tik pradėjusio savo 
žmogiškąjį gyvenimą, ji mąstė: „Čia mano duktė... Polio 
duktė... Tai štai kas mane tiek prikamavo... Šituose vys- 
tykluose... mano duktė... mano duktė!..“ 

Bjaurėjimasis kūdikiu, kurs gimdamas taip baisiai iš- 
kankino jos nelaimingą širdį ir gležną moterišką kūną, 
staiga dingo kaip nebuvęs; jinai žvelgė į jį su godžiu, siel- 
vartingu smalsumu ir stebėjosi, kaip gyvulio patelė kad 
stebisi, išvydusi pirmgimį savo jauniklį. 

Andermatas manė, kad ji puls aistringai glamonėti 
mergytę. Vėl nusivylęs ir suglumęs, jis paklausė: 

— Tu jos nepabučiuoji? 

Kristiana lenkėsi tyliai prie mažos galvutės ir jautė, 
kaip toji traukte ją traukia į save. Ir lig tik prigludo, 
įsisiurbė lūpomis į raudoną kaktytę, vos drėgną ir šiltą nuo 
jos pačios kraujo šilumos, jai pasirodė, kad nebegalės ati- 
trūkti, kad jos lūpos augte suaugo su kūdikiu. 

Kažkas lyg šepečiu palietė jai skruostą: tai vyras pasi- 
lenkė jos pabučiuoti. Jis ilgai ją glaudė prie savęs su mei- 
liu dėkingumu, o paskui panoro taip pat pabučiuoti dukterį 
ir, atkišes lūpas, kelis kartus atsargiai, švelniai pakštelėjo 
į nosytę. 

Kristiana žiūrėjo į juodu, ir jai suspaudė širdį — jos 
duktė ir jis... ir jis! 

Viljamas jau norėjo nešti mergytę lopšin. 

— Ne, — tarė ji, — palik dar kelias minutes, aš noriu 
jausti ją šalia savęs. Nekalbėk, nesijudink, palik mudvi, 
palūkėk. 

Viena ranka ji apkabino kone aklinai apvyturiuotą 
kūdikį, priglaudė kaktą prie susiraukusio veiduko, už- 
simerkė ir taip gulėjo nejudėdama, nieko negalvo- 
dama. 

Po kelių minučių Viljamas švelniai palietė jai petį: 

— Klausyk, brangioji, būk protinga. Juk žinai, tau ne- 
galima jaudintis! 

Ir jis nunešė mergytę, o motina lydėjo ją akimis, kol 
ji dingo už lovos užuolaidos. 

Grįžęs Viljamas tarė: 

— Tai sutarta, rytoj rytą aš atsiunčiu pas tave pabūti 
ponią Onora. 

Ji atsakė tvirtesniu balsu: 

— Gerai, brangusis, atsiųsk... rytoj rytą. 

Ir jinai išsitiesė lovoje, nuvargusi, sugniužusi, bet gal 
nebe tokia nelaiminga. 

Vakare užėjo tėvas ir brolis ir papasakojo Kristianai 
čionykštes naujienas: profesorius Klošas skubiai išvyko 
ieškoti dukters; apie kunigaikštienę de Ramas eina viso- 
kios šnekos, jos taip pat nebesimato, spėjama, kad ir jinai 
išvažiavusi ieškoti Mazelio. 

Gontranas juokėsi iš tų nuotykių ir dėstė komiškus 
išvedžiojimus: 

— Kiek neįtikėtinų dalykų žmogaus laukia kurortuose! 
Tai vieninteliai žemės kampeliai, kur dedasi stebuklai! 
Per dvejetą mėnesių čia nutinka daugiau įdomių įvykių 
negu visame pasaulyje per metus. Iš tikrųjų, šaltiniai čia 
sakytum ne druskėti, o užkerėti. Ir visur tas pat — Ekse, 
Ruaja, Viši, Liušone, o ir pajūrio kurortuose: Djepe, Etre- 
ta, Truvilyje, Biarice, Kanuose, Nicoje. Čia suplaukia 
margiausia žmonių Minia — visų rasių ir tautų, visų luomų 
atstovai, čia gali sutikti nematytų pašlemėkų, išgirsti apie 
nuostabias avantiūras. Moterys kurortuose be galo mitriai 
ir lengvai išdarinėja įdomiausius triukus. Tos, kur Pary- 
žiuje laikosi, čia smunka, ir dar kaip skandalingai. O vy- 
rai — kas praturtėja, kaip Andermatas, kas miršta, kaip 
Obri-Pasteras, o kas susilaukia dar blogesnio likimo — 
veda... kaip aš... ir Polis. Kvaila ir juokinga, ar ne? Juk tu 
jau žinai, kad Polis veda? 

Kristiana sušnibždėjo: 

— Taip, Viljamas ką tik man sakė. 

Gontranas kalbėjo toliau: 

— Ir gerai daro, iš tikrųjų gerai. Ji kaimietukė, taip... 
bet negi būtų geriau, jei tai būtų kokių avantiūristų duktė 
ar lengvo elgesio mergšė? Aš pažįstu Polį. Jis vestų ir pas- 
kutinę valkatą, jei toji mėnesį ar pusantro gebėtų jam atsi- 
spirti. O atsispirti jam gali tik sijonuotas velnias arba 
nekalta mergelė. Jam pasitaikė nekalta mergelė — ir tuo 
geriau. 

Kristiana klausėsi, ir kiekvienas žodis smigo jai tiesiog 
į širdį ir skaudžiai, be galo skaudžiai ją gildė. 

Ji užmerkė akis ir tarė: | 

— Aš labai nuvargau. Noriu truputį pailsėti. 

Juodu pabučiavo ją ir išėjo. 

Užmigti buvo neįmanoma, įdirgintos mintys karštli- 
giškai blaškėsi. Ji nė galvoti negalėjo apie tai, kad jis 
nebemyli, visai nebemyli jos, ir jeigu ne slaugė, ne mote- 
riškė, snaudžianti krėsle prie lovos, ji būtų atsikėlusi, at- 
vėrusi langą ir šokusi aNt priedurio laiptų. Ant parketo ji 
pamatė šviesos skritulėlį: pro užuolaidos plyšį kambarin 
skverbėsi plonutis mėnulio spindulys. Ir ūmai ją užplūdo 

prisiminimai: ežeras, Miškas, pirmas prisipažinimas — tik 
tik girdimi, bet tokie jaudinantys žodžiai: „Aš myliu jus“, 
ir Turnoelis, ir visos jų glamonės vakarais tamsiuose ta- 
kuose, ir kelias į Roš Pradjerą. Staiga ji išvydo ant šito ke- 
lio, vos boluojančio žvaigždėtą naktį, jį, Polį... su kita mo- 
terim: jis laiko apglėbęs ją per juosmenį ir kas žingsnis bu- 
čiuoja į lūpas. Kristiana iškart ją pažino — tai Šarlota! Jis 
glėbia ją ir šypsosi taip, kaip jis vienas temoka šypsotis, 
kužda į ausį mMeilingus žodžius, kokius jis vienas temoka 
kalbėti, paskui puola ant kelių ir bučiuoja žemę prieš ją, 
kaip kadaise bučiavo prieš Kristianą! Ir jai paliko taip 
skaudu, taip skaudu, kad ji nusigręžė, įkniaubė veidą į pa- 
galvį ir pravirko. Ji raudojo kone balsu,— taip baisiai 
draskė jai sielą neviltis. 

Širdis daužėsi krūtinėje, ir tankus pulsas, atliepdamas 
smilkiniuose, be perstojo kalė ir kalė tą vieną žodį: „Po- 
lis — Polis — Polis... Ji užsidengė ausis rankomis, kad jo 
negirdėtų, užsitraukė ant galvos drobulę, bet tada šitas 
vardas aidėjo giliai krūtinėje sulig kiekvienu nerimstan- 
čios širdies tvinksniu. 

Slaugė atbudusi paklausė: 

— Jums blogiau, ponia? 

Kristiana atkreipė į ją ašarotą veidą ir sušnibždėjo: 

— Ne, aš miegojau ir sapnavau baisų sapną... 

Paskui paprašė uždegti dvi žvakes, kad nesimatytų 
mėnulio spindulio. 

Į rytą vis dėlto užsnūdo ir keletą valandų miegojo. Iš- 
budino ją Andermatas, atvesdamas ponią Onora. 

Storulė, išsyk pasijautusi kaip namie, atsisėdo prie 
lovos, paėmė gimdyvei už rankų, apklausinėjo kaip dakta- 
ras ir, patenkinta atsakymais, pareiškė: 

— Na ką gi, ką gi, viskas eina gerai. 

Nusiėmė skrybėlaitę, šaliką, nusimovė pirštines ir at- 
sigręžė į slaugę: 

— Galite eiti, mergele. Jei būsite reikalinga, aš pa- 
skambinsiu. 

Kristiana, iš karto pasišlykštėjusi viešnia, tarė vyrui: 

— Atnešk valandėlei dukrytę. 

Kaip ir praeitą dieną, Viljamas, švelniai apglėbęs, at- 
nešė kūdikį ir paguldė ant priegalvio. O jinai, kaip ir pra- 

eitą dieną, priglaudė skruostą prie dar nepažintos mažu- 
tės būtybės, suvyniotos į vystyklus, ir drauge su jos šiluma 
pro baltą audeklą į ją ėmė lietis algaivinga ramybė. 

Staiga mažytė pravirko, ėmė rėkti plonu, šaižiu 
balseliu. 

— Prašo krūties,— tarė Andermatas. 

Jis paskambino, ir įėjo žindyvė, stambi, raudonveidė 
moteriškė su plačiais žvilgančiais žmogėdros dantimis, 
kurie kone išgąsdino Kristianą. Atsisegusi palaidinukę, ji 
išėmė sunkią, minkštą krūtį, pritvinkusią pieno it karvės 
tešmuo. Pamačiusi savo mergytę čiulpiant pieną iš šitos 
mėsingos gertuvės, Kristiana, lyg ir pavydėdama žindy- 
vei, o drauge ir koktėdamasi ja, buvo benorinti griebti ir 
atimti iš jos kūdikį. 

Ponia Onora prisakė žindyvei visokiausių patarimų, 
ir ta išsinešė vaikutį. 

Andermatas taip pat išėjo. Moterys liko vienos. 

Kristiana nežinojo, kaip pradėti kalbą apie tai, kas ją 
kamavo, bijojo, kad per daug nesusijaudintų, nepames- 
tų galvos ir verkdama neišsiduotų. Tačiau ponia Onora 
ėmė pati plepėti, nelaukdama klausinėjimų. Kai buvo iš- 
pasakotos visos kaimo paskalos, atėjo eilė Oriolių šeimai: 

— Puikūs žmonės,— kalbėjo ponia Onora,— iš tiesų 
puikūs žmonės. Kad jūs būtumėt pažinę motiną — kokia 
darbšti, kokia maloni moteriškė! Dešimtį kitų sudėk — 
jos vienos neatstos. O mergaitės į ją nusidavusios. 

Ir jau buvo bekreipianti kalbą kitur, bet Kristiana pa- 
klausė: 

— Katra jums labiau patinka — Luiza ar Šarlota? 

— Aš, ponia, labiau myliu Luizą, jūsų brolio sužadėtinę, 
ji rimtesnė, protingesnė. Labai jau tvarkinga mergina! 
Bet manajam labiau prie širdies jaunesnioji. Vyrų, žinote, 
kitoks skonis — ne toks kaip mūsų. 

Ji nutilo. Kristiana, jausdama, kad jos drąsa baigiasi, 
vos ištarė: į 

— Ar mano brolis dažnai susitikdavo pas jus su savo 
sužadėtine? 

— Kaipgi, ponia, dažnai susitikdavo, kiekvieną dieną. 
Viskas buvo sutarta pas mus, viskas! Aš jiems netrukdžiau 
plepėtis — suprantu, ko reikia jauniems. Bet pats didžiau- 

sias man buvo džiaugsmas, kai pamačiau, kad jaunėlė 
krito į akį ponui Poliui. 

Kristiana sušnibždėjo kone be garso: 

— Jis labai ją myliė.. 

— Ak, ponia, sunku ir apsakyti! Pastaruoju metu jis 
tiesiog iš proto ėjo dėl jos. O kai prie mergaitės ėmė suktis 
italas, tas, kur išsivežė daktaro Klošo dukterį, — jis tik 
šiaip sau šniukštinėjo ir nužiūrinėjo,— aš jau Maniau, kad 
juodu susikaus!.. Ak, būtumėte mačiusi tada jo akis! O į 
Šarlotą jis žiūri taip, lyg tai būtų švenčiausioji panelė!.. 
Net matyti malonu tokią meilę! 

Tada Kristiana ėmė klausinėti apie visa, ką tik buvo 
mačiusi ir girdėjusi ponia Onora: ką jie kalbėjo, ką veikė, 
kaip dažnai eidavo į San Susi slėnį, kur Polis kadaise jai 
tiek kartų kalbėjo apie savo meilę. Storulė stebėjosi, kad 
ji klausia tokių dalykų, kurie šiaip niekam neįdomūs. O 
Kristiana viską lygino: prisiminusi aibes smulkmenų iš 
praeitos vasaros, delikatų Polio asistavimą, jo paslaugumą, 
išmoningas jo pastangas patikti, visus tuos jaudinančius 
dėmesio ženklus, tą švelnumą ir rūpestingumą, kurie aki- 
vaizdžiai liudija apie valdingą vyro troškimą sužavėti 
moterį, ji norėjo žinoti, ar lygiai taip pat jis gundė ir kitą, 
ar į naują ataką prieš moters širdį jis puolė su tokiu pat 
įkarščiuų, tokiu pat įkvėpimu, tokia pat visa nugalinčia 
aistra. 

Ir kiekvieną kartą, kai tik ji atpažindavo kad ir ne- 
reikšmingą jo poelgį ar bruožą, kokią nors mielą paikys- 
tę, kokį nors momentą iš tų netikėtų jausmo polėkių, kurie 
taip suvirpindavo širdį ir kuriems Polis taip dažnai atsiduo- 
davo, kai ją mMylėjo,— kiekvieną kartą jai išsiverždavo 
iš krūtinės tylus skausmingas „Och!“ 

Nesuprasdama tų keistų atodūsių, ponia Onora dar 
karščiau įtikinėjo: 

— Tikra teisybė, ponia! Taip ir buvo, kaip sakau, taip 
ir buvo. Niekad nesu mačiusi, kad vyriškis būtų taip įsi- 
mylėjęs. 

— Ar jis deklamuodavo jai eiles? 

— O kaipgi, ponia, gražias eiles deklamuodavo. 

Abi nutilo, ir tebuvo girdėti vien monotoniška daine- 

lė: gretimame kambaryje niūniavo žindyvė, migdydama 
kūdikį. 

Koridoriuje pasigirdo žingsniai. Ma-Ruselis ir Latonas 
atėjo aplankyti ligonės. Juodu konstatavo, kad ji susijau- 
dinusi ir kad jos būklė blogesnė negu vakar. 

Kai juodu išėjo, Andermatas pravėrė duris ir, įkišęs 
galvą, paklausė: 

— Tave nori pamatyti daktaras Blekas. Ar priimsiė 

Ji pasirėmė ant alkūnės ir sušuko: 

— Ne... ne!.. Nenoriu... nel!.. 

Viljamas apstulbęs priėjo artyn: 

— Bet klausyk... Reikėtų vis dėlto... Mes jam skolingi... 
Taip negalima... 

Kristiana atrodė lyg pamišusi — jos akys išsiplėtė, 
lūpos drebėjo. Ji suriko keliskart šaižiu balsu taip garsiai, 
kad tikriausiai buvo girdėti už kelerių durų: 

— Ne... ne!.. Niekados!.. Tegul jis niekad neateina!.. 
Girdi?.. Niekad!.. 

Paskui, jau nebesižinodama ką daranti, ištiesė ranką į 
ponią Onora, stovinčią vidury kambario, ir ėmė šaukti: 

— Ir šitos nereikia!.. Išvaryk ją!.. Aš nenoriu jos maty- 
ti... Išvaryk!.. 

Jis puolė prie žmonos, apkabino, pabučiavo į kaktą. 

— Kristiana, brangioji, nusiramink... Kas tau pasida- 
rė?.. Nusiramink!.. 

Jai užgniaužė gerklę, iš akių ištryško ašaros. 

— Tegul visi išeina, — tarė ji vyrui.— Pasilik tu vienas. 

Jis pribėgo suglumęs prie daktaro žmonos ir manda- 
giai ją pavedėjo į duris: 

— Būkit gera, palikite mus vienus tuo tarpu. Jai karšti- 
nė, pieno karštinė. Aš ją nuraminsiu -ir netrukus ateisiu 
pas jus. | 

Kai jis grįžo prie lovos, Kristiana gulėjo visiškai su- 
gniužusi ir verkė, verkė, tyliai, be garso liedama ašaras. 
Ir jis pravirko drauge su ja — pirmą kartą gyvenime. 

Naktį iš tikrųjų prasidėjo pieno karštinė, Kristian 
ėmė klejoti. 

Keletą valandų ji neramiai blaškėsi, paskui staiga pra- 
kalbėjo. 

Markizas ir Andermatas, pasilikę prie ligonės, lošė kor- 

tomis, pusbalsiu skaičiuodami akis. Lyg ir nugirdę, kad 
jinai juos šaukia, abu pasikėlė ir priėjo prie lovos. 

Kristiana jų nematė ar gal nepažino. Veidas jos buvo 
baltas, kaip ir pagalvis, gelsvi plaukai dryksojo ant pečių, 
o šviesiai mėlynos akys žvelgė į tą nežinomą, slėpiningą 
vaiduoklių pasaulį, kuriame gyvena bepročiai. Jos ran- 
kos, ištiestos ant drobulės, protarpiais imdavo drebėti, 
staigiai ir nevalingai trūkčioti ir kilnotis. 

Iš pradžių atrodė, kad ji ne kalbasi su kažkuo, o pasa- 
koja, ką matanti. Bet nieko nebuvo galima suprasti, žodžiai 
buvo padriki, lyg ir be jokio ryšio. Ji sakė, kad uola per 
daug aukšta ir ji negalinti nuo jos šokti, bijanti, kad neiš- 
nirtų kojos, o tasai žmogus, kur tiesia jai iš apačios rankas, 
mažai tepažįstamas. Paskui ėmė kalbėti apie aromatus, 
ir atrodė, lyg stengtųsi atsiminti primirštas frazes: „Ar gali 
kas būti maloniau?.. Kvapsniai svaigina kaip vynas... Vy- 
nas svaigina protą, aromatai svaigina vaizduotę... Kvėp- 
dami aromatus, mes pažįstame prigimties esmę, pačią gi- 
liausią esmę... pažįstame gėles... medžius... laukų žoles... 
Galime pajusti net seno namo sielą, miegančią senuose 
balduose, kilimuose ir užuolaidose...“ 

Paskui jos veidas persikreipė, lyg ji būtų labai nusika- 
mavusi. Iš palengvo, sunkiai ji lipo į kalną ir kažkam sakė: 
„O, panėšėk mane dar, būk malonus, aš čia mirsiu, aš nebe- 
paeinu! Nešk mane, kaip nešei anąkart viršum tarpeklio... 
atsimeni?.. Kaip tu mane mylėjai!“ 

Paskui ji klaikiai suriko, akyse šmėkštelėjo siaubas. 
Ji matė nugaišusį gyvulį ir maldavo jį nuvilkti į šalį, bet 
atsargiai, kad jam neskaudėtų. 

Markizas tyliai tarė žentui: 

— Jai vaidenasi asilas, kurį mes radome ant kelio, grįž- 
dami iš Niužero. 

Dabar ji kalbino negyvą asilą, guodė jį, pasakojo, kad 
ir ji labai nelaiminga, kad jos nelaimė kur kas didesnė: ji 
pamesta, užmiršta. 

Paskui staiga ji atsisakė vykdyti kažkokį reikalavimą: 
„O ne, jokiu būdu ne! Ak, tu liepi... tu liepi... man traukti 
šitą vežimą?..“ 

Ir ji šniokštavo, lyg iš tikrųjų trauktų vežimą, verkė, 
dejavo, šūkčiojo. Gerą pusvalandį ji šitaip kopė įkalnėn, 

iš paskutinių jėgų vilkdama sunkią važtą — tikriausiai 
tą pačią, kurią traukė asilas. 

Ir kažkas ją žiauriai plakė, nes ji maldavo: „Oi, man 
skauda, nemušk manęs! Aš vežu, vežu... tik nemušk... mal- 
dauju!.. Aš padarysiu, ką tik sakysi, tik nemušk!.. 

Paskui nerami įtampa iš palengvo atslūgo, ir ligi pat 
aušros ji tik tyliai kažką murmėjo. Prašvitus rytui, nutilo, 
prisimerkė ir pagaliau užmigo. Kai pabudo, buvo jau antra 
valanda dienos. Karštis dar tebemušė, tačiau sąmonė jau 
buvo grįžusi. 

Bet visą tą dieną galva Kristianai tebebuvo sunki, min- 
tys kriko ir drumstėsi. Ne iš karto rasdama reikiamus žo- 
džius, ji ilgai rausdavosi atmintyje, ir tas baisiai ją vargino. 

Kitą naktį gerai išmiegojusi, ji pagaliau visiškai atsi- 
gavo, bet jautėsi taip, lyg būtų visai kitas žmogus, lyg ši 
krizė būtų padariusi jos sieloje perversmą. Ji mažiau 
bekentėjo ir daugiau mąstė. Ką tik išgyventi baisūs įvykiai 
tarsi nuslinko tolimon praeitin, ji žvelgė į juos blaiviu 
žvilgsniu ir jautė, kad galva jai niekad nebuvo tokia švie- 
si. Ir šiame staigiame prašviesėjime, dažnai ištinkančiame 
žmogų sunkios kančios valandą, visas pasaulis, visas gyve- 
nimas, visi žmonės ir daiktai jai pasirodė kitokie negu lig 
tolei. 

Ir Kristiana aiškiai pajuto, kad ji visiškai vieniša ir visų 
apleista gyvenime, — pajuto aiškiau nei tą vakarą, kai 
grįžo savo kambarin po kelionės prie Tazena ežero ir mąs- 
tė apie savo vienatvę. Ji suprato, kad žmonės žengia per 
gyvenimą greta kits kito, bet žengia katras sau, ir nėra 
tokių dviejų žmonių, kuriuos kas nors neatsiejamai jung- 
tų. Jos išsižadėjo tasai, kuriuo ji be galo tikėjo, tad argi 
neaišku, kad ir kiti, visi kiti jai tebus ne daugiau kaip abe- 
jingi bendrakeleiviai šioj kelionėj, trumpoj ar ilgoj, liūd- 
noj ar linksmoj — destis ką atneš neatspėjamas rytojus? 
Ji suprato, jog net ir tada, kai tas Žmogus suspausdavo ją 
savo glėbyje ir jai atrodydavo, kad ji tartum suauga su juo, 
smelkte prasismelkia į jį, kad jų kūnai susilieja į vieną 
kūną, o sielos į vieną sielą, — jog net ir tada jie vos mažu- 
mėlį tesuartėdavo, vos tesusiliesdavo tais išoriniais neper- 
žvelgiamais kiautais, kuriuose paslaptingoji gamta laiko 
žmones uždarytus ir atskirtus nuo vienas kito. Ji puikiai 

matė, kad niekas ir niekad neįstengė ir neįstengs sugriau- 
ti neregimos sienos tarp žmonių ir kad gyvenime jie tiek 
pat toli nuo vienas kito kaip žvaigždės danguje. 

Ji suvokė, kokios beprasmiškos yra sėnos kaip pats 
pasaulis, nepaliaujamos ir nenuilstamos žmonių pastangos 
sudraskyti tą luobą, kuriame daužosi jų siela, amžiams 
įkalinta, pasmerkta amžinai vienatvei, kokios beprasmiš- 
kos rankų, lūpų, akių, virpančio nuogo kūno, bučinių nu- 
alintos meilės pastangos: rezultatas tik vienas — užgims- 
ta nauja būtybė, tokia pat vieniša kaip ir kitos! 

Tada ją pagavo nenumaldomas noras pamatyti savo 
dukrelę, ir ji paprašė ją atnešti, o paskui išvystyti, nes 
ligi tol tebuvo mačiusi vien jos veiduką. 

Žindyvė atvyturiavo vystyklus, ir Kristiana išvydo ma- 
žutę naujagimę, kuri bejėgiškai spurdėjo, kaip ir kiekvie- 
nas padaras, vos atėjęs į šį pasaulį. Ji nedrąsiai ją paly- 
tėjo virpančia ranka, paskui ėmė bučiuoti jai pilvuką, 
šlaunis, keliukus, pėdas, paskui įbedė į ją akis ir paskendo 
keistose mintyse. 

Susitiko du žmonės, pamilo vienas kitą, atsidavė ais- 
tringam svaiguliui, apsikabino, ir šit atsirado nauja bū- 
tybė! Jis ir jinai, drauge atgimę, drauge įsikūniję šiame 
vaikutyje, gyvuos ligi pat jo mirties. Yra šioj mažutėj 
būtybėj dalelė jo ir dalelė jos, bet yra ir kažkokia nežino- 
ma dalelė, kuria ji bus nepanaši į juodu: Abu jie atgims 
jos kūno formose ir dvasios sandaroje, jos veido bruožuo- 
se ir akyse, jos elgsenoje ir judesiuose, jos polinkiuose 
ir aistrose, net balso skambesy ir eisenoj, ir vis dėlto tai 
bus visai nauja būtybė! 

O juodu štai išsiskyrė amžinai! Niekad jų žvilgsniai 
nebesusilies meilės siautulyje, kurio dėka ir neišnyksta 
žmonių giminė. 

Ir, glausdama mažytę prie krūtinės, Kristiana sušnabž- 
dėjo jai į ausį: 

— Sudie! Sudie! 

Tai buvo atsisveikinimas su mylimuoju, drąsus ir liūd- 
nas išdidžios moters atsisveikinimas: ji dar ilgai kentės, 
gal iki paskutinės gyvenimo dienos, bet jai užteks jėgų 
neparodyti savo ašarų kitiems. 

— Aha!-— sušuko Viljamas, pravėręs duris.— Štai ir 

pagavau tave. Atiduok man, meldžiamoji, mano dukrą! 

Pribėgęs prie lovos, jis sugriebė mažytę jau įgudusio- 
mis rankomis ir, pakėlęs virš galvos, sušuko: 

— Labas rytas, panele Andermat!.. Labas rytas, panele 
Andermat!.. 

Kristiana galvojo: „Juk tai mano vyras“. Ir žiūrėjo 
su nuostaba į jį, lyg matytų pirmą kartą. Tai šit Žmogus, 
su kuriuo ją sujungė, kuriam ją atidavė įstatymas, kuris 
pagal žmonių įsitikinimus, pagal religines ir socialines jų 
pažiūras yra antroji jos pusė, ir netgi daugiau — jos vieš- 
pats, jos dienų ir naktų, jos širdies ir kūno viešpats! Ją 
kone juokas paėmė — taip šią akimirką visa tat pasirodė 
jai keista: juk tarp jų niekad nebus jokio ryšio, niekad 
nebus tų ryšių, kurie, deja, taip greitai nutrūksta, bet 
atrodo amžini, neapsakomai mieli, kone dieviški. 

Ji nejautė jokio sąžinės graužimo, kad buvo jam neiš- 
tikima, kad jį apgaudinėjo. Ir nustebusi klausė save, ko- 
dėl gi taip yra? Kodėl?.. Juodu tikriausiai per daug svetimi, 
per daug tolimi kits kitam, pernelyg skirtingo kilimo. Jis 
visiškai nesupranta jos, ji nesupranta jo. O vis dėlto jis ge- 
ras, atsidavęs, visada jai paslaugus. 

Galimas daiktas, tiktai vienodų palinkimų, vienodos 
prigimties, vienodo moralinio lygio žmonės gali jausti 
abipusį prisirišimą, jungiantį juos šventais laisvanoriškos 
priedermės saitais. 

Mažytę vėl suvystė. Viljamas atsisėdęs tarė: 

— Klausyk, brangioji, andai tu taip maloniai priėmei 
daktarą Bleką, jog aš nebedrįstu nė užsiminti apie kokius 
nors lankytojus. Bet tu man padarytum didelį malonumą, 
jei vieną vis dėlto priimtum — būtent daktarą Bontilį. 

Kristiana pirmą kartą nusijuokė. Bet juokas buvo kaž- 
koks blandus, jis užgeso ant lūpų, nepasiekęs širdies. Ji 
atklausė: 

— Daktarą Bonfilį? Kas per stebuklai? Tai jūs susitai- 
kėte? 

— Na taip. Klausyk, aš tau pasakysiu, tik labai slaptai, 
didelę naujieną: aš ką tik nupirkau senąją gydyklą. Dabar 
čia viskas mano! Na, argi tai ne triumfas? Vargšas dakta- 
ras Bonfilis, suprantama, sužinojo apie tai anksčiau už ki- 
tus ir griebėsi gudrybės: kas dieną užeidavo čionai pasi- 

teirauti apie tavo sveikatą ir palikdavo vizitinę kortelę su 
keletu užuojautos žodžių. Aš atsakiau į šitą jo žingsnį 
vizitu, ir mūsų santykiai dabar kuo puikiausi. 

— Tegul ateina kada tinkamas,— atsakė Kristiana.— 
Man bus malonu jį matyti. 

— Puiku, ačiū tau. Atvesiu jį rytoj rytą. Nėra ko tau nė 
sakyti, kad Polis nuolat prašo tau perduoti linkėjimus 
ir vis klausinėja apie mažytę. Jis labai norėtų ją pama- 
tyti. 

Kad ir koks tvirtas buvo jos ryžtas, jai suspaudė širdį. 
Vis dėlto jinai įstengė pasakyti: 

— Padėkok jam už mane. 

Andermatas kalbėjo toliau: 

— Jam labai rūpėjo, ar tau pranešta apie jo vedybas. 
Aš atsakiau, kad taip. Tada jis bent keletą kartų mane 
klausė, ką tu galvoji apie tai. 

Sutelkusi visas jėgas, ji sušnibždėjo: 

— Pasakyk jam, kad aš galiu jį tik pagirti. 

Andermatas atkakliai ją kankino toliau: 

— Ir jam baisiai norisi žinoti, kokį vardą tu duosi mer- 
gytei. Aš pasakiau, kad mes dar neapsisprendėme, kaip 
ją pavadinsime — Margerita ar Ženevjeva. Jam labiau 
patiktų Ženevjeva... 

— Aš apsigalvojau,— tarė .jinai.— Noriu pavadinti ją 
Arleta. 

Kadaise, pirmomis nėštumo dienomis, juodu su Poliu 
svarstė, kokį vardą reikėtų duoti būsimajam sūnui ar 
dukrai; dėl dukters taip ir liko nenuspręsta — Ženevjeva 
ar Margerita. Bet dabar ji nebenorėjo šitų vardų. 

Viljamas kartojo: 

— Arleta... Arleta... Labai gražus vardas... Tavo tiesa. 
Aš būčiau siūlęs pavadinti ją Kristiana, kaip ir tave. Aš 
dievinu šitą vardą... Kristiana! 

Ji giliai atsiduso: 

— Ak, kas turi nukryžiuotojo vardą, tam lemta daug 
kentėti. 

Toks sugretinimas Andermatui nebuvo atėjęs į galvą, 
jis paraudo ir greitai pakilo. 

— Ką gi, Arleta — labai gražus vardas. Iki greito pasi- 
matymo, brangioji. 

Jam išėjus, Kristiana pasišaukė žindyvę ir liepė pasta- 
tyti lopšį prie jos lovos. 

Kai mažą siūbuojančią lovytę, panašią į eldiją, su balta 
užuolaida prie sulenkto varinio strypo lyg su bure prie 
stiebo, atstūmė pas didelę lovą, motina ištiesė ranką prie 
miegančio kūdikio ir tyliai pasakė: 

— Čiūčia liūlia, mažyte. Niekas niekados tavęs taip 
nemylės kaip aš. 

Kitomis dienomis Kristiana daug mąstė, tykiai liūdėda- 
ma, grūdindama savo dvasią ir širdį, ugdydamasi tvirtybę 
ir ištvermę, kad per keletą savaičių galėtų grįžti į gyveni- 
mą. Pats maloniausias užsiėmimas jai dabar buvo žiūrėti 
į dukrelės akutes: ji taip norėjo pagauti jose pirmąjį gyvą 
žvilgsnį, bet, deja, matė vien du melsvus skrituliukus, nuo- 
lat krypstančius į ryškią lango šviesą. 

Ir su dideliu grauduliu širdyje galvojo, kad šitos akys, 
kol kas dar neatbudusios, žvelgs į pasaulį, kaip žvelgė ka- 
daise jinai, iš susikurtos savo svajonių pilies, saugančios 
jauną moterį nuo liūdesio, negandų ir nepasitikėjimo žmo- 
gumi. Jos mylės visa tai, ką ir jinai mylėjo, — gražias, sau- 
lėtas dienas, gėles, miškus... ir žmones, deja! Mylės jos ir 
vyriškį! Be abejonės, mylės! Nešios savyje ir nuolatos 
regės pažįstamą, brangų jo atvaizdą, kada jo nebus, ir užsi- 
degs ugnimi, kada jis pasirodys... O paskui... o paskui... 
išmoks verkti! Ašaros, skaudžios ašaros tekės šitais mažu- 
čiais skruostais! Šitos vargšės, dar nieko nesuvokiančios 
akutės tada bus žydros, bet baisi suvedžiotos meilės kan- 
čia, sielvartas ir neviltis jas aptemdys, ir jos paliks neat- 
pažįstamos. 

Ir ji bučiavo, bučiavo mergytę kaip beprotė, karto- 
dama: 

— Mylėk tiktai mane, mano mažyte! 

Pagaliau atėjo diena, kada profesorius Ma-Ruselis, 
lankąs ją kas rytą, pareiškė: 

— Šiandien, ponia, galite truputį atsikelti. 

Daktarui išėjus, Andermatas tarė Žmonai: 

— Labai gaila, kad tu dar ne visai pasitaisiusi: šiandien 
mūsų gydykloje vyks labai įdomus bandymas. Daktaras 
Latonas padarė tikrą stebuklą su dėde Klovisu, gydydamas 
jį mechanizuota gimnastika. Tik pagalvok, senis valkata 

jau vaikščioja, galima sakyti, kaip visi žmonės. Po kiek- 
vieno seanso jam vis geriau. 

Norėdama jam įtikti, ji paklausė: 

— Tai jūsų seansas bus viešas? 

— Ir taip, ir ne. Dalyvaus gydytojai ir keletas draugų. 

— Kurią valandą? 

— Trečią. 

— Ponas Bretinji irgi ten bus? 

— Žinoma. Bent jau žadėjo ateiti! Bus visa bendrovės 
taryba. Bandymas labai įdomus medicininiu požiūriu. 

— Klausyk, — tarė jinai, — tuo metu aš kaip tik jau 
būsiu atsikėlusi, tai gal tu paprašytum poną Bretinji užeiti 
pas mane? Jis pasėdės su manimi, kol jūs stebėsite ban- 
dymą. 

— Gerai, brangioji. 

— Nepamirši? 

— Ne, ne, būk rami. 

Ir jis išėjo ieškoti žiūrovų. 

Apgautas Oriolių, neva pagydžiusių paralitiką, An- 
dermatas savo ruožtu išmoko apgaudinėti publiką,— 
juk patiklų ligonį taip lengva sužavėti kalbom apie naują 
gydymo būdą. Dabar jis pats sau vaidino šitą komediją ir 
kalbėjo apie luošio išgydymą taip dažnai, su tokiu įkarščiu 
ir įsitikinimu, jog ir pats vargu ar bežinojo, tikėti tuo ar ne- 
tikėti. 

Trečią valandą visi pakviestieji, susirinkę prie gydyk- 
los durų, laukė pasirodant dėdės Kloviso. Pagaliau atkry- 
pavo ir jis, ramstydamasis dviem lazdom, vis dar vilkda- 
mas kojas ir mandagiai linksėdamas į visas puses. Jam 
įkandin ėjo abu Orioliai su merginomis. Polis ir Gontranas 
lydėjo savo sužadėtines. 

Didžiojoje salėje, kur buvo sustatyti judamieji apara- 
tai, jų laukė daktaras Latonas su Andermatu ir daktaru 
Onora. 

Kai daktaras Latonas pastebėjo dėdę Klovisą, skustas jo 
lūpas išlenkė džiaugsminga šypsena. Jis paklausė: 

— Na, kaip jaučiamės šiandien? 

— O, jau geriau, jau geriau! 

Atėjo ir Petriusas Martelis su Sen Landri — juodviem 
taip pat magėjo pažiūrėti. Pirmasis tikėjo, antrasis abejojo. 

Visi nustebo, pamatę įžengiant daktarą Bontilį, kuris, nusi- 
lenkęs savo varžovui, padavė ranką Andermatui. Pasku- 
tinis atėjo daktaras Blekas. 

— Ponai ir panelės,— prabilo daktaras Latonas, nusi- 
lenkdamas Luizai ir Šarlotai Oriol,— mes pakvietėme jus 
stebėti labai įdomaus eksperimento. Visų pirma, prieš pra- 
dedant seansą, prašom įsitikinti, kad šitas senukas šiaip 
taip vaikščioja, bet labai sunkiai. Ar paeinate be lazdų, 
dėde Klovisai? 

— Oi ne, ponas. 

— Gerai, pradedam. 

Senį pasodino į krėslą, pririšo kojas prie judamų pa- 
minų, ir, kai vyriausiasis gydytojas sukomandavo: „Pra- 
dėkit iš palengvo“, sanitaras su atraitotomis rankovėmis 
ėmė sukti rankeną. 

Dešinioji valkatos koja pakilo, sulinko per kelį, paskui 
išsitiesė ir vėl nusileido; lygiai taip pat lankstėsi ir kairio- 
ji, ir dėdė Klovisas, ūmai pralinksmėjęs, prapliupo juok- 
tis, linguodamas galvą ir kratydamas ilgą baltą barzdą į 
taktą kilnojamų kojų judesiams. 

Keturi gydytojai ir Andermatas, nutaisę rimtas augūrų 
minas, žiūrėjo prisilenkę į jį, o tuo tarpu Milžinas su tėvu 
gudriai žvilgčiojo vienas į kitą. 

Kadangi durys buvo paliktos atdaros, ėmė rinktis ir 
grūstis aplinkui kurortininkai, tiek įtikėjusieji naujovišku 
gydymu, tiek ir abejojantieji. 

— Greičiau!— sukomandavo daktaras Latonas. Sani- 
taras smarkiau užgulė rankeną. Senio kojos leidosi bėgti, 
o jis, pagautas nesutramdomos linksmybės, kvatojo visa 
gerkle tarsi kutenamas vaikas, kratė iš smagumo galvą ir 
pro juokus švenkštė: 

— Žavumėlis! Žavumėlis!-— Šitą žodį jis tikriausiai bu- 
vo nusiklausęs iš kurio nors atvykėlio. 

„Milžinas taip pat kvatojosi ir, trepsendamas koja, plo- 
damas sau per šlaunis, šūkčiojo: 

— Kad jį grrriausmas, tą Klovisą!.. Ech, kad jį kur 
grriausmas!.. 

— Užteks!-— įsakė vyriausiasis gydytojas. 

Valkatą atraišiojo., ir daktarai atsitraukė tolyn stebėti 
bandymo rezultatų. 


Ir štai dėdė Klovisas visų akivaizdoje pats vienas nu- 
lipo nuo krėslo ir žengė per salę. Ėjo, tiesa, mažais žings- 
niukais, susikūprinęs, sulig kiekvienu judesiu skausmin- 
gai raukdamasis, bet vis dėlto ėjo! 

Daktaras Bonfilis pirmas pareiškė: 

— Stebėtinas kazusas! 

Daktaras Blekas suskato dar karščiau girti. Tik daktaras 
Onora nepasakė nė žodžio. 

Gontranas šnipštelėjo Poliui į ausį: 

— Nesuprantu. Pažvelk į jų minas. Ar jie kvailiai, ar 
pataikūnai? 

Prabilo Andermatas. Jis papasakojo apie gydymo eigą 
nuo pat pirmos dienos, apie ligos atkritimą ir pagaliau iš- 
gijimą, šį sykį visišką ir galutinį. Ir linksmai pridūrė: 

— O jeigu mūsų ligonio būklė per žiemą pablogės, 
mes jį kas vasarą vėl pakartotinai gydysime. 

Paskui, negailėdamas pompastiškų žodžių, išliaupsino 
Mont Oriolio mineralinius vandenis ir suminėjo visas 
lig vienos puikias jų gydomąsias savybes. 

— Aš pats, — sakė jis, — išmėginau jų veikimą su man 
brangiu asmeniu, ir jeigu mano giminė neišnyks, tai tik 
Mont Oriolio dėka. 

Staiga jis prisiminė, kad pažadėjo žmonai paprašyti 
Polį Bretinji ją aplankyti. Jam pasidarė gėda, nes šiaip 
jis buvo labai jai paslaugus. Apsidairęs pastebėjo Polį 
ir priėjęs tarė: 

— Mielas bičiuli, aš visai pamiršau jums pasakyti, 
kad kaip tik šiuo metu jūsų laukia Kristiana. 

Bretinji sumišęs pratarė: 

— Manes?.. Šiuo metu?.. 

— Taip, ji šiandien pakilo iš lovos ir iš visų mūsų bičiu- 
lių pirmiausia nori matyti jus. Eikite greitai pas ją ir atsi- 
prašykite už mane. | 

Polis drebančia iš susijaudinimo širdimi leidosi į vieš- 
butį. 

Beeidamas sutiko markizą de Ravenelį, ir šis jam tarė: 

— Mano duktė jau atsikėlusi ir stebisi, kodėl gi jūs ne- 
sirodote? 

Užkėlęs koją ant pirmosios laiptų pakopos, jis sustojo 
pagalvoti, ką gi jai sakys. Kaip jinai jį sutiks? Ar ji bus vie- 

na? Ką jis atsakys, jeigu ji užklaus apie jo vedybas? 

Po to, kai ji pagimdė, vien tik mintis apie ją nukrėsdavo 
jį nejaukiu virpuliu, o vos tik pagalvodavo apie būsimą 
susitikimą, jis beregint nurausdavo arba išblykšdavo iš 
susijaudinimo. Su didžiu nerimu galvojo ir apie tą nepažįs- 
tamą kūdikį — savo kūdikį, netverdamas noru ir drauge 
bijodamas jį pamatyti. Jautėsi lyg susitepęs ir suprato, kad 
tai viena iš tų moralinių dėmių, kurios guli žmogui ant 
sąžinės ligi pat mirties. Bet visų labiausiai jį baugino min- 
tis: kokiom akim pažvelgs į jį moteris, kurią jis mylėjo 
taip stipriai ir taip neilgai? 

Kas jo laukia: priekaištai, ašaros ar panieka? O gal 
ji kviečiasi jį tik tam, kad išvytų? 

Kaip jis turi laikytis? Koks turi būti jo žvilgsnis — 
nužemintas ar liūdnas, maldaujantis ar šaltas? Aiškintis 
ar tylėti? Atsisėsti ar klausyti stačiam? 

O ką daryti, kai ji parodys vaikutį? Ką sakyti? Kokį 
jausmą parodytiė 

Prie durų jis vėl sustojo, o kai kėlė ranką prie skam- 
bučio, pastebėjo, kad ji dreba. 

Vis dėlto paspaudė pirštu dramblio kaulo mygtuką 
ir išgirdo, kaip bute sučirškė elektrinis skambutis. 

Kambarinė atidarė duris, jis įėjo vidun. Vos įžengęs 
į svetainę, pamatė kitame kambaryje Kristianą — ji gulėjo 
miegamojo gilumoj šezlonge ir žiūrėjo į jį. 

Šitie du kambariai, kuriuos jis turėjo pereiti, jam pasi- 
rodė be galo dideli. Jis svyrinėjo į šalis, bijojo, kad neuž- 
kliūtų už krėslų, bet nedrįso pažiūrėti sau po kojomis, 
kad neatrodytų, jog vengia jos žvilgsnio. Ji nesujudėjo, 
nepasakė nė žodžio, laukė, kol jis prieis. Dešinė jos ranka 
gulėjo ištiesta ant suknelės, o kaire ji laikė už krašto 
užtiestą lopšį. 

Jis sustojo už trijų žingsnių nuo jos, nebežinodamas, 
ką jam daryti. Kambarinė uždarė duris. Jie liko vieni. 

Tada jį paėmė noras pulti ant kelių ir prašyti atleidimo. 
Bet Kristiana iš lėto pakėlė ranką, gulinčią ant suknelės, iš- 
tiesė į jį ir tarė santūriu balsu: 

— Sveiki. 

Jis neišdrįso paimti jos rankos ir pasilenkęs tik lengvai 
palietė lūpomis pirštus. 

— Sėskitės,— vėl pratarė jinai. 

Ir jis atsisėdo ant žemos kėdutės prie jos kojų. 

Reikėjo ką nors pasakyti, bet jis nerado jokio žodžio, 
nepagavo jokios minties ir nebedrįso net žiūrėti į ją. Paga- 
liau vis- dėlto prabilo: 

— Jūsų vyras pamiršo man pasakyti, kad jūs manęs 
laukiate, todėl aš atėjau taip vėlai. 

— O, argi svarbu, kada susitikti — valandėlę anks- 
čiau... ar valandėlę vėliau?.. 

Ji nutilo, ir jis nedelsdamas paklausė: 

— Tikiuosi, kad gerai jaučiatės? 

— Ačiū, gerai, kiek tai įmanoma po tokių sukrėtimų. 

Ji buvo labai išblyškusi ir sumenkusi, bet gražesnė 
negu prieš gimdymą. Akys žvelgė su tokia gilia išraiška, 
kokios jis niekad nebuvo matęs, jos atrodė dabar tamses- 
nės, jų mėlynė tartum pasodrėjusi, nebe tokia skaisti ir 
vaiski. O rankos baltutėlės — numirėlės rankos. 

Ji vėl prašneko: 

— Sunkios, labai sunkios tai buvo valandos. Bet kai 
šitiek iškenti, įsitikini, kad nuo šiol būsi tvirtas lig pat 
gyvenimo galo. 

Giliai susijaudinęs, jis sušnibždėjo: 

— Taip, tokie išgyvenimai siaubingi. 

Ji atkartojo kaip aidas: 

— Siaubingi. 

Jau prieš valandėlę lopšyje pasigirdo lengvas krebž- 
desys — po užtiesalu atbudo ir sujudėjo lig tolei miegojęs 
kūdikis. Bretinji nebenuleido akių nuo lopšio, jį vis labiau 
kamavo liguistas nerimas ir troškimas išvysti ten gulinčią 
gyvą būtybę. 

Ūmai jis pastebėjo, kad užtiesalo kraštai nuo viršaus 
lig apačios susegti auksiniais segtukais, kuriuos Kristiana 
paprastai nešiojo korsaže. Kadaise jam būdavo smagu 
ištraukyti šituos dailučius segtukus su pusmėnulio for- 
mos galvutėmis ir vėl juos susmaigstyti savo mylimajai 
ant pečių. Išvydus šitų auksinių taškelių užkardą, jam tarsi 
replėmis sugniaužė širdį. Jis suprato, ką ji nori pasakyti: 
jis niekuomet nepamatys savo kūdikio. 

O mažučiame balto audeklo kalėjime pasigirdo tylus 

cirpimas, nedrąsus skundas. Kristiana pasūpavo lopšį ir 
tarė kone atžariu balsu: 

— Atleiskite, kad galiu skirti jums tiek maža laiko: 
mano duktė pabudo. 

Jis pakilo, vėl pabučiavo jos ištiestą ranką. Kai jis jau 
buvo prie durų, ji pasakė: 

— Linkiu jums laimės. 

